
Prefaţă 


Lucrarea de faţă, aflată la a doua ediţie, revizuită şi completată (prima a 
apărut sub titlul Limba română. Gramatică, ortografie, punctuație, Chişinău, 
2004), îşi propune să ofere diverse tipuri de exerciţii care să faciliteze 
aprofundarea şi completarea noţiunilor însuşite în cadrul orelor de limba 
română. 

Din punct de vedere structural, lucrarea cuprinde cinci capitole care 
înglobează cele mai importante probleme privind lexicul, gramatica, 
ortografia şi punctuaţia limbii române. Exerciţiile incluse în fiecare dintre 
cele cinci secţiuni sunt precedate de o succintă prezentare a problemelor 
teoretice şi a noţiunilor de bază din domeniul lexicologiei şi gramaticii, 
precum şi a regulilor de ortografie şi de punctuație, ceea ce le va uşura 
elevilor rezolvarea exerciţiilor din lucrare. 

În organizarea materialului s-a ţinut cont de scopul lucrării care este de 
a pune la dispoziţia elevului un set de exerciţii menite să-l ajute să-şi 
însuşească normele limbii literare şi să-şi formeze un mod de exprimare 
apropiat de limba standard. Pentru realizarea acestui obiectiv în lucrare au 
fost incluse numeroase şi variate exerciţii. 

Prin valoarea lor, textele propuse reprezintă modele de limbă literară 
servind la o mai bună cunoaştere a limbii materne de către elevi. Deci, pe 
baza unor asemenea exerciţii, elevii îşi vor dezvolta totodată şi deprinderea 
de a se exprima corect. 

Lucrarea se adresează cu precădere elevilor, în special celor care au de 
susţinut un examen la limba română, precum şi profesorilor care predau 
limba română. 

Pentru elevi ea este utilă prin faptul că le va oferi posibilitatea de a-şi 
însuşi, consolida şi autoverifica cunoştinţele de limba română prin aplicarea 
lor în practică, atât la şcoală sub îndrumarea profesorilor, cât şi acasă prin 
lucrul independent. Pentru profesori această lucrare ar putea servi ca 
material auxiliar folosit în cadrul orelor de limba română. De asemenea, 
lucrarea ar putea fi folosită şi de toţi cei care vor să-şi aprofundeze 
cunoştinţele de limba română. 


I. LEXICOLOGIA 


Organizarea lexicului 
$ 1. Lexicul sau vocabularul 


Lexicul este constituit din totalitatea cuvintelor care există şi care au 
existat cândva în limbă. Lexicul este înregistrat în dicționarele monolingve 
care pot cuprinde până la 150 ooo de cuvinte. 

Spre deosebire de alte subsisteme ale limbii, lexicul este legat, în mare 
parte, de realitatea desemnată, ceea ce înseamnă că schimbările din 
societate îşi pot găsi reflectare în lexic. Acest fapt se manifestă prin 
modificarea inventarului de cuvinte şi prin evoluţia semantică a cuvintelor. 

Lexicul limbii se modifică permanent din punct de vedere numeric. 
Astfel, în limbă, în timp ce unele cuvinte se învechesc şi ies din uz, apar alte 
cuvinte noi, care le iau locul celor ieşite din uz sau se folosesc pentru 
denumirea noilor obiecte ori a noilor realităţi sociale. 

Disciplina care se ocupă de studierea lexicului se numeşte lexicologie. 


$ 2. Structura vocabularului 


În vocabular, cuvintele se grupează în diverse subansambluri după 
caracteristicile lor formale, după sens şi după provenienţă. Ele se mai 
deosebesc în funcţie de frecvenţa utilizării lor, după sfera de întrebuințare 
şi după apartenenţa la un anumit stil al limbii. 

Unul dintre cele mai importante criterii în funcţie de care sunt 
clasificate cuvintele în lexic este frecvenţa utilizării lor în vorbire, ceea ce, 
de fapt, echivalează cu importanţa cuvântului în comunicare. Principala 
clasificare rezultată din ierarhizarea cuvintelor după importanţa lor 
comunicativă face deosebire între următoarele două părţi ale vocabularului: 

1) fondul lexical principal (numit şi vocabularul de bază sau 
fundamental); 

2) masa vocabularului. 


$ 3. Fondul lexical principal şi masa vocabularului 


Fondul lexical principal cuprinde cuvintele cunoscute şi utilizate de 
toate categoriile de vorbitori indiferent de nivelul de cultură, de domeniul 
de activitate sau de zona geografică. Aceste cuvinte se întrebuinţează în cele 
mai importante situaţii de viaţă şi de aceea folosirea lor nu este limitată la 
anumite stiluri funcţionale ale limbii. Ele denumesc noţiunile de bază ale 
activităţii de zi cu zi a oamenilor (casă, masă, scaun, pâine, apă, lapte, tată, 
mamă, frate, soră, cap, mână, picior, a merge, a spune, a face, a mânca, a 
trăi, bun, cald, verde, galben, încet, repede etc.). Aşadar, ele asigură 
comunicarea în cele mai diverse situaţii, fiind absolut indispensabile 
înţelegerii dintre toţi vorbitorii de limbă română. 

Această parte a lexicului reprezintă nucleul limbii, care se 
caracterizează printr-o mare stabilitate. În majoritatea lor, cuvintele care 
fac parte din fondul lexical principal sunt elemente moştenite din latină sau 
formate în limba română. Sub aspect cantitativ, fondul lexical principal al 
limbii române înglobează circa 1500 de cuvinte. 

Pe lângă faptul că sunt cunoscute şi folosite frecvent de către toţi 
vorbitorii şi au un grad înalt de stabilitate în limbă, cuvintele din fondul 
lexical principal se deosebesc de masa vocabularului prin puterea lor de 
derivare şi de compunere (de la ele fiind formate numeroase derivate şi 
compuse), prin capacitatea lor de a intra în componenţa locuţiunilor, a 
expresiilor şi a unităţilor frazeologice, precum şi prin caracterul lor 
polisemantic. 


Într-o formă schematică, trăsăturile cuvintelor din vocabularul 
fundamental ar putea fi prezentate astfel. 


Cuvintele din vocabularul fundamental 
se caracterizează: 


a) prin b) prin c) prin stabilitate d) prin capacitatea 
frecvenţă polisemantism în limbă de a servi drept bază 
mare în pentru formarea 
vorbire cuvintelor derivate şi 
compuse 


Masa vocabularului este partea cea mai mobilă, dar şi cea mai 
numeroasă a vocabularului. Ea este constituită din cuvintele care nu sunt 
cunoscute şi nu sunt utilizate de absolut toţi vorbitorii. Ca urmare a acestui 
fapt, ele au o frecvenţă mai mică în comunicare. Din masa vocabularului fac 
parte următoarele categorii de unităţi lexicale: arhaismele, neologismele, 
termenii tehnici şi ştiinţifici, regionalismele, cuvintele de argou şi de jargon. 
Ele constituie aproximativ 90% din lexicul limbii. 


§ 4. Arhaismele 


Arhaismele sunt cuvintele care s-au învechit şi au ieşit din uzul general 
al limbii. Ele au încetat să mai fie folosite în vorbirea curentă din mai multe 
motive. Unele dintre ele nu mai sunt folosite deoarece realităţile denumite 
(obiecte, instituţii, îndeletniciri, ranguri, funcţii, acţiuni) nu mai există (agă, 
arnăut, arcaş, berneveci, birjă, clucer, comis, diac, flintă, giubea, haraci, 
hatman, itari, işlic, îmblăciu, logofăt, opaiţ, opinci, paloş, paşă, postelnic, 
serdar, spătărie, a mazili), altele au fost marginalizate şi scoase din uz de 
concurentele lor sinonimice: buche (a fost înlocuit prin literă), bucoavnă 
(prin abecedar), cinovnic (prin funcţionar), feredeu (prin baie), herb (prin 
stemă), iscoadă (prin spion), leat (prin an), mezat (prin licitaţie), ocârmuire 
(prin guvernare), pizmă (prin invidie), rost (prin gură), slobod, volnic (prin 
liber), voroavă (prin cuvânt), zapis (prin document), zlătar (prin aurar) etc. 


$ 5. Neologismele 


Neologismele sunt cuvintele apărute de curând în limba română. Sunt 
considerate neologisme mai ales împrumuturile din limbile apusene şi din 
limba latină din epoca modernă, cu începere din prima jumătate a secolului 
al XIX-lea (bacalaureat, cartograf, coeziune, a developa, garderobă, pasaj, 
pastel, sponsor, basorelief, campion, glaspapir, laitmotiv, mass-media, 
oberliht, conveier, radiolocație, camping), precum şi creaţiile interne de la 
aceste împrumuturi sau din material lingvistic mai vechi, folosind anumite 
modele străine (mefienţă, plasator, a devoala, a se deroba, a demara, a (se) 
confia, a stopa, lacunar, lunar, bulversat etc.). 

$ 6. Termenii ştiinţifici şi tehnici 


Termenii ştiinţifici şi tehnici alcătuiesc aşa-numitul lexic specializat, 
care cuprinde vocabularele de specialitate. Sistemul de termeni specific unei 
ştiinţe sau domeniu al tehnicii alcătuiesc terminologia de specialitate a 
domeniului respectiv. De exemplu: axiomă, cosinus, hexagon, ipotenuză, 
isoscel, logaritm, teoremă (termeni din domeniu matematicii), 
conductibilitate, dinamică, frecvență, lentilă, optică, radiație, tensiune, 
transparență (termeni din domeniul fizicii), atenție, memorie, caracter, 
conştientul, inconştientul, temperament, voință (termeni din domeniul 
psihologiei), a amputa, anestezie, antiseptic, bisturiu, cerebral, infuzie, 
injecție, luxatie, puncţie, seringă, reanimare (termeni din domeniul 
medicinii) etc. Pe baza termenilor un medic poate fi deosebit de un inginer, 
un matematician de un psiholog etc. 

În cadrul fiecărui domeniu, termenii sunt structuraţi în conformitate cu 
sistemul de noţiuni caracteristic acestui domeniu şi în funcţie de relaţiile 
existente între noţiunile respective. 


$ 7. Regionalismele 


Regionalismele sunt cuvintele cu o răspândire geografică limitată. Ele 
sunt cunoscute şi folosite numai de vorbitorii unei anumite zone lingvistice. 
De regulă, cuvintele regionale au în limba literară un echivalent, de 
exemplu, cuvântului curechi specific graiului moldovean îi corespunde în 
limba literară cuvântul varză. 

Vocabularul regional (dialectal) e constituit din cuvinte întrebuințate în 
anumite zone geografice: 

- regionalisme din Moldova: agud „dud“, ciubotă „cizmă“, cuşmă 
„căciulă“, harbuz „pepene verde“, hulub „porumbel“, păpuşoi „porumb“, 
perjă „prună“, posmagi „pesmeţi“, povidlă „magiun“; 

- regionalisme din Muntenia: ciurdă „cireadă“, dadă „mătuşă“, fişteică 
„fâşie de pământ“, groştei „purcel“; 

- regionalisme din Ardeal: ai „usturoi“, birău „primar“, bolând „nebun, 
prost“, cătană „soldat“, cucuruz „porumb“, papistaş „catolic“, palincă 
„rachiu, ţuică“. 

$ 8. Cuvintele de argou şi de jargon 


Cuvintele de argou aparţin unui limbaj convenţional secret creat şi 
folosit de vorbitorii unor grupuri sociale marginale şi relativ închise pentru 
a nu fi întelegi de restul societăţii. 

Cuvintele de jargon sunt caracteristice unui limbaj folosit deseori de 
unele grupuri de vorbitori ca urmare a dorinţei lor de detaşare de masa 
vorbitorilor sau a pretinsei superiorităţi intelectuale. 


Structura lexico-semantică a cuvintelor 
§ 9. Cuvântul. Definiţia cuvântului 


Cuvântul este unitatea de bază a vocabularului unei limbi. 

Prin cuvânt se înţelege o unitate semnificativă a limbii care asociază o 
formă cu un conţinut. Forma cuvântului este constituită dintr-o înşiruire de 
sunete (uneori şi dintr-un singur sunet), care pot fi reprezentate grafic cu 
ajutorul literelor. Conţinutul cuvântului este ceea ce în mod obişnuit se 
numeşte înţeles sau sens. Sensul cuvântului are la bază un concept, o 
noţiune. De exemplu, cuvântul casă este alcătuit din înşiruirea de sunete 
/c/, /a/, /s/, /ă/, care în limba română se asociază cu sensul „clădire 
destinată pentru a servi de locuinţă omului“. 

Cuvântul este capabil să îndeplinească o anumită funcţie în comunicare. 
El este utilizat în conformitate cu normele gramaticale ale limbii, servind la 
alcătuirea enunţurilor cu ajutorul cărora se comunică idei, se exprimă 
sentimente, emoţii, acte de voinţă. 


$ 10. Sensul lexical al cuvântului 


Sensul cuvântului este înţelesul pe care vorbitorii îl atribuie unui 
cuvânt. Datorită sensului exprimat cuvântul se raportează la un obiect din 
realitate. Astfel, am putea spune că sensul unui cuvânt reprezintă calitatea 
acestuia de a desemna ceva şi de a evoca în mintea ascultătorului imaginea 
obiectului desemnat. 

Sensul cuvântului este definit în dicționarele explicative. Iată cum este 
definit în dicționarele limbii române cuvântul copac: „plantă cu trunchiul 
lemnos şi înalt, ale cărei crengi se ramifică formând o coroană“. 

Există următoarele modalităţi de explicare a sensului unui cuvânt: 

a) prin definirea sensului cuvântului: 

sat - aşezare rurală a cărei populaţie se ocupă în cea mai mare parte cu 
agricultura. 

emoție - reacţie afectivă puternică şi uneori neaşteptată, adesea însoţită 
de modificări în starea şi funcţionarea organismului. 

a vorbi - a exprima prin cuvinte gânduri, sentimente, intenţii. 


b) prin prezentarea sinonimelor: 

arşiță - sinonime: căldură, zăpuşeală, năduf, caniculă. 

şiretlic - sinonime: şiretenie, truc, şmecherie, stratagemă, subterfugiu, 
tertip. 

a contamina - sinonime: a molipsi, a infecta, a contagia. 

a vorbi - sinonime: a articula, a grăi, a pronunţa, a rosti, a spune, a zice. 


c) prin prezentarea antonimelor: 

hărnicie - antonime: lene, lenevie, lenevire, indolență, puturoşenie, 
puturoşie, trândăveală, trândăvie, trândăvit. 

frumos - antonime: urât, nearătos, oribil, ridicol, slut, urâcios, hâd, 
neplăcut. 

a munci - antonime: a (se) odihni, a trândăvi, a trântori. 


d) prin comparaţie cu celelalte cuvinte din cadrul familiei lexicale: 

gheață - ghețar, gheţărie, gheţos, gheţuş, îngheţ, a îngheţa, înghețare, 
îngheţată, dezgheţ, a dezgheţa. 

parfum - a parfuma, parfumare, parfumerie, parfumier. 

frumos - frumuseţe, a înfrumuseţa, înfrumusețare. 

a munci - muncă, muncitor, muncitoresc, muncitorime. 


e) prin includerea cuvântului în contexte specifice: 

rădăcină - Rădăcina unei plante, rădăcina unui copac. A da rădăcini. A 
prinde rădăcini. Rădăcina părului. Rădăcina dintelui. Rădăcina unei ecuaţii. 
Rădăcină pătrată. A extrage rădăcina. Rădăcina unui cuvânt. 

dulce - Fruct dulce, cireşe dulci, struguri dulci, must dulce, ceai dulce, a 
avea gust dulce, dulce ca mierea. Zâmbet dulce, a face ochi dulci, a spune 
vorbe dulci. Parfum dulce, lumină dulce, sunet dulce. Climă dulce. Copil 
dulce, fată dulce, făptură dulce. 

a desena - A desena un portret, o casă, un peisaj, o floare. A desena cu 
creionul, cu penita, cu penelul. A desena din memorie, după model, după 
natură. A desena o hartă, un plan, o schemă. 


$ 11. Cuvinte monosemantice şi cuvinte polisemantice 


După numărul de sensuri pe care le are un cuvânt deosebim: 

a) cuvinte monosemantice; sunt cuvintele care au un singur sens; 

b) cuvinte polisemantice; sunt cuvintele care au mai multe sensuri 
aflate în anumite relaţii; sensurile unui cuvânt polisemantic sunt mai mult 
sau mai puţin apropiate. 

Drept exemplu de cuvânt monosemantic ar putea servi cuvântul 
moleculă, care se defineşte prin sensul „cea mai mică parte dintr-o 
substanţă“. Tot monosemantic este şi cuvântul ipotenuză, care are sensul 
„latura opusă unghiului drept într-un triunghi dreptunghic“. Ca exemplu de 
cuvânt polisemantic ar putea fi adus cuvântul foaie, cu următoarele sensuri: 
1. Frunză. 2. Bucată dintr-un material. 3. Bucată dreptunghiulară de hârtie. 
4. Adeverinţă. 5. (Înv.) Ziar, revistă. 6. Bucată de pânză. 7. Strat de aluat. 

Cuvintele polisemantice sunt, de regulă, cuvinte foarte uzuale care 
denumesc noţiuni importante în viaţa şi activitatea oamenilor. Dintre 
cuvintele cu o structură semantică complexă pot fi menţionate următoarele: 

- substantive polisemantice: bucată, cadru, cap, casă, grai, mână, ochi, 
picior, putere, sistem, vatră etc. 

- verbe polisemantice: a arăta, a da, a duce, a face, a lua, a merge, a 
pune, a prinde, a ridica, a scoate, a spune, a sta, a trece, a veni, a vrea, a 
vedea etc. 

- adjective polisemantice: bun, frumos, greu, mare, mic, rău, puternic, 
slab, tare etc. 

Sensurile cuvintelor polisemantice sunt actualizate în cadrul unor 
contexte diferite. De exemplu, fiecăruia dintre cele şase sensuri ale 
cuvântului cap îi corespund anumite contexte: 

Cap 

1. Parte a corpului la om şi la animale (A căzut şi s-a lovit la cap.); 

2. Individ, ins (Câte capete, atâtea păreri. ); 

3. Minte, judecată; memorie (Unde nu e cap, vai de picioare.); 

4. (Înv.) Viaţă (Împăratul i-a ameninţat pe voinici că vor plăti cu capul 
pentru îndrăzneala lor.); 

5. Extremitate proeminentă a unui dispozitiv (capul şurubului); 

6. Partea de dinainte; început, frunte. (L-au pus în capul coloanei.). 

Polisemia este rezultatul unor procese semantice, sursele polisemiei 
fiind modificările de sens, exprimarea figurată şi influenţele străine. 


$ 12. Tipuri de sens. Sensuri proprii şi sensuri figurate 


Sensurile din structura semantică a unui cuvânt polisemantic sunt de 
mai multe feluri. După relaţia cuvântului cu obiectul denumit, se disting: 

a) sensuri proprii; 

b) sensuri figurate. 

Sensurile proprii ale cuvintelor reprezintă rezultatul denumirii directe a 
obiectelor, caracteristicilor, fenomenelor. Sensurile figurate se datorează 
transferului denumirii unui obiect asupra altui obiect. Cuvintele cu sens 
figurat denumesc obiectele, fenomenele indirect. De exemplu: cuvântul 
vulpe are următoarele două sensuri: 1. Mamifer carnivor, cu blana roşcată, 
cu coada lungă şi stufoasă; Vulpea, moartă-n cale o vezi, şi tot parcă nu o 
crezi.; 2. (Fig.) Persoană vicleană, şireată. Ce vulpe eşti tu! Când este folosit 
pentru a face referire la animalul respectiv, cuvântul dat are un sens 
propriu, iar când este folosit cu referire la om, el capătă un sens figurat. 

Sensurile figurate, spre deosebire de cele directe, sunt mai dependente 
de context. Astfel, sensul figurat al cuvântului se pune în evidenţă numai în 
cadrul unui context. De exemplu, cuvântul cap are în limba română, pe 
lângă sensul direct „sediu al inteligenţei“ şi sensul figurat „origine a unor 
activităţi“, care poate fi actualizat doar în contexte de tipul El este capul 
tuturor relelor. 

În limba română, cele mai multe nume de animale (bou, catâr, câine, 
căprioară, leu, măgar, miel, oaie, lup, urs), precum şi unele nume de păsări 
(curcă, găină, gâscă, vultur, uliu) au o dublă utilizare: una pentru a denumi 
vietăţile respective, alta pentru a desemna persoane, reliefând expresiv 
caracteristici pozitive sau negative ale persoanelor. 


Relaţiile dintre cuvinte şi categoriile semantice 


Între cuvintele din limbă se pot stabili următoarele tipuri de raporturi 
semantice: sinonimia, antonimia, omonimia şi paronimia. 

§ 13. Sinonimia 


Sinonimia este relația dintre cuvintele diferite ca formă, dar apropiate 
sau identice ca sens. Cuvintele între care se stabilesc asemenea relaţii se 
numesc sinonime. Cuvintele cu forme diferite, dar cu înțeles identic 
formează serii sinonimice constituite din două sau mai multe unităţi: 

- substantive sinonime: bucurie = veselie, cale = drum; generozitate = 
mărinimie; glas = voce; timp = vreme; geamantan = valiză; inimă = cord; 
zăpadă = nea = omăt; noroi = glod = tină; curte = ogradă = ocol = bătătură; 

- adjective sinonime: etern = veşnic; sur = cărunt;, mâhnit = trist = 
amărât; 

- verbe sinonime: a fura = a şterpeli, a se opri = a poposi,; a vesti = a 
anunţa = a înştiința; a strica = a deteriora = a defecta; 

- adverbe sinonime: alene = agale. 


§ 14. Antonimia 


Antonimia este relaţia stabilită între cuvintele cu sens contrar. 
Cuvintele între care există asemenea relaţii se numesc sinonime. De regulă, 
antonimele formează perechi şi aparţin aceleiaşi părţi de vorbire: 

- substantive antonime: pace / război; întuneric / lumină; adevăr / 
minciună, prieten / duşman; succes / eşec; bunătate / răutate; tinereţe / 
bătrâneţe; interes / dezinteres; 

- adjective antonime: mare / mic; tânăr / bătrân; harnic / leneş; frumos 
/ urât; zgârcit / risipitor; agreabil / dezagreabil; drept / nedrept; 

- verbe antonime: a aduna / a risipi; a pleca / a veni; a construi / a 
dărâma, a râde / a plânge; a înarma / a dezarma; 

- adverbe antonime: bine / rău; aici / acolo; sus / jos; devreme / târziu; 
repede / încet; aproape / departe; 

- pronume antonime: tot / nimic. 


§ 15. Omonimia 


Omonimia este relația stabilită între cuvintele care se pronunţă la fel, 
care însă au sensuri diferite. Omonimia priveşte exprimarea unor sensuri 

complet diferite prin forme identice. Cuvintele între care se stabileşte o 
asemenea relaţie se numeşte omonimie. Exemple: 

lac' (apă stătătoare) - lac“ (soluţie de răşini folosită pentru protejarea 
suprafeţei unor obiecte); 

bancă! (scaun lung pentru mai multe persoane) - bancă? (instituţie 
financiară); 

broască! (animal fără coadă cu picioarele de dinapoi adaptate pentru 
sărit) - broască? (mecanism montat la uşi servind la încuierea lor). 


$ 16. Paronimia 


Paronimia constă în apropierea formală a unor cuvinte care au sensuri 
diferite. Paronimele sunt nişte cuvinte cu sensuri diferite, fiind insuficient 
diferenţiate din punct de vedere formal. Paronimele formează serii 
alcătuite, de cele mai multe ori, din două elemente: 

complement (ceea ce se adaugă pentru a întregi ceva; partea secundară 
de propoziţie care determină un verb, un adjectiv sau un adverb) - 
compliment (cuvânt de laudă, de măgulire; la pl. salutări); 

campanie (1. totalitatea operaţiunilor militare efectuate într-un anumit 
timp, în vederea atingerii unui scop strategic; 2. acţiune organizată pentru 
realizarea unor sarcini) - companie (1. însoţire, tovărăşie. 2. grup de 
persoane care-şi petrec timpul, care se distrează împreună); 

orar (adj. privitor la ore, care arată orele; subst. programul unei 
activităţi împărţit pe ore; program săptămânal pe baza căruia se desfăşoară 
activitatea didactică în şcoli şi în facultăţi) - oral (adj. care se transmite prin 
viu grai). 

familiar (simplu, fără pretenţii, bine cunoscut, obişnuit) - familial 
(privitor la familie, care aparţine la familie); 

a evolua „a se dezvolta, a se transforma“ - a evalua „a preţui, a aprecia, 
a estima“; 

a enerva „a face să-şi piardă sau a-şi pierde calmul“ - a inerva „a forma 
reţeaua de nervi a unui organ, a unui ţesut“; 

Deşi sunt apropiate sub aspectul formei, paronimele se folosesc în 
contexte diferite şi, în mod normal, substituirea lor nu se admite. 

după sensul 


Stratificarea lexicului 


după relaţiile 


după importanţa 


după provenienţă 


lexical al stabilite între comunicativă a 
cuvintelor sensul şi forma cuvintelor 
cuvintelor 
l | y | 
1) cuvinte 1) sinonime 1) fondul lexical 1) cuvinte 
monosemanti 2) antonime principal moştenite din 
ce 3) omonime 2) masa latină 
2) cuvinte 4) paronime vocabularului 2) cuvinte 
polisemantice formate pe 
l terenul limbii 
a) arhaisme române 
b) neologisme 3) cuvinte 
c) termenii împrumutate 


ştiinţifici şi 
tehnici 
d) regionalisme 
e) cuvinte de 
argou şi de 
jargon 


din alte limbi 


Structura morfologică a cuvântului 
Părţile componente ale cuvintelor care au o anumită semnificaţie 
lexicală sau gramaticală se numesc morfeme. Morfemele sunt de mai multe 
tipuri: rădăcina, prefixul, sufixul, tema şi desinenţa. 


§ 17. Rădăcina 


Rădăcina este elementul comun mai multor forme ale aceluiaşi cuvânt 
(în cazul cuvintelor flexibile) sau mai multor cuvinte care alcătuiesc o 

familie de cuvinte (în cazul cuvintelor formate prin derivare). Este 
elementul care poartă sensul lexical. 

Rădăcina este baza de la care se alcătuiesc cu ajutorul sufixelor 
gramaticale şi al desinenţelor formele unui cuvânt. De exemplu, în formele 
verbului merge (merg, mergi, merge, mergeam, mergeați, mergeau...) 
rădăcina este merg-. Tot de la rădăcină se obţin prin derivare cu afixe 
lexicale cuvinte noi. Astfel, cuvintele din familia lexicală a cuvântului pădure 
(pădurice, pădurar, păduros, a împăduri, a despăduri) au aceeaşi rădăcină: 
pădur-. 


§ 18. Prefixul 


Prefixul este elementul care se adaugă înaintea rădăcinii unui cuvânt de 
bază pentru a se forma un nou cuvânt: bunic - străbunic, cetăţean - 
concetăţean a face - a desface. Prefixul are, de obicei, valoare lexicală. 


§ 19. Sufixul 


Sufixul este elementul care se adaugă după o rădăcină (sau o temă) 
pentru a se forma un nou cuvânt sau o formă gramaticală a unui cuvânt. 
După sensul exprimat şi după funcţia lor în limbă, sufixele sunt de două 
feluri: 

a) sufixe lexicale sau derivative (cu ajutorul lor se formează cuvinte 
noi): lemn + ar = lemnar, casă + uță = căsuţă, scrie + tor = scriitor, ţăran + 
ime = țărănime, voinic + esc = voinicesc, frate + eşte = frățeşte. După natura 
gramaticală a derivatului, sufixele lexicale sunt: substantivale (-aş, -eală, - 
ime, -tor etc.; arc-aş, muncitor-ime, bună-tate, lovi-tură), adjectivale (-atic, - 
bil, -os, -iu, etc.: fric-os, nebun-atic, frumuş-el, prieten-esc), verbale (-iza, - 
ona, -ui etc.: abstract-iza, concluzi-ona, sfăt-ui), adverbiale (-eşte, -iş etc.: 
frăt-eşte, piept-iş). 

b) sufixe gramaticale (care servesc la realizarea unor forme din 
paradigma unui cuvânt, se întâlnesc numai la verb şi formează timpurile şi 
modurile verbului): -ez din lucrez, -esc din citesc, -ând din lucrând. 

$ 20. Temă lexicală 


Temă lexicală este partea unui cuvânt alcătuită din rădăcină plus 
prefixul şi sufixul cu care este format. Tema este comună tuturor formelor 
flexionare ale cuvântului. Ea se stabileşte prin înlăturarea desinenţei, deci 
tema este forma cuvântului fără desinenţă. De exemplu, tema pentru 
formele flexionare ale cuvântului a aduce (aduc, aduc-i, aduc-e, aduc-em, 
aduc-eţi, aduc) este aduc- la care s-au adăugat desinenţele de număr şi 
persoană. 


$ 21. Cuvânt de bază 


Cuvânt de bază este cuvântul care serveşte ca element de plecare în 
formarea altor cuvinte prin derivare. De exemplu, cuvintele-bază pentru 
derivatele copilaş, prietenie, frumuşel, iepureşte, a îmbrăţişa sunt copil, 
prieten, frumos, iepure, braţ. Cuvântul de bază este de cele mai multe ori la 
forma-tip (forma din dicţionare): 

a) nominativul singular nearticulat la substantive: fluier + -aş = 
fluieraş; 

b) nominativul singular masculin la adjective: bun + -ătate = bunătate; 

c) infinitivul prezent la verbe: a pocni + -et = pocnet. 

În cazuri mai rare, cuvântul de bază poate fi şi la o altă formă 
flexionară: derivatele omenie, omenos, a omeni sunt formate de la pluralul 
substantivului om - oameni. 


$ 22. Cuvânt derivat 


Cuvânt derivat este cuvântul format cu sufixe şi prefixe de la un cuvânt 
de bază. De exemplu, cuvântul pădurar este format de la cuvântul-bază 
pădure cu ajutorul sufixului derivativ -ar. În acelaşi timp, verbul a desface e 
constituit din radicalul face la care se adaugă prefixul derivativ des-. Se 
delimitează substantive derivate (ameț-eală, fotbal-ist, copil-ărie, seceră- 
toare, tiner-et, învăț-ătură, voi-nţă, cojoc-el, cărt-icică), adjective derivate 
(bărbăt-esc, fric-os, del-uros, frumuş-el, ardel-ean, oland-ez, ne-drept), 
verbe derivate (a brăzd-a, a atenţ-iona, a sfăt-ui, a pre-vedea) şi adverbe 
derivate (prieten-eşte, târ-âş). 

§ 23. Familia de cuvinte 


Familia de cuvinte (lexicală) constituie totalitatea cuvintelor înrudite ca 
sens şi formate prin diverse procedee (derivare, compunere, schimbarea 
valorii gramaticale) de la acelaşi radical. De exemplu, familia cuvântului 
pădure cuprinde următoarele unităţi lexicale: 


pădurice 
pădurişte 
pădurar —  pădurărie 
păduratic 
pădurean 
pădureţ 
Gita): păduros 
împădurire 
împădurit 
a împăduri —> 
POES Ă reîmpădurire 
a reîmpăduri — Aaa . 
reîmpădurit 
OENES despădurire 
a despăduri  — i iai 
despădurit 


Toate cuvintele din cadrul unei familii au în comun aceeaşi rădăcină. De 
exemplu, cuvintele care constituie familia lexicală a cuvântului lemn (lemn, 
lemn-ar, lemn-ărie, lemn-os, lemn-iu, a în-lemn-i) conţin aceeaşi rădăcină: 
lemn-. 


Îmbogăţirea vocabularului 
Formarea cuvintelor 


Cuvintele noi se creează prin combinarea unor elemente conform unor 
modele existente în limbă. Procedeele interne de formare a cuvintelor în 
limba română sunt: derivarea, compunerea şi conversiunea. 

$ 24. Derivarea 


Derivarea este un procedeu de formare a cuvintelor cu ajutorul 
prefixelor şi al sufixelor. Constă în adăugarea (uneori suprimarea sau 
substituţia) prefixelor sau a sufixelor la cuvântul de bază. Derivarea 
cunoaşte următoarele tipuri: 

a) derivarea cu sufixe sau sufixarea (formarea de cuvinte noi prin 
adăugarea sufixelor la cuvintele-bază); 

b) derivarea cu prefixe sau prefixarea (formarea de cuvinte noi prin 
adăugarea prefixelor la cuvintele-bază); 

c) derivarea cu prefixe şi sufixe, aşa-numita derivare parasintetică; 

d) derivarea regresivă (formarea de cuvinte noi prin suprimarea 
afixelor). 


$ 25. Derivarea cu sufixe 


Derivarea cu sufixe (sau sufixarea) este un procedeu de formare a 
cuvintelor care constă în ataşarea la cuvântul-bază a unui sufix lexical. De 
exemplu, cuvântul derivat iepureşte este alcătuit din tema iepur-, la care se 
adaugă sufixul -eşte. Cuvântul-bază pentru acest derivat este iepure. 

Sufixarea este cel mai productiv procedeu de formare a cuvintelor în 
română. Cu ajutorul sufixelor se pot forma: substantive derivate (cânt-ăreţ, 
căruț-aş, pietr-ar, învăţ-ător, călăr-eţ, păsăr-ică, arip-ioară, pietr-oi), 
adjective derivate (buget-ar, vărg-at, strămoş-esc, argint-iu, copilăr-os, 
triumf-ător), verbe derivate (atenţi-ona, sfăt-ui), adverbe derivate (copilăr- 
eşte, chior-âş). 


$ 26. Derivarea cu prefixe 


Derivarea cu prefixe (sau prefixarea) este un procedeu de formare a 
cuvintelor care constă în ataşarea la cuvântul-bază a unui prefix. De 
exemplu, cuvântul derivat răscumpăra este alcătuit din tema -cumpăr, la 
care se adaugă prefixul răs-. Cuvântul-bază pentru acest derivat este verbul 
a cumpăra. Derivarea cu prefixe este un procedeu mai puţin productiv în 
română. Cu ajutorul prefixelor se pot forma: 

- substantive derivate (confrate, desfrâu, neatenţie, preziuă, răscruce, 
străbunic); 

- adjective derivate (neatent, prelatin, răzbucuros, străvechi); 

- verbe derivate (consfătui, dezrobi, înălbi, preface, răsfoi, reciti, 
străluci). 

Prefixele se scriu, de regulă, neseparate de cuvintele de bază. Fac 
excepţie: a) derivatele cu prefixul -ex (fost): ex-ministru, ex-director; b) 
derivatele cu prefixul -re, -ne: de la cuvintele de bază cu iniţială elidată 
(căzută): ne-mpăcat, ne-ntors, re-nnoire, (în tempo rapid), dar neîntors, 
reînnoire (în tempo mai lent). 


$ 27. Formaţiile parasintetice 


Derivarea parasintetică este un procedeu de formare a cuvintelor care 
constă în ataşarea simultană la acelaşi cuvânt-bază a unui prefix şi a unui 
sufix: îm-bărbăt-a, îm-belşug-a, îm-bun-a, îm-pădur-i, în-durer-a, în- 
crengă-tură, des-creier-at, în-chip-ui. 


$ 28. Compunerea 


Compunerea este un procedeu de formare a unui cuvânt nou care 
constă în simpla alipire a două sau a mai multor cuvinte care există şi 
independent în limbă. În română, este un procedeu de formare a cuvintelor 
noi mai puţin productiv decât în alte limbi. Prin compunere se pot forma: 

- substantive (inginer-şef, oțel-beton, zi-lumină, coada-calului, ochiul- 
boului, gura-leului, bou-de-baltă, trei-fraţi-pătați, bunăstare, botgros, iarbă- 
albă, coate-goale, rea-voinţă, pierde-vară, fluieră-vânt); 

- adjective (albastru-deschis, verde-deschis, sud-american, 
macedoromân, atotcuprinzător, cumsecade), verbe (a binecuvânta); 

- adverbe (azi-dimineaţă, ieri-noapte, mâine-seară, orişicând); 

- pronume (dumneavoastră, oricare, oricine); 

- numerale (doisprezece, douăzeci, cincizeci, tustrei); 

- prepoziţii (deasupra, dedesubt, despre, dincolo); 

- conjuncţii (căci, deoarece, deşi, fiindcă). 

Uneori se face distincţie între: a) compunerea propriu-zisă, sau din 
cuvinte întregi (tren-fulger, iarba-fiarelor, laptele-cucului, mână-spartă, 
şarpe-cu-clopoţei, încurcă-lume, soare-apune) şi b) compunerea cu elemente 

de compunere, sau din teme ori cuvinte care nu pot avea autonomie 
(aerogară, autostradă, hidroavion, macromoleculă, microanaliză). 


$ 29. Conversiunea. Schimbarea valorii sau clasei morfologice 


Conversiunea este unul dintre procedeele interne de formare a 
cuvintelor, alături de derivare şi compunere. Constă în formarea unui 
cuvânt nou prin trecerea de la o clasă lexico-gramaticală la alta fără 
ataşarea unor elemente derivative. În acest caz, cuvântul este utilizat într- 
un context nou, ceea ce implică schimbarea funcţiei sintactice şi admiterea 
unor determinanţi nespecifici bazei: Lucrează bine. - Binele nu se uită. În 
primul enunţ cuvântul bine este adverb (determină un verb), în cel de al 
doilea, el devine substantiv (îndeplineşte funcţia de subiect). 

Conversiunea cuprinde mai multe tipuri care diferă în funcţie de clasele 
de cuvinte legate prin acest procedeu, adică de orientarea procesului de 
formare a cuvântului nou, de exemplu, de la adjectiv spre substantiv (un om 
bătrân - bătrânul), de la adjectiv spre adverb (băiat frumos - scrie frumos) 
etc. După clasa morfologică în care intră noul cuvânt, se delimitează 
următoarele feluri de conversiune: 

- substantivizarea (trecerea altor cuvinte în clasa substantivului). În 
limba română se pot substantiviza adjectivele (bogatul, zgârcitul), 
pronumele (eul, sinele, nimicuri), numerale (doiul, zecele), verbele la 
formele nepredicative (intrare, aratul, semănatul), adverbele (binele, 
aproapele), interjecţiile (ofuri). 

- adjectivizarea (trecerea altor cuvinte în clasa adjectivului). Trecerea 
altor părţi de vorbire (substantive, participii, gerunzii, adverbe) în clasa 
adjectivului se realizează prin utilizarea lor cu funcţiile sintactice specifice 
adjectivului: zi pierdută, pâine aburindă. 

- adverbializarea (trecerea altor cuvinte în clasa adverbului). În clasa 
adverbelor pot trece: adjectivele calificative, care devin adverbe de mod 
(merge elegant, sprinten, frumos), unele substantive, care devin adverbe de 
timp sau de mod (Lucrează seara. S-a supărat foc.), unele verbe (Poate că e 
ocupat). 

§ 30. Abrevierea 


Abrevierea este procedeul de formare a cuvintelor noi prin prescurtarea 
unui cuvânt prin litera inițială sau printr-un grup de litere. Cuvintele 

compuse din abreviere se realizează prin izolarea primelor litere (S.U.A. 
O.S.C.E., A.S.E.) sau a unor fragmente de cuvinte (Eurasia, Moldtelecom, 
Rompetrol). Compusele din abreviere au ca punct de plecare grupuri 
sintactice: O.N.U. - Organizaţia Naţiunilor Unite. 

ANALIZA LEXICALĂ 
$ 31. Organizarea lexicului 


Exerciţiul 1. Repartizaţi cuvintele de mai jos pe următoarele sfere 
semantice: 

1) nume ale membrilor de familie şi termeni de rudenie; 2) corpul 
omenesc şi părțile lui; 3) locuinţa şi obiecte casnice; 4) îmbrăcăminte şi 
încălţăminte; 5) alimente şi băuturi de primă necesitate; 6) plante, legume 
şi fructe răspândite la noi; 7) păsări şi animale răspândite şi cunoscute la 
noi; 8) termeni legaţi de religie şi cultul bisericesc; 9) cele mai importante 
acţiuni şi procese; 10) calităţi şi defecte; 11) culori mai importante; 12) 
numerale simple; 13) diviziuni ale timpului, numele zilelor săptămânii, 
numele de luni şi ale anotimpurilor; 14) adverbe de mod, de loc şi de timp; 
15) instrumente gramaticale (verbe auxiliare, copulative, prepoziţii, 
conjuncţii). 

Demonstrati că aceste cuvinte fac parte din fondul lexical principal. 


acolo, acum, ager, afară, aici, alb, albastru, alun, alună, an, anotimp, 
apă, a aprinde, arbore, ardei, a asculta, aspru, atunci, a avea, azi, barbă, 
băiat, bărbat, bătrân, a bea, bine, biserică, blană, bogat, a boteza, brânză, 
brâu, bun, cal, cap, carne, casă, caş, carte, cartof, că, căci, căciulă, câine, 
căldare, cămaşă, a cânta, ceas, cinci, cireş, cireaşă, cizme, cocoş, copac, a 
creşte, credinţă, cruce, copil, cu, cuminte, cuţit, de, deget, deoarece, 
dimineaţă, dinte, doi, a dormi, duminică, Dumnezeu, fag, farfurie, fasole, 
fată, făină, fântână, foarfece, frate, frumos, frunză, galben, găină, gât, gras, 
greu, gură, harnic, iarbă, iarnă, icoană, icre, ieri, inimă, inteligent, a (se) 
îmbrăca, înainte, înalt, a învăţa, la, lapte, lângă, limbă, lingură, luni, lună, 
mamă, marţi, masă, mămăligă, mătuşă, mâine, mână, a mânca, măr, a 
merge, miercuri, a munci, negru, nevastă, noapte, nuc, nucă, oaie, ochi, om, 
oră, ori, palton, pantaloni, pantofi, patru, păr, pânză, peşte, picior, a plăcea, 
a plânge, porc, pod, prun, prună, a putea, roşie, roşu, a ruga, sau, 
săptămână, sărac, sâmbătă, scaun, a simţi, slab, soră, soţ, soţie, a spăla, a 
spune, stejar, şi, tată, tânăr, televizor, a trăi, trei, trist, unchi, unu, vacă, 
vară, a veni, verde, vesel, vin, vişin, vişină, a vorbi, a vrea, zi 

Exerciţiul 2. Alegeţi, din textul de mai jos, cuvintele ce fac parte din 
fondul lexical principal. Încercaţi să observați care dintre trăsăturile date le 
sunt caracteristice: a) frecvenţă mare în vorbire; b) polisemantism; c) 
stabilitate în limbă; d) capacitatea de a servi drept bază pentru formarea 
cuvintelor derivate şi compuse. 


a) De la Ineu drumul de ţară o ia printre păduri şi peste tarini lăsând la 
dreapta şi la stânga satele aşezate prin colţurile văilor. Timp de un ceas şi 
jumătate drumul e bun; vine apoi un pripor, pe care îl urci, şi după ce ai 
coborât iar în vale, trebuie să faci popas, să adapi calul ori vita din jug şi să 
le mai laşi timp de răsuflare, fiindcă drumul a fost cam greu, iară mai 
departe locurile sunt rele. (I. Slavici) 


b) Cele mai agreabile plimbări vânătoreşti în aer liber sunt toamna, la 
iepuri. 

Ogoarele şi miriştile au o tonalitate aurie; dealurile şi văile ondulează 
şi se înclină grațios; în fundul peisagiilor se zăreşte un iaz ori un sat; pe o 
costişă înnegresc tufişuri bătute de brumă. Ai pornit în strălucirea soarelui 
de dimineaţă, căutând răzor cu răzor, străbătând porumburi neculese, 
alăturându-te cu luare-aminte de arături. Îți ţii câinele aproape; stai cu 
atenţia încordată; în ochi ţi se răsfrâng toate detaliile terenului şi toate 
mişcările vietăţilor mărunte; când, deodată, ca şi cum l-ar făta pământul, 
sare pe neaşteptate iepurele. (M. Sadoveanu) 


c) A doua zi e numai soare alb şi verdeață vie pretutindeni. Ceasul cu 
brățară, de campanie, îmi arăta unsprezece şi jumătate. Mi-e gura 
uscată, obrajii parcă scorojiţi, ochii bombaţi în pleoape. Ocolesc cu gândul 
ce a fost ieri, cum aş ocoli o locuinţă contaminată. Dumitru, lung şi 
zănatic lucrat, îmi toarnă cu căldarea apă rece de mă răcoresc, gol până 
la brâu. Sunt un bolnav care a suferit tăieturi, injecții, masaje; acum mă 
simt mai bine, dar cred că orice gândire precisă mi-ar face rău, ca unui 
trup bandajat o atingere sau o mişcare greşită. (Camil Petrescu) 


Exerciţiul 3. Analizati textele de mai jos şi identificaţi cuvintele care fac 
parte din fondul lexical principal. Observaţi în care dintre aceste texte 

cuvintele din fondul lexical principal sunt mai numeroase şi spuneţi prin ce 
se explică deosebirea. 


a) A urcat vechile scări de ciment, a trecut prin coridorul întunecos şi a 
bătut la uşă. A auzit vocea slabă a lui Pândele poftindu-l înăuntru şi a intrat. 
Nimic nu se schimbase. Stere cântărise totul dintr-o privire. Acelaşi tapet 
albastru, decolorat, mai vechi, pe pereţii înalţi; acelaşi oblon care acoperea 
fereastra şi, în mijloc, masa scundă, plină de hârtii. Deasupra ardea lampa 
electrică cu picior lung, de porțelan, răspândind împrejur o lumină ostenită. 
Lucrurile abia se zăreau. Un miros greu de aer stătut plutea în odaie. 
Jupânul fuma. O dâră albastră, subţire, străvezie se ridica spre tavanul 
nevăzut. Peste hârtiile risipite pe masă, atârna o mână albă, mică, plină de 
inele, ca de femeie. Pe ea aluneca strălucirea lămpii. Domnul Vasiliu socotea 
cu un creion şi, când l-a simţit înăuntru, a ridicat ochii. Stere i-a desluşit 
prin pânza cenuşie de dincolo de masa încărcată chipul lunguieţ şi slab, 
părul argintiu pe la tâmple şi hainele necălcate, vechi şi lucioase. (E. Barbu) 


b) Rasă - ansamblu de particularităţi morfologice secundare ale unui 
grup uman, rezultate din adaptarea îndelungă la mediul cosmogeografic şi 
condiţiile istorice de viaţă economico-socială; particularităţi morfologice 
care au dus la diferenţierea ritmului de dezvoltare a civilizaţiei şi culturii 
unor popoare. Cercetările de raseologie au stabilit că omenirea este 
împărţită în trei mari rase: europoidă (albă), mongoloidă (galbenă) şi 
negroidă (neagră), şi mai multe subrase, dependente de acestea. (R. 
Vulcănescu) 


Exerciţiul 4. Folosind dicționarele limbii române, precizaţi sensurile 
cuvintelor de mai jos şi includeţi-le în una dintre rubricile indicate: a) 
arhaisme, b) neologisme, c) cuvinte regionale. 


abolire, a amortiza, audibil, autentic, barabulă, băjenie, berechet, 
breaslă, bojdeucă, buche, carboavă, caţaveică, chersin, chivără, ciocoi, 
ciubotă, ciubuc, competenţă, controversat, coşarcă, curtean, dajdie, diac, 
diligenţă, dregător, dugliş, efervescent, eflorescent, excesiv, fast, grămătic, 
gugiuman, harbuz, hatman, ienicer, iluzoriu, imaculat, inedit, a inocula, 
instinct, integritate, irmilic, a se iţi, jude, jupân, logofăt, a malaxa, 
mandatar, mass-media, mazil, megieş, oloi, pisar, pită, pitoresc, a plonja, 

postelnic, răzeş, scrib, spahiu, surugiu, şerb, a şugui, vizionar, polarizare, 
repercusiune, sumbru, uricar, versant, viabil, vornic, zapciu, zavistie 


Exerciţiul 5. Scoateţi cuvintele evidenţiate, identificaţi, cu ajutorul 
dicţionarelor, sensul lor şi precizati categoria din care fac parte. 


1. Armata moldovenească se împărțea din timpii cei mai vechi în arcași, 
sau infanterie, şi călăraşi, sau cavalerie. (B. Petriceicu Hasdeu). 2. Când a 
rostit comisul vorba asta mare, fără înconjur, aşa cum vorbesc oamenii la 
noi, în 'Ţara-de-Sus, Ancuţa şi-a strâns buzele şi s-a prefăcut că se uită cu 
luare-aminte în lungul şleahului... (M. Sadoveanu). 3. Această tăcere fu 
întreruptă de medelnicerii ce aduseră pe masă, în sahane de argint, un 
morman de pilaf alb şi fumegos. (Al. Odobescu). 4. Dar în vara anului 1349 
se scoală Bogdan, voievodul Maramureşului, şi, trecând munţii încoace cu 
toţi cnejii şi oamenii lui, alungă pe Sas, rupe legăturile cu regele Ungariei şi 
se aşează el, domn volnic şi bizuit numai pe vrednicia lui în scaunul 
Moldovei. (Al. Vlahuţă). 5. Popor şi boieri se ridică într-un singur cuget: în 
fruntea lor e hatmanul Tomşa. (Al. Vlahuţă). 6. În momentul acela, uşa 
scării se deschise şi se arătă înaintea junelui un arnăut îmbrăcat numai în 
fir, cu pistoale şi iatagan la brâu şi cu tătarcă roşie blănită cu vulpe. (Al. 
Odobescu) 


Exerciţiul 6. Analizaţi cuvintele din textele de mai jos. Încercaţi să 
identificaţi cuvintele care nu fac parte din vocabularul fundamental. 
Precizaţi cu ajutorul dicționarului care este sensul lor şi arătaţi care sunt 
cuvinte arhaice şi care sunt neologisme. 


a) Conexiune inversă (retro-acţiune, feedback) - proces complex de 
comportare a unui sistem (mecanic, organic, social, cultural, artistic etc.) 
în baza analizei referitoare la interacţiunea şi incorporarea informaţiilor 
despre rezultatele anterioare ale sistemului în vederea modificării în 
viitor a comportamentului acestuia. Conexiunea inversă desemnează, în 
consecinţă, şi autoreglarea oricărui sistem de cercetare, dezvoltare şi 
inovaţie ştiinţifico-tehnică. Ea prezintă două aspecte complementare: unul 
pozitiv şi altul negativ. Conexiunea inversă de tip pozitiv intensifică 
autoreglarea şi prin aceasta dinamizează comportarea sistemului; 
contrariu, conexiunea inversă de tip negativ diminuează autoreglarea şi 

prin aceasta frânează comportarea sistemului. În toate domeniile de 
cercetare  ştiinţifico-tehnică, conexiunea inversă pledează pentru 
autoreglarea şl interacţiunea dintre teoria experimentală a cercetării şi 
practica experimentului însuşi. (R. Vulcănescu) 


b) Mihai însuşi alerga ca un leu prin mijlocul vrăjmaşilor, ţiind în mână 
sabia sa mare, groaznică şi amenințătoare, cu care dobora în dreapta şi în 
stânga pe câţi întâmpina. El nu se mulţumi însă a inima pe ai săi prin pilda 
ce le da, ci încă prin cuvinte îi îndemna, îi împingea, îi îmbărbăta spre a se 
folosi d-acest minut priincios, ca să spargă de tot armia duşmană. (N. 
Bălcescu) 


c) Amândoi purtau cioboate de piele groasă, până la genunchi, poturi 
de dimie albă, un cojoc scurt, de oaie neagră, cu glugă la spate, şi chimir 
cu oţele; la gât aveau grumăjer rotund de zale de fier, şi-n cap o ţurcă 
flocoasă, adusă la o parte; la brâu, satâr şi jungher. Unii din vânătorii 
pedeştri purtau săneţe, ceilalţi, arcuri şi săgeți. Astfel păşea ceata înainte, 
şi înnoptase bine când ajunse în curtea cetăţii. (Al. Odobescu) 


d) Când deschise mica uşă de brad, el zări pe bătrânul armaş uscat şi 
galben, cu fruntea pleşuvă, cu barba albă, zăcând lungit pe spate pe o 
velinţă albă, în căpătâiul unui pat ce ţinea, d-o parte, toată întinderea 
odăii. Alături ardea o făclie de ceară galbenă, şi un biet călugăr bogonisea 
pe sloveneşte, dar cu glas slab, rugile agoniei; în perete, o mică candelă 
lumina o veche troiță de lemn, şi, mai încolo, pe ziduri, stau rânduite, 
peste un zăblău vărgat, arme de tot felul, coifuri, zale de fier, tuiuri, 
iatagane trunchiete şi dispuieri luate de pe la duşmanii învinşi. O singură 
armă, o ghioagă de fier ţintuită, mare şi grea, buzduganul însuşit slujbei de 
armaş-mare, sta aşezată pe velinţa flocoasă d-a dreapta bolnavului, şi 
mâna-i osoasă, dar slăbită, printr-o mişcare spasmodică a nervilor, căta 
încă s-o ridice. (Al. Odobescu) 


$ 32. Structura lexico-semantică a cuvintelor 


Exerciţiul 7. Alegeţi sensurile corecte ale cuvintelor de mai jos. 

acces 


asistenţă 


agil 


atitudine 


efemer 


a elogia 


a evidenția 


a excerpta 


inopinat 


a) posibilitate de a pătrunde într-un anumit loc, intrare. 
b) manifestare violentă a contradicţiilor (economice, 
politice, ideologice, militare etc.). 

c) simptome care apar brusc şi determină o stare acută a 
unei boli. 

d) succesiune de operaţii, de stări sau de fenomene prin 
care se efectuează o lucrare. 


a) totalitatea celor mai profunde şi stabile însuşiri şi 
relaţii ale obiectelor şi proceselor din realitate. 

b) totalitatea persoanelor care asistă la o conferinţă sau la 
un spectacol. 

c) sprijin, ajutor (medical, material etc.). 


a) care se mişcă uşor şi repede, îndemânatic, dibaci. 
b) care înţelege lucrurile cu uşurinţă. 


a) poziţie a corpului, ţinută. 

b) însuşire care condiţionează îndeplinirea unei acţiuni. 
c) fel de a se purta, comportare. 

d) înălţime deasupra nivelului mării. 


a) care realizează legătura dintre două elemente. 
b) de scurtă durată, vremelnic, trecător. 


a) a lăsa (intenţionat) la o parte, a neglija. 
b) a lăuda, a preamări. 


a) a cerceta temeinic. 
b) a sublinia, a face ca un lucru să apară clar. 


a) a lăsa deoparte, a exclude. 
b) a extrage dintr-o lucrare (termeni, pasaje). 


a) neprevăzut, neaşteptat. 
b) lipsit de efect sau de rezultat, fără urmare. 

insurmontabil a) care nu poate fi suportat sau este greu de suportat. 
b) care nu poate fi trecut; care nu poate fi depăşit. 


integru a) întreg, neîmpărţit, complet. 
b) care este de bună-credinţă, onest, corect. 


intemperie a) schimbare nefavorabilă a stării atmosferice; vreme rea. 
b) perioadă de calm care urmează pentru un moment 
după o rafală de vânt. 


a respinge a) a refuza, a nu admite, a nu accepta. 
b) a păstra ceva pentru cineva sau pentru ceva. 
c) a îndepărta de la sine, a da la o parte. 
d) a ţine piept unui atac armat, a sili pe duşman să se 
retragă. 
e) a se expune unui pericol, a intra într-o acţiune 
nesigură. 


Exerciţiul 8. Folosind dicționarele, explicaţi sensul cuvintele de mai 
jos: a) prin definirea sensului lor; b) prin prezentarea sinonimelor; c) prin 
prezentarea antonimelor; d) prin includerea cuvântului în familia lexicală; 
e) prin includerea cuvântului în contexte specifice. 


amploare, ceaţă, digresiune, făclie, imunitate, lacrimă, stimulent, 
tendinţă, vis; 

arbitrar, curat, darnic, dârz, diletant, evident, oficial, ostentativ, salutar, 
vesel, virulent; 

a se adeveri, a crea, a credita, a delibera, a descoperi, a elucida, a 
emigra, a învăţa, a învedera, a promite, a scrie, a spera 


Exerciţiul 9. Analizaţi grupurile de cuvinte şi expresiile de mai jos 
precizând cu ce sens este folosit cuvântul limbă în cadrul fiecăreia dintre ele 
şi repartizaţi-le după sensuri. 


Limbi vii. Limbi moarte. Limbă maternă. Limbă de origine. Limbă 
străină. Limbă ţintă. Limbă de cult. Limbă de clopot. Limbă de orologiu. 
Limbi romanice. Limbi de ceas. Limbă de briceag. Limbi de foc. Limbi 

înrudite. Limba unui poet. Limba unei epoci. Limba mare a ceasului. Limbă 
de cuţit. Limbă de pământ. Limbă de pădure. Limbă de circulaţie 
internaţională. 

A scoate limba la cineva. A vorbi mai multe limbi. A avea limba 
încărcată. A-şi muşca limba. A-şi trece limba peste buze. A alerga după 
cineva cu limba scoasă. A-şi pune frâu la limbă. A avea mâncărime de limbă. 
A aştepta pe cineva cu limba scoasă. A învăţa o limbă străină. A avea limbă 
ascuţită. A vorbi aceeaşi limbă. A trage pe cineva de limbă. A vorbi într-o 
limbă străină. A-şi scrânti limba cu un cuvânt. A-i dezlega cuiva limba. A 
discuta cu cineva în limba română. A lăsa ceva cu limbă de moarte. 

Limba oase n-are, dar unde atinge doare. Engleza este o limbă de 
circulaţie internaţională. Limba taie mai rău ca sabia. Limba dulce mult 
aduce. Boul se leagă de coarne şi omul de limbă. Limba sa este bogată în 
imagini. 


Limbă 

1. Organ musculos mobil care se află în gură; pentru om este şi organul 
principal de vorbire. 

2. Principalul mijloc de comunicare între membrii unei colectivităţi, 
limbaj. Fel de exprimare propriu unei persoane, în special unui scriitor. 

3. Vorbă, cuvânt; grai, glas. 

4. Înv.) Informaţie (asupra intenţiilor duşmanului); informator, spion, 
iscoadă. 

5. Înv.) Popor, neam, naţiune. 

6. Nume dat unor obiecte, instrumente etc. care seamănă formal sau 
funcţional cu limba: 

a) bară mobilă de metal, agăţată în interiorul clopotului. 

b) fiecare dintre arătătoarele ceasornicului.; pendulul unui orologiu. 

c) obiect de metal, de os etc. care ajută la încălţatul pantofilor. 

d) bucată de piele lungă şi îngustă, care acoperă deschizătura 
încălțămintei în locul unde se încheie cu şiretul. 

e) lama de metal a unui cuţit, briceag etc. 

f) flacără de formă alungită. 

g) fâşie lungă şi îngustă de pământ, de pădure etc. 

Exerciţiul 10. Analizaţi propoziţiile de mai jos şi precizaţi cu ce sens 
este folosit cuvântul tablou în cadrul fiecăreia dintre ele. Scrieţi numărul 
sensului între paranteze la începutul fiecărei propoziţii. 


Tablou 

1. pictură, desen, gravură etc. executate pe o pânză, pe un carton etc.; 

2. privelişte din natură care impresionează prin frumuseţe şi pitoresc; 

3. (fig.) descriere sau evocare făcută prin cuvinte; 

4. diviziune a unei piese de teatru sau subdiviziune a unui act, care 
marchează schimbarea decorului, trecerea timpului etc.; 

5. tabel; 

6. grafic compus dintr-o grupare de termeni, de simboluri, de numere 
(dispuse în şiruri şi coloane). 


(__) El este autorul unei piese în cinci tablouri. 

(__) Pe un perete din clasă atârnă tabloul periodic al elementelor. 

(__) Când sosi ziua mezatului, piaţa ocârmuirii înfăţişa un tablou 
vrednic de cele mai crunte vremi ale barbariei. (V. Alecsandri) 

(__) Aruncă-ţi ochii la oricare român, şi-l vei găsi totdeauna vrednic de 
figurat într-un tablou. (V. Alecsandri) 

(__) Lumina, împrăştiindu-se pe pereţii umezi ai stâncilor şi 
răsfrângându-se pe feţele persoanelor, formează un tablou fantastic, ce te 
face să te crezi într-o altă lume. (V. Alecsandri) 

(__) Figurile lor expresive, pletele lor lungi, costumul lor pitoresc, 
topoarele, lăncile, puştile ce străluceau printre ei, compuneau un tablou 
demn de penelul unui mare artist. (V. Alecsandri) 

(__) Pe tablă era agăţat un tablou care reprezenta un rac enorm, verde, 
printre pietre, vegetaţii de baltă, şi înconjurat de peştişori de diferite 
mărimi şi culori. (Gr. Băjenaru) 

(__) Este oare vreo introducere mai minunată în literatura modernă, un 
tablou mai homeric decât această strofă care începe un vechi cântec 
haiducesc? (Al. Russo) 

(__) Mă trezii, dar în fantezia mea tot rămase înfiorătorul tablou al 
celor visate. (C. Stamati) 

(__) Dar ce m-a atras mai mult ca orice din întreaga piesă este 
penultimul tablou, acela cu ţăranul care găseşte pe câmp, când ară, oala cu 
galbeni. (Gr. Băjenaru) 

(__) Evident, interveni Serdaru, pentru că n-aţi asistat decât la primul 
tablou, nu puteţi înţelege că, în întregimea lui, spectacolul ilustrează modul 
de a fi al evenimentelor istorice şi totodată structura istoriografiei. (M. 
Eliade) 

(__) Chiar pe marginea malului e o movilă pe care, când te-i sui, ai 
înaintea ochilor o minune de tablou. (I. Al. Brătescu-Voineşti) 

(__) Povestea lui Ion Creangă e un tablou antropologic şi etnografic 
desăvârşit. (G. Călinescu) 


Exerciţiul 11. Folosind, pentru cuvintele puţin cunoscute, dicționarele 
explicative, precizaţi care este sensul cuvintelor evidenţiate în textele de 
mai jos. Alcătuiţi cu ele grupuri de cuvinte care să ilustreze sensurile lor. 


Model: 

Cuvântul a se afunda se defineşte prin următoarele trei sensuri: 

1. A se cufunda. 

2. A pătrunde adânc; fig. a se pierde în depărtare. 

3. Fig. A se cufunda într-o acţiune. 

Pentru ilustrarea acestor sensuri pot servi următoarele exemple. 

1. a se afunda în apă, în valuri, în zăpadă, în noroi, în nisip, în mâl, în 
mlaştină; 

2. a se afunda în pădure, printre copaci, în întunericul nopţii; 

3. a se afunda în muncă, în treburi, în lectură, în gânduri. 


a) Băiatul moştenise de la tată-său patima vânătoriei. Alerga de 
dimineaţă până seara, cu o mulţime de flăcăi argaţi şi hăitaşi, adică oameni 
care goneau fiarele şi le aduceau în bătaia arcului sau a suliţei. Se afunda în 
codrii neumblaţi, pe unde picior de om nu călcase vreodată. Nu-l 
înspăimântau întunecimile pădurii, stejarii trăsniţi şi schimonosiţi, peşterile, 
stâncile înalte de pe marginea prăpastiei fără fund. Căta mereu lucruri tot 
mai ascunse, primejdii tot mai mari, fiare tot mai sălbatice. (V. Eftimiu) 


b) Vorbindu-ne corect şi frumos limba, tinzând a o vorbi frumos şi 
corect, omenim astfel pe străbuni, pe cei care au creat „societatea cuvintelor 
civilizate“. Uitând un cuvânt trebuincios, necesar, o expresie din comoara 
graiului matern, uiţi ceva din istoria poporului tău. (Gr. Vieru) 

Exerciţiul 12. Găsiţi, printre cuvintele date, pe cele care corespund 
următoarelor sensuri. 


.. — literatura artistică 

... — corp solid care se găseşte în natură în stare cristalină sau amorfă, în 
componenţa rocilor şi a minereurilor 

... — fenomen care rezultă în mod necesar dintr-o anumită cauză, fiind 
într-o legătură indestructibilă cu aceasta; rezultat, urmare, consecinţă 

„.. — prietenos, binevoitor; politicos 

.. — piesă de teatru cu caracter grav, în care se redă imaginea vieţii 
reale în conflicte puternice şi complexe, adesea într-un amestec de elemente 
tragice şi comice 

„.. = deranjament care împiedică funcţionarea unei maşini, a unui aparat 
etc. 

.. — listă a scrierilor care se referă la o anumită problemă 

„.. = modificare a formei sau a dimensiunilor unui corp solid 

„„„ — situaţie cu două ieşiri, ambele defavorabile; încurcătură 

.. — apreciere critică a unei probleme, a unui eveniment etc. 

.. = care respectă regulile, normele 

„.. = pictură fină şi delicată de dimensiuni reduse 

„„„ = chemare scrisă sau orală adresată unei colectivităţi 

„.. — lucru greu de înţeles, de explicat sau de rezolvat, dificultate 

.. — azădărnici planurile sau uneltirile cuiva 


(apel, amabil, beletristică, bibliografie, comentariu, corect, defect, 
deformare, a dejuca, dilemă, dramă, efect, mineral, miniatură, problemă) 


Exerciţiul 13. Scoateţi cuvintele de mai jos pe următoarele două 
coloane: a) cuvinte monosemantice şi b) cuvinte polisemantice. 


apă, a bate, electiv, a exala, fulg, fumigen, funcţie, inculpat, indivizibil, a 
înălța, largheţe, a lansa, loc, lume, maculator, magmă, manta, microfon, 
nichel, nostalgie, norocos, număr, a ocroti, opincă, orbită, ortografic, orz, 
oxigen, pană, restanţă, a ridica, scară, sciziune, urmă, vatră 


Exerciţiul 14. Folosind dicționarele explicative, precizaţi sensurile cu 
care sunt folosite cuvintele date în propoziţiile de mai jos. 

Model: 

drum: 1. Dar nu zăream decât acelaşi drum necunoscut, care se întindea 
la nesfârşit, cât puteam vedea cu ochii. (M. Eliade). 2. Cum îşi închipuia el 
ca vom face noi tot drumul acela, noaptea pe jos?! (M. Eliade) 

În aceste propoziţii cuvântul drum este folosit cu următoarele sensuri: 

drum: 1. Cale de comunicaţie terestră, stradă, şosea; 2. Călătorie. 


pagină: 1. Cartea are peste cinci sute de pagini. Aici lipseşte o pagină. 
Articolul a apărut în prima pagină a ziarului. Titlul se află în partea de sus a 
paginii. Dacă ai terminat de citit, întoarce pagina. 2. Acest eveniment 
reprezintă o pagină glorioasă din istoria Franţei. 

a aduna: 1. Ţăranii adună lemne din pădure. Profesorul a adunat 
caietele elevilor. Mama a adunat cioburile de pe jos. Copii adună fructele 
căzute din pom. 2. Ei au plecat în pădure să adune ciuperci. Cercetătorul 
adună material pentru un studiu. 3. După înfrângere, voievodul a adunat o 
nouă armată. 4. El toată viaţa a adunat bani. Adună la tinereţe ca să ai la 
bătrâneţe. Adună cu firul ca să ai cu grămada. 5. Contabilul adună lungi 
coloane de cifre. 6. Directorul a adunat personalul întreprinderii. Tatăl a 
adunat întreaga familie în jurul său. Liderii au adunat mulţimea în piaţă. 

a prinde: 1. Cineva l-a prins de mână. Portarul a prins balonul. Pisica 
prinde şoareci. Uliul îşi prinde prada cu ghearele. 2. Sătenii au prins un hoţ. 
L-au prins colegii furând. Dacă te prind că minţi o să fie vai de tine. 3. 
Trebuie să ne grăbim, dacă vrem să prindem trenul. 4. Copiii prind repede o 
mulţime de lucruri. Nu am prins despre ce era vorba. 5. Ne-a prins furtuna 
în pădure. Ploaia ne-a prins pe drum. 6. El a prins lampa de tavan. 
Secretara a prins foile cu o agrafă. 7. Rochia asta o prinde foarte bine. 8. 
Noi ne-am furişat repede în stradă, unde am prins curaj. (M. Eliade). 


Exerciţiul 15. Găsiţi sau alcătuiți propoziţii care să ilustreze sensurile 
următoarelor cuvinte: a acoperi, a arăta, exact, a fierbe, a intercepta, a 
însemna, lună, a prelucra. 


Model: 
a duce 
1. (a transporta ceva sau pe cineva într-un anumit loc, a căra): I-am dus 
bagajele la gară. El şi-a dus copii la ţară. 

duce toate acestea? 


e pa nupwpr 


e e e me h h h h 
Yy aY Pr o 


2. (a conduce într-un anumit loc): Drumul duce în oraş. Cărarea ne-a 
dus până la râu. 
3. (a trăi): El o duce greu. Şi au dus ei împreună o viață fericită. 

4. (a purta): Şi acel împărat a dus războaie cu toţi vecinii săi. 

5. (a avea drept rezultat): Minciuna nu duce la nimic bun. Unde vor 


§ 33. Relaţiile dintre cuvinte şi categoriile semantice 


Exerciţiul 16. Găsiţi sinonimele cuvintelor de mai jos. 


a) substantive: 
abdomen 
abundență 
acalmie 
amalgam 
apărare 

apetit 

aramă 

aspect 
aspirație 


. aversiune 


călăuză 


„ câştig 


ceartă 


„ circumstanţă 


coliziune 


„ consimţământ 


continuator 


. controversă 
. defect 

. deznădejde 
. disensiune 
. dubiu 

. fărădelege 
. fecior 

. frică 

. giuvaier 

. glod 

. laudă 

. meteahnă 
. mustrare 

. năpastă 

. nepăsare 

. neputinţă 
. noroc 


35. 
36. 
37. 
38. 
39. 
40. 
41. 
42. 
43. 
44. 
45. 
46. 
47. 
48. 
49. 
50. 


51. 


oaste 
obârşie 
opinie 
opţiune 
pauperizare 
peripeţie 
petiție 
piedică 
posesiune 
povară 
prăpastie 
prejudiciu 
rană 
repeziciune 
stimul 
urmare 
victorie 


acord, alegere, amestec, armată, aventură, beneficiu, bijuterie, biruinţă, 
bogăţie, burtă, cerere, ciocnire, cupru, cusur, daună, defect, defensivă, 
disensiune, disperare, dojană, efect, elogiu, fiu, ghid, greutate, imbold, 
imposibilitate, indiferenţă, izbândă, împrejurare, îndoială, înfăţişare, hău, 
linişte, năzuinţă, necaz, neînțelegere, nelegiuire, noroi, obstacol, părere, 
plagă, poftă, polemică, proprietate, provenienţă, rapiditate, repulsie, 
sărăcire, spaimă, succesor, şansă, tină 

b) verbe: 


1. aabroga 13. a distribui 25. a mustra 

2. a accepta 14. a dobândi 26. a nărui 

3. a acuza 15. a se dumiri 27. a născoci 

4. aadia 16. a făgădui 28. a năzui 

5. a alcătui 17. a izgoni 29. a se obişnui 
6. aanunţa 18. a împrăştia 30. a omagia 

7. a aproba 19. a înapoia 31. a poseda 

8. a contesta 20. a-şi închipui 32. a provoca 
9. a coopera 21. a înfăptui 33. a remunera 
10. a dărui 22. a se mânia 34. a se rătăci 
11. a se dezlănţui 23. a merge 35. a sfârşi 

12. a se discredita 24. a modifica 36. a trimite 


a se acomoda, a admite, a alunga, a anula, a apostrofa, a câştiga, a 
cinsti, a se compromite, a conlucra, a se declanşa, a se deplasa, a deţine, a 
dobori, a epuiza, a expedia, a forma, a-şi imagina, a incita, a incrimina, a 
inventa, a încuviinţa, a se înfuria, a înştiinţa, a învinui, a se lămuri, a nega, 
a oferi, a se pierde, a promite, a repartiza, a restitui, a retribui, a risipi, a 
schimba, a sufla, a tinde 


c) adjective: 


1. adecvat 13. confortabil 25. grandios 
2. adânc 14. corpolent 26. lizibil 

3. agramat 15. cotidian 27. misterios 
4. agreabil 16. cunoscut 28. neglijent 
5. amănunţit 17. dezorientat 29. neîncrezător 
6. ambiguu 18. dubios 30. neobişnuit 
7. auster 19. echivoc 31. neştiutor 
8. autentic 20. excepţional 32. nevoiaş 

9. autohton 21. înnăscut 33. orgolios 
10. caustic 22. înverşunat 34. principal 
11. cenuşiu 23. fertil 35. rece 

12. confidenţial 24. fioros 36. victorios 

aprig, atroce, băştinaş, citeţ, comod, confuz, deosebit, derutat, detaliat, 
esenţial, glacial, glorios, gri, ignorant, inedit, incult, îngâmfat, masiv, măreț, 
nativ, neatent, neclar, notoriu, plăcut, potrivit, profund, real, roditor, 
sarcastic, sărac, secret, sobru, suspect, suspicios, tainic, zilnic 


Exerciţiul 17. Găsiţi cuvântul de bază pentru fiecare dintre seriile de 
sinonime de mai jos. 


.. = analiză = cercetare = frământare = deliberare = raţionament; 
... = apostrofare = reproş; 
.. = coborâtor = descendent = succesor = continuator = progenitură = 
vlăstar = odraslă = viţă; 
.. = curăţenie = inocenţă = nevinovăție = puritate; 
„„„ = dezordine = debandadă = confuzie = harababură = babilonie; 
.. = disensiune = ceartă = conflict = dezacord = diferend = discordie = 
animozitate = dispută; 
. = fragment = parte = frântură = porţie = crâmpei; 
. = ingerinţă = imixtiune = intervenţie; 
. = involutie = declin = decădere = descreştere; 
. = înclinare = vocaţie = pasiune = har = talent; 
. = înnoire = transformare = schimbare = modificare = evoluţie; 
poveste = născocire = plăsmuire = scorneală = basm; 
.. = rigoare = asprime = exigenţă = intransigenţă = stricteţe = duritate 
= rigiditate; 
.. = sorginte = origine = sursă = izvor = matcă = început = cauză; 


.. = tortură = chin = suferinţă = durere = supliciu; 
.. = zavistie = gâlceavă = dezbinare = sfadă = altercaţie = animozitate 
= discordie = dispută = disensiune = vrajbă = zâzanie = dihonie. 


(admonestare, amestec, bucată, candoare, caznă, ceartă, chemare, 
dezbatere, ficţiune, gâlceavă, haos, obârşie, prefacere, regres, severitate, 
urmaş) 


Exerciţiul 18. Organizaţi cuvintele date în serii sinonimice, ale căror 
cuvinte de bază sunt: amuzament, dar, flagel, rapt, repulsie, traseu, 


vicisitudine. 


40 


agrement, antipatie, aplicaţie, aptitudine, aversiune, boală, ciumă, 
delapidare, desfătare, dezgust, dificultate, distracţie, drum, epidemie, furt, 
itinerariu, încercare, însuşire, necaz, oroare, parcurs, petrecere, rută, silă, 
suferinţă, sustragere, talent, traiectorie, traseu, vocaţie 


Exerciţiul 19. Definiţi, cu ajutorul dicţionarelor, cuvintele din seriile 
sinonimice de mai jos şi comparaţi definițiile lor. Alcătuiţi cu ele grupuri de 
cuvinte care să ilustreze sensurile lor. Observaţi prin ce se deosebesc ele. 


Anturaj = cadru = mediu = ambianţă = cerc = sferă = societate; 
Candoare = curăţenie = inocenţă = nevinovăție = puritate; 
Capacitate = forţă = tărie = putere; 


Daună = pagubă = prejudiciu = vătămare = pierdere; 

Haos = dezordine = debandadă = confuzie = harababură = babilonie; 

Prefacere = înnoire = transformare = schimbare = modificare = 
evoluţie; 

Slăbiciune = epuizare = sfârşeală = extenuare= vlăguială; 

Vrere = intenţie = dorinţă = poftă = voinţă; 

A se afirma = a se impune = a se remarca = a se evidenția. 


Exerciţiul 20. Din seriile de sinonime indicate în paranteze alegeţi 
cuvântul care se potriveşte cel mai bine contextului dat. 


(Pruntaşii, liderii) şi (părtaşii, adepţii, partizanii, susținătorii) la 
(mişcarea, acțiunea) din 1848 fură (canoniţi, căzniţi, chinuiţi, pedepsiți) cu 
(exilarea, exilul, pribegia, surghiunul). Fiindcă se (considerau, socoteau) ca 
(supuşi, cetăţeni) ai Porții, guvernul otoman le oferă să-i interneze pe toţi 
într-un oraş şi să-i (țină, întreţină, susțină) pe socoteala lui. Unii (acceptară, 
primiră) şi se duseră la Brusa în Asia Mică. Alţii (refuzară, respinseră) şi 
(porniră, merseră, plecară) pe unde putură. Ion Heliade (trecu, merse, se 
duse) în Transilvania, unde stătu două luni. De aici, după (un drum, o 
călătorie) de 5o de zile (ajunge, soseşte) la Paris. În Paris (se întâlneşte, se 
vede) cu alţi români emigraţi şi începe (a lucra, a munci, a acționa) pentru a 
face cunoscut guvernelor străine (plângerile, jalbele, reclamaţiile) 
românilor. (Călătoreşte, peregrinează, umblă) cu acest (obiectiv, scop, ţel) şi 
la Londra. Dar aceste (împrejurări, circumstanțe) aduc şi oarecare 
(neînțelegeri, divergențe, disensiuni) între (emigrați, emigranţi) şi ajung, din 

discuţie în discuţie, la (acuzații, acuzări, învinuiri, învinovățiri) grave şi la o 
(adevărată, autentică, reală) (luptă, încăierare, bătaie, bătălie) între ei. Cine 
citeşte (colecţia, culegerea) de scrisori a lui Heliade şi colecţia publicată de 
Ion Ghica va putea (percepe, înțelege, pricepe, sesiza) cât de (adânci, intense, 
profunde, violente) erau (dezbinările, învrăjbirile, neînțelegerile, discordiile, 
conflictele) între emigraţi. Din Paris se duce în insula Chios, unde-i era 
familia, şi stă acolo până la (finele, finalul, încheierea, capătul, sfârşitul) 
anului 1853. În (intervalul, cursul, răstimpul, timpul) anului 1854 a stat 
câteva luni la Şumla, pe lângă (armata, oştirea, oastea, armia) lui Omer 
Paşa, de unde a venit pentru (câtva, ceva, niţel, oarecare, puţin) timp la 
Bucureşti. 

E de (notat, semnalat, subliniat, reținut) că e, (poate, posibil, probabil, 
pesemne), emigrantul care a intrat mai târziu în (ţară, patrie, stat), căci de 
abia în 1859 îl (vedem, observăm, zărim, întâlnim, revedem) (amplasat, 
stabilit, statornicit, aşezat, oprit) în Bucureşti. 

Restul vieţii sale a fost (consacrat, dedicat, închinat) în mare parte 
literaturii, dar l-a (preocupat, dominat, absorbit, neliniştit, frământat, 
îngrijorat) mult să-şi (apere, ocrotească, protejeze, păzească) nu atât 
(creația, opera) sa literară, cât, mai ales, opera politică de înainte de a pleca 
din ţară. 


Exerciţiul 21. Completaţi spaţiile libere indicând seriile sinonimice 
proprii cuvintelor evidenţiate. Spuneţi care dintre cuvintele date se 
potrivesc mai bine contextului dat şi de ce. 


ÎI aud (...) în această noapte pe Sisif rostogolindu-şi stânca (...) spre 
vârful (...) muntelui. Nu mi-l pot imagina (...), ca dumneavoastră, fericit 
(...), dar simt (...) că n-are acum mai multe motive (...) ca altădată (...) să se 
plângă (...). El trebuie să ştie (...) că acest munte este tot ce are. În afara lui 
nu există (...) nimic. Am mai gândit (...) asta despre Sisif şi faptul că nu s-a 
schimbat (...) nimic în felul (...) cum îl privesc (...) înseamnă că unele, cel 
puţin, dintre ideile (...) noastre nu sunt întâmplătoare (...) şi, poate (...), ele 
exprimă (...) chiar mai mult decât vrem. Stânca se va rostogoli (...), e 
adevărat (...), dar important (...) este ce simte Sisif câtă vreme (...) urcă (...) 
muntele. Cât de bogat sau cât de sărac ajunge (...) sus (...). Deoarece acest 
munte este chiar viaţa (...) lui. Iar Sisif are de dovedit (...) nu faptul că poate 
reţine (...) stânca în vârf, ci că o poate sui (...). lată, cred, înţelepciunea de 

care avem nevoie. Ştiind că vom muri, să găsim (...) aici un argument (...) 
pentru a iubi (...) şi mai mult viaţa. Şi astfel fiecare lucru îşi va primi (...) 
preţul (...) său într-o lume unde trebuie să mergem până la capăt (...) în 


orice speranţă. (O. Paler) 


Exerciţiul 22. Organizaţi cuvintele date în serii de antonime. 


a) substantive: 
admiraţie 
bucurie 
bunătate 
câştig 

curaj 


apowh 


6 
7: 
8. 
9 


10. 


egoism 
hărnicie 
frig 
iubire 
început 


11. 
12. 
13. 
14. 
15. 


(altruism, bătrâneţe, cald, dispreţ, duşmănie, 


pierdere, răutate, sfârşit, slăbiciune, tristeţe, ură) 


b) adjective: 
absent 
adevărat 
bun 

cald 

comic 
curajos 


Pa pponwr 


curat 
des 
etern 


. frumos 
. înalt 
. lung 


13. 
14. 
15. 
16. 
17. 


prietenie 
putere 
succes 
tinereţe 
veselie 


eşec, laşitate, lene, 


sănătos 
tânăr 
umed 
vesel 
vrednic 


(bătrân, bolnav, efemer, fals, fricos, leneş, murdar, prezent, rar, rău, 


rece, scund, scurt, tragic, trist, urât, uscat) 


c) verbe: 
a aduna 
a afirma 
a aprinde 
a câştiga 
a construi 


Apor 


O oua o 


10. 


a curăța 

a da 

a deschide 
a începe 

a pleca 


11. 
12. 
13. 
14. 


a porni 
a răsări 
a râde 
a urca 


(a apune, a coborî, a dărâma, a închide, a lua, a murdări, a nega, a opri, 
a pierde, a plânge, a risipi, a stinge, a termina, a veni) 

d) adverbe: 


aici 4. da 7. înăuntru 
2. azi 5. devreme 8. mult 
3. bine 6. dimineaţa 9. sus 


(acolo, afară, jos, mâine, nu, puţin, rău, seara, târziu) 


Exerciţiul 23. Găsiţi antonimele următoarelor cuvinte care să fie 
formate cu ajutorul prefixelor. 


Model: acceptabil - inacceptabil 


a) substantive: acord, amic, avantaj, fericire, interes, noroc, prefaţă; 

b) adjective: accentuat, activ, adevărat, agreabil, antebelic, ascultător, 
bănuit, cert, cinstit, comparabil, corect, disciplinat, drept, echitabil, exact, 
legal, logic, matur, mobil, moral, normal, obişnuit, par, perceptibil, perfect, 
pudic, pur, real, sigur, văzut, util; 

c) verbe: a acorda, a face, a include, a împacheta, a înarma, a se încălţa, 
a închide, a înlănţui, a lega, a monta, a tăinui, a umaniza. 


Exerciţiul 24. În enunţurile de mai jos identificaţi antonimele. 


1. Şi, de azi înainte, eu o să fiu în locul tău nepotul împăratului, despre 
care mi-ai vorbit, iară tu - sluga mea; şi atâta vreme să ai a mă sluji, până 
când îi muri şi iar îi învia. (I. Creangă). 2. Pentru omul vesel nu există nici 
bucurie, nici tristeţe, ci plăcere trecătoare, epuizare în clipă. (E. Ionescu). 3. 
Vom descoperi aici nelinişte şi pace, îndoială şi adorare, tristeţe şi bucurie, 
mânie şi împăcare. (D. Bojan). 4. Se repeziseră la ferestre şi, tăcuţi, îşi 
îndopau privirile cu imagini fugare, care se iveau stranii printre zăbrelele 
de lumină şi întuneric. (C. Chiriţă). 5. În evul nostru, în această lume ideală 
este deosebirea între frumos şi urât, bun şi rău. (M. Eminescu). 6. Apoi mă 
liniştesc: bun, rău, puţin sau mult credincios, sunt totuşi botezat. (N. 
Steinhardt). 7. Din această dilemă nu scapă nimeni, căci un lucru nu poate fi 
în aceeaşi vreme şi sub aceleaşi împrejurări şi alb şi negru, şi bun şi rău, ci 
trebuie să se aleagă sau într-un fel sau într-altul. (M. Eminescu). 8. Lumea 
s-a împărţit întotdeauna „în două“. S-a împărţit în proşti şi deştepţi, în răi 

şi buni, în oameni şi ne-oameni. (M. Eliade). 9. Acum cred că mă cunoşti şi 
de urât şi de frumos, şi de bătrân şi de tânăr, şi de slab şi de puternic. (I. 
Creangă). 10. Clipa trăieşte, veacurile mor. (T. Arghezi) 


Exerciţiul 25. Găsiţi în proverbele de mai jos antonimele. Aduceţi alte 
exemple de proverbe care să conţină antonime. 


1. Lumina mică pe cea mare întunecă. (Folclor). 2. Peştele mare îl 
înghite pe cel mic. (Folclor). 3. Decât slugă mare, mai bine stăpân mic. 
(Folclor). 4. Să-ţi iei nevastă de casă, nici urâtă, nici frumoasă. (Folclor). 4. 
Cine adună la tinereţe, are la bătrâneţe. (Folclor). 5. Mai bine să fii duşman 
deschis, decât prieten făţarnic. (Folclor). 6. Mai bun este prietenul cel de 
aproape, decât fratele de departe. (Folclor). 7. Decât bogat şi bolnav mai 
bine sărac şi sănătos. (Folclor). 8. Vremea vine, vremea trece, azi e cald şi 
mâine rece. (Folclor). 9. Îi mai cald soarele când răsare, decât când 
asfinţeşte. (Folclor). 10. Mai bine cu înțeleptul la pagubă, decât cu prostul la 
câştig. (Folclor). 11. Mulţi chemaţi, puţini aleşi. (Folclor). 12. Lucrători sunt 
mulţi, meşteri puţini. (Folclor). 13. Apele mici fac râurile mari. (Folclor). 14. 
Cu bucățele mici se prind peşti mari. (Folclor) 


Exerciţiul 26. În proverbele de mai jos, puneţi în locul punctelor 
antonimele bun şi rău. 


1. Pilda ... strică obiceiurile ... (Folclor). 2. ... de gură, ... de lucru. 
(Folclor). 3. O calfă ... niciodată nu-şi găseşte scule ... (Folclor). 4. Calu-i ... 
şi învăţat, ... călăreț l-a încălecat. (Folclor). 5. Cuvântul ... unge, şi cel ... 
împunge. (Folclor). 6. Din gura omului ... vorba de ... nu iese niciodată. 
(Folclor). 7. Paza ... trece primejdia ... (Folclor). 8. Vorba ... / Putin răsună; 
/ Vorba ... / O duce vestea. (Folclor). 9. ... ţară ... tocmeală. (Folclor). 10. 
Omul se îmbată şi de inimă ... şi de inimă ... (Folclor). 11. La vreme de lipsă 
şi unealta ... e ... (Folclor). 12. Decât o sută de ani şi ..., mai bine zece, da ... 
(Folclor). 13. Soarele încălzeşte şi pe ... şi pe ... (Folclor). 14. Rabdă, 
sufletele, şi la ... şi la ... (Folclor). 15. Omul e dator să cerce şi ... şi ... 
(Folclor) 


Exerciţiul 27. În grupurile date, înlocuiţi adjectivele indicate prin 
antonimele lor. 

Bun: Om bun. Faptă bună. Scriitor bun. Medic bun. Traducere bună. 
Marfă bună. Dinţi buni. Veste bună. Ploaie bună. Vreme bună. Vorbă bună. 
Recoltă bună. Viaţă bună. 

Slab: Carne slabă. Copil slab. Voinţă slabă. Lucrare slabă. Memorie 
slabă. Vânt slab. Lumină slabă. 

Uşor: Valiză uşoară. Problemă uşoară. Vânt uşor. Construcţie uşoară. 
Pedeapsă uşoară. 

Vechi: Casă veche. Vin vechi. Oraş vechi. Cuvinte vechi. Pâine veche. 
Carne veche. Conserve vechi. Alimente vechi. Idee veche. Metode vechi. 
Lucruri vechi. Haine vechi. Conceptie veche. 


(bun + rău, răutăcios, prost, stricat, slab, neplăcut, urât, greu; slab + 
gras, puternic, robust, tare, vânjos, vânos, viguros, violent, voinic, strâns, 
vârtos, trainic, viu; uşor z greu, dificil, anevoie, anevoios, grav, solid, 
puternic, aspru; vechi z nou, proaspăt, recent, modern) 


Exerciţiul 28. Daţi definițiile omonimelor de mai jos. 


Model: arie: 

arie ! = loc special amenajat unde se treieră cerealele; 

arie ? = măsură a unei suprafeţe, zonă de răspândire a unui fenomen; 
arie 3 = cântec, melodie, compoziţie vocală dintr-o operă sau operetă. 


august, bancă, bor, brichetă, bursă, car, carieră, casă, cer, copcă, coral, 
coş, cult, cursă, general, liliac, mină, parabolă, păr, rug, somn, stat, 
temporal, a testa, ţelină, tors, trac, trecut, urcior, a vernisa, zar 


Exerciţiul 29. În exemplele de mai jos, identificaţi cuvintele care pot 
avea omonime. Folosindu-vă de dicţionare, identificaţi sensul lor. 


a administra, a afecta, a amenda, a amortiza, ban, bandă, capital, corn, 
a crede, a degaja, a domina, exemplar, factură, inel, mare, nouă, pur, 
rachetă, a radia, râs, tură, ţelină 


Exerciţiul 30. Găsiţi omonimele din propoziţiile de mai jos. Explicaţi 
sensurile perechilor de omonime. 

1. Aproape se trezeşte; prin pleoapa închisă încă parcă zăreşte un foc 
grozav, a cărui flacără încinge tot cuprinsul zării. (Em. Gârleanu). 2. Am un 
brâu roşu, care îmi încinge mijlocul şi-mi vădeşte o talie, de-şi sucesc fetele 
ochii ca să mă vadă. (M. Eliade). 3. Trei tufe de liliac pornesc spre casa 
bunicilor, revărsându-se în toate odăile. (I. Teodoreanu). 4. Un liliac orbit 
de lună, / În zbor, de streşini se loveşte. (Al. Vlahuţă). 5. Nu cerşesc la 
nimeni milă! (V. Eftimiu). 6. Dormeam mult şi greu, mai ales când am 
lucrat acele trei săptămâni la patruzeci de mile nord de Sadyia. (M. Eliade). 
7. O şuviţă de păr negru îi sporea albeaţa, cum un crai-nou măreşte negrul 
nopţii. (I. Teodoreanu). 8. În loc de apă din fântână, luase arginţi, în loc de 
pere din păr, luase galbeni. (B. Şt. Delavrancea). 9. Apoi au adus o pompă şi 
au scos toată apa din pivniţă, dar tot zadarnic. (M. Eliade). 10. Ceremonia se 
făcu apoi cu deosebită pompă. (L. Rebreanu). 11. Aceasta m-ar recrea 
îndeajuns, după munca mea de la birou, şi am putea sta de vorbă mai mult. 
(M. Eliade). 12. Cred că ne este absolut cu neputinţă să recreăm viaţa. (E. 
Ionescu). 13. Alt val a izbit barca din nou. (O. Paler). 14. Un val de pământ, 
aşternut de-a curmezişul înaintea noastră, ascunde vederea Galaţilor. (Al. 
Vlahuţă). 15. În fiecare zi spărgeau câte un blid, ceaşcă sau vază de flori. (R. 
Ojog-Braşoveanu). 16. Sunt eu un om de vază? (M. Sorescu) 


Exerciţiul 31. Precizaţi, folosind dicționarele, sensul paronimelor date 
şi completaţi spaţiile libere alegând cuvântul potrivit pentru fiecare context. 


Anual - anuar: 1. În această calitate, făcu un regulament privitor la 
administrarea Universităţii, condusă până atunci patriarhal, şi publică cel 
dintâi ... al Universităţii. (E. Lovinescu); 2. Ceea ce ne lipseşte, spuneau, nu 
sunt profesorii europeni care se stabilesc în Statele Unite şi care revin o 
dată la cinci-şase ani, ca să-şi revadă ţara, ci intelectualii care acceptă să 
facă ... naveta între cele două continente. (M. Eliade) 

Atlaz - atlas: 1. Din părul ei negru, câteva şuviţe albe şerpuiesc lipsite 
de orice disciplină, ca şi râurile dintr-un ... geografic. (I. Minulescu); 2. 
Perdele de ... roş înşirate pe-un fir de aţă şi singurul spectator, luna, privea 
când într-o casă, când într-alta, în toate deodată şi pe rând. (M. Eminescu) 

Compania - campania: 1. ... a pierdut mai mult de jumătate din efectiv. 
(Camil Petrescu); 2. Englezii profită de poziţia geografică a Portugaliei, ca s- 

o transforme în cap de pod pentru ... lor împotriva lui Napoleon. (M. 
Eliade); 3. Mda... mă bucur că aţi avut o ... agreabilă. (R. Ojog-Braşoveanu) 

A emigra - a imigra: 1. În Cleveland (de care am auzit înainte de a auzi 
de Bucureşti) au ..., înainte de primul război mondial, numeroşi ţărani din 
satele fâgărăşene. (O. Paler); 2. A ... în Franţa în 1947, cerând azil politic. 
(R. Ojog-Braşoveanu) 

Eminent - iminent: 1. Şi iarăşi nu afirm că pericolul e ... (L. Rebreanu); 
2. Am un prieten al cărui nepot, un băiat ..., pe ultimul an la Istorie, şi-a 
permis să-i pună unui profesor o întrebare. (M. Preda) 

Eroare - oroare: 1. Nădăjduiesc că este o persoană bine crescută, căci 
am ... de neînţelegeri. (R. Ojog-Braşoveanu); 2. Oamenii aceştia nu au 
discernământ, adică darul esenţial al deosebirii adevărului de ... (N. 
Steinhardt) 

A evalua - a evolua: 1. Cum ar fi ... Europa şi, îndeosebi, Europa de Est 
dacă turcii n-ar fi cucerit acest oraş? (O. Paler), 2. Boala a ... vertiginos pe 
parcurs. (R. 0jog-Braşoveanu); 3. Dan ... scurt situaţia şi ridică din umeri a 
neputinţă. (R. Ojog-Braşoveanu) 

A insera - a însera: 1. Aici cel puţin avea gazete şi putea să citească până 
se va mai ... şi se va mai potoli zăpuşeala. (L. Rebreanu); 2. Autorul a ... un 
alineat întreg în textul său. 

A investi - a învesti: 1. Dar, foarte curând, Confucius a fost ... cu virtuţi 
şi atribute specifice eroilor civilizatori. (M. Eliade); 2. El a fost ... în funcţia 
de director. 3. Firma va ... o parte din venitul său în modernizarea 
întreprinderii. 

A irupe - a erupe: 1. Pe când traversam strada spre staţia de autobuz, 
dintr-un taxi a ... în faţa spitalului o namilă de om. (P. Popescu). 2. În 
aceeaşi clipă, ... în frizerie Cătălin, nepotul profesorului Munteanu. (R. 
Ojog-Braşoveanu); 3. Vulcanii sunt liniştiţi pentru că au ... din când în când. 
(O. Paler) 

A emite - a omite: 1. Vinovat fiind, aş fi ... orice amănunt de natură să 
mă dezavantajeze. (R. Ojog-Braşoveanu); 2. Primii filozofi greci mai 
cunoscuţi au ... teorii oarecum simple. (Camil Petrescu), 3. Dacă nu mă 
înşel, ai ... aceeaşi ipoteză. (R. Ojog-Braşoveanu) 

A preveni - a proveni: 1. M-am gândit de asemeni că drama mea ... din 
aspiraţia de a trăi ca toată lumea şi din incapacitatea, mai curând din 
imposibilitatea mea de a izbuti. (Em. Cioran). 2. Orice eroare ... dintr-o 

excludere, ne-a avertizat Pascal. (O. Paler); 3. O voce necunoscută m-a ... că 
„ar fi bine dacă n-aş dormi acasă în noaptea aceea“. (M. Eliade) 

A repara - a repera: 1. S-a ascuns probabil ca să nu fie ... şi eu am putut 
fugi. (R. Ojog-Braşoveanu); 2. Nu mi-am corectat niciun defect, nu mi-am ... 
nicio greşeală. (O. Paler), 3. Din banii care ni i-ai trimis luna trecută, mi-am 
... surtucul. (M. Eliade) 

Solidar - solitar: 1. Şi mă simţeam ... cu toţi cei ce nu pot dormi, cu toţi 
aceşti fraţi necunoscuţi. (Em. Cioran); 2. Universul e ... cu omul. (M. 
Eliade); 3. Ştiţi ce este un ... diletant? Unul care trăieşte în singurătate 
trăgând cu coada ochiului la lume. (O. Paler) 

Temporar - temporal: 1. Ei trăiesc într-un continuu paradox ... (M. 
Eliade); 2. Proprietarul vrea să intre în posesia imobilului cedat ... lui 
Ioanide. (G. Călinescu) 


Exerciţiul 32. Folosind dicționarele explicative, precizaţi care este 
sensul paronimelor de mai jos. Alcătuiţi cu fiecare dintre ele grupuri de 
cuvinte. 


alineat - aliniat, cauzal - cazual, a compara - a compărea, deferenţă - 
diferenţă, dependenţă - dependinţă, destins - distins, glacial - glaciar, a 
inerva - a enerva, jantă - geantă, literal - literar, numeral - numerar, oral - 
orar, original - originar, a prescrie - a proscrie; a releva - a revela, scală - 
escală, a stimula - a stipula, text - test 


Exerciţiul 33. Spuneţi ce tip de relaţie stă la baza constituirii seriilor de 
cuvinte de mai jos. 


A stinge - a aprinde, a întreba - a răspunde, a afirma - a nega, a aduna 
- a risipi, a cumpăra - a vinde, a da - a lua; 

Auditoriu, public, prezenţă, asistenţă, participanţi; 

Anual - anuar, a apropia - a apropria, a însera - a insera, lagună - 
lacună, numerar - numeral, solitar - solidar; 

Delicateţe, nobleţe, fineţe, gingăşie, suavitate, frăgezime, graţie; 

Caritate - calitate, dependinţă - dependenţă, a imigra - a emigra, a 
evolua - a evalua, emis - omis, pronume - prenume; 

Gâlceavă, disensiune, ceartă, conflict, dezacord, diferend, discordie, 
animozitate, dispută; 

Adevăr - minciună, zi - noapte, putere - slăbiciune, început - sfârşit, 
admiraţie - dispreţ, adevăr - eroare, fericire - nefericire, prieten - duşman, 
pace - război, lumină - întuneric, iarnă - vară; 

Fidelitate, credinţă, devotament, constanţă, ataşament, statornicie; 

Vrednic - leneş, etern - efemer, curat - murdar, comic - tragic, absent 
- prezent, par - impar, corect - incorect, ascultător - neascultător, zgârcit - 
risipitor, drept - stâng; 

Repede - încet, pro - contra, aproape - departe; 

Libertate, neatârnare, independenţă, autonomie, volnicie. 


$ 34. Structura morfologică a cuvântului 
Analiza structurii morfologice a cuvântului 


Analiza structurii morfologice a cuvintelor este o operaţie care prevede 
cercetarea cuvântului în vederea stabilirii structurii lui. Ea presupune 
descompunerea cuvântului în elementele componente. 

Acest tip de analiză implică următoarea ordine a etapelor: 


a) stabilirea părţii de vorbire de care ţine cuvântul analizat; 

b) identificarea desinenţei cuvântului şi stabilirea valorilor exprimate de 
această desinenţă (numai în cazul cuvintelor flexibile); 

c) stabilirea temei cuvântului prin înlăturarea desinenţei; 

d) determinarea rădăcina cuvântului prin comparaţie cu celelalte cuvinte 
din cadrul familiei lexicale; 

e) identificarea sufixului şi a prefixului din structura cuvântului analizat. 


Model de analiză a structurii morfologice a cuvântului 


Analiza structurii morfologice a cuvântului şcolăriță implică 
următoarele operaţii: 

a) se stabileşte ce parte de vorbire este cuvântul analizat (substantiv); 

b) se identifică desinenţa cuvântului, pornindu-se de la analiza tuturor 
formelor gramaticale ale acestui cuvânt (şcolăriț-ă, şcolăriţ-a, şcolăriț-e-i, 
şcolăriț-e-le, şcolăriț-e-lor), desinenţa este -ă şi apare ca marcă a 
următoarelor categorii gramaticale: feminin, singular, nominativ; 

c) se stabileşte tema cuvântului prin înlăturarea desinenţei (-ă): 
şcolăriţ-; 

d) se determină rădăcina cuvântului prin comparaţie cu celelalte 
cuvinte din cadrul familiei lexicale (şcoal-ă, şcol-ar, şcol-ăr-iţă, şcol-ăr-esc); 
rădăcina este şcol-; 

e) se delimitează sufixul şi prefixul din structura cuvântului analizat; 
sufixul: -iț- (şcolar + suf. -iț-ă). 


Exerciţiul 34. Analizaţi din punctul de vedere al structurii lor cuvintele 
date. 


acoperiş, alunecuş, arcuş, albuş, bucurie, bunătate, claritate, copleşitor, 
degetar, făgăduinţă, ferestruică, fermitate, fiertură, foşnet, frumuseţe, 
genunchieră, gingăşie, justeţe, limpezime, măreție, mărinimie, momeală, 
păienjeniş, plăpumar, plămădeală, plăcintărie, plumburiu, plutaş, pocnet, 
prietenos, puritate, răcnet, răutate, rigiditate, sănătate, semănătoare, 
seriozitate, simplitate, sinceritate, splendoare, strâmbătate, tineresc, 
timiditate, timonier, tomnatic, țesătură, vameş 


Exerciţiul 35. Daţi exemple de cuvinte care să conţină în structura lor 
următoarele prefixe şi sufixe: 


a) -ar, -ist, -tor, -re, -ătate, -eţe, -ie, -ime, -esc, -os, -eşte; 
b) con-, des-, dez-, îm-, în-, răs-, răz-, re- 


Exerciţiul 36. Analizaţi substantivele compuse de mai jos şi spuneţi 
care este structura lor. 


argint-viu, botgros, bună-credinţă, bună-cuviinţă, bun-rămas, bună- 
ştiinţă, bunăvoie, bunăvoință, calcă-n-străchini, Calea-Laptelui, Calea- 
Robilor, calul-popii, Câmpulung, ciuboţica-cucului, coate-goale, demâncare, 
fărădelege, Făt-Frumos, fluieră-vânt, gură-cască, încurcă-lume, limbă-dulce, 
linge-blide, mătasea-broaştei, mână-spartă, meşter-strică, Muma-Pădurii, 
ochiul-boului, pierde-vară, prim-solist, rea-credinţă, rea-voinţă, ridiche-de- 
lună,  Sfarmă-Piatră, subsol, şapte-degete, şarpe-cu-clopoţei, traista- 
ciobanului, triplusalt, untdelemn, urda-vacii, Valea-Seacă, vierme-de- 
mătase, viță-de-vie, vorbă-lungă, zgârie-nori 

$ 35. Îmbogăţirea vocabularului 


Exerciţiul 37. Formaţi substantive noi care să denumească agentul sau 
autorul unei acţiuni, folosind sufixele: -ar, -aş, -eş, -eţ, -easă, -agiu, -ier, -ist, 
-tor, -toare. 


a apăra, arc, blană, bucată, camion, căruţă, a cerceta, chirie, chitară, 
cimpoi, cizmă, clopot, cojoc, complot, corabie, a croi, doagă, a domni, drum, 
faptă, farmacie, fântână, fier, fotbal, a fugi, a fuma, graniţă, grădină, a 
înota, a învăţa, a juca, lapte, lăută, lemn, lingură, a lucra, a lupta, macara, 
meserie, meşteşug, moară, a munci, nuntă, oaste, oţel, pădure, piatră, plug, 
plută, poartă, pod, prisacă, pungă, puşcă, roată, scandal, a scrie, scut, sobă, 
strajă, strungă, suliță, şah, şcoală, tun, trâmbiţă, a trece, țambal, ţintă, 
vamă, vâslă, a vinde, a vrăji, a zidi 


Exerciţiul 38. Formati substantive noi care să denumească persoana 
după apartenenţa ei locală, folosind sufixele: -an, -ean, -ian, -ez. 


America, Ardeal, Bălţi, Belgia, Caucaz, China, Cuba, Olanda, Orhei, 
munte, oraş, sat 


Exerciţiul 39. Formati substantive noi care să denumească ansambluri, 
mulţimi, grupuri de fiinţe sau de obiecte, folosind sufixele: -ime, -et, -ărie, - 
ăraie, -iş, -işte. 


alun, apă, argint, ban, băiat, bătrân, boier, brad, bolovan, cânepă, colb, 
frasin, frunză, fum, funcţionar, in, învăţător, june, lăstar, motan, muncitor, 
negustor, ostaş, papură, pasăre, porumb, praf, rufă, sărac, sticlă, stejar, 
student, stuf, turc, şcolar, tătar, ţăran, ţânţar, ţigan, voinic 


Exerciţiul 40. Formaţi substantive cu sens abstract (nume de acţiuni, 


fenomene) cu ajutorul sufixelor: -are, -ere, -ire, -îre, -eală, -ială, -ătură, - 
itură, -etură, -inţă, -anţă. 

a acoperi, a alerga, a amăgi, a amorţi, a aştepta, a se bălăci, a birui, a 
bubui, a caracteriza, a cădea, a se căpătui, a cere, a chibzui, a cicăli, a coase, 
a coborî, a crede, a cuceri, a cugeta, a cuteza, a dădăci, a dori, a făgădui, a 
ierta, a împunge, a înainta, a îndrăzni, a îngădui, a înghiţi, a învăţa, a fierbe, 
a jecmăni, a lovi, a mâzgăli, a momi, a năzui, a obosi, a păcăli, a plămădi, a 
pregăti, a putea, a răci, a rupe, a săpa, a săpuni, a sări, a sclipi, a spera, a 
speria, a suferi, a trăncăni, a urmări, a viziona, a vâjâi, a voi 


Exerciţiul 41. Formaţi substantive cu sens abstract (nume de însuşiri), 
folosind sufixele: -ătate, -itate, -eală, -ețe, -anţă, -enţă, -inţă, -ie, -enie, -erie, 
-ime, -ătură, -itură, -ism. 


acru, adânc, ager, albastru, amar, banal, bărbat, blând, bun, carieră, 
ciudat, crud, curat, darnic, dârz, des, duios, exact, ferm, fertil, fierbinte, 
frumos, gingaş, greu, gros, harnic, inventiv, iscusit, larg, limpede, lung, 
mare, mândru, mut, negru, nesăbuit, om, palid, patriot, proaspăt, profund, 
rece, sărac, sigur, simplu, sincer, singur, strâmb, strict, trainic, trist, uşor, 
vechi, vecin, veşnic, viclean, viteaz, zgârcit 


Exerciţiul 42. Formaţi diminutive cu ajutorul sufixelor: -aş, -el, -ic, - 
ică, -ice, -icică, -ulică, -ior, -ioară, -işor, -işoară, -uşor, -iţă, -uţ, -uţă, -uş, - 
uşă, -uşor, -uc, -uie, -uleţ, -uliţă. 


an, aripă, articol, ban, băiat, brad, buchet, butoi, cal, cană, cap, carte, 
casă, căldare, cărare, căţel, cetate, cioban, ciocan, cheie, clopot, cojoc, copil, 
copilă, creangă, cuib, cutie, deal, deget, dulap, fată, faţă, fecior, fir, floare, 
fluier, fluture, foaie, franzelă, frunză, frate, găină, ied, inel, inimă, izvor, 
lingură, lumină, luntre, masă, mătură, motan, moş, mustață, nas, noapte, 
nor, ochi, om, opincă, pahar, pantof, pasăre, pat, pădure, păhar, păpuşă, 
pâine, pârâu, picior, pisică, ploaie, plug, poartă, poiană, potecă, puf, pungă, 
rac, scaun, sfoară, soră, stejar, strugure, şoarece, tată, ţară, ureche, uşă, 
vargă, volum, vorbă, zi 


Exerciţiul 43. Formaţi derivate augmentative cu ajutorul sufixelor -oi, - 
oaie, -an, -andru. 

ac, băiat, bărbat, bogat, bubă, buză, cană, carte, casă, ceapă, cuţit, 
flăcău, ladă, lung, mătură, movilă, palmă, piatră, puşti, strachină, ţăran 


Exerciţiul 44. De la substantivele de mai jos, formaţi adjective noi cu 
ajutorul sufixelor: -os, -esc, -icesc, -nic, -iu, -uriu, -al, -ar, -aş, -at, -atic, -eţ, 
-ean, -ian. 


actor, an, apă, apus, aramă, argint, aur, ban, bărbat, boier, brumă, 
bucluc, câine, cer, curie, buget, buză, castană, catastrofă, cărămidă, câmp, 
cenuşă, coadă, codru, deal, dor, dungă, durere, epocă, fală, familie, femeie, 
frate, frică, frunte, fum, furie, ger, guler, gust, inel, inginer, inimă, jale, 
latură, lemn, lene, liliac, lume, margine, mătase, meşteşug, minte, mlaştină, 
munte, nărav, nebun, nevoie, om, oraş, orizont, pădure, pământ, păr, 
păstor, pistrui, ploaie, plumb, putere, răcoare, rege, sat, săptămână, 
scriitor, spate, strămoş, tâlhar, tânăr, timp, trandafiriu, turc, ţăran, unghi, 
ungur, valută, vamă, vargă, vânător, vişină, voinic 


Exerciţiul 45. De la verbele date formaţi adjective noi cu ajutorul 
sufixelor: -esc, -os, -eţ, -ăreţ, -eş, -bil, -tor. 


a arăta, a arde, a asculta, a ataca, a atrage, a bănui, a chinui, a controla, 
a demasca, a dori, a fermeca, a fugi, a gândi, a hotărî, a începe, a îndrăzni, a 
înțelege, a lăuda, a locui, a luneca, a merita, a se mlădia, a orbi, a se plimba, 
prieten, a se strădui, a se supăra, a tremura, a triumfa, a ului, a vindeca, a 
zâmbi 


Exerciţiul 46. De la cuvintele date formaţi verbe noi cu ajutorul 
sufixelor: -a, -i, -ui, -ifica, -iza. 


bici, brazdă, doină, domestic, dur, muşama, orăşean, potcoavă, preţ, 
purice, rece, rigid, roman, sare, şarpe, şcolar, victimă 


Exerciţiul 47. Formaţi verbe noi cu ajutorul prefixelor în- / îm-, des- / 
de- şi a sufixelor -i, -a. 


acru, aripă, aspru, blând, bun, cald, cărunt, cerc, clei, cheie, colac, 
cremene, creţ, duios, dulce, fierbinte, flacără, floare, fiinţă, fricos, frunză, 

galben, genunchi, gheaţă, lanţ, lemn, loc, marmură, mâna, negru, noapte, 
pachet, pânză, pereche, piatră, pleată, povară, proaspăt, puţin, rău, rob, 
roşu, spic, străin, suflet, ştiinţă, tare, tânăr, temniţă, venin, vinovat, vrajbă, 
zăpadă 


Exerciţiul 48. Formaţi adverbe noi cu ajutorul sufixelor -eşte, -iş. 


ardelean, bărbat, cioban, copil, cruce, englez, francez, frate, grec, 
iepure, împărat, înger, hoţ, lume, militar, nebun, om, ostaş, piept, prieten, 
rege, român, ştrengar, ţăran, viteaz, voinic 


Exerciţiul 49. Identificaţi familia lexicală a următoarelor cuvinte. 


bătrân, a citi, floare, iarnă, a lucra, a lega, a munci, oraş, a povesti, 
putere, tânăr, a trăi, a trece, a vedea 


Exerciţiul 50. Stabiliţi procedeul de formare a cuvintelor date, 
precizând elementul care a servit în calitate de cuvânt de bază. Reprezentaţi 
cu ajutorul unui tabel relaţiile derivative existente între cuvintele din 
următoarele familii lexicale. 


Model: 
Familia lexicală a cuvântului blând: 


blândeţe 


blând — E e sa îmblânzire 
a îmblânzi — A A 
îmblânzitor 


În cadrul acestei familii de cuvinte, substantivul derivat blândeţe şi 
verbul derivat a îmblânzi au în calitate de cuvânt de bază adjectivul blând. 
Primul dintre ele este format prin adăugarea la cuvântul de bază a sufixului 
-ețe. Cel de al doilea este format cu ajutorul prefixului în- şi al sufixului -i. 

Pentru cuvintele derivate îmblânzire şi îmblânzitor drept cuvânt de bază 
apare verbul a îmblânzi. Ambele cuvinte derivate sunt formate prin 
sufixare: cel dintâi cu ajutorul sufixului -ire, iar celălalt cu ajutorul sufixului 
-tor. 

bărbat - bărbăţel, bărbăţie, bărbătesc, bărbăteşte, bărbătos, bărbătuş, a 
îmbărbăta, îmbărbătare 

bogat - bogătaş, bogătan, bogăţie, a îmbogăţi, îmbogăţire 

bun - bunicel, bunişor, bunătate, a îmbuna, îmbunare, a îmbunătăţi, 
îmbunătăţire, nebun, nebunatic, nebuneală, nebunesc, nebuneşte, nebunie, 
a înnebuni, înnebunire, înnebunitor 

car - căruţ, căroi, căruţă, cărucior, căruţaş, a căra, cărătură, cărăuş, a 
cărăuşi, cărăuşie 

a cânta - cântare, cântat, cântăreţ, cântăreaţă, cânt, cântător, a încânta, 
încântare, încântător 

curaj - a încuraja, încurajare, încurajator, a descuraja, descurajare, 
descurajator, descurajant 

fărâmă - a fărâma, fărâmare, fărâmat, fărâmător, fărâmătură, fărâmiţă, 
a fărâmiţa, fărâmiţare, fărâmiţat, fărâmicios 

frate - frăţior, frăţică, frăţie, frăţietate, frăţeşte, a se înfrăţi, înfrățire, 
înfrăţitor 

ger - geros, a gerui, geruire, geruială, geruire, geruleţ, a degera, 
degerare, degerătură 


gras -  îngrăşa, îngrăşare, îngrăşat, îngrăşământ, îngrăşător, 
îngrăşătorie 

împărat - împărăteasă, a împărăţi, împărătesc, împărăteşte, împărăție 

a învăța - învăţare, învăţat, învățăcel, învăţător, învăţătoare, 


învăţătorime, învăţământ, învăţătură, a dezvăţa, dezvăţare 

munte - muntişor, munticel, muntean, munteancă, muntenism, a se 
munteniza, muntenizare, muntenesc, munteneasca (dans), muntos, 
munteneşte 

a scrie - scriere, scriitor, scriitoare, scriitoraş, scriitorime, scriitoricesc, 
scriitură, a rescrie, rescriere, a descrie, descriere, a înscrie, înscriere, a 
prescrie, prescriere, a subscrie, subscriere 

a simți - simţ, simţire, simţitor, nesimţire, nesimtit, nesimţitor, a 
presimti, presimţire, a resimţi 

țară - ţărişoară, ţăran, ţărancă, ţărăncuţă, ţărănoi, ţărănie, țărănime, 
ţărănism, țărănist, țărănesc, ţărăneasca (dans), ţărănos, ţărăneşte, ţărână, 
ţărânos 

vechi — străvechi, vechime, vechitură, a se învechi, învechire 

$ 36. Analiza lexicală a cuvintelor 


Cuvântul ca unitate lexicală se defineşte printr-o multitudine de 
trăsături şi, prin urmare, analiza lui trebuie să cuprindă mai multe aspecte. 
Dintre acestea cele mai importante sunt: 

1) aspectele care vizează cuvântul ca entitate de sine stătătoare; în acest 
caz, analiza cuvântului are în vedere atât forma lui, cât şi conţinutul; 

2) aspectele care relevă relaţiile cuvântului dat cu alte cuvinte din limbă 
sau cu alte cuvinte din cadrul unui text. 

În general, cuvântul poate fi examinat din următoarele patru aspecte: 

a) din punctul de vedere al sensului său; 

b) din punctul de vedere al formei sale; 

c) din punctul de vedere al relaţiilor lui cu alte cuvinte din limbă; 

d) din punctul de vedere al capacităţii cuvântului de a se combina cu 
alte cuvinte. 

Prin urmare, analiza lexicală a unui cuvânt trebuie să includă 
următoarele operaţii: 

1) examinarea sensului sau a sensurilor sale: 

- se identifică sensul sau sensurile cuvântului; 

- se stabileşte dacă acesta este folosit cu sens propriu sau cu sens 
figurat; 

2) analiza formei cuvântului: 

- se stabileşte structura morfologică a cuvântului; 

- se identifică procedeul de formare a cuvântului; 

3) stabilirea cuvintelor cu care cuvântul analizat are trăsături 
asemănătoare atât sub aspectul sensului, cât şi sub aspectul formei: 

- se identifică cuvintele cu care se asociază prin relaţii semantice sau 
formale (relaţiile de sinonimie, antonimie, omonimie, paronimie); 

- se precizează unităţile lexicale care constituie familia lexicală a 
cuvântului dat; 

4) determinarea cuvintelor cu care cuvântul analizat se poate combina. 

Într-o formă schematică, analiza lexicală a cuvântului ar putea fi 
prezentată cu ajutorul următorului tabel. 

I. Cuvântul ca 
entitate de sine 
stătătoare 


1) Sensul cuvântului 


2) Forma cuvântului 


a) Sensul sau sensurile pe 
care le are (sensurile 
recomandate de norma 
limbii literare / sensurile 
atribuite greşit de unii 
vorbitori); 


b) sensul propriu / sensul 
figurat (cu care este folosit 
cuvântul în contextul dat) 


a) Structura morfologică a 
cuvântului; 


b) Procedeul de formare 


II. Cuvântul în 
relaţie cu alte 
cuvinte 


3) Relaţiile cuvântului dat 
cu alte cuvinte din limbă 


4) Relaţiile cuvântului 
dat cu alte cuvinte în 
cadrul textului 


a) Cuvintele cu care se 
asociază prin relaţii 
semantice sau formale: 

- sinonimele 

- antonimele 

- omonimele 

- paronimele 


b) Familia lexicală din care 
face parte cuvântul analizat 


Cuvintele cu care se 
combină cuvântul dat 
Construcţiile în care se 
utilizează cuvântul 
analizat 


Prezentăm mai jos un model de analiză lexicală a unui cuvânt. 


Ştiinţă: 


Ştiinţa însă nu poate fi decât un element al culturii. (M. Eliade) 


I. Cuvântul ca entitate de sine stătătoare: 


1) Sensul cuvântului 


a) Sensul sau sensurile pe care le 
are (sensurile recomandate de 


1. pregătire intelectuală, învăţătură, 
instrucţie; 

norma limbii literare / sensurile 
atribuite greşit de unii vorbitori): 


b) sensul propriu / sensul figurat: 


2. ansamblu sistematic de cunoştinţe 
despre natură, societate şi gândire; 
(prin restr.) ansamblu de cunoştinţe 
dintr-un anumit domeniu; 

3. faptul de a avea cunoştinţă, de a fi 
informat (despre ceva); 

4. (înv.) veste, ştire. 


În enunţul dat cuvântul ştiinţă este 
folosit cu sens direct (sensul 2) 


2) Forma cuvântului 


a) Structura morfologică a 
cuvântului: 


b) Procedeul de formare: 


Rădăcina: şti-; sufixul: -inţă 


Cuvânt format prin derivare de la 
verbul (a) şti (cuvânt de bază) la care 
se adaugă sufixul -inţă 


II. Cuvântul în relaţie cu alte cuvinte: 


3) Relaţiile cuvântului dat cu alte cuvinte din limbă 


a) Cuvintele cu care se asociază 
prin relaţii semantice sau formale: 
- sinonimele: 


- antonimele: 
- omonimele: 
- paronimele: 


învăţătură, cunoaştere, cunoştinţă, 
gândire, pregătire, conştiinţă, 
erudiție, disciplină, informaţie, ştire, 
veste 


neştiință 


b) Familia lexicală din care face 
parte cuvântul analizat: 


a şti, ştire, ştiinţă, ştiutor, ştiinţific, 
ştiințificeşte, neştire, neştiinţă, 
neştiutor 

4) Relaţiile cuvântului dat cu alte cuvinte din cadrul unui text 


Cuvintele cu care se combină 1. Ştiinţă de carte. A avea ştiinţă de 
cuvântul dat (construcţiile în care carte. Are o ştiinţă vastă. Om fără 
se utilizează): ştiinţă. 


2. Descoperirile ştiinţei. Om de ştiinţă. 
Ştiinţele naturii. Ştiinţele sociale. 
Ştiinţele exacte. Ştiinţe umaniste. 
Ştiinţe economice. A promova ştiinţa. 
A se consacra ştiinţei. A-şi dedica 
viaţa ştiinţei. A sluji ştiinţa. A activa 
pe tărâmul ştiinţei. Cibernetica este o 
Ştiinţă recentă. 

3. A avea / a nu avea ştiinţă despre 
ceva. După ştiinţa mea. Cu ştiinţa 
cuiva. Fără ştiinţa cuiva. Aceasta s-a 
întâmplat fără ştiinţa mea. Cu bună 
ştiinţă. A face ceva cu bună ştiinţă. 

4. A da cuiva ştiinţă de ceva. 


Exerciţiul 51. Faceţi analiza lexicală a cuvintelor evidenţiate. 


1. Înserarea asta, după o zi ploioasă, apoi senină, de toamnă, era mereu 
mohorâtă şi apăsătoare ca o înmormântare... Pădurea de stejar şi tufele 
mici începuseră să se topească în întuneric. (Camil Petrescu). 2. Şi, 
închipuiţi-vă, acest ambuscat, parcă şi-l văd, brun, gras şi inexpresiv ca o 
tobă mare, m-a trântit, vorba aceea, de mi-au mers fulgii, încât, la sesiunea 
următoare, m-am simţit nevoit să-i parcurg cursul anost nu mai puţin de 
şapte ori. (Gib Mihăescu). 3. Dar călugării noştri - primii şi singurii 
cărturari multă vreme - n-au oferit omenirii niciun Roger Bacon, oricât de 
rudimentar, cu atât mai puţin un Kepler ori un Mendel. (C. Noica). 4. În 
domeniul operelor de artă şi al anticariatului, Sultana arătă tot atâta 
competenţă. (G. Călinescu). 5. Există puţini scriitori care să presimtă marile 
seisme imediate care îi aşteaptă pe oameni. (M. Preda). 6. Cei doi drumeți 
suiră treptele terasei, trecură prin săli minunate, printre curteni în veşminte 
strălucitoare de pietre scumpe şi ajunseră în faţa tronului. (L. Rebreanu). 7. 
Dar se cuvine să se înfăţişeze, să deie samă unei femei sărmane, care umblă 

prin lume ca o văduvă, să-i arate cum au cumpărat oile, să-i dovedească ce 
parale au dat, să-i spuie pe ce drum şi înspre care parte de lume a apucat 
acel oier cu numele Nechifor Lipan. (M. Sadoveanu). 8. Atunci se opreşte 
fără voie ca dominat de un farmec necunoscut spre a asculta mai mult timp 
aceste suspine ale muntelui. (V. Alecsandri). 9. Pe urmă, voi sunteţi chemaţi 
să alinaţi, să vindecaţi durerea, nu s-o exploataţi. (I. Al. Brătescu-Voineşti). 
10. Cunoaşterea, stârnindu-ne şi ascuţindu-ne pofta de putere, ne duce 
inexorabil la pierzanie. (E. Cioran) 

II. MORFOLOGIA 


Morfologia studiază clasificarea cuvintelor în părţi de vorbire, 
categoriile gramaticale caracteristice cuvintelor în calitatea lor de părţi de 
vorbire şi flexiunea cuvintelor. Ea cuprinde regulile privitoare la forma 
cuvintelor şi la modificarea acestora. 


§ 37. Părţile de vorbire 
Cuvintele din limbă se grupează în clase lexico-gramaticale numite părți 


de vorbire. Acestea sunt nişte clase în cadrul cărora cuvintele sunt 
clasificate după sensul lor lexical general şi după caracteristicile lor 


morfologice şi sintactice. 
În limba română se delimitează nouă părţi de vorbire: substantivul, 
adjectivul, pronumele, numeralul, verbul, adverbul, prepoziţia, conjuncţia şi 


interjecţia. 


Caracteristica generală a părţilor de vorbire ar putea fi prezentată cu 
ajutorul tabelului care urmează. 


Partea de Definiţia; Categoriile Funcţiile 
vorbire întrebările la care gramaticale sintactice 
răspunde îndeplinite 
Substantivul: denumeşte obiecte îşi schimbă forma în subiect, 
în sens larg; raport cu numărul, complement, 
cine?, ce? cazul, determinarea atribut, nume 
predicativ 
Adjectivul: denumeşte însuşiri îşi schimbă forma în atribut, nume 
ale obiectelor; care?, raport cu genul, predicativ 
ce fel de? numărul, cazul 
Pronumele: ţine locul unui îşi schimbă forma în subiect, 
substantiv; raport cu persoana, complement, 
cine?, ce?, care? genul, numărul, atribut, nume 
cazul predicativ 
Numeralul: exprimă noţiunea de îşi schimbă forma în subiect, 
număr definit; raport cu genul, complement, 
câţi?, câte?, al numărul, cazul atribut, nume 
câtelea?, a câta? predicativ 

Verbul: exprimă acţiuni; îşi schimbă forma în predicat 
ce face? raport cu diateza, 
modul, timpul, 
persoana, numărul 
Adverbul: semnifică o se caracterizează complement 
caracteristică a unei prin categoria circumstanţial 
acţiuni sau o gramaticală a 
circumstanţă; gradelor de 
cum?, unde?, când? comparatie 
Prepoziţia: leagă două părti de este o parte de nu poate avea 
propoziţie vorbire neflexibilă rolul de parte de 
propoziţie 
Conjuncţia: leagă două propoziţii este o parte de nu poate avea 
sau două cuvinte cu vorbire neflexibilă rolul de parte de 
acelaşi rol sintactic propoziţie 
în propoziţie 
Interjecţia: exprimă fără să este o parte de este o parte de 


numească 
sentimente, senzaţii, 
acte de voinţă sau 
imită sunete şi 
zgomote din natură 


vorbire neflexibilă 


vorbire fără 
funcţie sintactică 
în propoziţie 


După caracteristicile lor gramaticale, părţile de vorbire sunt de două 


feluri: 


a) părţi de vorbire autonome (substantivul, adjectivul, pronumele, 
numeralul, verbul, adverbul); 
b) părţi de vorbire auxiliare (prepoziţia şi conjuncţia). 
Părţile de vorbire autonome (cu excepţia adverbului) sunt flexibile (se 
declină sau se conjugă) şi pot îndeplini funcţia de parte de propoziţie. 
Părţile de vorbire auxiliare nu îndeplinesc rolul de parte de propoziţie, ele 
exprimă legătura dintre cuvinte în propoziţie sau dintre propoziţiile din 
componenţa frazei. 

$ 38. Categoriile gramaticale 


Categoria gramaticală este ansamblul formelor gramaticale ale 
cuvântului care exprimă anumite sensuri logico-gramaticale. Orice 
categorie gramaticală este o unitate bilaterală: ea presupune existenţa 
anumitor semnificaţii gramaticale şi a mijloacelor gramaticale folosite 
pentru exprimarea lor. 

De exemplu, prin corelarea celor două forme ale substantivului - 
singularul (desemnează un singur exemplar) şi pluralul (desemnează mai 
multe exemplare ale aceluiaşi obiect) - se constituie categoria gramaticală a 
numărului, realizată prin opoziţia următoarelor perechi de forme: munte - 
munţi, casă - case, drum - drumuri. 

Categoriile gramaticale specifice limbii române sunt: genul (la 
pronume, adjectiv, numeral şi verb), numărul (la substantiv, pronume, 
adjectiv, numeral şi verb), cazul (la substantiv, pronume, adjectiv şi 
numeral), determinarea (la substantiv), gradele de comparaţie (la adjectiv 
şi adverb), persoana (la pronume şi verb), diateza, modul, timpul (la verb). 


§ 39. Substantivul 


1. Substantivul este partea de vorbire flexibilă care denumeşte 
obiecte în sens larg: fiinţe (copil, vulpe), lucruri (casă, carte), plante 
(salcie, vişin), fenomene ale naturii (ceaţă, ploaie, vânt), acţiuni 
(mişcare, scriere), relaţii (posesie, prietenie), stări (bucurie, tristeţe), 
însuşiri (bunătate, frumuseţe) etc. 

Substantivul se identifică cu ajutorul întrebărilor: Cine este acesta / 
aceasta? Ce este acesta / aceasta? 

2. Substantivele sunt de mai multe tipuri: 

a) substantive comune, denumesc obiecte făcând parte dintr-o clasă 
de obiecte de acelaşi fel: om, urs, munte, stejar, casă, punte etc.; 

b) substantive proprii, denumesc anumite obiecte spre a le deosebi 
de altele din aceeaşi categorie sau de acelaşi fel: Ion, Sadoveanu, Marte, 
Orhei, Prut etc. 

În cadrul clasei substantivului se mai face distincţie între: 

a) substantivele animate, denumesc oameni, animale, păsări, insecte 
(călător, căprioară, vultur, albină); 

b) substantivele inanimate, denumesc obiecte inanimate, inclusiv 


plante (masă, scaun, vişin). 


3. Genul substantivelor este fix. După caracteristicile de gen, 
substantivele se împart în trei clase: masculine (prieten, munte), 


feminine (fată, frunză) şi neutre (oraş, parc). 


4. Substantivul se declină, schimbându-şi forma după număr, caz, 
determinare. Categoriile gramaticale la substantiv sunt marcate cu 
ajutorul desinenţelor (însoţite uneori de alternanţe fonetice) şi al 


articolului (hotărât, nehotărât, genitival), care este un cuvânt auxiliar. 
Sistemul general de forme flexionare ale substantivului poate fi 
prezentat cu ajutorul următorului tabel. 


Determinarea | Numărul Cazul Formele flexionare 
Forma singular - băiat 
nearticulată plural - băieţi 
nominativ - un băiat 
; genitiv - (al) unui băiat 
singular ; ESA 
dativ - unui băiat 
Forma ; A 
. E acuzativ - (pe) un băiat 
articulată ITA : ROE 
Ay nominativ - nişte băieți 
nehotărât i ze ati 
genitiv - (al) unor băieţi 
plural : Sai 
dativ - unor băieţi 
acuzativ - (pe) nişte băieți 
nominativ - băiatul 
genitiv - (al) băiatului 
singular dativ - băiatului 
acuzativ - (pe) băiatul 
Forma ; ss Gi 
. A vocativ - băiete!, băiatule! 
articulată aa T 
fii nominativ - băieţii 
hotărât i SE 
genitiv - (al) băieților 
plural dativ - băieților 
acuzativ - (pe) băieții 
vocativ - băieți!, băieților! 


5. Din punct de vedere sintactic, substantivul poate fi de cele mai multe 


ori subiect sau complement (direct ori indirect). El însă poate fi utilizat în 

calitate de orice parte de propoziţie, atât principală (subiect, nume 
predicativ), cât şi secundară (atribut, complement direct, complement 
indirect, complement circumstanţial). 

În propoziţie, substantivul poate fi determinat de un adjectiv (brad 
înalt, carte interesantă, creion albastru) şi poate fi înlocuit de un pronume 
(elevul - el, eleva - ea). 


$ 40. Adjectivul 


1. Adjectivul este partea de vorbire care denumeşte însuşiri ale 
obiectelor, cum ar fi: dimensiunea (mare, mic), forma (drept, strâmb), 
culoarea (alb, negru), greutatea (uşor, greu), gustul (acru, dulce), 
temperatura (cald, rece) etc. Adjectivul însoţeşte un substantiv având rolul 
de a caracteriza obiectul desemnat de acesta: om onest, carte nouă, 
colaborare economică. 

Din punct de vedere semantic, adjectivele sunt de două tipuri: 

a) adjective calificative (denumesc însuşiri care ţin de natura internă a 
obiectelor, cum ar fi cele referitoare la culoare, dimensiune, formă, 
temperatură, gust, vârstă, starea fizică, starea emoţională etc.: galben, 
verde, scurt, lung, neted, fierbinte, amar, sărat, tânăr, bătrân, vesel, trist 
etc.); 

b) adjective relative (denumesc caracteristici ale obiectelor prin 
raportare la alte obiecte, acţiuni sau circumstanţe: copilăresc, bărbătesc, 
studenţesc, omenesc, muntos, oxidabil, plutitor, potabil, visător, zburător, 
aerian, marin, nocturn, săptămânal, primăvăratic etc.). 

2. Din punct de vedere morfologic, adjectivul este o parte de vorbire 
flexibilă. El are forme gramaticale pentru exprimarea categoriilor de: 


Gen: masculin - bun 
feminin - bună 

Număr: singular - bun 
plural - buni 

Caz: nominativ - un băiat bun nişte băieţi buni 
genitiv -  alunuibăiatbun  alunor băieţi buni 
dativ - unui băiat bun unor băieţi buni 
acuzativ - peun băiat bun pe nişte băieți buni 

Adjectivul se mai caracterizează şi prin categoria gradelor de 
comparaţie, care exprimă gradarea calităţii desemnate de adjectiv şi care 
este marcată cu ajutorul unor cuvinte auxiliare (adverbe, articole): 


a) de superioritate mai bun 
tot aşa de bun 
Gradul comparativ b) de egalitate tot atât de bun 
la fel de bun 


c) de inferioritate mai puțin bun 


a) de superioritate cel mai bun 


dul lativ relati 
Atata "aa ri b) de inferioritate cel mai puţin bun 


a) de superioritate foarte bun 


Gadul superlativ Apso l b) de inferioritate foarte puţin bun 


3. Din punct de vedere sintactic, adjectivul este subordonat 
substantivului, fiind legat de acesta direct (casă nouă) sau prin intermediul 
unui verb (Casa este nouă. Copiii cresc fericiţi.) şi funcţionând ca atribut 
(carte interesantă), nume predicativ (Nopțile de iarnă sunt reci.) sau ca 
element predicativ suplimentar (Copiii aleargă voioşi.). 


§ 41. Pronumele 


1. Pronumele este partea de vorbire care substituie un substantiv, un 
adjectiv, un numeral sau chiar un fragment de text: A venit bunicul. El ţi-a 
adus un cadou frumos. În textul dat pronumele el ne ajută să desemnăm 
aceeaşi persoană fără ca să repetăm cuvântul bunicul. 

2. După sens şi după anumite trăsături gramaticale, se disting 
următoarele clase de pronume: 


Pronumele Exemple 


1) personale: persoana I: eu, noi 
persoana a Il-a: tu, voi 
persoana a III-a: el, ea, ei, ele 

2) reflexive: mie, ție, sie, nouă, vouă, sie 
(pe) mine, tine, sine, noi, voi, sine 


3) de întărire: însumi, însuţi, însuşi 
înşine, înşivă, înşişi 
4) posesive: (al) meu, (al) tău, (al) său 


(al) nostru, (al) vostru, (al) lor 


5) demonstrative: acesta, aceasta 
acela, aceea 
acelaşi, aceeaşi 
celălalt, cealaltă 


6) interogative: cine, ce, care, cât, al câtelea 


7) relative: care, cine, ce, cât 
cel ce, ceea ce 


8) nehotărâte: unul, altul, atât, cutare, fiecare, fiecine, fiece, oricare, 
oricine, orice, oricât, orişicare, orişicine, orişice, 
oarecare, careva, cineva, ceva, câtva, vreunul, vreuna, 
altcineva, altceva 


9) negative: nimeni, nimic 
niciunul, niciuna 


3. Din punct de vedere morfologic, pronumele este o parte de vorbire 
flexibilă care se declină. Flexiunea pronumelui exprima categoriile de 
persoană, număr, gen şi caz. Trăsătura esenţială a flexiunii pronominale 
este caracterul ei, în mare parte, neregulat. 

Pronumele este o clasă gramaticală eterogenă. Alături de pronumele 
care au o paradigmă morfologică completă, există o serie de pronume 
invariabile în raport cu genul, numărul sau chiar persoana. În funcţie de 
capacitatea lor de a-şi schimba forma în raport cu persoana, pronumele se 
împart în următoarele două clase: 

a) pronume cu flexiune de persoană. Din această categorie fac parte 
următoarele patru clase de pronume: personale, reflexive, de întărire, 
posesive; 

b) pronume fără flexiune de persoană. Sunt următoarele clase de 
pronume: demonstrative, interogative, relative, nehotărâte, negative. 

4. În ceea ce priveşte comportamentul lor sintactic, cuvintele din 
această clasă pot fi: 

a) pronume propriu-zise sau pronume cu valoare substantivală (când 
ţin locul unui substantiv). Ele îndeplinesc funcţiile sintactice specifice 
substantivului: Fiecare cu norocul lui trăieşte. (Folclor). În această 
propoziţie, pronumele fiecare ţine locul substantivului om. 

b) adjective pronominale (când însoțesc şi determină un substantiv). Se 
folosesc în propoziţie cu funcţia de atribut: Fiecare om cu norocul lui 
trăieşte. Aici, pronumele fiecare apare ca determinant al substantivului om. 


§ 42. Numeralul 


1. Numeralul este partea de vorbire care exprimă, sub diferite aspecte, 
noţiunea de număr definit: un număr abstract (cinci), caracteristica 
numerică a obiectelor (cinci elevi) sau ordinea numerică a obiectelor (al 
cincilea). 

2. După sensul lor general şi după structură, numeralele se împart în 
două clase mari: 

a) numerale cardinale (care exprimă un număr sau simpla determinare 
numerică a obiectelor; se recunosc cu ajutorul întrebărilor câți? câte?); 

b) numerale ordinale (care arată ordinea numerică a obiectelor; se 
recunosc cu ajutorul întrebărilor al câtelea? a câta?). 

În cadrul acestor clase de numeral se disting mai multe subspecii. 
Există următoarele subspecii de numerale cardinale: 


Numeralul Exemplu 
a) numeralul cardinal propriu-zis: unu, doi, trei, patru, cinci 
b) numeralul fracţionar: o doime, trei pătrimi 
c) numeralul colectiv: amândoi, tustrei, tusşase 
d) numeralul distributiv: câte doi, câte trei, câte cinci 
e) numeralul multiplicativ: îndoit, întreit, însutit 
f) numeralul adverbial: de două ori, de trei ori, de o sută de ori 


Numeralul ordinal cuprinde următoarele subspecii: 


Numeralul Exemplu 


a) numeralul ordinal propriu- primul, al doilea, al zecelea 
zis: 


b) numeralul ordinal adverbial: a doua oară, a treia oară 

3. Din punctul de vedere al flexiunii, numeralul este o parte de vorbire, 
în general, flexibilă. Categoriile specifice numeralului sunt aceleaşi ca şi la 
substantiv şi adjectiv: genul, numărul şi cazul. Dintre părţile de vorbire care 
se declină, numeralul are însă cea mai redusă flexiune. Numeralele care îşi 
schimbă forma în raport cu aceste categorii sunt puţine. 

Astfel, după număr se schimbă doar câteva numerale cardinale (zece / 
zeci, sută / sute, mie / mii, primul / primii) şi unele numerale fracţionare 
(doime / doimi); în raport cu genul sunt variabile numeralele cardinale 
propriu-zise corespunzătoare lui 1 şi 2 şi cele compuse cu aceste numerale 
(unu / una, doi / două, treizeci şi doi / treizeci şi două), inclusiv numeralele 
colective (amândoi / amândouă, ambii / ambele) şi cele distributive (câte doi 
/ câte două), precum şi toate numeralele ordinale propriu-zise (al treilea / a 
treia, al zecelea / a zecea). Cazul este caracteristic următoarelor specii de 
numerale: a) numeralelor care se folosesc cu valoare substantivală 
(numeralele cardinale propriu-zise, fracţionare, colective) şi b) numeralelor 
cu valoare adjectivală (numeralele multiplicative, ordinale propriu-zise). 

4. Şi din punct de vedere sintactic, numeralul este o clasă eterogenă. În 
propoziţie, un numeral se poate întrebuința cu valoare adjectivală (zece zile, 
a treia casă), cu valoare substantivală (Doi ori doi fac patru.) sau cu 
valoare adverbială (L-am întâlnit de două ori.). 


§ 43. Verbul 


1. Verbul este partea de vorbire care denumeşte acţiuni (a merge, a 
scrie), stări (a dormita, a locui), deveniri (a se înălbi, a se ruina) şi relaţii (a 
aparține, a depinde). 

2. Verbele pot fi clasificate din mai multe puncte de vedere. 

După rolul lor în propoziţie verbele se împart în următoarele clase 
lexico-gramaticale: 

A) verbe predicative (au un sens lexical de sine stătător; ele pot 
constitui singure predicatul unei propoziţii: a desena, a creşte); 

B) verbe nepredicative care pot fi de două tipuri: auxiliare (întră în 
componenţa formelor verbale compuse: a fi, a avea, a vrea) şi copulative 
(leagă numele predicativ de subiect, constituind, împreună cu cel dintâi, un 
predicat nominal: a fi). 

După sens şi după specificul schemei sintactice în care se utilizează, se 
disting următoarele clase semantico-sintactice: 

- verbe personale (acceptă poziţia de subiect care poate fi exprimată 
printr-un nume: a lucra, a spune) şi verbe impersonale (se caracterizează 
prin imposibilitatea de a se combina cu un subiect: plouă, tună, ninge); 

- Verbe tranzitive (semnifică acţiuni care se răsfrâng asupra unui 
obiect; în propoziţie ele pot primi un complement direct: a citi, a duce) şi 
verbe intranzitive (nu cer un complement direct: a merge, a ajunge). 

După particularităţile de formă pe care le prezintă la conjugare, verbele 
se împart în următoarele clase gramaticale (conjugări): 


Conjugarea  Sufixulde  Infinitivul Sufixul Prezentul indicativ 
infinitiv prezentului 
indicativ 
a aştepta -Ø aştept, aşteaptă 
! ia a lucra -ez-, -eaz- lucr-ez, lucr-ează 
II -ea a vedea -Ø văd, vede 
III -e a merge -Ø merg, merge 
, a veni -Ø vin, vine 
j a privi -esc-, -eşt- priv-esc, priv-eşte 
N e a cobori -Ø cobor, coboară 
k a hotărî -ăsc-, -ăşt- hotâr-ăsc, hotăr-ăşte 


3. Din punct de vedere morfologic, verbul este o parte de vorbire 
flexibilă. Sistemul flexionar al verbului cuprinde două serii de forme: 

A) forme predicative (modurile personale); 

B) forme nepredicative (moduri nepersonale). 

Prin opoziţia formelor predicative ale verbului se realizează 
următoarele categorii gramaticale: diateză, mod, timp, persoană, număr şi 
gen. Schimbarea verbului în raport cu aceste categorii gramaticale se 
numeşte conjugare. Este clasa de cuvinte cu cea mai complexă flexiune. 

Formele nepredicative ale verbului sunt: infinitivul, participiul, 
gerunziul şi supinul. 

Sistemul general de forme flexionare ale verbului poate fi prezentat cu 
ajutorul următorului tabel. 

Diateza Modul Timpul Formele flexionare 
(pers. 3 sg.: el, ea) 
Prezent - aşteaptă 
Imperfect - aştepta 
Perfect compus - a aşteptat 
al ati Perfect simplu - aşteptă 
Indicativ k P Sp 
Mai mult ca perfect - aşteptase 
Viitor I - va aştepta 
Viitor II - are să aştepte 
>S Viitor anterior - va fi aşteptat 
Activă = 
: ; Prezent - să aştepte 
Conjunctiv SI 
Perfect - să fi aşteptat 
Condiţional- Prezent - ar aştepta 
o optativ Perfect - ar fi aşteptat 
= Prezent - va fi aşteptat 
S Prezumtiv fi ; IK 
5 Perfect - va fi aşteptat 
v 
zi : - Aşteaptă! 
S Imperativ sreap 
= - Nu aştepta! 
= Prezent - este aşteptat, -ă 
= 
£ Imperfect - era aşteptat, -ă 
azi Perfect compus - am fost aşteptat, -ă 
piste Perfect simplu - fuse / fu aşteptat, -ă 
Indicativ 8 p Juse / fu aştep s 
Mai mult ca perfect - fusese aşteptat, -ă 
Viitor I - va fi aşteptat, -ă 
RA Viitor II - are să fie aşteptat, 
Pasivă i: 3 ; 
Viitor anterior - va fi fost aşteptat, 
: E Prezent - să fie aşteptat, -ă 
Conjunctiv A FE y 
Perfect - să fi fost aşteptat, -ă 
Condiţional- Prezent - ar fi aşteptat, -ă 
optativ Perfect - ar fi fost aşteptat, -ă 
R Prezent - va fi fiind aşteptat, -ă 
Prezumtiv fi i fi Step =, 
Perfect - va fi fost aşteptat, -ă 
Infinitiv - a aştepta, a fi aşteptat 
II. Formele Gerunziu - aşteptat, fiind aşteptat, -ă, -i, -e 
nepredicative | Participiu - aşteptat, aşteptată, aşteptaţi, aşteptate 
Supin - de aşteptat 


4. Sub aspect sintactic, formele predicative ale verbului funcţionează 
întotdeauna în calitate de predicat: melcii scot coarne boureşti. (|. 
Teodoreanu). 

Formele nepredicative sunt forme sincretice: ele îmbină trăsăturile 
verbale cu cele ale altor părţi de vorbire. Astfel, fiind forme verbale, ele sunt 
specializate pentru îndeplinirea funcţiilor sintactice proprii altor părţi de 
vorbire, şi anume funcţiile caracteristice substantivului, adjectivului şi 
adverbului. Din punct de vedere sintactic, formele nepredicative au un 
comportament dublu: 

a) un comportament de tip verbal şi de tip nominal (infinitivul, 
supinul); 

b) un comportament de tip verbal şi de tip adjectival (participiul); 

c) un comportament de tip verbal şi de tip adverbial (participiul). 

Pe lângă faptul că pot îndeplini funcţiile sintactice specifice 
substantivului, adjectivului sau adverbului, trei dintre cele patru forme 
nepredicative (infinitivul, participiu, supinul) mai intră în componenţa 
formelor verbale compuse. 


§ 44. Adverbul 


1. Adverbul este partea de vorbire care exprimă o caracteristică a unei 
acţiuni sau circumstanţa în care se desfăşoară o acţiune sau există o 
însuşire (bine, repede, aici, acum). 

2. Adverbele sunt de două feluri: adverbe nepronominale şi adverbe 
pronominale. 

Adverbele  nepronominale sau propriu-zise denumesc direct 
caracteristicile sau circumstanțele acțiunilor. După înțelesul lor, acestea se 
pot împărți în următoarele categorii: 

a) adverbe de mod (exprimă modul în care se desfăşoară acțiunea; 
răspund la întrebarea cum?): bine, rău, încet, repede, uşor, greu, bărbăteşte, 
frăţeşte, omeneşte; 

b) adverbe de loc (arată locul unde se desfăşoară o acţiune; răspund la 
întrebarea unde?): acasă, afară, aproape, departe, jos, sus, pretutindeni; 

c) adverbe de timp (exprimă timpul în care se desfăşoară acţiunea 
verbului; răspund la întrebarea când?): astăzi, mâine, poimâine, ieri, 
alaltăieri, deseară, degrabă, deunăzi, odinioară, odată, demult, devreme, 
târziu, deseori, rareori, uneori, alteori, mereu, zilnic. 

Adverbele pronominale exprimă indirect, prin raportare la context, 
caracteristica sau circumstanţa în care se desfăşoară o acţiune. În propoziţie 

ele ţin locul adverbelor nepronominale. Din punct de vedere al înţelesului, 
ele se împart în următoarele subclase: 


Adverbe de mod de loc de timp cantitative 
pronominale 
demonstrative aşa, astfel, aici, acolo, acum, atunci  atât(a) 
altfel încoace, 
încolo, 
dincoace, 
dincolo 
interogative cum? unde? încotro? când? cât? 
dincotro? 
relative cum unde, încotro când cât 
nehotărâte oricum, oriunde, oricând, câtva, oricât, 
orişicum, orişiunde, orişicând, orişicât 
cumva, undeva, cândva, 
altcumva, altundeva, altcândva, 
oarecum oriîncotro altădată 
negative nicicum, nicăieri, niciodată, nicicât 
nicidecum niciunde nicicând 


3. Adverbul reprezintă o clasă eterogenă semantic şi sintactic. În 
propoziţie, adverbul poate determina: 

a) un verb: Pleacă azi. Rămâne acasă. Învață bine. Funcţionând ca 
determinativ al unui verb, adverbul arătă când, unde sau cum se desfăşoară 
o acţiune şi apare în calitate de complement circumstanţial de timp, de loc, 
de mod. Aceste adverbe răspund la întrebările când?, unde?, cum?; 

b) un adjectiv sau un alt adverb, precizând anumite caracteristici ale 
acestora: aproape cărunt, grav bolnav, profund indignată, cam repede, 
aproape sufletește; 

c) în cazuri rare, un substantiv, un pronume sau un numeral. În cadrul 
grupului nominal, adverbele se leagă de termenul regent, de cele mai multe 
ori, prin prepoziţie: discuţia de atunci, casa de alături, voi de acolo, aproape 
nimic, primul de sus. În aceste cazuri, ele îndeplinesc funcţia sintactică de 
atribut. 

Unele adverbe se referă la o propoziţie sau numai la o parte a ei (abia, 
chiar, deja, numai, tocmai). În sfârşit, se întâlnesc adverbe care singure pot 

alcătui o propoziţie (adverbele da, nu; adverbele predicative: Sigur că va 
veni.). 

4. Din punct de vedere morfologic, adverbul este o parte de vorbire în 
general neflexibilă. Totuşi unele adverbe, la fel ca şi adjectivele, se 
caracterizează prin categoria gradelor de comparaţie. Această categorie se 
exprimă însă prin mijloace analitice (folosindu-se anumite adverbe cu 
valoare de cuvinte auxiliare), şi nu prin modificarea adverbelor date: mai 
bine, cel mai bine, foarte bine. Astfel, existenţa gradelor de comparaţie la 
adverb nu schimbă statutul lui de parte de vorbire neflexibilă, aceasta 
deoarece, în procesul de exprimare a acestei categorii, adverbul propriu-zis 
rămâne invariabil, el având în sistemul limbii o formă unică. 


§ 45. Prepoziţia 


1. Prepoziţia este o parte de vorbire auxiliară care exprimă raportul 
sintactic de subordonare dintre cuvinte în cadrul propoziției. 
2. După structură, prepoziţiile se clasifică în felul următor. 


Prepoziţii 
1) simple 2) compuse 
a) alcătuite dintr- b) formate prin a) formate prin b) formate prin 
un singur conversiunea altor contopirea a două alăturarea a două 
element părţi de vorbire prepoziţii prepoziţii primare 
primare 
| | ļ ļ 
a, asupra, către, dedesubtul, deasupra, despre, de către, fără de, de 
contra, cu, de, dinaintea, dinapoia, din, dinspre, pe, de după, de la, 
după, fără, în, dindărătul, dintre, înspre, de lângă, de peste, 
între, întru, la, înaintea, înapoia, prin, printre pe lângă, pe sub, 
lângă, până, pe, îndărătul, până la, până spre 
pentru, peste, înăuntrul, etc. 


spre, sub împrejurul, 
împotriva, graţie, 
datorită, mulțumită 

3. Prepoziţiile sunt nişte instrumente gramaticale care marchează 
relaţia dintre doi termeni ai propoziției. Astfel, o prepoziţie implică 
prezenţa unui termen regent şi a unui termen subordonat: pădure de 
stejari, casa de lângă drum, a se sfătui cu prietenii, a intra în vagon. 

Termenul precedat de prepoziţie poate fi: 

a) un substantiv (drum de ţară); 

b) un pronume (omul de lângă tine); 

c) un numeral (prietenia dintre cei doi); 

d) un adjectiv (se cunoşteau de mici); 

e) un adverb (ziua de azi); 

f) un verb la infinitiv (dorința de a şti). 

4. Prepoziţia nu se caracterizează printr-un sens lexical autonom şi nu 
îndeplineşte funcţie sintactică de parte de propoziţie; ea formează însă, 
împreună cu partea de vorbire pe care o introduce, o unitate sintactică ce 
funcţionează ca o singură parte de propoziţie: casă de piatră (prepoziţia de 
intră în structura unui atribut); a se apropia de râu (prepoziţia de intră în 
structura unui complement circumstanţial de loc). Prepoziţia constituie, 
împreună cu termenul subordonat, un grup prepoziţional, în cadrul căruia 
ea are rolul de a marca funcţia sintactică a termenului subordonat. 

În calitatea ei de mijloc de realizare a raportului de subordonare, 
prepoziţia, de cele mai dese ori, introduce: 

a) atribute: drum de ţară, ziua de mâine; 

b) complemente: a tăia pâine cu cuțitul, a merge spre casă. 

5. După cazul pe care îl impun cuvântului introdus, prepoziţiile sunt de 
mai multe feluri. 


Prepoziţii 
cu regim de 


a) acuzativ b) genitiv c) dativ 
ge 
prepoziţiile prepoziţiile prepoziţiile prepoziţiile prepoziţiile 
simple compuse formate prin asupra, datorită, 
(excepţie: (excepţie: conversiunea deasupra şi mulțumită, 
asupra şi deasupra) adverbelor contra grație 
contra) (cu -l, -a 
final) 

lângă mine, de după nori, înaintea casei, asupra datorită 


despre voi, în până la gară, îndărătul uşii,  duşmanului, fratelui, 

țară, la prânz, de către împotriva contra lor, mulțumită 

după ore prieteni vântului deasupra părinților 
munţilor 


6. Din punct de vedere morfologic, prepoziţia este o parte de vorbire 
neflexibilă. 


$ 46. Conjuncţia 


1. Conjuncţia este o parte de vorbire auxiliară care leagă două propoziţii 
în cadrul frazei sau două părţi de propoziţie de acelaşi fel în cadrul 
propoziției. Conjuncţiile sunt cuvinte neflexibile. 

Conjuncţiile marchează un spectru larg de relaţii, ele exprimă atât 
raporturi de coordonare (în propoziţie şi în frază), cât şi raporturi de 
subordonare (numai în frază). 

Conjuncţiile au rol de cuvinte ajutătoare în sintaxă. Ele exprimă: 

a) raportul sintactic de subordonare între o regentă şi subordonata ei: A 
spus că nu poate veni. M-a întrebat dacă am fost la ore. 

b) raportul sintactic de coordonare: 

- între două părţi de propoziţie: Am cumpărat cărţi şi caiete. E deştept 
şi foarte talentat. 

- între două propoziţii: Deschide cartea şi citeşte! 

- între o parte de propoziţie şi o propoziţie: Am studiat documentele din 
acea perioadă şi ce a mai fost publicat în presă. 

2. După tipul de raport exprimat, conjuncţiile pot fi clasificate în 
următoarele categorii. 


coordonatoare subordonatoare 
(leagă părţi de propoziţie de acelaşi (leagă subordonata de regentă ei) 
fel sau propoziţii independente) 

a) copulative (exprimă un raport a) conjunctii cu valori multiple: ca 


de asociere): şi, nici, iar („şi“); ... Să, că, dacă, de, să; 

b) adversative (exprimă un raport b) conjuncţii specializate: 

de opoziţie fără excludere): ci, dar,  - de timp: până, cum; 

iar, însă, or („însă“); - de mod: precum, parcă; 

c) disjunctive (exprimă un raport - de cauză: căci, deoarece, fiindcă, 
de excludere): fie, ori, sau; întrucât, unde, cum; 

d) conclusive (exprimă o concluzie, - de consecinţă: încât, cât; 

o urmare, o consecinţă): aşadar, - de concesie: deşi 


deci, dar („deci“) 


2. Conjuncţiile nu pot îndeplini singure funcţia unei părţi de propoziţie. 
Ele doar leagă părţi de propoziţie sau propoziţii, fiind plasate, de obicei, 


între cele două unităţi sintactice. 


§ 47. Interjecţia 


1. Interjecţia este o parte de vorbire neflexibilă care exprimă senzaţii, 
stări sufleteşti, manifestări de voinţă ale vorbitorului sau imită sunete şi 


zgomote din natură. 
2. După structură şi din punctul de vedere al originii lor, interjecţiile 
grupează în următoarele clase. 


Interjecţii 
primare (simple) compuse formate din alte părţi 
de vorbire 
ah!, aoleu!, of!, vai!, cioc-boc!, hodoronc- Doamne!, poftim!, 
pre!, poc!, bravo!, tronc!, tic-tac!, trosc- ajutor! 
halal!, adio! pleosc!, tura-vura! 


3. După semnificaţia lor, interjecţiile sunt de următoarele feluri. 


se 

Interjecţii 


interjecţii propriu-zise 


care exprimă senzaţii 
sau sentimente 


a!, ah!, aoleu!, brr!, 
bravo!, ehe!, halal!, 


hm!, oho!, of!, poftim!, 


ura!, vai!, zău! 


care exprimă un act de 
voinţă sau servesc ca 
mijloc de adresare 


ajutor!, aho!, alo!, bre!, 
cea!, cuțu-cuţu!, 
haide!, hăis!, ho!, iată!, 
măi!, ptru!, pui-pui!, 
stop! 


interjecţii imitative 
sau onomatopeele 
(reproduc sunete din 
natură) 


boc!, bâldâbâc!, buf!, 
cirip!, cucu!, gogâlţ!, 
ham!, pleosc!, trosc! 

ANALIZA MORFOLOGICĂ 


Analiza morfologică reprezintă o cercetare a cuvântului ca parte de 
vorbire prin descrierea trăsăturilor lui morfologice. Acest tip de analiza 
constă în identificarea părţilor de vorbire şi descrierea principalelor 
caracteristici ale acestora. Ea presupune următoarele operaţii: 


1) încadrarea cuvântului analizat într-una dintre părţile de vorbire; 
2) caracterizarea acestei părţi de vorbire prin: 
- indicarea subclasei lexico-gramaticale din care face parte cuvântul dat; 
- identificarea categoriilor gramaticale specifice (pentru părțile de 
vorbire flexibile); 
- depistarea trăsăturilor caracteristice (pentru părţile de vorbire 
neflexibile). 


Analiza cuvântului prin identificarea categoriilor gramaticale se face 
respectându-se o ordine fixă pentru fiecare parte de vorbire. Totodată, în 
cazul părţilor de vorbire flexibile, la analiza morfologică, este necesar sa fie 
precizată forma-tip a cuvântului analizat. 

Astfel, analiza morfologică a cuvântului poveştile din propoziţia 
Poveştile însă uneori mint. (Cezar Petrescu) se va desfăşura în conformitate 
cu următoarele etape: 

1) se va indica clasa lexico-gramaticală din care face parte cuvântul 
respectiv (substantiv) şi forma-tip (poveste); 

2) se vor stabili subclasele lexico-gramaticale în care se încadrează 
cuvântul analizat (substantiv comun, inanimat); 

3) se vor preciza categoriile gramaticale (genul feminin, plural, 
nominativ, forma articulată hotărât, articolul -le) şi funcţia sintactică 
îndeplinită (subiect). 


Exerciţiul 52. Arătaţi ce părţi de vorbire sunt cuvintele din textele de 
mai jos. 


1. Pe sub soarele, care numai la depărtate răstimpuri se mai arată, nouri 

de plumb îşi târau, cu o iuţeală nebună, umbra lor pe pământ. (C. Hogaş). 2. 
Cine ştie pe unde va fi fiind, singur şi flămând. (M. Sadoveanu). 3. Locuinţa 
părintească nu era palat boieresc, ci o casă modestă de ţară. (G. Călinescu). 

4. Cum să te duc: ca vântul ori ca gândul. (I. Creangă). 5. Băiatul se 
împotrivi, dar până la urmă se lăsă prins de mână şi tras încet printre 
oameni, afară din curtea şcolii. (M. Preda). 6. Străinilor voi nu le-aţi spus că 
doine ca a noastre nu-s? (G. Coşbuc). 7. Şi, spre a ajunge înapoi la sălciile 
bătrâne, muncea o zi şi o noapte, trăgând barca împotriva apelor. (E. 
Camilar). 8. Cu tâmplele vâjâind răzbi în ruptura de mal, în lătratul ascuţit 
şi întărâtat al cânelui. (M. Sadoveanu). 9. În adâncul cerului se arătară cele 
dintâi stele. (Z. Stancu). 10. Limba unui popor e reflexul stării de civilizaţie 
şi de cultură a acelui popor. (G. Ibrăileanu). 11. Libertatea este supremul 
bine pentru orice vieţuitoare. (G. Ibrăileanu) 


$ 48. Analiza morfologică a substantivului 


Schema analizei morfologice a substantivului 


1. Partea de vorbire: 
- substantiv 
- forma-tip (nominativ, singular, forma nearticulată) 


2. Clasa lexico-gramaticală: 
- substantiv comun / propriu 
- substantiv animat / inanimat 


3. Clasa flexionară: 
- genul: masculin / feminin / neutru 


4. Categoriile morfologice: 
- numărul: singular / plural 
- cazul: N, G., D., A., V. 
- categoria determinării: forma nearticulată / forma articulată 
nehotărât / forma articulată hotărât 


5. Funcția sintactică: 
- subiect, atribut, nume predicativ, complement 

Model de analiză morfologică a substantivului 
Drumurile şi potecile erau pustii. (M. Sadoveanu) 


drumurile 1) substantiv (drum) 
2) comun, inanimat 
3) genul neutru 
4) plural, nominativ, forma articulată hotărât (articolul -le) 
5) subiect 


Exerciţiul 53. Analizaţi morfologic substantivele din textele de mai jos. 


1. Când am răzbit din poienile codrilor la valea Moldovei, am văzut 
holdele unduind ca valuri care răsfrângeau soarele. (M. Sadoveanu). 2. 
Când dădu iar în şosea, auzi ropotele râului, aproape, ca nişte şoapte 
stranii. (L. Rebreanu). 3. Pe frunza unui nufăr o broscuţă se bucură şi ea de 
frumuseţea şi răcoarea dimineţii. (Em. Gârleanu). 4. Soarele se ridicase de- 
o suliță şi razele lui binefăcătoare spintecau seninul depărtat al unei 
dimineţi fără de nori. (C. Hogaş). 5. Şi Niculina îi povesti cum se petrecuse 
acea vânătoare de păstrăvi, arătându-i fiecare piatră sub care ei răscoliseră, 
fiecare colţ spumegător al pârăului, fiecare scorbură în care culeseră o 
ciupercă... (V. Eftimiu). 6. Nourii se îmbulzeau din asfinţit spre creştetul 
bolţii, venind cu mare repeziciune. (M. Sadoveanu). 7. Sărăcia şi întunericul 
se întindeau pretutindeni. (V. Eftimiu). 8. Căruţele încep să iasă din sat 
înainte ca luceafărul să fi pierit de pe cer. (M. Preda). 9. Amorul şi crima 
sunt invazia naturii în mijlocul civilizaţiei. (G. Ibrăileanu) 


$ 49. Analiza morfologică a adjectivului 


Schema analizei morfologice a adjectivului 


1. Partea de vorbire: 
- adjectiv 
- forma-tip (nominativ, singular, masculin) 


2. Clasa lexico-gramaticală: 
- adjectiv calificativ / relativ 

3. Clasa flexionară: 


a) adjectiv variabil (cu 4 forme, cu 3 forme, cu 2 forme) 
b) adjectiv invariabil 


4. Categoriile morfologice: 
- genul: masculin / feminin 
- numărul: singular / plural 
- cazul: N., G., D., A.,V. 
- gradul de comparație: pozitiv / comparativ / superlativ (sau 
adjectiv fără grade de comparaţie) 


5. Funcţia sintactică: 
- atribut, nume predicativ, complement 


Model de analiză morfologică a adjectivului 
O răcoare fragedă şi curată împrospăta întreaga fire. (C. Hogaş) 


fragedă 1) adjectiv (fraged) 
2) adjectiv calificativ 
3) adjectiv variabil cu 4 forme 
4) feminin, singular, nominativ, gradul pozitiv 
5) atribut adjectival 


Exerciţiul 54. Analizaţi morfologic adjectivele din textele de mai jos. 


1. În colţul vechi de înnegrită gară se uită-n gol un moş cu barbă sură. 
(O. Goga). 2. Boldur-vodă îşi îmbrăţişă copila, îi alese cel mai frumos cal din 
grajdurile domneşti, îi dădu veşminte băieţeşti, arc nou şi suliță cu vârf de 
oţel. (V. Eftimiu). 3. Numai fruntea palidă, sub părul negru, creţ, era 
frumoasă. (V. Eftimiu). 4. Faţa bronzată avea linii aspre, întunecate. (I. 
Agârbiceanu). 5. Veronica era zveltă ca o viespe, cu ochi negri pătimaşi, 
sprintenă ca o suveică. (I. Agârbiceanu). 6. Ce ochi frumoşi şi trişti avea! (I. 
Agârbiceanu). 7. Cum sta aşa, înalt, voinic, cu capul plecat, cu barba 
stufoasă, lungă, odihnită pe pieptul lat, avea o înfăţişare nespus de 
cuvioasă. (I. Agârbiceanu). 8. Florica era aprinsă în obraji, cu buzele roşii, 
umede şi pline, cu ochii albaştri şi limpezi ca cerul de vară şi avea în toată 

înfăţişarea o veselie sănătoasă pe care se silea şi nu izbutea s-o ascundă. (L. 
Rebreanu). 9. Lângă marele fluviu ardeau încet, scoțând puţine flăcări 
gălbui şi fum negru, câteva case. (Z. Stancu) 


$ 5o. Analiza morfologică a numeralului 


Schema analizei morfologice a numeralului 


1. Partea de vorbire: 
- numeral 


2. Clasa lexico-gramaticală: 
a) numeral cardinal (propriu-zis, fracționar, colectiv, 
distributiv, multiplicativ, adverbial) 
b) numeral ordinal (propriu-zis, adverbial) 


3. Categoriile morfologice: 
- genul: masculin / feminin (sau invariabil în raport cu genul) 
- numărul: singular / plural (sau invariabil în raport cu 
numărul) 
- cazul: N., G., D., A. 


4. Functia sintactică: 
- subiect, atribut, nume predicativ, complement 


Model de analiză morfologică a numeralului 
Pe urmă s-au arătat cei trei oameni călări. (M. Sadoveanu) 
(cei) trei 1) numeral 
2) numeral cardinal propriu-zis 
3) invariabil în raport cu genul şi numărul, cazul nominativ 


4) atribut 


Exerciţiul 55. Analizaţi morfologic numeralele din textele următoare. 

1. Trecură trei zile. (L. Rebreanu). 2. Apostol îşi şterse de două ori, în 
mers, sudoarea de pe obraji. (L. Rebreanu). 3. Acela avea două părţi din oi, 
şi ceilalţi doi numai a treia parte. (M. Sadoveanu). 4. Trei copii, cei dintâi, îi 
muriseră înainte de a împlini un an de zile. Ana a fost al patrulea... În urma 
ei au venit doi, dar fără zile... (L. Rebreanu). 5. De ce-mi vorbeşti dumneata 
de trei? (M. Sadoveanu). 6. Tustrei au tăcut îndelung, cu privirile pierdute 
în depărtări. (E. Camilar). 7. Plecară toţi trei împreună. (L. Rebreanu). 8. 
Înşiraţi cinci câte cinci, prinserăm a trece dincolo. (N. Gane). 9. Sbierea îi 
vânduse, pe câteşitrei fie turcilor, fie polonilor. (V. Eftimiu). 10. Ipate se 
îmbogăţise însutit şi înmiit. (I. Creangă). 11. Omul nu greşeşte de trei ori la 
rând. (V. Eftimiu). 12. N-am obicei să poruncesc un lucru de două ori. (C. 
Hogaş). 13. Cel de-al treilea se purta ca o umbră. (M. Sadoveanu). 14. N-am 
putea deocamdată să mai ţinem şi pe-al şaselea. (V. Eftimiu). 15. Ai fi zis că 
întinereşte pentru a doua oară. (N. Gane). 16. Înțeleptul învârteşte de şapte 
ori limba în gură înainte de a vorbi. (Folclor). 17. A cincea zi au fost trei 
mese în plus. (V. Eftimiu). 18. Aşa gândiră şi aşa făcură cei trei voinici. (V. 
Eftimiu) 


$ 51. Analiza morfologică a pronumelui 


Schema analizei morfologice a pronumelui 


1. Partea de vorbire: 
- pronume 


2. Clasa lexico-gramaticală: 
- pronume: personal, reflexiv, de întărire, posesiv, 
demonstrativ, interogativ, relativ, nehotărât, negativ. 


3. Categoriile morfologice: 
- persoana: 1, 2, 3 (sau invariabil în raport cu persoana) 
- genul: masculin / feminin (sau invariabil în raport cu genul) 
- numărul: singular / plural (sau invariabil în raport cu 
numărul) 
- cazul: N., G., D., Ac., V. (sau invariabil în raport cu cazul) 


4. Funcţia sintactică: 
- subiect, atribut, nume predicativ, complement 


85 


Model de analiză morfologică a pronumelui 
Eu nu bănuiesc pe nimeni. (M. Sadoveanu) 


eu 1) pronume 
2) pronume personal 
3) persoana I, invariabil în raport cu genul, numărul singular, 
cazul nominativ 
4) subiect 


Exerciţiul 56. Analizaţi morfologic pronumele din textele de mai jos. 


1. Îşi urmărise fiecare insul hotărât dinainte, ţinându-se de el pas cu 
pas, să nu-l scape, şi n-a scăpat unul. (V. Eftimiu). 2. Cine erau acei alţii? (Z. 
Stancu). 3. Al tău? Acel care-l crescu, iubindu-l cine-i: eu ori tu? (G. 
Coşbuc). 3. Ce poţi face singur nu aştepta să-ţi facă alţii. (Folclor). 4. O 
cunoşteam ca pe mine însumi. (D. Zamfirescu). 5. Apoi dacă ţi-oi da eu ţie şi 
pământurile şi casele amândouă, mie ce-mi mai rămâne? (L. Rebreanu). 6. 
Ai putea să-mi spui tu mie ce este aceea onoare? (Z. Stancu). 7. Nu-i 
cunoşteam. Nici ei pe mine nu mă cunoşteau. (Z. Stancu). 8. Trece nourul; 
ne cuprinde şi pe noi soarele. (M. Sadoveanu). 9. Ce spui tu, străine? Ştefan 
e departe; Braţul său prin taberi mii de morţi împarte. Eu sunt a sa mamă; 
el e fiul meu. De eşti tu acela nu-ţi sunt mamă eu! (D. Bolintineanu). 10. 
Mâncaţi şi beţi dumneavoastră întru pomenirea acelora care s-au prăpădit 
pentru dreptatea noastră. (M. Sadoveanu). 11. Cine vine cu mine să-mi 
ajute, să-l scoatem de-acolo? (I. Agârbiceanu). 12. Ajută-mă acum să-mi 
scap şi ţara şi-ţi voi da tot ce-mi vei cere! (V. Eftimiu) 


$ 52. Analiza morfologică a verbului 


Schema analizei morfologice a verbului 


1. Partea de vorbire: 
- verb 
- forma-tip (infinitivul) 

2. Clasa lexico-gramaticală: 
a) verb predicativ / nepredicativ (auxiliar, copulativ) 
b) verb personal / impersonal 
c) verb tranzitiv / intranzitiv 


3. Clasa flexionară: 
- verb nepronominal / pronominal 
- conjugarea (1, 2, 3, 4) 


4. Categoriile morfologice: 
a) formele predicative (modurile personale): 
- diateza: activă / pasivă / reflexivă 
- modul: indicativ, conjunctiv, condiţional-optativ, 
prezumtiv, imperativ 
- timpul: prezent, trecut, viitor 
- persoana: 1, 2, 3 
- numărul: singular / plural 
- genul: masculin / feminin (la diateza pasivă) 
b) formele nepredicative (modurile nepersonale): 
- infinitiv, gerunziu, participiu, supin 


5. Funcţia sintactică: 
a) verb la o formă predicativă: predicat 
b) verb la o formă nepredicativă: subiect, atribut, nume 
predicativ, complement 


Model de analiză morfologică a verbului 
Peste câtva timp, flăcăul se întoarse cu caii. (M. Preda) 


se întoarse 1) verb (a se întoarce) 
2) verb predicativ, personal, intranzitiv 
3) verb pronominal, conjugarea a II-a 
4) diateza reflexivă, modul indicativ, perfectul simplu, 
persoana a III-a, singular 
5) predicat verbal 

Exerciţiul 57. Analizaţi morfologic verbele din textele de mai jos. 


1. Şi cum au pornit boii, vulpea a şi început cu picioarele a împinge 
peştele din car jos. (I. Creangă). 2. Şi frunza se bucură, acoperi cum putu 
mai bine păsărica. (E. Gârleanu). 3. Aşa stăturăm în tăcere şi neclintire, 
până la răsăritul lunii. (M. Sadoveanu). 4. Umbrele căzuseră de mult peste 
grădină. (I. Agârbiceanu). 5. Trei zile bătuseră vânturi sunătoare de la 
miazăzi, pământul se zbicise, şi-n dumbrăvioara din marginea satului, la 
malul Siretului, începuseră să înflorească galben salcâmii. (M. Sadoveanu). 
6. Vei vedea dimineaţă, după ce va răsări soarele peste grădină, că sunt 
toate aici. (I. Agârbiceanu). 7. Câte a văzut Dunărea şi câte o să mai vadă! 
(Z. Stancu). 8. Lumina şi căldura îl îndemnau să se uite împrejur, fără să 
vrea, parc-ar căuta pe cineva. (L. Rebreanu). 9. Se aşeză pe un jilţ şi aşteptă 
să vadă ce se întâmplă. (V. Eftimiu). 10. Dacă ar putea cineva citi în sufletul 
tuturor ofiţerilor, s-ar îngrozi de ceea ce ar descoperi. (L. Rebreanu). 11. 
Trenul lăsase în urmă o cotitură şi vagonul se clătina parc-ar fi fost să-şi 
piardă echilibrul. (L. Rebreanu) 


$ 53. Analiza morfologică a adverbului 


Schema analizei morfologice a adverbului 


1. Partea de vorbire: 
- adverb 


2. Clasa lexico-gramaticală: 
a) adverb: nepronominal / pronominal 
b) adverb de mod / de timp / de loc 


3. Categoriile morfologice: 
- gradul de comparaţie: pozitiv / comparativ / superlativ (sau 
adverb fără grade de comparaţie) 


4. Funcţia sintactică: 
- complement circumstantial, atribut, predicat 


Model de analiză morfologică a adverbului 
Câinele păşeşte încet după ea. (I. Al. Brătescu-Voineşti) 

încet 1) adverb 
2) adverb nepronominal de mod 
3) gradul pozitiv 
4) complement circumstantial de mod 


Exerciţiul 58. Analizaţi morfologic adverbele din textele de mai jos. 


1. De-atunci trăiesc frăţeşte oştirile vecine. (G. Coşbuc). 2. După aceea 
mă dau iar jos şi pornesc repede cu demâncarea la lingurari. (I. Creangă). 3. 
Dă drumul căruţei acasă şi rămâi aici. (M. Preda). 4. Rar însă putea să 
aştepte dimineaţa acasă. (I. Agârbiceanu). 5. Toţi băieţii ceilalţi dormeau 
adânc. (I. L. Caragiale). 6. Atunci îmbracă-te mai repede şi nu mă mai ţine 
aici! (M. Preda). 7. Laura slăbise puţin, dar aşa îi şedea mult mai bine. (L. 
Rebreanu). 8. Apoi trăsura porni înainte. (L. Rebreanu). 9. Blândeţea 
învățătorului însă îl înfurie mai rău. (L. Rebreanu). 10. Soarele bătea pieziş 
în ferestre. (M. Sadoveanu). 11. Acuma vedea adevărat şi bine că vântul a 
contenit. (M. Sadoveanu). 12. Cum îndrăzneşti să-mi vorbeşti mie aşa? (V. 
Eftimiu). 13. Atâta îţi spun, să te gândeşti bine! (V. Eftimiu). 14. Stătu apoi 
mult pe gânduri. (I. Agârbiceanu). 15. Unde vrei să mergi? Stai aici. E 
noapte afară. (I. Agârbiceanu). 16. Dormi adânc şi mult. (I. Agârbiceanu). 
17. Mâine dimineaţă vin iar. (I. Agârbiceanu). 18. Munca nu contenea nici 
ziua, nici noaptea. (I. Agârbiceanu). 19. Am plecat repede acasă şi abia m- 
am putut linişti. (I. Agârbiceanu). 20. Primăvara începură ploile! (I. 
Agârbiceanu). 21. Scena se petrecuse aievea. (V. Eftimiu). 22. Se măcina 
necontenit, ziua şi noaptea. (M. Preda) 


$ 54. Analiza morfologică a prepoziţiei 


Schema analizei morfologice a prepoziţiei 


1. Partea de vorbire: 
- prepoziţie 


2. Clasificarea prepoziţiilor după structură: 
- prepoziţie simplă / compusă 

3. Clasificarea prepoziţiilor după raportul exprimat: 
a) prepoziţie care exprimă un raport atributiv 
b) prepoziţie care exprimă un raport completiv 


4. Regimul cazual: 
- prepoziţie care cere cazul genitiv / dativ / acuzativ (numai 
dacă introduce un cuvânt care se declină) 


Model de analiză morfologică a prepoziţiei 
Eu sunt un om fără de țară. (O. Goga) 


fără de 1) prepoziţie 
2) prepoziţie compusă 
3) exprimă un raport atributiv (introduce un atribut) 
4) cere cazul acuzativ 


Exerciţiul 59. Analizaţi morfologic prepoziţiile din textele de mai jos. 


1. Ajunşi în vale, se opresc lângă o grămadă de piatră mărunţită. (I. 
Agârbiceanu). 2. Prin noiembrie veniră cele dintâi scrisori de pe front, de 
prin spitale, din lagărele în care erau concentrați mobilizaţii înainte de a fi 
trimişi pe front. (I. Agârbiceanu). 3. Se strecură până la poalele muntelui. 
(V. Eftimiu). 4. Apoi, într-o sâmbătă seara, a stat prinprejurul cârciumii, cu 
flăcăii, până pe la miezul nopţii. (L. Rebreanu). 5. Oile trecuseră către gura 
Negrei spre Bistriţa, suind în văzduh nouri de colb. (M. Sadoveanu). 6. 
Întâmplarea ajunse cunoscută până în satele de la poalele munţilor. (I. 
Agârbiceanu). 7. Revolta împotriva tatălui său o îneca. (I. Agârbiceanu). 8. 
Nu mai cântase dinaintea cununiei. (I. Agârbiceanu). 9. Până la gară erau 
patru kilometri. (M. Preda). 10. Mergeau printre căruţe cu paşi mari şi 
încordaţi. (M. Preda). 11. Jandarmul lovea fără ură şi fără plăcere. (M. 
Preda). 12. Pe cărare, lângă codru, numai pasul meu s-aude. (G. 
Topârceanu) 

$ 55. Analiza morfologică a conjuncţiei 


Schema analizei morfologice a conjuncţiei 


1. Partea de vorbire: 
- conjuncţie 


2. Clasificarea conjuncţiilor după structură: 
- conjuncţie simplă / compusă 


3. Clasificarea conjuncţiilor după rolul gramatical îndeplinit: 
a) conjuncţie coordonatoare: copulativă, disjunctivă, 
adversativă, conclusivă 
b) conjunctie subordonatoare: introduce propoziţii subiective, 
predicative, atributive, completive, circumstanţiale 


Model de analiză morfologică a conjuncţiei 
Nu pot şti, căci n-am fost cu dânsul. (M. Sadoveanu) 


căci 1) conjuncţie 
2) conjuncţie simplă 
3) conjuncţie subordonatoare (introduce o subordonată 
circumstanţială cauzală) 


Exerciţiul 60. Analizaţi morfologic conjuncțţiile din textele de mai jos. 


1. Se întâlnea cu Ana uneori, dar nu-i vorbea. (L. Rebreanu). 2. Adevărat 
este, mamă, că eu ceva nu înţeleg. (M. Sadoveanu). 3. Se trase înapoi şi se 
dezmeteci. (M. Preda). 4. Vezi dacă vine jandarmul cu soldaţi! (M. Preda). 5. 
Din toate acestea el înţelese îndată că a dezarma un jandarm nu era rău 
numai pentru tine, ci şi pentru el, dacă nu chiar mai rău pentru el. (M. 
Preda). 6. E copilărie să clădeşti ceva pe vorbe. (L. Rebreanu). 7. Primul 
gând mi-a fost să vestesc poliţia. (V. Eftimiu). 8. Orbului degeaba îi spui că 
s-a făcut lumină. (Folclor). 9. Ana tăcu, dar ochii i se umplură de lacrimi, 
fiindcă vorbele-i păreau grele. (I. Slavici). 10. Toate sunt bune, căci sunt de 
la Dumnezeu. (M. Sadoveanu). 11. Au trebuit să fugă călări, ca să-şi scape 

vieţile. (M. Sadoveanu). 12. Şi izbeam cu pumnul în uşă de se zguduia 
cocioaba întreagă. (C. Hogaş). 13. Şi se întăreau atât de mult în hotărârea 
lor, încât nimeni şi nimic nu li se putea pune în cale. (M. Sadoveanu). 14. 
Femeile, deşi niciuna n-a văzut cu ochii, ar fi jurat că zvonurile erau 
adevărate. (I. Agârbiceanu). 15. Viaţa-i datorie grea şi laşii se-ngrozesc de 
ea. (G. Coşbuc). 16. Vântul a adus viscolul, iar viscolul o să aducă lupii. (Z. 
Stancu) 


$ 56. Analiza morfologică a interjecţiei 


Schema analizei morfologice a interjecţiei 


1. Partea de vorbire: 
- interjecţie 


2. Clasificarea interjecţiilor după înţeles: 
a) interjecţie propriu-zisă (exprimă senzaţii, stări sufleteşti sau 
acte de voinţă) 
b) interjecţie onomatopeică (reproduce sunete sau zgomote) 


3. Funcţia sintactică: 
a) interjecţie fără funcţie sintactică de parte de propoziţie 
b) interjecţie cu funcţie sintactică de predicat / atribut / 
complement 


Model de analiză morfologică a interjecţiei 
Ah, mamă, tu! Ce slabă eşti! (G. Coşbuc) 
ah 1) interjecţie 
2) interjecţie propriu-zisă (exprimă o stare sufletească) 


3) interjecţie fără funcţie sintactică de parte de propoziţie 


Exerciţiul 61. Analizaţi morfologic interjecţiile din textele de mai jos. 

1. O, cât aş vrea să fiu în locul tău! (L. Rebreanu). 2. Uf, ce lume, soro 
dragă! (G. Topârceanu). 3. O, paşă, cât de darnic eşti! (G. Coşbuc). 4. Vezi 
cum vine, Doamne, peste om năpasta? (G. Coşbuc). 5. Şi şart! part! o 
pereche de palme fierbinţi peste urechile degerate. (I. L. Caragiale). 6. Măi! 
da ruginit mai eşti! (I. Creangă). 7. Vai! cum le bate inima. (I. Al. Brătescu- 
Voineşti). 8. Şi cum nu ştia să zboare, haţ! l-a prins un flăcău sub căciulă. (I. 
Al. Brătescu-Voineşti). 9. Ei! Crezi acum? (P. Ispirescu). 10. Apoi strigă la 
boi: hăis! Joian, cea! Bourean. (I. Creangă). 11. Ia ascultați, măi! (I. 
Creangă). 12. A plecat băiatul şontâc-şontâc înapoi la deal către asfinţit, 
unde scăpăta luna. (I. L. Caragiale). 13. N-apuc să răspunz, domnule, şi şart! 
part! trosc! pleosc! patru palme: îmi turteşte pălăria şi mi-o aruncă cât colo. 
(I. L. Caragiale) 

III. SINTAXA 


Sintaxa este o parte a gramaticii care cuprinde regulile privitoare la 
îmbinarea cuvintelor în propoziţie şi a propoziţiilor în fraze. Sintaxa 
studiază unităţile sintactice, funcţiile lor şi raporturile stabilite între 
termenii unităţilor sintactice. 


$ 57. Unităţile sintactice 


Unităţile sintactice de bază sunt partea de propoziţie, grupul de cuvinte, 
propoziţia şi fraza. 

Partea de propoziţie este un constituent al propoziției (cuvânt sau 
grup de cuvinte) care îndeplineşte o funcţie sintactică şi care se află în 
raporturi sintactice cu alte unităţi (părţi de propoziţie). Este exprimată 
printr-un cuvânt cu sens lexical deplin (substantiv, adjectiv, pronume, 
numeral, verb, adverb) sau din combinarea unui cuvânt cu sens lexical 
deplin şi un instrument gramatical (prepoziţie, articol). 

Grupul de cuvinte (sintagma) este un constituent al propoziției alcătuit 
din două sau mai multe cuvinte cu sens lexical deplin legate printr-un 
raport de subordonare. 

Propoziția este unitatea comunicativă de bază care descrie o stare de 
lucruri din realitate, fiind folosită pentru transmiterea informaţiei, 
obţinerea informaţiei sau pentru exprimarea unui îndemn, ordin, porunci. 
Propoziția constituie o comunicare. Ea cuprinde în structura sa un singur 
predicat (care poate fi exprimat sau nu): 

Vântul bate cu putere dinspre miazăzi. (G. Topârceanu). 

Fraza este o unitate sintactică superioară propoziției, constituită din 
minimum două propoziţii, dintre care cel puţin una este principală: 

Ion nu ştie'/ ce să răspundă.”/ (M. Sadoveanu). 


$ 58. Raporturile sintactice 


Raporturile (relaţiile) stabilite între unităţile sintactice (părţile de 
propoziţie şi propoziţii) sunt de două feluri: a) raporturi de coordonare şi b) 
raporturi de subordonare. 

Raporturi de coordonare se stabilesc între părţi de propoziţie şi 
propoziţii de acelaşi fel, care îndeplinesc funcţii sintactice identice şi nu 
depind unul de altul: 

Drumurile şi potecile erau pustii. (M. Sadoveanu). 

În această propoziţie se conţin două subiecte coordonate, legate între 
ele cu ajutorul conjuncţiei coordonatoare şi. 

Există următoarele tipuri de raporturi de coordonare: 

- coordonarea copulativă: Câmpiile, dealurile, văile erau pline de un 
murmur surd. (M. Sadoveanu); 

- coordonarea disjunctivă: Nu-şi dădea seama dacă asta înseamnă mult 
sau puţin. (R. Ojog-Braşoveanu); Probabil, asta se întâmpla într-un sfârşit 
de iarnă sau la începutul primăverii. (O. Paler) 

- coordonarea adversativă: Câinele nu fuge de colac, ci de ciomag. 
(Folclor); 

- coordonarea conclusivă: Creştinul este liber, aşadar fericit. (N. 
Steinhardt). 

Raporturi de subordonare se stabilesc între termenii propoziției 
(părţile de propoziţie) şi ai frazei (propoziţiile) care îndeplinesc funcţii 
sintactice diferite, unul dintre ei (termenul subordonat) depinzând de 
celălalt (termenul regent). 

Picătura de apă găureşte stânca... (L. Rebreanu) 

În această propoziţie, termenii celor două grupuri de cuvinte picătura 
de apă şi găureşte stânca sunt legaţi printr-un raport de subordonare. 

Raporturile de subordonare sunt de mai multe feluri: 

- subordonarea atributivă: picătura de apă (termenul regent este un 
substantiv, iar termenul subordonat, un atribut); 

- subordonarea completivă (care, la rândul ei, poate fi circumstanţiale 
şi necircumstanţiale): găureşte stânca (regentul este un verb, iar cuvântul 
subordonat, un complement direct). 

Pe lângă aceste raporturi de bază, se mai identifică un raport specific de 
interdependenţă, stabilit între subiect şi predicat, numit inerenţă. 


$ 59. Părţile de propoziţie 


Pentru limba română sunt considerate părţi de propoziţie: subiectul, 
predicatul, atributul, complementul şi elementul predicativ suplimentar. 

Dintre acestea, subiectul şi predicatul sunt definite drept părţi de propoziţie 
principale, întrucât ele sunt esenţiale pentru realizarea comunicării. 

În acelaşi timp, atributul, complementul şi elementul predicativ 
suplimentar sunt calificate drept părţi de propoziţie secundare. 
Funcţionând în calitate de determinanţi ai altor cuvinte, ele întregesc 
comunicarea. Totuşi, în multe cazuri acestea sunt nu numai necesare, ci şi 
absolut obligatorii pentru realizarea unei propoziţii complete din punct de 
vedere comunicativ. De exemplu, în propoziţia Vorba dulce mult aduce. sunt 
părți principale cuvintele vorba şi aduce. Ele însă nu pot realiza singure o 
propoziţie corectă şi completă. Formularea corectă a unei comunicări în 
acest caz este posibilă doar cu exprimarea în propoziţie şi a celor două părţi 
secundare: a atributului dulce şi a complementului mult. 


$ 60. Propoziția 


Clasificarea propoziţiilor se poate face în funcţie de mai multe criterii. 
1. După structură, propoziţiile sunt de următoarele feluri. 


Propoziţii 
a SEPI 
analizabile neanalizabile 
(se definesc printr-o anumită organizare internă) (fără organizare 
ee eee pe e ORE ea ii iu 
1. după numărul părţilor 2. după prezenţa / sunt alcătuite 
principale absenţa părţilor din: 
secundare - interjecţii (ei!) 
w Ve IE R - adverbe (da, 
nu, oare?) 
bimembre  monomembre simple dezvoltate 
(conţin (conţin o (au numai (au şi părţi 
două părţi singură parte părți secundare) 


principale) principală: principale) 
sau subiectul, 
sau 
predicatul) 

2. După scopul cu care sunt folosite în procesul de comunicare, se 
delimitează trei feluri de propoziţii: 

a) propoziţiile enunţiative; cele care comunică ceva, sunt folosite de 
vorbitor pentru transmiterea unei informaţii: Cărţile sunt pe masă.; 

b) propoziţiile interogative, cele care formulează întrebări, fiind folosite 
de vorbitor pentru a solicita o informaţie: Cine m-a căutat?; 

c) propoziţiile imperative, cele prin care se exprimă un act de voinţă a 
vorbitorului (un ordin, un îndemn, o rugăminte, o interdicţie): Deschide, te 
rog, fereastra! 

3. După afectivitate sau după atitudinea vorbitorului faţă de ceea ce se 
exprimă, propoziţiile se împart în: 

a) neexclamative (descriu o stare de lucruri fără a transmite şi starea de 
spirit a vorbitorului): Astăzi e o zi frumoasă. 

b) exclamative (exprimă atitudinea afectivă a vorbitorului în legătură cu 
cele comunicate, adică admiraţia, plăcerea, surprinderea, regretul etc.): Ce 
zi frumoasă e astăzi! 

4. După tipul de relaţie stabilit între subiect şi predicat, propoziţiile 
sunt: 

a) afirmative (descriu stări de lucruri, acţiuni, obiecte ca existente): El 
învaţă. 

b) negative (se indică inexistenţa unor stări de lucruri, fapte şi obiecte): 
El nu învaţă. 


$ 61. Subiectul 


Subiectul este partea principală de propoziţie care denumeşte obiectul 
comunicării noastre, adică obiectul despre care, în propoziţie, se spune ceva 
cu ajutorul predicatului. El arată cine face acţiunea (Elevul citeşte o carte.), 
cine suferă acţiunea (Cartea este citită de elev.) sau cui i se atribuie o 
însuşire, o calitate (Cartea este interesantă. ). 

După modul de manifestare în structura propoziției, subiectul poate fi 
de mai multe feluri. 

Subiect 


PIE nani NE ceai CR 


exprimat neexprimat 
(prin substantiv sau 
altă parte de vorbire cu inclus subînţeles din context 
valoare de substantiv) 
exprimat prin forma a fost sau urmează să 
verbului (pers. 1, 2) fie exprimat într-o altă 
propoziţie (pers. 3) 
Acolo v n-am găsit pe Ela muncit mult şi 
nimeni. (V - eu) acum v este apreciat de 


toată lumea. (v - el) 


Subiectul poate fi exprimat prin: 


1. Substantiv: Copiii sunt nerăbdători. 

2. Pronume: El învaţă la universitate. 

3. Numeral: Trei dintre ei au rămas în urmă. 

4. Formele nepredicative ale verbului: 
a) infinitiv: A învăţa înseamnă a cunoaşte. 
b) supin: E uşor de zis şi e greu de făcut. 
c) gerunziu: Se aude tunând. 


$ 62. Predicatul 


Predicatul este partea principală de propoziţie care spune ceva despre 
subiect, arătând ce face subiectul, ce sau cine este subiectul, cum este 
subiectul: Păsările zboară. Mihai e student. Pământul este rotund. 

Predicatul poate fi: 1) verbal sau 2) nominal. 

Predicatul verbal este de două feluri: 

a) predicatul verbal simplu, este exprimat printr-un verb sau printr-o 
locuţiune verbală la un mod personal: Vânzătorul cântăreşte marfa. El a fost 
dus la spital cu maşina salvării. 

b) predicatul verbal compus, poate fi alcătuit: 

- dintr-un verb semiausxiliar modal (exprimă caracteristica modală a 
acţiunii: necesitatea, posibilitatea, dorinţa etc.) şi un verb de bază, care 
poate fi la conjunctiv sau infinitiv: 

Trebuie să consult un jurist. 

El poate răspunde la această întrebare. 

Vrem să vizităm muzeul acesta. 

A doua zi de dimineaţă, Grigore vru să reia convorbirea. (L. Rebreanu). 

Cele mai frecvente verbe semiauxiliare modale sunt: a putea, a trebui, a 
vrea, a-i veni etc. 

- dintr-un verb semiauxiliar aspectuală (exprimă caracteristica 
aspectuală a acţiunii: începutul, continuarea, sfârşitul) şi un verb de bază, la 
conjunctiv, infinitiv sau supin: 

Ea a început să cânte. 

El continuă să întârzie. 

Termin de scris articolul. 

Copilul a încetat să plângă. 

Cele mai frecvente verbe semiauxiliare aspectuale sunt: a începe, a 
prinde, a se apuca, a se pune, a continua, a sfârşi, a termina, a încheia etc. 

Predicatul nominal este constituit dintr-un verb copulativ şi din unu sau 
mai multe nume predicative: El este profesor. 

Verbul copulativ de bază este a fi. Mai pot funcţiona ca verbe copulative 
şi verbele: a deveni, a ajunge, a se face, a ieşi, a rămâne, a însemna. 

Numele predicativ poate fi exprimat prin: 


1. Substantiv: Omul este o fiinţă raţională. 
Masa este de brad. 
Casa este a bunicului. 


2. Adjectiv: Cerul este senin. 
3. Pronume: - Acesta e caietul tău? - Da, e al meu. 
4. Numeral: El este a treilea. 
5. Verb la infinitiv sau supin: Datoria noastră este de a învăța. 
Ei sunt de invidiat. 
6. Adverb: Aşa este el. 


Clasificarea verbului ar putea fi prezentată schematic cu ajutorul 
tabelului de mai jos. 

Predicatul 


soare e Dee Dee e 


verbal nominal 
Nei ia 
simplu compus 
(este exprimat printr- (este alcătuit dintr-un (este constituit dintr- 
un verb sau printr-o verb semiauxiliar şi un un verb copulativ şi 
locuţiune verbală la un verb de bază) un nume predicative) 
mod personal) 
Elevul citeşte. Elevul trebuie să Elevul este harnic. 
citească. 
Elevul începe să 
citească. 


$ 63. Elementul predicativ suplimentar 


Elementul predicativ suplimentar este o parte de propoziţie cu dublă 
subordonare: faţă de un verb şi faţă de un substantiv sau de un substitut al 
său. Exprimă o însuşire sau o acţiune ce caracterizează un substantiv sau un 
pronume având diferite funcţii sintactice. Se identifică prin posibilitatea 
disocierii construcţiei date în două construcţii diferite: El a plecat supărat. = 
Ela plecat. şi El era supărat. 

Elementul predicativ suplimentar poate fi exprimat prin: 


1. Substantiv: A fost numit director. 
L-au luat drept hot. 
2. Numeral: În excursie vom merge zece. El a plecat primul. 
3. Adjectiv: Copii aleargă voioşi. 
4. Verb la gerunziu: L-am găsit dormind. 
5. Adverb: Nu mi l-am imaginat aşa. 
6. Interjecţie: Declaraţia lui ne-a lăsat paf. 


Unele dintre aceste părţi de vorbire pot fi introduse prin prepoziţiile: 
ca, de, drept, cât, cu: A venit ca şef. A venit cu mâna goală. 


100 


$ 64. Atributul 


Atributul este partea secundară de vorbire care determină un substantiv 
sau altă parte de vorbire cu valoare de substantiv: Astăzi e o zi frumoasă. 
Se identifică prin întrebările: care?, ce fel de?, cât?, al (a, ai, ale) cui? 

După formă, atributele se clasifică în atribute adjectivale, substantivale, 
pronominale, verbale, adverbiale şi interjecţionale. Fiecare dintre aceste 
feluri de atribute se exprimă prin mijloace specifice. 


Felul atributului 


Modalitatea de exprimare 


Exemplu 


1) adjectival: 


a) adjectiv propriu-zis 
b) o altă parte de vorbire cu 
valoare de adjectiv: 

- numeral 

- adjectiv pronominal 

- verb la participiu 


floare frumoasă 


trei caiete 
casa mea, copilul acesta 
o carte citită 


2) substantival: 


substantiv (în genitiv, dativ, 
acuzativ) 


cămaşa băiatului 
o cămaşă de bumbac 


3) pronominal: 


pronume (în genitiv, dativ, 
acuzativ) 


casa lui, băiatul de 
lângă mine 


4) verbal: 


verb (la infinitiv, supin, 
gerunziu) 


visul de a călători, 
maşină de spălat, 
oameni alergând pe 
străzi 


5) adverbial: 


adverb sau locuţiune 
adverbială 


casa de acolo, ziarele de 
azi 


6) 
interjecţional: 


interjecţie 


o maşină pfii! 


$ 65. Complementul 


Complementul este partea secundară de propoziţie care determină un 
verb (a citi o carte, a se gândi la copii), un adjectiv (recunoscător părinţilor, 
tare de fire), un adverb (departe de casă) sau o interjecţie predicativă (iată 
cartea, vai de ei). În funcţie de anumite trăsături gramaticale, se disting 
următoarele două clase de complemente: 

a) complemente necircumstanţiale (complementul direct, indirect, de 
agent, sociativ, instrumental); 

b) complemente circumstanţiale (de loc, de timp, de mod, de cauză, de 
scop, condiţional, consecutiv, concesiv, opoziţional, cumulativ, de excepţie). 


$ 66. Complementele necircumstanţiale 
Complementul direct 


Complementul direct determină un verb tranzitiv sau o interjecţie 
predicativă desemnând obiectul asupra căruia se exercită acţiunea: Câinele 
păzeşte casa. Se recunoaşte cu ajutorul întrebărilor: pe cine? ce? 

Complementul direct poate fi exprimat prin: 


1. Substantiv: Elevul desenează o floare. 
2. Pronume: L-am văzut ieri la teatru. 
3. Numeral: I-am felicitat pe amândoi. 
4. Formele nepredicative ale 
verbului: L-a învăţat a număra. 

a) infinitiv: Am văzut fulgerând. 


b) gerunziu: 


§ 67. Complementul indirect 


Complementul indirect determină un verb, un adjectiv, un adverb sau o 
interjecţie predicativă desemnând obiectul căruia i se atribuie ori i se 
adresează o acţiune, o însuşire sau o caracteristică: Bunica le spune 
nepoților o poveste. Răspunde la întrebările: cui?, cu cine?, cu ce?, de cine?, 
de ce?, pentru cine?, pentru ce?, despre cine?, despre ce? etc. 

Complementul indirect poate fi exprimat prin: 


1. Substantiv: Le-am mulţumit prietenilor pentru 
ajutor. 

2. Pronume: Ne-a povestit despre călătoriile sale. 

3. Numeral: Îmi amintesc de ambii. 

4. Adjectiv: Din bun s-a făcut rău. 

5. Verb la infinitiv: S-a obişnuit a lucra mult. 

$ 68. Complementul de agent 


Complementul de agent determină un verb la diateza pasivă sau un 
adjectiv cu sens pasiv, arătând de cine este făcută acţiunea: Am fost ajutat 
de prietenii mei. Răspunde la întrebarea: de către cine? 

Complementul indirect este exprimat printr-un substantiv sau un 
substitut al acestuia (pronume, numeral) în acuzativ, introdus prin 
prepoziţia de sau de către: Studenţii sunt examinati de profesor. 


$ 69. Complementul sociativ 


Complementul sociativ arată fiinţa sau lucrul care însoţeşte subiectul 
sau un complement în realizarea acţiunii: A plecat împreună cu părinţii la 
mare. Răspunde la întrebările: cu cine?, cu ce? 

Se exprimă printr-un substantiv sau substitut al acestuia (pronume, 
numeral), introdus prin prepoziţiile cu sau fără sau de locuţiunile 
prepoziţionale împreună cu, laolaltă cu, la un loc cu, cu ... cu tot: 


$ 70. Complementul instrumental 


Complementul instrumental arată mijlocul (lucru, fiinţă sau proces) 
prin care se realizează o acţiune sau se manifestă o însuşire: A tăiat pâine 
cu cuțitul. Răspunde la întrebările: cu ce?, din ce?, la ce?, prin cine?, prin 
ce?, datorită cui?, mulțumită cui?, cu ajutorul cui? 

Se exprimă printr-un substantiv sau substitut al acestuia (pronume, 
numeral) ori printr-un verb la gerunziu: Artistul cântă la vioară. Hoţii au 
pătruns în casă spărgând uşa. Când este exprimat printr-un substantiv sau 
un substitut al acestuia, poate fi introdus prin prepoziţiile cu, din, după, 
fără, în, la, prin, datorită, mulţumită, graţie sau prin locuţiunile 
conjuncţionale cu ajutorul, prin intermediul, prin mijlocirea. 


$ 71. Complementele circumstanţiale 


În limba română se delimitează următoarele feluri de complemente 
circumstanţiale. 

Complementul Semnificaţia Întrebarea la Exemplu 

circumstanţial: care răspunde 

1. de loc locul în care se petrece o  unde?, de Spre răsărit 
acţiune sau se manifestă  unde?, pe cerul începe să 
o însuşire unde?, până se lumineze. 

unde?, 
încotro? 

2. de timp timpul în care se petrece  când?, de Noaptea râul 
o acţiune sau se când?, pe a înghețat. 
manifestă o însuşire când?, până 

când?, cât 
timp? 

3. de mod modul în care se cum?, în ce Trenul merge 
desfăşoară o acţiune sau  fel?, în ce încet. 
felul în care se prezintă mod? 

o însușire 

4. de cauză cauza, motivul realizării din ce cauză? În pădure urlă 
unei acțiuni sau a lupii de 
existenței unei însuşiri foame. 

5. de scop scopul realizării unei de ce?, pentru El luptă 
acțiuni ce?, după ce?, pentru 

la ce?, cu ce dreptate. 


scop?, în ce 
scop? 


6. condiţional 


condiţia de a cărei 


în ce condiţie? 


La încălzire 


îndeplinire depinde o apa se 
acţiune sau o însuşire transformă în 
vapori. 


7. consecutiv 


consecinţa unei acţiuni 
sau a unei însuşiri 


care este 
urmarea 
faptului că...? 


S-a schimbat 
de 
nerecunoscut. 


8. concesiv 


obiectul sau situaţia care 
ar fi fost de aşteptat să 
împiedice înfăptuirea 
unei acţiuni sau 
existenţa unei însuşiri 


în ciuda cărui 
fapt?, în 
pofida cărui 
fapt? 


În ciuda ploii, 
pe stradă este 
multă lume. 

9. de relaţie obiectul la care se referitor la De citit, am 


limitează o acţiune ori cine?, citit. 
existenţa unei însuşiri; referitor la De harnică, e 
obiectul din al cărui ce?, în ce harnică. 
punct de vedere este privință?, din 
emisă comunicarea ce punct de 

vedere? 

10. opoziţional obiectul sau situaţia care - În locul lui, a 
se opune celor exprimate venit colegul 
prin altă parte de său. 
propoziţie 

11. cumulativ obiectul sau situaţia la = Pe lângă 
care se adaugă cele asta, a mai 
exprimate prin altă luat şi bătaie. 
parte de propoziţie 

12. de excepţie obiectul care constituie o cu excepția În afară de 
excepţie faţă de ceea ce cui? asta, nu mai 
este exprimat prin alte ştie nimic 


părți de propoziţie 


§ 72. Fraza 


Fraza este o îmbinare de propoziţii legate prin înţeles. Componentele 
sintactice ale frazelor sunt propoziţiile. Numărul propoziţiilor într-o frază 
este egal cu numărul predicatelor din fraza respectivă. Din acest punct de 
vedere, fraza se defineşte ca o unitate sintactică cu două sau mai multe 
predicate. 


$ 73. Felurile propoziției din cadrul frazei 


În funcţie de importanţa pe care o au în structura frazei şi după 
conţinutul lor, propoziţiile sunt de două feluri: a) propoziţii principale şi b) 
propoziţii secundare. 

Propoziţiile principale au un caracter de sine stătător. În cadrul frazei, 
ele nu depind de altele, constituind nucleul central în jurul căruia se 
organizează propoziţiile secundare. 

Propoziţiile secundare sunt insuficiente ca înţeles, ele depinzând de alte 

propoziţii din frază. De exemplu, în frază Nu tulbura fântâna '/ care ţi-a 
potolit setea. ?/ (Folclor), propoziţia Nu tulbura fântâna este principală, iar 
care ţi-a potolit setea secundară. 

După raportul sintactic stabilit între ele, se disting: a) propoziţii regente 
şi b) propoziţii subordonate. 

a) propoziţia regentă este cea de care depinde o altă propoziţie în frază. 

b) propoziţia subordonată este propoziţia care depinde sintactic de altă 
propoziţie (regentă). 

În fraza de mai sus prima propoziţie este principală şi, totodată, regentă 
pentru propoziţia a doua, care este o subordonată. 

Termenul de propoziţie regentă nu este echivalent cu cel de propoziţie 
principală. Astfel, propoziţiile principale pot fi numai propoziţii regente. În 
acelaşi timp, propoziţiile secundare pot apărea atât ca subordonate, cât şi ca 
propoziţii regente pentru alte propoziţii subordonate. 


§ 74. Tipuri de fraze 


În cadrul frazei propoziţiile sunt legate prin aceleaşi relaţii sintactice ca 
şi cele de la nivelul propoziției. Acestea sunt următoarele două tipuri de 
relaţii: 

a) relaţia de coordonare se stabileşte între propoziţiile de acelaşi fel 
(ambele principale sau ambele secundare): Vântul bate, '/ câinii latră. 
/(Folclor); 

b) relaţia de subordonare leagă două propoziţii aflate pe planuri 
diferite, propoziţii care depind una de alta. Acest tip de relaţie se stabileşte 
între o subordonată şi regenta ei: Nu trezi şarpele '/ care doarme. */ 
(Folclor). 


În funcţie de relaţiile stabilite între propoziţiile care intră în 
componenţa frazelor, acestea se împart în următoarele tipuri: 


Tipul de fraze Propoziţiile din Exemplu Mod de 
cadrul frazei marcare în 
schemă 
1) fraze - două sau mai Vântul aţâţă focul '/ cu linii 
formate prin multe propoziţii şi vorba ațâță orizontale: 
coordonare principale vrajba ?/. (Folclor) Pa — Po 


106 


2) fraze - o propoziţie Vulpea, '/ când n- cu linii 


formate prin principală şi una ajunge la struguri, verticale sau 
subordonare sau mai multe ?/ zice '/ că sunt oblice: 

subordonate acri. 3/ (Folclor) Po 

PN 
So So 

3) fraze mixte, - una sau mai Leului nu i-a fost cu linii de 
formate prin multe propoziţii ciudă 7/ că l-a lovit ambele feluri: 
raporturi de principale şi una vânătorul, ?/ ci că l- Po 
ambele feluri sau mai multe a lovit măgarul. 3/ 

subordonate (Folclor) Sta — Sao) 


$ 75. Tipuri de subordonate în frază 


Propoziţiile subordonate sunt de următoarele feluri. 


Subordonata Elementele introductive Exemplu 
1. subiectivă 1. pronume: care, cine, ce, cea Cine se scoală de 
ce, cât, oricare, oricât, orice; dimineaţă departe 
2. adverbe: unde, când, cum, ajunge. 
cât; Se aude cum vuieşte 
3. conjuncţii: că, să, ca (...) să, marea. 
dacă, cum că Era de aşteptat ca el să 
nu reuşească. 
2. predicativă 1. pronume: care, cine, ce, cea Problema este cine ne va 
ce, cât, oricare, oricât, orice; ajuta. 
2. adverbe: cum, oricum, Oraşul a rămas cum a 
precum, cât, oricât; fost. 
3. conjuncţii: că, să, ca (...) să, Adevărul e că nu pot uita 
dacă, de zilele acelea 
îngrozitoare. 
Întrebarea e dacă ei vor 
fi de acord. 
3. predicativă 1. pronume: care, cine, ce, cea ÎL ştiu cine este. 
suplimentară ce, cât, oricare, oricât, orice; Îi văd cum aleargă prin 
2. adverbe: cum, oricum, grădină. 
precum, cât, oricât; Îl ştiu că este foarte 
3. conjuncţii: că, să, ca (...) să, muncitor. 
dacă, de 

4. atributivă 


1. pronume: care, cine, ce, cât, 
cel ce, oricare, oricine (+ 
prepoziţie); 

2. adverbe: unde, când, cum, 
cât; 

3. conjuncţii: că, să, ca (...) să, 
cum că, dacă 


Omul care ştie carte de 
toate are parte. 
Acestea sunt locurile 
unde am copilărit. 

A venit timpul să 
clarificăm situaţia. 


5. completivă directă 


1. pronume: care, cine, ce, cea 
ce, cât, oricare, oricât, orice; 
2. adverbe: unde, când, cum, 
cât; 

3. conjuncţii: că, să, ca (...) să, 
dacă 


Dumnezeu n-ajută pe 
cine nu se ajută. 

Nu ştiu unde ai fost. 
Învăţa gâsca să înoate. 


6. completivă 
indirectă 


1. pronume: care, cine, ce, cea 
ce, cât, oricare, oricât, orice (+ 
prepoziţie); 

2. adverbe: unde, când, cum, 
cât; 

3. conjuncţii: că, să, ca (...) să, 
cum că, dacă 


Discutăm despre ce s-a 
întâmplat. 

Dau cui are nevoie. 
Sunt sigur că situația se 
va aplana. 

Oaspeţii se pregătesc să 
plece. 


7. completivă de agent 


pronume: care, cine, ce, cea ce, 
cât, oricare, orice (+ 
prepoziţiile de, de către); 


A fost ajutat de cine era 
alături de el în acele 
clipe. 


8. sociativă 


pronume: care, cine, ce, cea ce, 
cât, oricare, orice (+ 
prepoziţiile cu, fără, împreună 
cu) 


A urcat muntele cu cine 
a putut să reziste până 
la capăt. 

A plecat din sat cu ceea 
ce a putut încărca într-o 
căruță. 


9. instrumentală 


pronume: care, cine, ce, cea ce, 
cât, oricare, orice (+ 
prepoziţiile cu, datorită, din, 
după, fără, în, la, prin) 


ÎI loveşte cu ce are în 
mână. 

Fiecare cu ce poate să-şi 
ajute ţara lui. 


10. circumstanţială de 
loc 


1. adverbe: unde, încotro, 
oriunde, orişiunde (+ 
prepoziţie); 

2. pronume: care, cine, ce, cea 
ce, cât, oricare, oricât, orice (+ 
prepoziţie) 


Nu bate unde nu ţi se 
deschide. 

Se duce la cine a mai 
fost. 


11. circumstanţială de 


1. adverbe: când, cât, oricând, 


E rău când ai mulţi 

timp 


oricât (+ prepoziţie); 

2. locuţiuni conjuncţionale: 
până să, până ce, până când, în 
timp ce, în vreme ce, câtă 
vreme, cât timp, (ori) de câte 
ori, după ce, imediat ce, (de) 
îndată ce, de cum, de când 


duşmani. 

Când pisica nu-i acasă, 
şoarecii 

joacă pe masă. 

Am terminat lucrul până 
să vină ei. 


12. circumstanţială de 
mod 


1. adverbe: cum, precum, cât, 
oricum, oricât; 

2. conjuncţii: precum, parcă; 

3. locuţiuni conjuncţionale: 
astfel cum, după cum, atât cât, 
după cât, pe cât, cu cât, fără să, 
fără ca să, ca şi cum, ca şi când, 
aşa cum, decât să, pe măsură ce 


Cum îţi vei aşterne, aşa 
vei dormi. 

Va trebui să faci precum 
ți se cere. 

Ei au plecat ca şi cum ar 
i fost luaţi de vânt. 

A venit fără să ne 
anunţe. 


13. circumstanţială de 
cauză 


1. conjuncţii: că, deoarece, căci, 
fiindcă, întrucât; 

2. locuţiuni conjuncţionale: din 
cauză că, din pricină că, pentru 
că, din moment ce, odată ce, de 
vreme ce 


Nu am venit, fiindcă nu 
am ştiut. 

Am întârziat din cauză 
ca am fost nevoit să 
aştept mult în staţie. 
De vreme ce nu ştiu, nu 
vorbesc. 


14. circumstanţială de 
scop 


1. conjuncţii: că, să, ca (...) să, 
de; 

2. locuţiunea conjuncţională: 
pentru ca (...) să 


Îşi muşca buzele ca să 
nu izbucnească în plâns. 
Se mişcă foarte încet 
pentru ca să mai câştige 
timp. 


15. circumstanţială 
condiţională 


1. conjuncţii: dacă, de, să; 
2. locuţiunea conjuncţională: în 
caz că 


Dacă avem noroc, o să 
ajungem devreme acasă. 
În caz că eu întârzii, nu 
mă aşteptaţi. 


16. circumstanţială 
consecutivă 


1. conjuncţii: încât, că, de, ca 
(...) să; 

2. locuţiuni conjuncţionale: 
încât să, aşa încât, pentru ca 
(...) să 


Ne-a explicat atât de 
clar, încât am înţeles 
totul. 

Ţipa de îţi lua auzul. 


17. circumstanţială 
concesivă 


1. conjuncţia: deşi, dacă, de, să; 
2. locuţiuni conjuncţionale: cu 
toate că, chit că, fără (ca) să, 
măcar că, măcar să, măcar de, 


Deşi îl doare, nu plânge. 
Cu toate că ştie multe, 
nu spune nimic. 

Nu vrea să plece, orice i- 

chiar dacă, chiar de, chiar să, 
nici dacă, nici de, nici să, 
indiferent dacă; 

3. pronume: oricare, orice, 
oricât; 

4. adverbe: oricât, oricum, 
oriunde, oricând 


ai promite. 
Oricât i-am explicat, nu 
a vrut să mă înțeleagă. 


18. circumstanţială de 
relaţie 


1. locuţiuni conjuncţionale: în 
legătură cu, în privinţa (+ 
pronume); 

2. conjunctii: de, să, ca să 


În legătură cu cine nu 
este de faţă, nu putem 
decide nimic. 

Să întrebe pe cineva, nu 
a întrebat. 


19. circumstanţială 
opoziţională 


1. locuţiunea conjuncţională: în 
loc să; 

2. pronume: care, cine, ce (+ 
locuţiunea prepoziţională în loc 
de) 


În loc să lucreze, el 
doarme. 

În loc de cine mă 
aşteptam, a venit cu 
totul altcineva. 

În loc de ce vrei tu, el ți- 
a trimis un ceas. 


20. circumstanţială 
cumulativă 


1. locuţiuni conjuncţionale: 
după ce (că), pe lângă că, (în) 
afară că, plus că; 

2. pronume: care, cine, ce, cea 
ce (+ locuţiunile prepoziţionale 
pe lângă, în afară de) 


Pe lângă că nu ştie 
nimic, nici nu e atent. 
Pe lângă cine ştii tu, au 
mai venit şi alții acolo. 


21. circumstanţială de 
excepţie 


locuţiuni conjuncţionale: (în) 
afară că, decât că, decât să, 
afară numai că 


N-am făcut nimic altceva 
decât că ne-am făcut 
datoria. 

ANALIZA SINTACTICĂ 


Analiza sintactică reprezintă o cercetare a propoziţiilor şi a frazelor care 
are drept scop descrierea structurii lor şi a elementelor lor componente 
(părțile de propoziţie şi propoziţiile din componenţa frazelor). 

Analiza sintactică presupune descompunerea propoziţiilor şi a frazelor 
în calitatea lor de unităţi analizabile în elemente componente: propoziţiile 
pentru frază şi părţile de propoziţie în cazul propoziției. După operaţia de 
identificare a elementelor componente, acestea sunt analizate sub aspectul 
formei şi al conţinutului exprimat, fiind clasificate în conformitate cu 
particularităţile prezentate. 


$ 76. Analiza sintactică a părţilor de propoziţie 


Analiza sintactică a părţilor de propoziţie presupune caracterizarea lor 
în funcţie de următoarele aspecte: 


1) precizarea mijloacelor de exprimare a părţilor de propoziţie; 
2) identificarea tipului de relaţie sintactică stabilit între partea de propoziţie 
analizată şi celelalte componente ale propoziției (relaţii de inerenţă, de 
coordonare, de subordonare): 
- se precizează care este termenul regent şi care este termenul 
subordonat; 
- se stabileşte întrebarea la care răspunde cuvântul subordonat; 
3) depistarea mijloacelor prin care se exprimă relaţiile sintactice dintre 
cuvinte: 
- formele flexionare ale cuvintelor; 
- elementele introductive (când acestea există). 


Modele de analiză sintactică a părţilor de propoziţie 


Model de analiză sintactică a subiectului: 


Spre ziuă, fata ațipi puţin. (L. Rebreanu) 


fata - subiect simplu exprimat printr-un substantiv comun 


Model de analiză sintactică a predicatului: 

a) predicatul verbal simplu: 
Omul transformă mediul. (|. Al. Brătescu-Voineşti) 


transformă - predicat verbal simplu exprimat prin verbul a transforma la 
indicativ prezent 


b) predicatul verbal compus: 
Soarele începea să ardă. (Cezar Petrescu) 
începea să ardă - predicat verbal compus constituit din verbul semiauxiliar 


aspectual a începe la indicativ imperfect şi verbul de 
bază a arde la conjunctiv prezent; 


c) predicatul nominal: 
Acesta este un om cu sufletul curat. (M. Sadoveanu) 
este un om - predicat nominal alcătuit din verbul copulativ a fi la indicativ 


prezent şi numele predicativ un om exprimat printr-un 
substantiv comun 


Model de analiză sintactică a atributului: 


Apoi deodată un fulger orbitor despică vălmăşagul norilor. (L. Rebreanu) 


orbitor - atribut adjectival exprimat printr-un adjectiv calitativ 
- are ca termen regent substantivul un fulger, fiind legat de acesta 
printr-un raport de subordonare 


Model de analiză sintactică a complementului: 


În păduri trăsnesc stejarii. (V. Alecsandri) 


în păduri - complement circumstanţial de loc exprimat printr-un substantiv 
comun; este introdus prin prepoziţia în 

Exerciţiul 62. Identificaţi subiectele şi spuneţi prin ce sunt exprimate. 


1. Flăcăul încremeni pe loc. (C. Hogaş). 2. În creieri îi apăru iarăşi harta 
cu poziţiile. (L. Rebreanu). 3. În berărie era puţină lume. (L. Rebreanu). 4. 
Încă nu răsărise soarele şi cerul era senin. (M. Sadoveanu). 4. Nu mai 
ningea, dar văzduhul era sur şi greu. (I. Agârbiceanu) 5. Aici şcoli şi biserici 
nu erau. (M. Sadoveanu). 6. Câmpiile şi holdele sufereau de secetă. (M. 
Sadoveanu). 7. Restul lumii, pentru dânsul, parcă nici nu mai exista. (L. 
Rebreanu). 8. Supărarea lui îi mâhnea pe toţi din casă. (L. Rebreanu). 9. 
Ploaia contenise de tot şi vântul se potolise. (C. Hogaş). 10. Toată ziua 
plutiseră neguri lăptoase peste sat. (I. Agârbiceanu). 11. Plecară amândouă 
fără niciun pic de şovăială. (M. Preda). 12. Pe drum se arătau şi ici şi colo 
pâlcuri de copii cu săniuţele. (I. Agârbiceanu). 13. Nopțile de iarnă, lungi şi 
monotone, sunt prilej de multe răutăţi. (I. Agârbiceanu). 14. Se înțelegeau 
de minune câteşitrei. (V. Eftimiu). 15. Neliniştea şi înfrigurarea ei creşteau 
din clipă în clipă. (I. Agârbiceanu). 16. Imaginaţia şi inteligenţa sunt izvoare 
de frică. (G. Ibrăileanu) 


Exerciţiul 63. Identificaţi subiectele din propoziţiile de mai jos şi 
precizaţi felul lor din punctul de vedere al modului de manifestare în 
structura propoziției. 


1. Dănuţ închise caietul, stinse lampa şi se sui în pat. (I. Teodoreanu). 2. 
„„„Se apropia o nouă vacanţă. O vesteau teii. (I. Teodoreanu). 3. Apoi cu 
boierii te învoieşti oriunde, dacă eşti supus şi ascultător. (L. Rebreanu). 4. 
Nu poţi să dormi pe-aşa călduri! (I. Teodoreanu). 5. Bătea un vânt ascuţit şi 
paşii se scufundau în zăpada moale ca într-un nămol. (E. Barbu). 6. 
Anişoara nu-i răspunse. Privea încăpăţânată clapele, cu mâinile pe 
genunchi. (M. Eliade). 7. Apa la mal depăşeşte înălţimea unui om. (R. Ojog- 
Braşoveanu). 8. Şi aici, în încăperea fără lucruri, domnea o tăcere 
apăsătoare. (E. Barbu). 9. Un cuvânt bun contează enorm în viaţă. (R. Ojog- 
Braşoveanu). 10. Mai era cineva în pădure. (R. 0jog-Braşoveanu). 11. Atunci 
se întâmplă ceva neaşteptat. (E. Barbu) 

Exerciţiul 64. Analizaţi predicatele, identificaţi tipul lor şi spuneţi prin 
ce sunt exprimate. 


1. Trecură astfel câteva clipe lungi. (L. Rebreanu). 2. Vântul nu mai sufla 
şi glasul răguşit al ierburilor aspre şi sălbatice amuţise. (C. Hogaş). 3. A fost 
o întâmplare nenorocită. (I. Agârbiceanu). 4. Afară e o vreme câinească; 
plouă ca prin sită şi bate vânt rece. (I. L. Caragiale). 5. Deşteptarea a fost 
crâncenă. (L. Rebreanu). 6. O astfel de cunoaştere ar trebui să fie numită 
postumă. (E. Cioran). 7. În focul acela se topeau ura vrăjmaşă şi iubirea 
caldă. (M. Sadoveanu). 8. Despre întâmplările iuți ale acestor ceasuri mi-au 
rămas în amintire destule lucruri. (M. Sadoveanu). 9. Prin întunericul 
nepătruns îndărăt, se aud paşi îndesaţi şi repezi. (M. Sadoveanu). 10. Luna 
îşi vărsa lumina ei cea fantastică prin ferestrele mari. (M. Eminescu). 11. 
După câteva ceasuri de un mers anevoios, ieşirăm în drumul mare al 
Pipirigului. (C. Hogaş). 12. Amurgul înnegrise zarea. (G. Coşbuc). 13. Vălul 
magiei începu să se ridice. (V. Voiculescu). 14. Pădurea începu să geamă 
despletită. (Cezar Petrescu) 


Exerciţiul 65. Analizaţi structura predicatului nominal şi spuneţi prin 
ce este exprimat numele predicativ. 


1. Şi sufletul meu era pustiu, şi inima mea era obosită. (C. Hogaş). 2. 
Era, în adevăr, un flăcău zdravăn şi înalt ca un brad. (C. Hogaş). 3. Cerul 
era negru ca şi pământul. (L. Rebreanu). 4. Văzduhul deveni fumuriu, însă 
rămase tot neclintit, tot vâscos. (Z. Stancu). 5. Eu nu sunt nimic pentru 
tine? (Z. Stancu). 6. Ce tânără era mama! (M. Preda). 7. În ţara orbilor, 
chiorul e împărat. (Folclor). 8. Pentru mine această concentrare era o lungă 
deznădejde. (Camil Petrescu). 9. Viaţa mi-a devenit curând o tortură 
continuă. (Camil Petrescu). 10. Scăldatul cailor fu uşor. (Z. Stancu). 11. 
Drumul era fără oameni. (M. Sadoveanu). 12. Hoţ ai fost, hoţ ai rămas. (L. 
Rebreanu). 13. Crud şi cumplit este omul acesta, fiica mea. (C. Negruzzi). 
14. Viaţa e a celor tineri şi puternici. (L. Rebreanu). 15. Tot pământul e al 
meu, domnişorule! (L. Rebreanu). 16. Ţăranii însă erau neîncrezători şi 
fricoşi. (L. Rebreanu) 


Exerciţiul 66. Identificaţi atributele, precizaţi ce cuvânt determină şi 
arătaţi tipul lor şi prin ce sunt exprimate. 

1. Fagii înalţi cu trunchiuri albe şi cu crestele lor stufoase, neclintiţi şi 
rari, treceau pe lângă noi. (C. Hogaş). 2. La mijloc masa aşternută îl aştepta, 
iar în soba de cărămidă duduia un foc zdravăn. (L. Rebreanu). 3. Deschise 
ferestrele, şi aerul proaspăt, îmbălsămat al primăverii năvăli în odaie. (. 
Agârbiceanu). 4. Ajunsese una dintre cele mai frumoase neveste tinere din 
sat. (I. Agârbiceanu). 5. Acuma băieţii învaţă într-alt loc, într-o clădire nouă, 
naltă şi frumoasă. (M. Sadoveanu). 6. Peste fagi cu vârfuri sure a căzut 
amurgul rece. (G. Topârceanu). 7. Era o femeie durdulie, sprintenă, cu 
sprâncene îmbinate şi o faţă albă ca laptele. (M. Sadoveanu). 8. Însă 
fericirea zvăpăiată a mamei sale o ţinea într-o continuă mirare. (|. 
Agârbiceanu). 9. Mă uit la figura blândă şi luminoasă a moşneagului, ascult 
cu drag vorba lui aşezată şi cuminte. (Al. Vlahuţă). 10. Gândul nostru se 
îndreaptă cu recunoştinţă vie spre fiinţa divină care a fost mama pictorului. 
(Al. Vlahuţă). 11. La strecurarea fiorului fierbinte de durere şi de plăcere, 
Andrieş închise ochii. (M. Sadoveanu) 


Exerciţiul 67. Găsiţi complementele directe şi arătaţi ce cuvinte 
determină şi prin ce sunt exprimate. 


1. Dar rar se întâmpla să împuşte atunci ceva. (I. Agârbiceanu). 2. 
Rochia miresei stârni entuziasmul cunoscătoarelor. (L. Rebreanu). 3. 
Ciobanii au aşteptat pe stăpâni. (M. Sadoveanu). 4. Vestea cumplită îi 
năucise. (V. Eftimiu). 5. Şi nu mi-ai spus atunci nimic. (G. Topârceanu). 6. 
Melodiile triste parcă-i răscoleau în suflet altă viaţă. (L. Rebreanu). 7. 
Priveam cu straşnică mirare acest lucru. (M. Sadoveanu). 8. Acum fulgerele 
brăzdau mai mânioase cerul. (Z. Stancu) 9. Vântul îi aducea mereu miresme 
proaspete, îmbătătoare. (I. Agârbiceanu). 10. Picătura de apă găureşte 
stânca... (L. Rebreanu). 11. O bucurie mare stăpânea toată familia. (L. 
Rebreanu). 12. Nevasta ţăranului aducea de la râu găleți cu apă. (G. 
Călinescu). 13. Un nor de păcură astupă cerul. (Cezar Petrescu). 14. Niciun 
val nu încreţeşte luciul amortit al apei. (O. Paler) 


Exerciţiul 68. Identificaţi complementele indirecte şi arătaţi ce cuvinte 


determină şi prin ce sunt exprimate. Precizaţi dacă au elemente 
introductive şi spuneţi care sunt ele. 

1. Într-o clipă îşi aminti de arii, de snopii de grâu, de Moromete. (M. 
Preda). 2. Cu mine, viaţa se arăta blajină. (Z. Stancu). 3. De cei adunaţi aici, 
depinde mântuirea patriei noastre şi libertatea lumii. (Camil Petrescu). 4. 
Din frumuseţea ei de odinioară n-au mai rămas decât urme şi amintiri. (L. 
Rebreanu). 5. Din toată purtarea lui Ion parcă citea şi mai lămurit 
primejdia. (L. Rebreanu). 6. Dar mirosea tot aşa de proaspăt a adâncuri 
răscolite, a peşte sărat, a alge descompuse şi a ţiţei. (V. Eftimiu). 7. De la un 
datornic rău şi un sac de paie este bun. (Folclor). 8. Din stejar stejar răsare. 
(Folclor). 9. Cerul senin de trăsnet nu se teme. (Folclor). 10. Poate cineva să 
ne avertizeze de pericolele acestei lumi? (M. Preda) 


Exerciţiul 69. Identificaţi complementele de agent şi arătaţi ce cuvinte 
determină şi prin ce sunt exprimate. Precizaţi dacă au elemente 
introductive şi spuneţi care sunt ele. 


1. Era un sat de oameni părăsiţi de stăpânire şi uitaţi de Dumnezeu. (C. 
Petrescu). 2. Se frângeau cu trosnet fagii în aşchii albe, rupţi de un uriaşi 
genunchi nevăzut. (Cezar Petrescu). 3. Se lăsă dus de amintiri, de 
înduioşări. (V. Eftimiu). 4. Însă omul e totdeauna pândit de primejdii. (Z. 
Stancu). 5. În clipa aceea îşi dădu seama însă că s-ar putea ca sania să fie 
dusă, de caii învăţaţi, la conacul din vie. (Camil Petrescu). 6. Mângâiaţi de 
razele asfinţitului, munţii strălucesc ca în odăjdii de sărbătoare. (G. Bogza). 
7. A lăsat-o dormind ameţită de lacrămi, de spaimele şi oboselile trecutului. 
(Gib 1. Mihăescu). 8. Totul e pătruns de ploaie, de deznădejdea nesfârşită a 
zilei acesteia de toamnă. (Camil Petrescu). 9. Avea o voluptate stranie să 
dea impresia că a fost prostit de prima secătură. (V. Eftimiu). 10. Îţi trimite 
acest vas cu flori, lucrat de el. (I. Al. Brătescu-Voineşti) 


Exerciţiul 70. Identificaţi complementele sociative şi arătaţi ce cuvinte 
determină şi prin ce sunt exprimate. Precizaţi dacă au elemente 
introductive şi spuneţi care sunt ele. 


1. Prefectul se urcă în trăsură cu căpitanul. (L. Rebreanu). 2. A doua zi 
am venit cu procurorul şi medicul legist. (V. Voiculescu). 3. El, cu două 
străji, porni să iscodească împrejurul minei. (I. Agârbiceanu). 4. Aşa că m- 
am dus cu Costache, cu nevastă-sa şi cu Ionel, în judeţul Vlaşca. (P. Istrati). 
5. Orişan trebuie să fi fost făcut praf, cu oamenii lui cu tot. (Camil 

Petrescu). 6. Jandarmul intră cu trei ţărani în cancelarie. (L. Rebreanu). 7. 
Întâmplările l-au dus, cu tot cu tovarăşi, în portul Galaţilor. (M. 
Sadoveanu). 8. A plecat cu automobilul propriu, împreună cu soţia, două 
fete şi un băiat, care era la volan. (V. Eftimiu). 9. lablonski se repezi pe uşă 
şi, împreună cu un fiu al bătrânei, prevăzut cu un felinar, o luă înapoi spre 
castel. (G. Călinescu). 10. La socotit mânca deseori bătaie, împreună cu 
ceilalţi elevi, ca să le intre mai bine în cap misterele adunării şi scăderii. (L. 
Rebreanu). 11. M-am întors acasă împreună cu Dinu, şi, pe drum, am 
plănuit capitole din roman. (M. Eliade). 12. El însuşi a luat o fată săracă, 
fără nimica, numai pentru inimă. (L. Rebreanu) 


Exerciţiul 71. Identificaţi complementele instrumentale şi arătaţi ce 
cuvinte determină şi prin ce sunt exprimate. Precizaţi dacă au elemente 
introductive şi spuneţi care sunt ele. 


1. Drumul ăsta îl făceam cu trăsura şi încântarea nu mai avea sfârşit. (V. 
Voiculescu). 2. Mă cucerise cu optimismul său. (V. Eftimiu). 3. Mai mulţi 
oameni sparseră biroul boierului cu topoarele. (P. Istrati). 4. Cu câteva 
vorbe, Dionis l-a potolit. (V. Voiculescu). 5. Florile îţi luau ochii şi te- 
adormeau cu mirosul. (I. Agârbiceanu). 6. Toată lumea se întreabă cu 
privirea, cu gestul şi cu vorba. (I. Minulescu). 7. Nu o să îndrept eu lumea 
cu umărul. (Folclor). 8. Cu mâna străină numai foc să iei. (Folclor). 9. 
Pasărea se prinde cu grăunţe, omul cu vorbe frumoase. (Folclor). 10. Cu 
bătaie la uşă afli de este cineva acasă. (Folclor). 11. Cu spatele nu poţi 
îndrepta lumea. (Folclor). 12. Cu un vas găurit apă nu vei scoate. (Folclor). 
13. Cu vrajba şi cu urgia raiul n-o să dobândeşti. (Folclor). 14. Aşa ne-a 
anunţat încă de aseară, prin telegraf, că soseşte azi cu automobilul. (L. 
Rebreanu). 15. Se repezi fata la zmeu ... şi dintr-o lovitură îl făcu în două 
bucăţi. (P. Ispirescu). 16. Cu ajutorul unui somnifer, am readormit şi, de 
data aceasta, am visat ceva foarte încâlcit. (O. Paler). 17. Singurul mod în 
care puteam să evadez din această existenţă era să mă mint cu ajutorul 
imaginaţiei şi al viselor. (O. Paler) 


Exerciţiul 72. Identificaţi complementele circumstanţiale de loc şi 


arătaţi ce cuvinte determină şi prin ce sunt exprimate. Precizaţi dacă au 
elemente introductive şi spuneţi care sunt ele. 

1. Departe, în adâncul codrului, în larga poiană ce se umple de soare, 
Vlad împarte prăzile nopţii la vitejii care i-au mai rămas. (Al. Vlahuţă) 3. La 
biserică mergea rar. (I. Agârbiceanu). 4. Pe malul stâng, căsuțe albe se ivesc 
dintre copaci. (Al. Vlahuţă). 5. Le-a căzut din cer avere. (M. Sadoveanu). 6. 
Azi de două ori ai alergat până aici. (I. Agârbiceanu). 7. Soarele luneca spre 
asfinţit. (Z. Stancu). 8. Vreau să fiu în noaptea asta acasă. (Camil Petrescu). 
9. Rămăsese aşa încremenit locului. (Camil Petrescu). 10. Plecase dincolo, 
peste munte, la nişte neamuri. (V. Voiculescu). 11. Pe mirişti, luna ştirbă 
vărsa o lucire slabă. (M. Sadoveanu). 12. De jur împrejur, la o distanţă nu 
prea mare, se ridica un zid înalt. (O. Paler). 13. Lăsasem fereastra deschisă 
când mă culcasem şi de-afară, de pe țărm, vuietul mării se auzea foarte clar 
în liniştea dimineţii. (O. Paler) 


Exerciţiul 73. Identificaţi complementele circumstanţiale de timp şi 
arătaţi ce cuvinte determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. N-am mâncat de azi-dimineaţă. (I. Agârbiceanu). 2. La noapte plec 
înapoi. (Camil Petrescu). 3. Două săptămâni încheiate n-a ieşit din casă. (|. 
Agârbiceanu). 4. N-au să mă ţină aici o viaţă de om. (Z. Stancu). 5. Câteva 
nopți nu mai apăru reflectorul. (L. Rebreanu). 6. După câtăva vreme de 
linişte, cele două voci îşi reluară dialogul. (G. Călinescu). 7. La ora aceea pe 
țărm nu era nimeni. (O. Paler). 8. După o vreme, începui a vedea hanul. (M. 
Sadoveanu). 9. Uneori, pe ploaie, trage peştele mai tare decât pe vreme 
frumoasă. (M. Sadoveanu). 10. Până la orele zece noaptea, Filip nu apăru. 
(G. Călinescu). 11. Seara, după adăpatul cailor, se învârtea în jurul meu ca 
un titirez. (Z. Stancu). 12. În zori, bolnavul adormi. (L. Demetrius). 13. 
Omul, o dată, o singură dată e tânăr. (Z. Stancu). 14. Din clipă în clipă, 
soarele trebuia să răsară. (O. Paler) 


Exerciţiul 74. Identificaţi complementele circumstanţiale de mod şi 
arătaţi ce cuvinte determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Copiii pătrund în sufletul unui om repede şi necruţător. (M. Preda). 2. 

Ne ospătarăm împărăteşte. (V. Eftimiu). 3. Bălcescu gândi şi el îndelung. 
(Camil Petrescu). 4. Marea foşnea uşor. (Z. Stancu). 5. Prin întuneric 

mergea greu de tot, cu mare băgare de seamă. (Camil Petrescu). 6. Trenul 
mergea încet. (Camil Petrescu). 7. O vorbă răneşte mai mult decât o sabie 
ascuţită. (Folclor). 8. În locul lui vodă, eu nici nu vă judecam. (Camil 
Petrescu). 9. Abia atunci a zâmbit, cu o uşoară ironie. (Gib I. Mihăescu). 10. 
De după deal vine, în zbor rotat, un uliu. (Em. Gârleanu). 11. Din acest ceas 
se întâlneau pe ascuns de lume. (B. Şt. Delavrancea). 12. Să cheltui banii cu 
procesul şi cu avocaţii, fără folos? (Z. Stancu). 13. Deschide dibuind o uşă. 
(Camil Petrescu). 14. Se topea văzând cu ochii. (I. Agârbiceanu) 


Exerciţiul 75. Identificaţi complementele circumstanţiale de cauză şi 
arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Inima îi ticăia de o emoție plăcută. (L. Rebreanu). 2. Şi când ne-a 
văzut bunica, de bucurie a şi tras un bocet. (I. Creangă). 3. De nevoie 
mănânci şi mere pădureţe. (Folclor). 4. În cele din urmă l-a acceptat nu din 
iubire, ci din indiferenţă. (L. Rebreanu). 5. Şi pe măsură ce treceau zilele, 
deveneam, poate şi din cauza căldurii istovitoare, irascibil. (O. Paler). 6. Să 
ies în curte, nu pot, n-am voie, din cauza caniculei. (O. Paler). 7. Poate şi din 
cauza serii, apa întunecată pe care plutim îmi dă o ameţeală plăcută. (O. 
Paler). 8. Dar nu se zărea mai nimic din cauza întunericului. (O. Paler). 9. 
Era enervat şi plictisit din pricina emoţiilor călătoriei. (L. Rebreanu). 10. În 
vreme ce mulţimea se îmbrâncea în jurul magaziilor, unii mai îndrăzneţi se 
ciorovăiau din pricina vitelor. (L. Rebreanu). 11. Şi, pe deasupra, era şi o zi 
urâtă, cu vizibilitate redusă din pricina ploii... (O. Paler). 12. Am impresia că 
atunci am tras prima spaimă din pricina singurătăţii. (O. Paler). 13. Aud că 
nu li s-a permis unor vase să treacă dincolo de Bosfor din pricina furtunilor. 
(O. Paler). 14. În rest, de o parte şi de alta, munţii îşi etalează, sfidător, 
stâncile goale, crăpate din pricina diferenţelor de temperatură. (O. Paler) 


Exerciţiul 76. Identificaţi complementele circumstanţiale de scop şi 
arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Tot avea de gând să folosească vacanţa Paştilor pentru un asemenea 
drum. (Cezar Petrescu). 2. Şi mama lor le spunea că-i învaţă să zboare 
pentru o călătorie lungă, pe care trebuia s-o facă în curând... (|. Al. 

Brătescu-Voineşti). 3. Deşi sunt şi eu un gândac mai mare, am ieşit şi eu 
pentru soare, spuse Ioanide. (G. Călinescu). 4. Pentru mai multă siguranţă, 
mă închideam cu cheia. (P. Istrati). 5. Dar sabia voievodului trebuia să se 
ridice, iar, spre răzbunare cumplită! (E. Camilar). 6. Turme de vite se 
scoboară la adăpat. (Al. Vlahuţă). 7. Caty fusese consiliată să procedeze aşa 
de către unchiul său Alec, în scopul de a elimina din luptă o adversară 
aprigă. (G. Călinescu). 8. Miturile sunt încă vii în Mexic şi oamenii au 
nevoie de ele pentru a trăi, nu pentru a-şi folosi fantezia. (O. Paler). 9. 
Arborii creşteau imenşi, dar trăiau numai cei care izbuteau să-şi facă loc cu 
crengile pentru a ajunge la lumină. (O. Paler). 10. Cu aceeaşi repeziciune îşi 
aduse un scaun din bucătărie şi se cocoţă pentru a ajunge la valiza de pe 
dulapul din vestibul. (R. Ojog-Braşoveanu). 11. Căci, pentru a ajunge la Delfi 
în timp util (diseară trebuie să fim înapoi), e imperios necesar să ocolim 
centrul oraşului, supraaglomerat de trafic. (O. Paler). 12. Dar nu cu scopul 
de a vă investiga mă aflu aici. (R. Ojog-Braşoveanu) 


Exerciţiul 77. Identificaţi complementele circumstanţiale condiţionale 
şi arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. De câte ori ies din cabină, văd pe uşă imaginile care ne arată cum 
trebuie să ne legăm, în caz de pericol, centura de salvare. (O. Paler). 2. 
Pentru a te întoarce nevătămat acasă, după ce cobora întunericul, trebuia, 
adesea, să fii cu ochii în patru, ca să poţi s-o iei la fugă în caz de pericol; 
altminteri, riscai să-ţi laşi hainele celor care ţi le „cereau“, întrucât poliţiştii 
nu se aventurau prin acele locuri rău famate. (O. Paler). 3. Primejdia îi 
pândea mai ales pe cei care lucrau pentru presa de mai mică audienţă sau 
pe redactorii unor posturi de radio, care riscau mai mult şi aveau mai 
puţine mijloace de apărare în caz de pericol. (T. Anton). 4. Numai aceia care 
vegetează într-o insensibilitate scandaloasă rămân impersonali în cazul 
bolii, care întotdeauna realizează o adâncire personală. (Em. Cioran). 5. Eu, 
în locul dumitale, o răpeam. (I. Teodoreanu). 6. În locul dumitale m-aş duce 
pe țărm, aş face o baie în mare, m-aş plimba. (O. Paler). 7. Şi ce bine 
desenează, altul în locul lui şi-ar fi luat nasul la purtare. (O. Paler). 8. Altul 
în locul meu ar folosi, poate, pentru încântarea mea de atunci un cuvânt 
urât. (O. Paler) 

Exerciţiul 78. Identificaţi complementele circumstanţiale concesive şi 
arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Cu tot vuietul vântului, simţise ceva pe cărarea de dincolo de stufuri. 
(M. Sadoveanu). 2. Şi numai mirosul de benzină stăruie, cu toate adierile de 
lavandă împroşcate din pulverizator. (Cezar Petrescu). 3. Cu tot ajutorul 
bunelor zâne, prietene ale lor, mult aşteptata izbândă nu venea. (V. 
Eftimiu). 4. Cu toate strădaniile, tabăra se târa prin zile din ce în ce mai 
grele. (V. Voiculescu). 5. Oricum, te-ai născut într-o zodie cu noroc, 
Bologa!... (L. Rebreanu). 6. Pe când gluma, oricât de blândă a prietenului, îl 
durea altfel. (Cezar Petrescu). 7. Dar frate-meu, împotriva presupunerilor 
mele, se stăpâneşte. (Z. Stancu). 8. Împotriva aşteptărilor mele, rămase 
liniştit. (Z. Stancu). 9. Numai eu eram crunt, în ciuda sentimentului de 
sărbătoare care mă stăpânea. (M. Preda). 10. Suferinţa lor era că, în ciuda 
frumuseţii ei, fata nu se mărita. (M. Preda). 11. Până azi-dimineaţă, în ciuda 
tuturor întâmplărilor şi zvonurilor, a fost convins în adâncul său că oamenii 
lui vor sta liniştiţi chiar dacă de jur-împrejur toate satele s-ar răscula. (L. 
Rebreanu). 12. În ciuda formulei arhitectonice evoluate, interiorul era 
apăsător şi sufocant. (G. Călinescu). 13. În ciuda cercetărilor minuţioase 
care începură, nu se reuşi să se dea de urma ei. (M. Preda). 14. O senzaţie 
stranie îmi cutreiera întreaga fiinţă; fata asta, în ciuda impresiei de 
supunere pe care mi-o inspira, era mai puternică şi mai liberă decât mine. 
(M. Preda). 15. Mărturisirea mea, deşi sinceră numai pe jumătate, o 
mulţumi. (Z. Stancu) 


Exerciţiul 79. Identificaţi complementele circumstanţiale de relaţie şi 
arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Din acest punct de vedere, nu pot să mă plâng. (O. Paler). 2. Din 
partea mea, n-ar fi fost nevoie de sugestiile de aici. (Cezar Petrescu). 3. Cât 
despre mutarea în alt sanatoriu, cred că v-aţi ostenit zadarnic... (L. 
Rebreanu). 4. Cât despre apa bună, nu vă îngrijiţi; acuş avem să dăm peste 
o fântână cu apă dulce şi rece ca gheaţa. (I. Creangă). 5. Cât pentru mine, eu 
rămân în cercul strâmt al lumii mele... (C. Hogaş). 6. Deşi, în privinţa 
aceasta, trebuie să admit că s-a progresat. (O. Paler). 7. Să ne lămurim întâi 

în privinţa clarităţii. (O. Paler). 8. În privinţa asta noi suntem orbi şi surzi, 
n-auzim şi nu vedem nimic. (M. Preda). 9. E mai blajină decât mata, dar tot 
atât de fermă în privinţa somnului şi a mâncării: asta te linişteşte? (I. 
Teodoreanu). 10. Poate că acest lucru e adevărat şi în privinţa călătoriilor. 
(O. Paler). 11. De văzut nu l-a văzut nimeni, dar altcineva nu putea fi. (V. 
Eftimiu). 13. De trup eşti mărunţel, nu-i vorbă, dar la fire eşti mare. (|. 
Creangă). 14. De uitat, n-am uitat nimica, tată. (I. Creangă). 15. La leafă e 
îmbulzeală, la scris codeală. (L. Rebreanu). 16. Era mai ales dansatorul ei şi, 
în calitatea aceasta, util. (L. Rebreanu) 


Exerciţiul 80. Identificaţi complementele circumstanţiale opoziţionale 
şi arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. În locul amintirilor, care oricât tot îi aduceau un început de zâmbet, 
vine tristeţea. (I. Teodoreanu). 2. În locul marii piramide sunt acum zgârie- 
nori, în locul bărcilor care mişunau în lagună trec valuri de automobile. (O. 
Paler). 3. Iar în locul trăsnetelor, un vuiet infernal se dezlănţuie. (G. Bogza). 
4. Doctorul, în loc de alt răspuns, îi arătă marfa întinsă pe jos. (G. 
Călinescu). 5. Umblam abătut şi, în loc de plăcere, culegeam, oriunde mă 
întorceam, numai amărăciuni. (V. Voiculescu). 6. Apoi îşi aduse aminte iar 
cum un ţăran lung, sfrijit şi spân, venise odată cu fălcile legate, încovoiat de 
durere, să-i scoată o măsea şi cum dascălul, în loc de cea vătămată, îi 
smulse una teafără. (L. Rebreanu). 7. Că dezgropam oase de câini în loc de 
tezaure, nu era nimic. (V. Voiculescu). 8. Dar a trebuit să jur tatii şi mamei 
că n-am să mai umblu după comori şi că, în loc de istorie şi arheologie, 
pentru care mă pregăteam cu fervoare, am să învăţ silvicultura... (V. 
Voiculescu). 9. În loc de o jumătate de ceas stătusem la han două ceasuri şi 
jumătate! (I. L. Caragiale). 10. Simt, într-adevăr, că acest oraş ale cărei 
străzi sunt botezate cu cifre în loc de nume îmi va rămâne în memorie prin 
această noapte. (O. Paler). 11. Marea e foarte aproape. În realitate, oceanul. 
Dar acest cuvânt m-a intimidat totdeauna. De aceea voi continua să scriu 
„mare“ în loc de „ocean“. (O. Paler). 12. Mi-ar fi fost drag să te am alături de 
mine, dar mi-e teamă că, în loc de a avea un sprijin, aş avea o piedică. (L. 
Rebreanu) 

Exerciţiul 81. Identificaţi complementele circumstanţiale cumulative şi 
arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Pe lângă vibrarea adâncă a lemnului, mi s-a părut că aud un sunet ca 
de zornăit înfundat. (V. Voiculescu). 2. Pe lângă două vulpi, acolo la moară, 
au mai căzut trei la coada iazului şi alta în rădiacul Hulubului. (M. 
Sadoveanu). 3. Pe lângă asta, ştim din experienţa bătrânilor că ploile de 
toamnă sunt fragmente de veşnicie. (M. Sadoveanu). 4. Pe lângă acestea 
mai avea strânse şi părăluţe albe pentru zile negre; căci lega paraua cu zece 
noduri şi tremura după ban. (I. Creangă). 5. Pe lângă lemnul uscat arde şi 
cel verde. (Folclor). 6. Ba ţi-oi spune eu că pe lângă acest semn am avut şi 
altele. (M. Sadoveanu). 7. Dreptul îl ai, însă pe lângă drept ar trebui să ai şi 
curaj. (Z. Stancu). 8. Aveam eu oase de romancier, cum îmi spusese Miron 
Paraschivescu, dar pe lângă oase un organism mai are şi altele, care te pot 
părăsi... (M. Preda). 9. Dar tu să ştii că eu dorm iepureşte; şi pe lângă işti 
doi ochi, mai am unul la ceafă, care şede purure deschis şi cu care văd, şi 
noaptea şi ziua, tot ce se face prin casă. (I. Creangă). 10. Cucoşul atunci se 
aşază pe tol, scutură puternic din aripi şi îndată se umple ograda şi livada 
moşneagului, pe lângă păsări, şi de cirezi de vite; iară pe ţol toarnă o movilă 
de galbeni, care strălucea la soare de-ţi lua ochii! (I. Creangă). 11. Decisive 
au fost, pe lângă unele „detalii“, defectele sau contradicţiile caracterului 
meu. (O. Paler). 12. Domnule, în afară de cele scrise şi plătite, aş mai dori 
ceva. (Z. Stancu) 


Exerciţiul 82. Identificaţi complementele circumstanţiale de excepţie şi 
arătaţi ce cuvânt determină şi prin ce sunt exprimate. Precizaţi dacă au 
elemente introductive şi spuneţi care sunt ele. 


1. Atunci se desprinseră toţi, în afară de cei doi, care porniră şi mai 
repede... (Camil Petrescu). 2. Cei care intră se ploconesc de la uşă, în afară 
de ofiţeri, care salută milităreşte. (Camil Petrescu). 3. În afară de acest 
amănunt, nu cred că e ceva demn de reţinut din „viaţa mea publică“ de care 
merită să-mi amintesc. (O. Paler). 4. În afară de câteva căruţe cu cartofi pe 
care le ducea, toamna, la gară, tatăl meu nu prea avea ce vinde. (O. Paler). 
5. Totul mi se părea zadarnic, fără sens. Totul, în afară de acele câteva luni 


ale dragostei şi nenorocirii mele. (M. Eliade). 6. Acum nu se mai auzea 

nimic, niciun zgomot în afară de strigătele mele şi de zgomotul mării care 
fierbea mai departe în jurul meu. (O. Paler). 7. În afară de micile sunete 
scoase de insectele ce foiau prin iarbă nu se auzea niciun zgomot... (O. 
Paler). 8. Nu există însă în scara întregii vieţi animale, în afară de om, un 
singur animal care să vrea să doarmă şi să nu poată. (O. Paler). 9. Afară de 
mine şi de sergent, mai erau cinci flăcăi. (M. Sadoveanu). 10. Afară de 
ecourile acelea sinistre, care păreau că se alungă, că se ascund, era linişte 
adâncă. (I. Agârbiceanu). 11. Nu vedeam pe nimeni, afară de el. (Em. 
Gârleanu). 12. Afară de poeţi, nu vă înţelege nimeni. (M. Eliade). 13. Din 
visul de azi-noapte nu mai ţin minte decât un vânt puternic care zgâlţâia 
nişte chiparoşi. (O. Paler). 14. De atunci începu să nu mă mai preocupe 
nimic altceva decât grija de a fugi. (P. Istrati) 


Exerciţiul 83. Identificaţi părţile de propoziţie şi spuneţi la ce întrebări 
răspund şi prin ce sunt exprimate. 


Model: Ciutura scoate din fântână nămol. (N. Labiş) 


ciutura - subiect simplu exprimat printr-un substantiv comun 
scoate - predicat verbal exprimat printr-un verb 
din fântână  - complement circumstanţial de loc exprimat printr-un 


substantiv comun; este introdus prin prepoziţia din 


nămol - complement direct exprimat printr-un substantiv 
comun 


1. Păşi în odaia lui, căută pe masă, în locul obişnuit chibriturile şi le găsi. 
(L. Rebreanu). 2. Drumul urca mereu. (L. Rebreanu). 3. Se piti lângă un 
trunchi gros. (L. Rebreanu). 4. Vorbele lui răsunau în urechile bătrânului ca 
un bâzâit obositor. (L. Rebreanu). 5. Pentru vorbă, gura nu cere de 
mâncare. (I. Agârbiceanu). 6. În zilele frumoase de vară ulițele satului sunt 
pustii şi tăcute. (I. Agârbiceanu). 7. Anevoie a putut închide ochii Herdelea 
în noaptea aceea. (L. Rebreanu). 8. El nu venise la mine niciodată. (V. 
Eftimiu). 9. Să nu vorbeşti nimănui despre aceasta. (V. Eftimiu). 10. Printre 
brazi coboară vântul ca un foşnet lung de apă. (G. Topârceanu) 


124 


Exerciţiul 84. Stabiliţi raporturile sintactice dintre părţile de propoziţie 
şi alcătuiți schema sintactică a propoziției. 


Model: Deodată un vânt mare a izbit ferestrele. (E. Camilar) 


un vânt a izbit 
S (cine?) ~~ P (ce a făcut?) 
mare ferestrele deodată 
A (ce fel de?) C. d. (ce?) C. mod (cum?) 


1. Un bucium suna pe un munte. (M. Sadoveanu). 2. Pe bădiţa Vasile îl 
prinsese la oaste cu arcanul. (I. Creangă). 3. Harap-Alb mulţumeşte furnicii 
pentru ajutorul făgăduit. (I. Creangă). 4. Solului nu i se taie capul. (C. 
Negruzzi). 5. Peste două-trei minute însă învățătorul intră în casă cu 
inspectorul. (L. Rebreanu). 6. În amândouă părţile făcuseră în salcâm câte o 
tăietură adâncă şi albă. (M. Preda). 7. l-am mărturisit bunicului părerea 
mea. (M. Sadoveanu). 8. Flăcăul privea lumina făcliei. (M. Sadoveanu). 9. 
Veştile cele mai ciudate umplură satul. (I. Agârbiceanu). 10. Zgomotele 
acestea puternice şi îndelungate nu l-au trezit din somn. (M. Preda). 11. 
Străinul venea agale spre peştera cu apă vie. (V. Eftimiu). 12. Vorbele lui 
răsunau în urechile bătrânului ca un bâzâit obositor. (L. Rebreanu) 


$ 77. Analiza sintactică a propoziției 
Analiza sintactică a propoziției presupune identificarea părţilor de 


propoziţie şi stabilirea relaţiilor sintactice dintre ele. 
Acest tip de analiză include următoarele etape: 


1. Segmentarea propoziției în părţi de propoziţie, adică identificarea 
funcţiilor sintactice îndeplinite de cuvinte în cadrul propoziției; 


2. Caracterizarea părţilor de propoziţie în funcţie de următoarele aspecte: 
- mijloacele de exprimare 
- elementele introductive 

3. Alcătuirea schemei sintactice a propoziției pentru indicarea raporturilor 
sintactice dintre părțile de propoziţie; 


4. Caracterizarea propoziţiilor în funcţie de următoarele criterii: 


a) după scopul comunicării: 
- propoziţie: enunţiativă / interogativă / 
imperativă 
b) după structură: 
- propoziţie: analizabilă / neanalizabilă 
- propoziţie: bimembră / monomembră 
- propoziţie: simplă / dezvoltată 
c) după aspectul pozitiv sau negativ al predicatului: 
- propoziţie: afirmativă / negativă 
d) după afectivitate (atitudinea vorbitorului faţă de cele 
comunicate): 
- propoziţie: exclamativă / neexclamativă 


Exerciţiul 85. Faceţi analiza sintactică a propoziţiilor de mai jos. 
Segmentaţi propoziţiile în părţi de propoziţie, alcătuiți schema sintactică a 
propoziției şi caracterizați propoziţiile după scopul comunicării, după 
structură şi după aspectul pozitiv sau negativ al predicatului. 


1. Peste trei zile şi trei nopţi feciorul de împărat iarăşi bătu la fereastră. 
(I. Slavici). 2. Cerul ne-a binecuvântat cu un băiat şi cu o fată. (V. Eftimiu). 
3. Am strâns eu destule averi pentru ei. (V. Eftimiu). 4. Se scutură din 
salcâmi o ploaie de miresme. (B. Şt. Delavrancea). 5. Peste-a nopţii feerie se 
ridică mândra lună. (M. Eminescu). 6. Care cu poveri de muncă vin încet şi 
scârţâind. (G. Coşbuc). 7. Umbrele căzuseră de mult peste grădină. (I. 
Agârbiceanu). 8. Iubirea are totdeauna un scop egoist. (L. Rebreanu). 9. 
Păstrase pentru ţăranca aceasta un sentiment viu. (M. Sadoveanu). 10. 
Omul vorbise cu o pătrunzătoare sinceritate. (I. Agârbiceanu). 11. Lăsasem 
în ajun undiţa acolo într-un tufiş. (I. Al. Brătescu-Voineşti). 12. Românul 
venea singur pe drumul plin de soare. (V. Alecsandri). 13. Numai zgomotul 
surd al paşilor noştri tulbura în cadență această tăcere. (C. Hogaş) 

$ 78. Analiza sintactică a propoziţiilor din cadrul frazei 


Analiza sintactică a propoziţiilor din structura frazei presupune 
caracterizarea lor în funcţie de următoarele aspecte: 


1) identificarea subordonatei şi precizarea tipului ei; 
2) identificarea termenului regent; 
3) depistarea elementele introductive. 


Exerciţiul 86.  Identificaţi  subordonatele subiective, precizând 
elementele regente şi elementele introductive ale subordonatelor. 


1. Cine are urechi de auzit să audă! (I. Creangă). 2. Cine iubeşte florile 
dă dovadă de suflet şi simtire. (V. Voiculescu). 3. Cine merge mai încet mai 
departe ajunge. (Folclor). 4. Cel ce nu lucrează ziua, flămânzeşte noaptea. 
(Folclor). 5. Ceea ce văzuse era oribil. (D. Zamfirescu). 6. Ceea ce vedeam 
fusese cândva o căsuţă de adăpost. (L. Blaga). 7. Nu-i venea să se ducă 
acasă. (V. Eftimiu). 8. Era întâia oară că se plângea de război. (L. 
Rebreanu). 9. Nu se ştie ce se poate întâmpla mâine. (V. Eftimiu) 


Exerciţiul 87. Identificaţi subordonatele predicative, precizând 
elementele regente şi elementele introductive ale subordonatelor. 


1. Părerea mea e că aici este ceva foarte suspect!... (Cezar Petrescu). 2. 
Adevărat era că Veronica de acum nu mai era decât umbra celei de demult. 
(|. Agârbiceanu). 3. Esenţialul este că toata casa avea un stil al vremii. (G. 
Călinescu). 4. Totul e să începi. (Camil Petrescu). 5. Mai greu era să-i scoată 
sticleţii din capul fetei. (Cezar Petrescu). 6. E cum nu se poate mai bine. 
(Camil Petrescu). 7. Era întocmai cum o visase el. (Camil Petrescu). 8. Dar 
nu-i cum gândeşte omul, ci-i cum vrea Domnul. (I. Creangă). 9. O comoară 
e a cui o găseşte. (Cezar Petrescu) 


Exerciţiul 88.  Identificaţi  subordonatele  atributive, precizând 
elementele regente şi elementele introductive ale subordonatelor. 

1. Zburăm peste oceanul pe care l-au traversat cândva căutătorii de 
aventuri şi de aur. (O. Paler). 2. El primise poruncă să sape şi sapă. (Cezar 
Petrescu). 3. Se pune atunci doar întrebarea cum să-l întrebuinţezi? (G. 
Călinescu). 4. În faptul verii trimiteau desagi cu sare şi mălai pe cai, care se 
întorceau încărcaţi cu brânză de burduf şi lână. (Camil Petrescu). 5. Atunci 
am îngălbenit de spaimă şi eu, care împingeam deseori jocul până a mă 
distra cu moartea. (V. Voiculescu). 6. A fost odată un împărat bătrân, care 
avea o singură fată. (V. Eftimiu). 7. Acuma, târziu, îşi dă seama că toată 
combinaţia, care i s-a părut foarte ingenioasă, a fost o nerozie. (L. 
Rebreanu). 8. Într-o zi Andrei pierduse un proces, a cărui dreptate era 
vădită tuturor. (I. Al. Brătescu-Voineşti). 9. Apostol porni spre punctul cel 
mai jos, unde trebuia să înceapă altă vale. (L. Rebreanu) 


Exerciţiul 89. Identificaţi subordonatele completive directe, precizând 
elementele regente şi elementele introductive ale subordonatelor. 


1. Mă duc să-i spun cum ai poruncit. (I. Creangă). 2. Onişor nu ne 
spusese niciodată cum o cheamă pe nora lui. (V. Voiculescu). 3. Am observat 
că domnul acesta vorbeşte cu accent străin. (R. Ojog-Braşoveanu). 4. lar 
când mi-am adus aminte de noaptea de februarie, mi s-a înnegrit sufletul şi 
am înţeles că e sfârşit până la sfârşit. (Cezar Petrescu). 5. În oraş, nimeni nu 
ştia care e ocupaţia mea. (P. Istrati). 6. M-a întrebat, mai întâi pe ocolite, 
apoi, luându-şi inima în dinţi, de-a dreptul, dacă nu eram de acord să-i 
sculptez un bust. (O. Paler). 7. Când am deschis ochii, am observat că mă 
privea cineva. (O. Paler). 8. Ştiam că mai lovise un ofiţer. (Cezar Petrescu). 
9. M-am repezit să închid fereastra şi, uitându-mă afară, am înţeles că nu 
era noapte. (O. Paler). 10. Pe la începutul lui decembrie am simţit că ora 
mea a sunat. (M. Preda) 


Exerciţiul go.  Identificaţi  subordonatele  completive indirecte, 
precizând elementele regente şi elementele introductive ale subordonatelor. 


1. Eram sigur că vrea să mă prăpădească. (L. Rebreanu). 2. Am 
moştenit-o din moşi-strămoşi, răspundea el cui îl poreclea Căciulă- 
împletită. (V. Voiculescu). 3. Totuşi, ea spunea în gura mare, cui voia s-o 
asculte, că în casa părăsită umblă o femeie. (I. Agârbiceanu). 4. Cui nu ştie 
juca, odaia i se pare strâmtă. (M. Sadoveanu). 5. Cui se punea împotrivă, îi 

luau viaţa. (M. Sadoveanu). 6. Cui i se croieşte rău, rău îi merge. (Folclor). 
7. Şi când te gândeşti ce frumoşi, ce plini de sentimente sunt caii! (G. 
Călinescu). 8. Să fim foarte prudenţi cu ceea ce se-întâmplă în jurul nostru. 
(M. Eliade). 9. Cum, se aprinse Costache, nu pot eu să las cui vreau averea 
mea? (G. Călinescu). 10. Când m-oi apuca şi eu să spun, cui trebuie, despre 
felul cum se risipesc banii statului!... (M. Eliade). 11. Spune asta mai 
departe, spune cui ştii tu... (M. Eliade). 12. Dumnezeu ştie ce face, moşule, 
dă cui trebuie şi cui poate. (C. Hogaş). 13. Sunt convins că voi avea succes. 
(R. Ojog-Braşoveanu) 


Exerciţiul 91. Identificaţi subordonatele completive de agent, precizând 
elementele regente şi elementele introductive ale subordonatelor. 


1. Manuscrise importante - documente inestimabile ale culturii 
naţionale - se află încă în arhivele Securităţii dacă nu au fost deja distruse 
de către cei ce nu s-au sfiit să-l chinuiască o viată întreagă, tulburându-1 
până în ultima clipă cu anchete şi hărţuieli necontenite. (M. Munteanu). 2. 
Dacă voieşti dar să aduci viaţa ta jertfă întru folosul bisericii lui Hristos, te 
gândeşte că jertfa trebuie să-ţi fie curată, pentru ca ea să poată fi bine 
primită de către cel ce străbate şi cele mai ascunse taine ale inimii omeneşti. 
(|. Slavici). 3. Fata tăcu, oarecum înfricoşată de câte a spus. (I. 
Agârbiceanu). 4. Cum un om atât de lăudat pentru înţelepciunea sa, de către 
cei care l-au cunoscut, îşi permitea atari ieşiri necontrolate faţă de discipolii 
lui? (M. Rădulescu). 5. Virusul Irina ataca, în primul rând, programele anti- 
virus, pentru ca abia în faza următoare să atace sistemele de operare ale 
calculatoarelor lipsite de orice apărare, o dată declanşat nu mai putea fi 
oprit, existând probabilitatea ca virusul să nu poată fi distrus nici de către 
cei care îl concepuseră. (F. Ilis). 6. Câţi în Hristos v-aţi botezat, în Hristos v- 
aţi şi îmbrăcat: dar nu numai în Cel de slavă, ci şi în Cel al durerii şi 
abjecţiei, cel pălmuit de sluga arhiereului, pus cu faţa acoperită să ghicească 
cine îl îmbrânceşte, îndemnat să se bucure de către cei care îngenunchind 
înaintea Lui îşi băteau joc de El. (N. Steinhardt). 7. Transfiguratul e vândut 
de către cei care-l găzduiau. (N. Steinhardt). 8. Stând culcată, în întuneric, 
pe canapeaua ei, oftă uşurată că în ziua aceea fusese lăsată în pace de către 
cei care anchetau cazul. (N. Breban). 8. Aprobările au fost date de către cei a 
căror opinie vă e absolut indiferentă. (R. 0Ojog-Braşoveanu). 9. - De ce 
trebuie să dăm de mâncare la mecanici? întrebă Ţugurlan cam surd, deşi 

ştia că aşa era obiceiul, să se dea mâncare la mecanici de către cei care se 
întâmplau să treiere la ora mesei. (M. Preda) 


Exerciţiul 92.  Identificaţi  subordonatele  completive  sociative, 
precizând elementele regente şi elementele introductive ale subordonatelor. 


1. Se smiorcăi îndepărtându-se cu ceea ce se mai putea salva dintr-o 
demnitate jignită. (R. Ojog-Braşoveanu). 2. Astfel, a doua zi am părăsit 
comuna, cu ceea ce am putut încărca într-o căruţă. (Gh. R. Ştefănescu). 3. 
Peste puţin, uşa se deschise şi jupâneasa Zamfira intră cu ceea ce s-ar putea 
numi tacâmuri. (C. Hogaş). 4. Ş-a rămas o iarnă întreagă în delta-ngheţată, 
cu ce avea pe el, cu lotcuţa lui şi c-un amnar. (C. Chiriţă). 5. Poftim la masă 
cu ce ţi-ai adus de-acasă. (Folclor). 6. Când sosea duminica, cu ce avea în 
buzunar, o lua pe Florica şi se opreau în Griviţa la o grădină ştiută de mult, 
unde cântau şi dansau nişte artiste dezbrăcate. (E. Barbu) 


Exerciţiul 93. Identificaţi subordonatele completive instrumentale, 
precizând elementele regente şi elementele introductive ale subordonatelor. 


1. Cu ce-am pus la ciorap, cât am muncit pe-aici, mi-am deschis 
cojocărie. (Z. Stancu). 2. Odată uşa închisă şi rămaşi singuri, ne-a apucat pe 
toţi deodată o sminteală, am răcnit literalmente de entuziasm şi am început 
să ne încăieram azvârlind unii în capetele altora cu ce ne venea în mână, 
manuale, caiete... (M. Preda). 3. Fiecare cu ce poate să-şi ajute ţara lui. 
(Folclor). 4. Cu ce ştii sfătuieşte, cu ce poţi ajută. (Folclor). 5. Căprarul, 
scăpat de militărie, cu una, cu alta, mai cu ce avea de la părinţi, scoase apă 
din piatră şi ajunsese a fi jinduit de multe fete în sat. (B. Şt. Delavrancea). 6. 
Bătrânii se ospătau pe la mese, iar tinerimea era răsfirată prin curte, 
cavalerii ştergându-şi frunţile cu batistele, iar damele făcându-şi vânt 
fiecare cu ceea ce avea la îndemână. (I. Slavici). 7. Cu ceea ce îi rămâne 
deschide în apropiere de Gara Filaret o mică fabrică de lumânări, afacere 
nerentabilă şi lichidată doar după câteva luni. (R. Ojog-Braşoveanu). 8. Şi 
cu ceea ce adună fac şi ele plăcinte, bucate. (R. Roman). 9. Tot ce respiră se 
hrăneşte cu ceea ce nu poate fi verificat. (E. Cioran). 10. Numai după cum 
aducea picioarele, rar, cosind cu ele parcă, s-ar fi putut cunoaşte că-i 
cioban. (M. Sadoveanu). 11. Şi boii simt, după cum e purtat plugul de 
coarne, că puterile stăpânului, au mai slăbit. (Em. Gârleanu) 

Exerciţiul 94. Identificaţi subordonatele circumstanţiale de loc, 
precizând elementele regente şi elementele introductive ale subordonatelor. 


1. Ai să pleci unde zic eu. (I. Creangă). 2. Singurul lucru neplăcut e 
capriciul obuzului care vine unde nu te aştepţi. (Camil Petrescu). 3. De unde 
muncea Ion se vedea drumul pe care treceau neîncetat femei cu coşuri şi 
desagi, mergând la bâlciul săptămânal în Armadia. (L. Rebreanu). 4. Pe 
unde sunt turme blânzi, sunt şi lupi mereu flămânzi. (Folclor). 5. Unde nu e 
iarbă verde, nu pasc oile. (Folclor). 6. Unde se grămădesc banii, vin şi 
grijile. (Folclor). 7. Totuşi sunt puţin mai liniştită de când am auzit că, pe 
unde eşti tu, s-au potolit bătăliile. (L. Rebreanu). 8. Dincolo de râu, unde îi 
aştepta necunoscutul, nu se vedea decât un zid de întuneric. (Z. Stancu). 9. 
Ne abăturăm pe la stână, unde ne răcorirăm faţa cu apă rece, ne luarăm 
rămas bun de la ciobani şi plecarăm. (C. Hogaş). 10. Află însă că nu se 
vorbeşte de foame acolo unde n-ai ce mânca. (C. Hogaş) 


Exerciţiul 95. Identificaţi subordonatele circumstanţiale de timp, 
precizând elementele regente şi elementele introductive ale subordonatelor. 


1. Când stinse lampa, prin perdelele albe tremurau zorile... (L. 
Rebreanu). 2. Asta am văzut eu la munte, pe când eram tânăr. (M. 
Sadoveanu). 3. Când am ajuns la poarta şcolii, m-am împiedicat. (O. Paler). 
4. Seara, când ne întorsesem de la plimbare, sosise iar de la conac sluga. (V. 
Voiculescu). 5. Atunci când ţi-e sete, fericirea e un pahar de apă! (L. 
Rebreanu). 6. Când a intrat în odaie, după ce s-a despărţit de Titu Herdelea, 
a întâlnit îndată privirea Nadinei din fotografie. (L. Rebreanu). 7. 
Năpăstuiţii satelor, când nu mai puteau răbda, luau calea codrilor. (V. 
Eftimiu). 8. Nădăjduia totuşi mereu că, după ce vor creşte mari copiii, va 
putea să trăiască şi dânsa. (L. Rebreanu) 


Exerciţiul 96. Identificaţi subordonatele circumstanţiale de mod, 
precizând elementele regente şi elementele introductive ale subordonatelor. 


1. În odaia cea mare, veselia se încinse iar, cum se aprinde din nou focul 
pe vatră. (Camil Petrescu). 2. Să faceţi cum v-oi învăţa eu, şi habar să n- 
aveţi. (I. Creangă). 3. Pe urmă se mai învârte cât se mai învârte prin casă, 

doar a mai găsi ceva, dar nu găseşte nimic, căci iedul cel cuminte tăcea 
molcum în horn, cum tace peştele în borş la foc. (I. Creangă). 4. Puneţi 
mâna, copii, pe jupânul ista, şi începeţi a-l blestema cum îţi şti voi mai bine, 
ca să-i placă şi dumisale. (I. Creangă). 5. Râdea împăcat şi totuşi amar, aşa 
cum râd uneori bătrânii. (M. Eliade). 6. Cum nu ştii dumneata pentru ce l- 
au condamnat, aşa nu-şi ştie el vina. (M. Sadoveanu). 7. Şi s-o trăzneşti cu 
capul de păretele cel despre răsărit, cât îi putea. (I. Creangă). 8. Am fost 
sosit fără să le dau de ştire. (I. Agârbiceanu). 9. Pe ură nu poţi clădi, precum 
nu poţi pe mlaştină... (L. Rebreanu) 


Exerciţiul 97. Identificaţi subordonatele circumstanţiale de cauză, 
precizând elementele regente şi elementele introductive ale subordonatelor. 


1. Şi se roşi din nou, fiindcă era adevărat. (I. Teodoreanu). 2. Ascultam, 
dar cuvintele lui îmi treceau pe de lături, fiindcă nu erau destinate pentru 
clipa de faţă şi nici pentru viitorul apropiat. (M. Preda). 3. Cine are dreptate 
n-are de ce să ameninte, fiindcă dreptatea iese totdeauna singură deasupra. 
(L. Rebreanu). 4. Era, până la răsăritul soarelui, ora cea mai neplăcută, 
fiindcă după aceea mlaştina se încălzea şi nu mai simţea nimic. (L. 
Rebreanu). 5. Trimise îndată pe gardian să se plimbe pe coridor, fiindcă 
trebuie să vorbească ceva particular cu Puiu. (L. Rebreanu). 6. Omul e dator 
să muncească, să nu-l găsească moartea şezând. (Folclor). 7. Poate, din 
pricină că am stat prea mult pe nisip, am impresia că a scăzut temperatura 
apei. (O. Paler). 8. Când eram tânăr, fugeam prin viaţă fără să mă gândesc 
că o iubire poate fi tragică, la un moment dat, din pricină că-i vezi capătul. 
(O. Paler) 


Exerciţiul 98. Identificaţi subordonatele circumstanţiale de scop, 
precizând elementele regente şi elementele introductive ale subordonatelor. 


1. Se uită în toate părţile să găsească un adăpost. (Em. Gârleanu). 2. Ca 
să treacă vremea mai uşor, m-am apucat să scriu. (O. Paler). 3. Ca să amân 
văicărelile ei şi veştile rele, m-am prefăcut că dorm. (V. Voiculescu). 4. Ca 
să-mi cumpăr alimente, m-am văzut nevoit să vând diverse lucruri din casă. 
(O. Paler). 5. Am ieşit pe uşă, ca să nu izbucnesc în plâns în clasă. (O. Paler). 
6. Din când în când treci pe la vecin ca să-ţi afli defectele. (N. Iorga). 7. Îşi 
tine pumnii pe gură ca să nu plângă. (I. Teodoreanu). 8. Îşi muşca buzele, ca 

să nu exclame în gura mare. (I. Teodoreanu). 9. Dormea cu ferestrele 
închise ca să nu intre hoţii. (|. Teodoreanu) 


Exerciţiul 99. Identificaţi subordonatele circumstanţiale condiţionale, 
precizând elementele regente şi elementele introductive ale subordonatelor. 


1. Dacă te mai încearcă vreo nevoie, ai să mă găseşti. (E. Barbu). 2. Dacă 
ai fi tu acasă, am avea şi noi un sprijin. (L. Rebreanu). 3. Dacă spui drept, n- 
o să-ţi fac nimic. (C. Hogaş). 4. Dacă plouă într-adevăr, atunci eşti mare 
prooroc... (Cezar Petrescu). 5. Dacă vor plăcinte, să muncească. (Camil 
Petrescu). 6. Dacă n-ar fi proşti pe lume, n-ar putea trăi deştepţii! (V. 
Eftimiu). 7. Amar era să fie de voi, de nu eram noi amândoi. (I. Creanga). 8. 
Dacă vii pentru asta nu-ţi dau nimic. (D. Zamfirescu). 9. O astfel de piesă 
rară poate fi zgâriată dacă o daţi pe mâna oricui. (G. Călinescu) 


Exerciţiul 100. Identificaţi subordonatele circumstanţiale consecutivă, 
precizând elementele regente şi elementele introductive ale subordonatelor. 


1. Ioanide bătu cu palma atât de puternic în masă, încât toate creioanele 
începură să se rostogolească şi să cadă pe jos. (G. Călinescu). 2. Vorbea atât 
de bine româneşte, încât nu puteam crede că nu e român. (M. Eliade). 3. 
Teodorescu răspunse atât de agresiv, încât toţi învățătorii şi doamnele se 
ridicară în picioare. (M. Preda). 4. În doi ani de război, spiritul milităresc i-a 
pătruns atât de adânc în fire, încât dezertarea, din orice motive, i se părea o 
crimă neiertată. (L. Rebreanu). 5. Şi împotrivirea lui a fost atât de 
înverşunată, încât nimeni n-a îndrăznit să-i pomenească de dăscălie. (L. 
Rebreanu). 6. Eram atât de furios încât tata a izbucnit în râs, după care 
conflictul s-a aplanat. (O. Paler). 7. Era o linişte şi o tăcere că-mi ţiuiau 
urechile... (V. Voiculescu). 8. Soarele ardea să topească zidurile. (L. 
Rebreanu). 9. Vântul vuia de te lua groaza. (B. Şt. Delavrancea) 


Exerciţiul 101. Identificaţi subordonatele circumstanţiale concesive, 
precizând elementele regente şi elementele introductive ale subordonatelor. 


1. Coaja arborilor şi primele frunze moarte miroseau a început de 
toamnă, deşi vara bătea din plin. (V. Eftimiu). 2. Văzduhul plin de pulbere 
era greu, apăsător, cald, vâscos, deşi soarele, ostenit de lunga-i călătorie, 

asfinţise. (Z. Stancu). 3. Pe nesimţite s-a înseninat binişor, deşi se mai 
alegeau caiere de nori pe ici, colo... (Camil Petrescu). 4. Se simţi umil şi mic, 
deşi sufletul îi clocotea de ură. (L. Rebreanu). 5. Priveliştea îl supăra, deşi 
căuta să nu-şi dea pe faţă nemulţumirea. (L. Rebreanu). 6. Aveam dreptul 
să fim mândri, deşi nu avusesem niciun merit că scăpasem. (M. Eliade). 7. 
Mai departe, cu toate că nu sunt fricos de felul meu, nu cutez să merg. (Z. 
Stancu). 8. Sufletul meu e plin şi azi de aromele copilăriei, chiar dacă ea n-a 
fost idilică. (O. Paler). 9. Munca îi era dragă, oricât ar fi fost de aspră, ca o 
râvnă ispititoare. (L. Rebreanu). 10. Fructul oprit, chiar dacă e putred, 
atrage. (O. Paler) 


Exerciţiul 102. Identificaţi subordonatele circumstanţiale de relaţie, 
precizând elementele regente şi elementele introductive ale subordonatelor. 


1. Cât priveşte cerbii, au existat cândva cerbi în pădurea de sălcii de 
lângă mlaştină, dar a dat o molimă în ei şi au pierit cu toţii. (O. Paler). 2. 
Am în ceea ce priveşte cinstea şi credinţa lor o încredere desăvârşită... 
(Camil Petrescu). 3. Întrucât priveşte locul unde să ne instalăm comerţul, 1- 
am şi găsit, deşi n-am fost niciodată în această localitate marină. (V. 
Eftimiu). 4. În ceea ce priveşte virtutea lui, e ipocrizie curată. (Camil 
Petrescu). 5. Am însă îndoieli în ceea ce priveşte îndeplinirea datoriei. (M. 
Preda). 6. În ce mă priveşte, vă propun să trimitem pe Adrian să-i ceară 
învoirea; dacă o obţine, voi fi primul care să mă bucur. (P. Istrati). 7. În ceea 
ce priveşte miturile vechi, ne mulţumim să procedăm ca maimuţele care 
aruncă miezul bananei şi agită cojile. (O. Paler). 8. Cât priveşte bătrânii, ei 
mă ajutau din toate puterile să fiu mulţumit de mine. (O. Paler). 9. Ţombi 
zburda vesel că totul s-a terminat cu bine, în ceea ce-l priveşte. (C. Chiriţă) 


Exerciţiul 103. Identificaţi subordonatele circumstanţiale opoziţionale, 
precizând elementele regente şi elementele introductive ale subordonatelor. 


1. În loc să-i fi dat învăţătură şi educaţie cetăţenească, a fost menţinut 
cu sila în întuneric. (L. Rebreanu). 2. În loc să intrăm pur şi simplu în ţara 
făgăduinţei care se află la îndemână, la colţul străzii sau chiar în camera 
noastră, alergăm după vanităţi ieşite din comun. (O. Paler). 3. În loc să-ți 
dai osteneală ca să afli până şi gândul oamenilor, tu nu ştii nici măcar ceea 
ce vorbesc ei? (I. Creangă). 4. Dar, iată că în loc să mă revolte, acest fapt mă 

linişteşte. (O. Paler). 5. Zâmbesc în loc să urlu. (O. Paler). 6. Avionul aştepta 
în ploaie, o ploaie măruntă, care putrezea în aer şi, în loc să curețe aerul, îl 
tulbura. (O. Paler). 7. Mă luă gura pe dinainte şi spusei ea, în loc să spun el! 
(V. Eftimiu). 8. Care se va uita după vreo gânganie, în loc să asculte la mine, 
am să-i trag un bobârnac. (V. Eftimiu). 9. Roua, în loc să cadă fragedă, se 
zvânta. (V. Voiculescu). 10. Norii, în loc să se destrame, devin mai compacti. 
(O. Paler) 


Exerciţiul 104. Identificaţi subordonatele circumstanţiale cumulative, 
precizând elementele regente şi elementele introductive ale subordonatelor. 


1. Pe lângă că-şi păgubeşte stăpânul, nu prinde nici meseria. (Z. Stancu). 
2. Prin curţile de subt deal, care acum era ca un mal, fuseseră cărate tot 
soiul de calabalâcuri şi fără îndoială că, în afară de cei ce le păzeau prin 
ogrăzi, în fiece casă se mai aflau încă două-trei familii dormind 
îngrămădite. (Camil Petrescu). 3. Jenică însă, cât e dânsul de drăguţ, altfel, 
are o fire foarte voluntară şi le-a declarat categoric că mai degrabă rupe cu 
toată familia orice relaţie, decât să se despartă de iubita lui, care, pe lângă 
că e o femeie superbă, îl şi îngrijeşte admirabil şi-l iubeşte cu adevărat. (L. 
Rebreanu). 4. Şi dacă marea majoritate a preoţilor de la noi sunt aşa cum ni 
i-a zugrăvit domnul Sadoveanu, atunci domnul Sadoveanu, pe lângă că ne-a 
dat o operă moralizatoare (dacă atitudinea sa faţă cu subiectul e a unui om 
moral), dar are încă şi meritul de a nu falsifica realitatea, de a ne da 
culoarea locală. (G. Ibrăileanu). 5. Mai ales se gândea că va iubi foarte mult 
pe George, ca astfel să-l răsplătească pentru dezinteresarea lui care, pe 
lângă că-i face cinste, e o floare aşa de rară în lumea asta materialistă. (L. 
Rebreanu) 


Exerciţiul 105. Identificaţi subordonatele circumstanţiale de excepţie, 
precizând elementele regente şi elementele introductive ale subordonatelor. 


1. Treci prin apă, treci prin văzduh, dar pe podul meu n-ai să treci, afară 
numai dacă te baţi cu mine!... (V. Eftimiu). 2. Nu făcea niciun rău, decât că 
rătăcea zănatică pe drumuri, de unde cu greu o aduceau îndărăt. (V. 
Voiculescu). 3. N-am făcut nimic altceva decât că ne-am împlinit 
jurământul. (Z. Stancu). 4. Altă treabă n-ai decât să stai pe capul domnului 

locotenent? (L. Rebreanu). 5. Nu-ţi mai trebuie nimic în afară de ce eşti. (O. 
Paler). 6. Ştia că nu are nimic de făcut decât să aştepte. (Camil Petrescu) 


§ 79. Analiza sintactică a frazei 


Analiza sintactică a frazei presupune următoarea succesiune de etape: 


1. Segmentarea frazei în propoziţii: 
- identificarea şi sublinierea predicatelor 
- marcarea elementelor de relaţie - coordonatoare şi 
subordonatoare - prin includerea lor între paranteze 
- delimitarea propoziţiilor şi numerotarea lor 


2. Precizarea felului propoziţiilor şi stabilirea raportului sintactic dintre ele: 
- propoziţii principale / propoziţii secundare 
- propoziţii regente / propoziţii subordonate 


3. Alcătuirea schemei relaţionale a frazei 


4. Caracterizarea frazei: 
a) frază formată prin coordonare 
b) frază formată prin subordonare 
c) frază mixtă 


Model de analiză sintactică a frazei 
1. Segmentarea frazei în propoziţii: 


[Cum] tânărul nu se pronunţase încă !/ [unde] are de gând */ [să] 
petreacă noaptea 3/ [şi] [ca să] nu-şi închipuie +/ [c]-ar putea fi găzduit aici 
5/, Titu, îndemnat de dăscăliţa, prinse un prilej $/ [şi]-l sfătui 7/ [să] tragă în 
Armadia la Augustin, un cărăuş foarte cumsecade 8/, [care] are casă bună 9/ 
[şi] n-o să-i ceară niciun ban '/ [când] îi va spune “/ [că]-i trimis de 
Herdelea '?/. (L. Rebreanu) 

2. Precizarea felului propoziţiilor şi stabilirea raportului sintactic dintre 


ele: 

1 — Propoziţie circumstanţială cauzală subordonată propoziției 6 prin 
conjuncţia cum; 

2  - Propoziţie completivă de relaţie subordonată propoziției 1 prin 
adverbul relativ unde; 

3 — Propoziţie completivă directă subordonată propoziției 2 prin 
conjuncţia să; 

4 - Propoziţie circumstanţială de scop subordonată propoziției 6 prin 
conjuncţia ca să şi coordonată cu propoziţia 1 prin conjunctia şi; 

5 - Propoziţie completivă directă subordonată propoziției 4 prin 


conjuncţia că; 
6  - Propoziţie principală; 
7 - Propoziţie principală coordonată cu propoziţia 6 prin conjunctia şi; 


8  - Propoziţie completivă directă subordonată propoziției 7 prin 
conjuncţia să; 


9  - Propoziţie atributivă subordonată propoziției 8 prin pronumele 
relativ care; 


10 - Propoziţie atributivă subordonată propoziției 8 (prin acelaşi element 
de relaţie, care, aici, se subînţelege: pronumele relativ care) şi 
coordonată cu propoziţia 9 prin conjuncţia şi; 


11 - Propoziţie circumstanţială de timp subordonată propoziției 10 prin 
adverbul relativ care; 


12 - Propoziţie completivă directă subordonată propoziției 11 prin 
conjuncţia că. 

Felul propoziţiilor şi raportul sintactic dintre ele pot fi notate în felul 
următor: 


1) CZ (6) 5) CD (4) 9) AT (8) 

2) CR (1) 6) PP 10) AT (8) 
3) CD (2) 7) PP 11) CT (10) 
4) CS (6) 8) CD (7) 12) CD (11) 


3. Schema frazei: 


6 PP ŞI IPP 
E T T | 
1 Į PE E i a 
2 CR 5 CD 9AT — şi 10AT 
| | 
3 CD 11 CT 


4. Caracteristica frazei: 


- frază mixtă, realizată atât prin subordonare, cât şi prin coordonare, 
alcătuită din 12 propoziţii: 2 propoziţii principale şi 10 propoziţii 
subordonate. 


Exerciţiul 106. Analizaţi sintactic frazele de mai jos. Precizaţi felul 
propoziţiilor, alcătuiți schema relaţională şi caracterizați frazele. 


1. Dar sub zâmbetele lui silite, în privirea lui tristă, ca şi în toată 
înfăţişarea lui umilită şi îndurerată, se vedea o înfricoşare atât de 
stăpânitoare că însăşi d-na Herdelea, cât era de procletă la supărare, îl cruța 
instinctiv, vărsându-şi focul asupra celor ce au judecat aşa de ticălos în 
Bistriţa. (L. Rebreanu). 2. Dar se cuvine să se înfăţişeze, să deie samă unei 
femei sărmane, care umblă prin lume ca o văduvă, să-i arate cum au 

cumpărat oile, să-i dovedească ce parale au dat, să-i spuie pe ce drum şi 
înspre care parte de lume a apucat acel oier cu numele de Nichifor Lipan. 
(M. Sadoveanu). 3. Se spune că pe Marea Caspică furtunile sunt aşa de 
groaznice, iar unii oameni şi femei suferă atât de mult de răul de mare, 
încât totul le devine indiferent şi nu fac niciun gest de împotrivire, chiar 
dacă sunt ridicaţi şi aruncaţi în mare. (Camil Petrescu). 4. Deodată se opri 
şi, ţipând ca din gură de şarpe, porni în goană mare spre casă, dând din 
mâini ca o desperată, căci sărind nebuneşte pe lângă stupină, stârnise 
duşmănia unei albine care, mânioase cum sunt ele în preajma somnului de 
iarnă, s-a repezit la Ghighi şi i-a înfipt acul drept în colţul gurii. (L. 
Rebreanu). 5. S-a hotărât ca în momentul când cumnatu-meu va da, 
împreună cu direcţia comercială a uzinei, o telegramă că vapoarele 
încărcate au pornit, fabrica noastră să semneze un cec reprezentantului la 
Bucureşti. (C. Petrescu). 6. Mai toţi, desigur, trecuseră prin încercările prin 
care treceam eu, iar sensibilitatea lor nu mai reacţiona, asemeni oarecum 
acelor organisme, care devin imune faţă de o boală molipsitoare după ce au 
suferit-o o dată. (Camil Petrescu). 7. Când eram în lume şi nu puteam vorbi 
unul cu altul, simple surâsuri sau priviri lungi explicau pentru noi situaţia, 
caracterizau momente, ca în baza unei înţelegeri atât de statornice despre 
lume şi a unei obişnuinţe de a comunica atât de perfecte, încât vorbele erau 
oarecum de prisos. (Camil Petrescu). 8. Mare-i fu mirarea şi bucuria când 
văzu că mioarele se opresc din păşunat, se uită la el, îl înconjură şi încep să 
joace! (V. Eftimiu) 

IV. ORTOGRAFIA 
Fonetica şi problemele de ortografie 
$ 80. Literele â şi î 


1. Se scrie â în interiorul cuvintelor: mână, ţânţar, coborând. 

2. Se scrie î în poziţie iniţială sau finală: înainte, a întreba, în, a hotări, a 
dobori. 

3. Tot î se scrie şi în interiorul cuvintelor derivate sau compuse care au 


în structura lor un cuvânt ce începe cu î: neînsemnat, preaînvățat, 
oriîncotro. 


Exerciţiul 107. Copiaţi cuvintele de mai jos punând în locul punctelor 
litera â sau î. 


a b...z...i, br...nză, br...u, c...mpie, c...ndva, d...nsul, d...rz, f...nt...nă, 
g...nd, h...rtie, ...nălţime, ...ngrăşăm...nt, a ...nspăim...nta, a ...nt...mpina, 
„.ntruc...tva, ...nvăţăm...nt, a ...nv...rti, jurăm...nt, lăm..ie, m...ndru, 
m...nie, a m...r...i, oric...nd, p...nză, a p...r..., r...şniţă, st...ng, t...năr, t...rziu, 
v...nt, z...mbet, a v...]...i, adun...nd 


§ 81. Vocalele a, e, i în rădăcina cuvântului 


1. În rădăcina cuvântului după j, ş se scrie: 

- a, nu ea: jale, jar, şa, şade, să şadă; 

-e,nuă: jertfă, şes, a înşela; 

- i, nu â: jilav, jilt, maşină. 

2. Tot i (nu â) se scrie după consoanele s, z, t şi după grupul st în 
rădăcina unor cuvinte ca următoarele: singur, sită, zic, țin, sting etc. 


Exerciţiul 108. Copiati cuvintele de mai jos şi puneţi în locul punctelor 
literele necesare. 

aş...ză, mârş...v, deş...rtă, deş...lă, înş...lă, ş...nţ, ş...pte, ş...pcă, ş...gă, 
ş...rpe, ş...tră, stej...r, j...f, j...lbă 

miş...l, muş..ţel, ş...f, ş...pcuţă, ş...rpoaică, ş...rveţel, ş...zătoare, a 
ş...dea, a înş...la, a j...cmâni, a j...lui, j...rpelit, ]...rtfire, a scrij...li, vij...lie 

leş...n, streaş...nă, ş...r, ş...nă, ş...ret, viş...nă, a ]...ndui, j...vină, prăj...nă, 
rogoj...nă 

fras...n, s...lă, a s...mţi, s...neală, muz...că, urz...că, z...mţi, a aţ...pi, 
cuţ...t, subţ...re, ţ...gan, a ţ...pa, aţ...ui 


$ 82. Vocala e şi diftongul ie 


1. Se scrie ie: 

- la început de cuvânt şi la început de silabă după o vocală în cuvintele 
din stratul lexical vechi: iepure, a ieşi, a ierta, ieftin, băieți, lămâie, greier, 
bătaie, voie, cărăruie; 

- după consoanele b, p, f, v, m când în limba literară se pronunţă ie: 
biet, piept, fierbe, viespe, miere; 

- în unele neologisme ca: bielorus, caiet, maiestate, obiect, obiecţie, 
piedestal, piesă, proiect, proiectil, proiector, subiect, traiectorie. 


Notă. De la această regulă fac excepţie cuvintele eu, el, ea, ei, ele, eşti, 
este, e, eram, erai, era, erati, erau, în care se scrie e, deşi se pronunţă ie. 


2. Se scrie e în majoritatea neologismelor la început de cuvânt şi la 
început de silabă după o vocală: echipă, ecologie, ecou, ediţie, efort, egal, 
energie, elev, emisiune, erou, etaj, alee, idee, poem, poet. 


Exerciţiul. 109. Copiaţi cuvintele de mai jos şi scrieţi în locul punctelor 
litera e sau grupul ie. 


„d, „ri, „.cher, ...chipaj, ...cuator, ...ditură, ...goism, ...lan, ...licopter, 
„„.mMoţie, ...pocă, a ...rna, ...locvenţă, ...zătură, ...pidemie, ...popee, ...sle, 
„„.Şire, ...puşoară, ... piscop, ...rburi 

bo...r, ba...ră, a...r, fa...ton, ba..., băla..., ma...stru, pa..., ca...r, giuva...r, 
conde...r, fe...rie, ne...ducat, a re...dita, muze..., butoa..., epope..., curcube..., 
tranşe..., ştiube..., cre...z, cimpo...r, co...ziune, o...rit, po...zie, orto...pie, 

radio...misiune, co...chiper, pro...minent, cetaţu..., aflu...nt, du...], silu...tă, 
influ...nţă 

b...lşug, f...r, f...rbinte, f...re, p...dică, p...triş, a p...ri, p...troi, m...l, m..-z, 
m...leag, m...lodie, a v...ţui, v...rme, v...ci, m...rlă, m...rcuri 


$ 83. Diftongii ea şi ia 


1. Se scrie ia: 

- la început de cuvânt sau la început de silabă după o vocală (alternând 
sau nu cu ie): iarbă - ierburi, iarnă - ierni, băiat - băieţi, buruiană - 
buruieni, îndoială - îndoieli, nuia - nuiele, iar, iac, pleiadă, noian. 

Excepţie: pronumele personal ea. 

- după consoanele b, p, f, v când diftongul alternează cu ie: biată - biet, 
piatră - pietre, piaţă - pieţe, să fiarbă - fierbe, amiază - amiezi, viață - vieți. 


2. Se scrie în general ea după consoane (alternând de cele mai multe ori 
cu e): deal - deluşor, neagră - negru, seară - seri, moldovean - moldoveni, 
măsea - măsele, tocmeală - tocmeli, gheaţă - gheţuri. 


Exerciţiul 110. Copiaţi cuvintele de mai jos punând în locul punctelor 
literele omise. 


d...supra, totd...una, 1...fă, ...nuarie, ...rmaroc, să ...u, fo...lă, catif..., să 
p...rdă, z...mă, ţ...păn, chişinău...n, orhe...n, r...zem, s...mă, t...mă, fer...stră, 
îmbulz...lă, cheltu...lă, c...pă, făgădu...lă, ...răşi, ch...mă, ...tă, m...zănoapte, 
m...u, gh...tă, gh...ră, g...mantan, greş...lă, tinich..., angaj...ză, tăc...m, 
asemen..., orăş...n, roş...ţă, maramureş...n 


§ 84. Consoana s 


Se scrie s (nu z): 

- în cuvintele: disident, disidență, episod, mausoleu, plasmă, premisă, 
vernisaj, conclusiv, năprasnic, a smulge, a smuci, a sesiza; 

- în cuvintele terminate în -asm(ă), -ism(ă): entuziasm, sarcasm, 
marasm, agheasmă, fantasmă, mireasmă, plasmă, prismă, seism; 

- în cuvintele formate cu sufixul -ism: expresionism, liberalism, realism, 
simbolism, totalitarism, umanism. 

$ 85. Consoanele duble 


1. Se scrie nn în cuvintele derivate cu prefixul în- când cuvântul de bază 
începe cu n: a înnoi, a înnopta; 

2. Se scrie rr în cuvintele formate cu prefixul inter- când cuvântul de 
bază începe cu r: interregional. 

3. Se scrie ss în cuvintele formate cu prefixul trans- când cuvântul de 
bază începe cu s: transsiberian. 


Exerciţiul 111. Copiaţi cuvintele punând literele omise. 


a î...ădi, a î...ămoli, a î...eca, a î...ota, a î...ebuni, a î...ainta, a î...egura, a 
î...obila, a î...oda, a î...ora, î...ăscut, î...ainte, î...alt 


Exerciţiul 112. Analizaţi structura următoarelor cuvinte şi motivaţi 
ortografia lor. 


a înnădi, a înnegri, a înnisipa, a întrezări, a înnoroi, a îndesi, a îndigui, 
a îndoctrina 


$ 86. Despărțirea cuvintelor în silabe 


1. Consoana aflată între două vocale formează o silabă cu vocala 
următoare: ca-să, mo-ne-dă. 

2. Două consoane aflate între vocale, de obicei, se despart, prima 
rămânând la silaba dinainte, iar a doua trecând la silaba următoare: ac-cent, 
bol-nav, im-port, poş-taş. Dacă cea de a doua consoană este l sau r, ambele 
consoane trec la silaba următoare: co-dru, în-tre-prin-de-re, a-flu-ent, sti- 
clă. 

3. Când între vocale se află trei sau mai multe consoane, prima 
consoană rămâne la silaba dinainte, iar celelalte trec la silaba următoare: 
cin-ste, con-struc-ţi-e. Grupurile ct, ct, pt, pt precedate de consoane se 
despart: tinc-tu-ră, func-ţi-o-nar, sculp-tu-ră. 

4. Vocalele în hiat (când se rostesc una după alta) fac parte din silabe 
diferite: pa-u-ză, spa-ni-ol, so-ci-o-log, ne-o-grec. 

5. Diftongii şi triftongii alcătuiesc o silabă: fia-ră, flu-viu, lu-poai-că, 
spu-neau. 

6. Un diftong şi un triftong se despart de vocala precedentă: nu-ia, vo- 
ios, mâ-ni-oa-să, lă-mâ-ie, le-oai-că, vu-iau, cre-ioa-ne. 

7. La cuvintele derivate şi la cele compuse despărţirea în silabe se face 
ţinându-se seama de părţile componente: in-apt, dez-o-biş-nu-i, sub-îm-păr- 
ți-re, drept-unghi, nici-o-da-tă. 


Notă. Normele actuale admit despărţirea la sfârşit de rând a cuvintelor 
derivate şi a celor compuse atât după structură (ţinându-se cont de limita 
dintre elementele componente), cât şi după pronunțare: an-al-fa-bet / a- 
nal-fa-bet, in-e-gal / i-ne-gal, sub-or-do-nat / su-bor-do-nat, alt-un-de-va / 
al-tun-de-va, de-spre / des-pre. 


Exerciţiul 113. Arătaţi ce posibilităţi de despărţire au cuvintele de mai 
jos. Precizaţi regula aplicată pentru fiecare caz în parte. 


abstract, abundență, chintesenţă, constructor, fiindcă, hidrogen, 
înspăimântat, nuia, publicistică, rouă, sancţiune, subliniere, succesiv, 
şerpoaică, şoseaua, voioase 


Exerciţiul 114. Despărţiţi în silabe cuvintele de mai jos: 


abces, abnegaţie, accepţie, aclama, acuitate, adecvat, adineauri, aerian, 
afecţiune, alcoolism, alineat, amărăciune, amprentă, antiaerian, 
antreprenor, aproximație, atracție, aureolă, balustradă, binoclu, bucium, 
buruiană, camuflaj, capricios, caracteristic, caucazian, cauciuc, călăuză, 
căprioară, cândva, cârlionțat, cerealier, circumferință, circumstanţă, 
coliziune, contemporaneitate, constituţional, contravenţie, cooperativă, 
creion, delincvent, dezinfecta, dezaproba, dezorganiza, ecuaţie, epuiza, 
exclama, extraşcolar, foaier, giuvaiergiu, imperturbabil, infracţiune, 
intransigenţă, meteorologie, poiană, postdiluvian, punctuație, somptuos, 
succesiune,  subînțelege,  şiretlic, traiectorie, untdelemn, descriere, 
nestatornic, inexistent 

Formarea cuvintelor şi problemele de ortografie 
$ 87. Prefixul con- (com-, co-) 


1. Prefixul con- apare înainte de consoane surde şi sonore (cu excepţia 
lui b şi p): concetăţean, confrate, a conlucra. 

2. Prefixul com- se scrie înainte de b şi p: a combate, a compune. 

3. Prefixul co- se foloseşte înainte de vocale: a coexista, a coopera, a 
coopta. Această variantă poate apărea şi înaintea consoanelor: comesean, 
coraport. 


Exerciţiul 115. Formaţi derivate de la următoarele cuvinte folosind 
prefixele con-, com-, co-. Motivaţi ortografia lor. 


autor, asociat, bate, beligerant, director, echipier, exista, existenţă, 
federaţie, frate, interesa, judeţean, mesean, naţional, locatar, locui, ordona, 
participare, părtaş, producţie, proprietar, pune, raportor, referat, relaţie, 
rupe, sătean, scrie, semna, sens, sfătui, simţi, sfinţi, strânge, ştiinţă, topi, 
ţine, vieţui, vorbi, veni 


Exerciţiul 116. Alegeţi formele corecte ale cuvintelor ce urmează. 


a codensa - a condensa, conregizor - coregizor, covieţuitor - 
conveţuitor, comvorbire - convorbire, comstrângere - constrângere, 
colucrare - conlucrare, cofiguraţie - configuraţie, codiscipol - condiscipol, 
cofederativ -  confederativ, comcreştere - concreştere, cocentrare - 
concentrare, conpromiţător - compromiţător, conmutaţie - comutație, 
conmoştenitor - comoştenitor, conpătimi - compătimi 


$ 88. Prefixul in- (im-, i-) 


1. Se scrie in- înainte de vocale şi înainte de cele mai multe consoane: 
inegal, incorect, invizibil. 

2. Se scrie im- înainte de b şi p: impar, imperfect. 

3. Se scrie i- înainte de consoanele l, m, n, r: imaterial, ilogic, ilizibil, 
inavigabil, ireal. 

Exerciţiul 117. Formati derivate de la cuvintele de mai jos cu ajutorul 
prefixelor in-, im-, i-. 


legitim, matur, licit, memorabil, mobil, parisilabic, perceptibil, personal, 
posibil, calculabil, cert, consecvent, declinabil, egal, existent, expresiv, 
fructuos, inteligibil, just, solubil, suficient, tolerant 


Exerciţiul 118. Explicaţi de ce în cuvintele de mai jos se scriu diferite 
variante ale prefixului in- (im-, i-). 


ilegalitate, imoral, imparţial, impenetrabil, imperfecţiune, imprecis, 
imprevizibil, imprudent, impur, inacceptabil, inadecvat, inaplicabil, 
inatacabil, incertitudine, incompetent, inconştient, incoruptibil, incredibil, 
indiscutabil, inechitabil, inexprimabil, inobservabil, insalubru, instabil, 
insubmersibil, insuportabil, invalid 


§ 89. Prefixul în- (îm-) 


1. În majoritatea absolută a cazurilor se scrie în-: a înarma, a întări, a 
înscena. 
2. Se scrie îm- înainte de b şi p: a îmbărbăta, a împroprietări. 


Exerciţiul 119. Formaţi derivate de la cuvintele de mai jos folosind 
prefixele în- sau îm-. 


acru, aripă, aspru, bărbat, bătrân, bogat, bun, a crede, a depărta, 
galben, gheaţă, parte, piedică, povară, prieten, primăvară, proprietar, puţin, 
rob, a scrie, seară, semn, senin, străin, ştiinţă, tare, tânăr, trist, zece 


Exerciţiul 120. Motivaţi folosirea variantelor în-, îm- în cazul 
următoarelor cuvinte. 


a) a înălbi, a înăspri, a încălca, a încărunţi, a încercui, a încetăţeni, a 
încolona, a încolţi, a îndreptăţi, a îndruma, a înduioşa, a îndulci, a îndurera, 
a înfia, a înflăcăra, a înfierbânta, a înlănţui 

b) a îmbarca, a îmboboci, a îmboldi, a împacheta, a împăduri, a 
împestriţa, a împuşca 

§ go. Prefixul des- (dez-, de-) 


1. Se scrie des- în derivatele formate de la cuvintele care încep cu o 
consoană surdă: a desface, a descifra, a despărți. 

2. Se scrie dez- înainte de b, d, g, v, m, n, L r sau înainte de vocale: a 
dezbate, a dezdoi, a dezminţi, dezordine. 

3. Se scrie de- înainte de s, ş, j: a desăra, a deşuruba, a dejuca. 

Notă. Tot de- se scrie şi în unele cuvinte noi indiferent de sunetul iniţial 
al temei: deetatizare, declasat, a decontamina, a deconecta, a decoloniza, a 
decongela, a demonta, a despera, a detrona. 


Exerciţiul 121. Folosind diferitele variante ale prefixului des- (dez-, de- 
), formaţi derivate de la cuvintele de mai jos. 


acord, a amăgi, a bate, a califica, cântec, cătuşă, a centraliza, a 
completa, a concentra, a considera, a creşte, clei, echilibru, a echipa, frâu, 
iluzie, nădejde, a fereca, a gazifica, a informa, a lega, a materializa, a 
moşteni, a nichela, a numi, a prinde, a robi, a săvârşi, a sigila, a umfla, a 
zice, lanţ, rădăcină 


Exerciţiul 122. Analizaţi structura cuvintelor de mai jos şi motivaţi 
ortografia lor. Precizaţi regula ortografică aplicată. 


a) a debloca, a decolora, a decupla, a deforma, a degrada, a dejuga, a 
deregla, a detrona, a deşela, a devitaliza 

b) a descăleca, a descifra, a descoase, a despleti, a despacheta, a 
descuraja, a deseca, a desensibiliza, a desesiza, a desfătui, a desfiinţa, a 
desfunda, a despăduri, a desţeleni 

c) a dezarma, a dezaproba, a dezbobina, a dezgheţa, a dezgusta, a 
dezinfecta, deznădejde, a deznoda, dezordine, a dezrădăcina, a dezumaniza, 
a dezuni, a dezvinovăţi 


$ 91. Prefixul răs- (răz-, ră-) 


1. Se scrie răs- înainte de vocale şi consoane surde: răsalaltăieri, 
răspoimâne, a răsturna. 

2. Se scrie răz- în derivatele de la cuvintele care încep cu b, d, g, j, n: a 
răzbate, a răzgândi, a răzbubui, a răzbuna. 
3. Se scrie ră- înainte de s: a răsufla. 


Exerciţiul 133. Formaţi derivate de la cuvintele de mai jos cu ajutorul 
prefixelor răs-, răz-, ră-. 


a coace, a croi, a cumpăra, a fierbe, a frânge, a înţelege, a suna, a suci, a 
plăti, a zice, a tălmăci, a judeca, bunic 


§ 92. Prefixele ante- şi anti- 


Prefixul ante- este specializat pentru formarea cuvintelor cu sensul de 
„înainte“, „în faţă“, „anterior“ (antecalcul, antedată), iar prefixul anti- 
atribuie cuvintelor sensul de „împotrivă“ (antisocial, antibiotic, 
antiderapant). 

Notă. Cuvântul anticameră s-a încetățenit în limbă cu această formă 
fiind împrumutat din italiană sau din franceză. 


Exerciţiul 134. Analizaţi sensul cuvintelor de mai jos formate cu 
prefixele ante- şi anti-. 


antebraț,  antecalculaţie, a antedata, antediluvian, antenupţial, 
antepenultim, anteport, anteproiect, antestepă, antetitlu, antevorbitor, 
antiaerian, anticar, anticiclon, anticonstituţional, anticorosiv, anticorp, 
anticriză, antidemocratic, antidepresiv, antiderapant, antidrog, 
antiepidemic, antifurt,  antiglonţ, antigripal, antiguvernamental, 
antiinflamator, antiistorism, antijunimist, antimaterie, antimilitarism, 
antinaţional, antioxidant, antipoluant, antiradar, antiseismic, antişoc, 
antiştiinţific 


$ 93. Sufixele -eală (-ială), -ean (-ian) 


1. După consoane, deci şi după ş, j, s, Z, t, se scrie -eală, -ean: ameţțeală, 
greşeală, oboseală, moldovean, ieşean. 

2. După vocale se scrie -ială, -ian: cheltuială, tencuială, vasluian, 
chişinăuian. 

Exerciţiul 135. Formaţi derivate cu ajutorul sufixelor -eală (-ială), -ean 
(-ian) de la cuvintele de mai jos. 


a amăgi, a se căpătui, a căptuşi, a chibzui, a croi, fierbinte, a se foi, a 
gâfâi, a îmbâcsi, a se îmbulzi, a mormăi, a obloji, a obosi, a păcăli, a prăji, a 
răci, a sâcâi, a se scoroji, a spoi, a şovăi, a tocmi, a umezi 

Cluj, Dobrogea, Iaşi, Maramureş, Orhei, Soroca, Tulcea, Vrancea 


§ 94. Sufixul -eţe 
Sufixul -eţe are la finală e, nu ă: tinereţe, frumusețe. 


Exerciţiul 136. Formati derivate cu ajutorul sufixului -ețe de la 
următoarele cuvinte. 


blând, bătrân, cărunt, fin, just, nobil, strict, tandru, trist 
§ 95. Cuvintele compuse 


Substantive compuse 

1. Se scriu într-un singur cuvânt următoarele categorii de substantive: 

a) substantivele compuse alcătuite din cuvinte întregi existente 
independent în limbă şi care se comportă ca un singur cuvânt (se declină 
numai ultimul element): bunăstare, binefacere, dreptunghi, untdelemn, 
fărădelege; 

b) substantivele compuse care au în structura lor elemente de 
compunere fără existenţă independentă în limba română: aerogară, 
autoapărare, electrofizică, semilună, pomicultură, cardiogramă. 


2. Se scriu cu cratimă următoarele categorii de substantive: 

a) substantive compuse alcătuite din două substantive în nominativ care 
îşi păstrează individualitatea morfologică: câine-lup, redactor-şef, vagon- 
restaurant; 

b) substantive compuse alcătuite dintr-un substantiv în nominativ şi un 
substantiv în genitiv: traista-ciobanului, ciuboțica-cucului,; 

c) substantivele compuse alcătuite dintr-un substantiv şi un adjectiv sau 
dintr-un adjectiv şi un substantiv: argint-viu, bună-credință, rea-voinţă, 
liber-profesionist, sergent-major; 

d) substantivele compuse dintr-un numeral şi un substantiv: şapte-frați, 
prim-ministru; 

e) substantive compuse din două substantive legate prin prepoziţie: 
drum-de-fier, cal-de-mare, floare-de-leac; 

f) substantive compuse cu prepoziţia după: după-masă; 

g) substantive compuse având structura unor propoziţii sau fraze: gură- 
cască, lă-mă-mamă, nu-mă-uita, du-te-vino. 


Adjective compuse 
1. Se scriu într-un singur cuvânt următoarele categorii de adjective: 
- adjectivele compuse vechi: binefăcător, binevoitor, răufăcător, 
clarvăzător, atotştiutor, cuminte, cumsecade; 
- adjectivele compuse alcătuite din elemente de compunere care nu 
există independent în limbă: aerodinamic, neolitic, electromecanic, 
multilateral. 


2. Se scriu cu cratimă următoarele categorii de adjective: 

- adjectivele compuse alcătuite din două adjective existente de sine 
stătător în limbă: literar-muzical, roşu-portocaliu, galben-verde, roşu- 
aprins, social-economic, nord-american, sud-african, sud-dunărean; 

- adjectivele compuse formate din două adjective unite prin vocală de 
legătură: tehnico-material, anglo-german, româno-turc; 

- adjectivele compuse dintr-un adverb şi un adjectiv: aşa-zis, aşa-numit, 
nou-născut, sus-numit, sus-pus, propriu-zis. 


Exerciţiul 137. Explicaţi de ce cuvintele din prima grupă sunt scrise cu 
termenii sudati, iar cele din grupa a doua, cu cratimă. 


acupunctură, aerostat, anotimp, atotştiinţă, barocameră, binecuvântare, 
botgros, bunăvoie, bunăvoință, burtăverde, citatomanie, clarviziune, 
clarobscur,  concertmaistru,  demâncare, electromagnet, gastroscopie, 
gazoanalizator, hidrometrie, hidrocentrală, hipertensiune, miazănoapte, 
miazăzi, microfon, neurologie, portaltoi, primăvară,  pseudoştiinţă, 

scurtcircuit, semizeu, subtitlu, supraalimentaţie, telecomunicaţie, triplusalt, 
vicepreşedinte, termocentrală 

aducere-aminte, an-lumină, barba-ursului, broască-ţestoasă, bună- 
creştere, bună-cuviinţă, bun-gust, bun-rămas, bun-simţ, cal-putere, coate- 
goale,  contabil-şef, cotă-parte, crin-de-toamnă, cuvânt-cheie, dublu- 
decimetru, fierar-betonist, gura-leului, gură-spartă, guvern-marionetă, 
floarea-soarelui, iarba-fiarelor, încurcă-lume, împuşcă-n-lună, kilogram- 
forţă,  limba-şarpelui,  luare-aminte,  lupul-vrăbiilor,  maşină-capcană, 
maşină-unealtă, maţe-fripte, mărită-mă-mamă, ochiul-boului, pierde-vară, 
pistol-mitralieră, prim-plan,  proastă-creştere,  puşcă-mitralieră, rea- 
credinţă, sânge-rece, situaţie-limită, soarbe-zeamă, soare-răsare, stop- 
cadru, urs-de-mare, vagon-restaurant, vântură-ţară, viță-de-vie, vorbă- 
lungă, zgârie-brânză, zgârie-nori, zi-lumină, zi-muncă 


Exerciţiul 138. Deschideţi parantezele şi scrieţi corect substantivele 
compuse (într-un singur cuvânt sau cu cratimă). 


(rochiţa) rândunicii, (cal) putere, (port) ţigaret, (târâie) brâu, (vorbă) 
lungă, (ochiul) boului, (papă) lapte, (lăcătuş) mecanic, (nord) est, (tele) 
grafie, (după) prânz, (după) amiază, (dur) aluminiu, (meşter) lăcătuş, 
(radio) jurnal, (stat) major, (social) democraţie, (anarho) sindicalist, (vice) 
preşedinte, (micro) analiză, (macro) moleculă, (maşină) unealtă 


Exerciţiul 139. Explicaţi de ce cuvintele compuse din prima grupă sunt 
scrise cu termenii sudaţi, iar cele din grupa a doua, cu cratimă. 


anatomofiziologic, atotbiruitor, atotputernic, autobiografic, 
balneoclimateric, binecuvântat, cardiovascular, gastrointestinal, 
multicelular, multimilionar, petrolifer, pursânge, răuvoitor, supranatural, 
termochimic, trisilabic 

alb-gălbui, albastru-închis, alcalino-pământos, economico-financiar, 
est-european, galo-roman, greco-catolic, greco-latin, instructiv-educativ, 
istorico-filologic, lacto-vegetarian, literar-artistic, nord-estic, propriu-zis, 
social-cultural, sud-american, sud-estic, sus-menţionat, sus-citat, tehnico- 
ştiinţific, teritorial-administrativ 

Scrierea cu litere majuscule 


1. Se scriu cu iniţială majusculă: 

a) numele de persoane, pseudonimele şi poreclele: Grigore Vieru, Ion 
Creangă, Ion Luca Caragiale, Mihai Eminescu; 

b) numele proprii mitologice, religioase şi literare: Cristos, Dumnezeu, 
Apolon, Afrodita, Eros, Neptun, Poseidon, Zeus; 

c) numele proprii date animalelor: Grivei, Joiana, Murgu, Plăvan. 


Notă. Dacă numele propriu este alcătuit din mai mulţi termeni, 
majuscula este obligatorie la toţi termenii, cu excepţia cuvintelor ajutătoare: 
Baba-Cloanţa, Păsări-Lăţi-Lungilă, Statu-Palmă-Barbă-Cot, 


2. Se scriu cu iniţială majusculă la toţi termenii, cu excepţia cuvintelor 
ajutătoare: 

a) numele aştrilor şi al constelaţiilor: Luceafărul, Luceafărul-de-Seară, 
Marte, Pluton, Saturn, Uranus, Ursa-Mare, Ursa-Mică, Venus; 


b) numele entităţilor geografice şi teritorial-administrative: Bucovina, 
Capul Bunei Speranțe, Carpaţi, Curtea de Argeş, Dunăre, Franța, Marea 
Neagră, Munţii Apuseni, Oceanul Îngheţat de Nord, Oceanul Pacific, Olimp, 
Peninsula Balcanică, Statele Unite ale Americii, Valea Prahovei; 


Observaţie. Termenii generici: baltă, câmpie, deal, deltă, insulă, lac, 
mare, munte, ocean, peninsulă, pârâu, vale, vârf; alee, bulevard, cale, judeţ, 
pasaj, piaţă, sat, stradă, şosea etc.: 

a) când nu fac parte din denumire, se scriu cu iniţială mică: bulevardul 
Ştefan cel Mare, munţii Alpi, râul Prut,; 

b) când fac parte din denumire, fiind urmate de un substantiv în 
genitiv, de un substantiv cu prepoziţie, de un adjectiv sau de un numeral, se 
scriu cu literă majusculă: Bulevardul 1848, Câmpia Transilvaniei, Delta 
Dunării, Marea Caraibilor, Munţii Apuseni, Oceanul Atlantic, Valea Prahovei. 


c) denumirile oficiale ale organelor şi organizaţiilor de stat şi politice 


naţionale sau internaţionale, ale întreprinderilor şi instituţiilor de tot felul: 
Camera Lorzilor, Editura Ştiinţifică, Ministerul Afacerilor Externe, 

Organizaţia Națiunilor Unite, Uniunea Artiştilor Plastici, Uniunea 
Europeană,; 


d) denumirile evenimentelor şi ale marilor epoci istorice: Antichitatea, 
Evul Mediu, Iluminismul, Primul Război Mondial, Războiul de Independenţă, 
Renaşterea, Unirea Principatelor, 


e) denumirile sărbătorilor laice (naţionale şi internaţionale) sau 
religioase: Anul Nou, Buna Vestire, Crăciunul, Înălţarea, Învierea Domnului, 
Paşti, Ziua Europei, Ziua Internaţională a Muncii. 


3. Se scriu cu iniţială majusculă numai la primul cuvânt titlurile 
publicaţiilor periodice, ale operelor literare, ştiinţifice, artistice, precum şi 
denumirile documentelor de importanţă naţională sau internaţională: 
Amintiri din copilărie, Codul de procedură civilă, Convorbiri literare, Dacia 
literară, Declaraţia universală a drepturilor omului, Descrierea Moldovei, 
Limba română (revistă), Luceafărul, Odiseea, O scrisoare pierdută, Rapsodia 
română. 


Exerciţiul 140. Motivaţi de ce substantivele evidenţiate se scriu cu 
literă majusculă. 


1. Ştafete călări străbăteau drumul Câmpulungului, spre Vâlcea şi Olt, 
alţii spre Giurgiu şi Târgovişte şi spre Brăila şi în sus, spre trecătorile 
Branului şi Turnu Roşu. (E. Camilar). 2. Este puterea Romei, cetate de pe 
râul Tibru, fundată de Romulus şi Remus, feciorii zeului neîmblânzit al 
războiului Marte, şi ai vestalei Rhea Silvia, cei alăptaţi în fragedă pruncie de 
o lupoaică. (A. Mitru). 3.Cei cu toporul dau jos brazii din pădure şi-i duc la 
apa Bistriței, după aceea îi fac plute pe care le mâna până la Galaţi, la 
marginea lumii. (M. Sadoveanu). 4.Văzând Făt-Frumos că Strâmbă-Lemne 
n-a făcut nicio ispravă a hotărât să rămâie de pândă Sfarmă-Piatră. (I. 
Creangă). 5. Eminescu şi-a petrecut toate clipele vieţii lui lucrând, fiindcă nu 
se socotea îndeajuns de pregătit pentru ceea ce voia să facă. (I. Slavici). 6. 
Nichifor Lipan plecase de acasă după nişte oi, la Dorna. (M. Sadoveanu). 7. 
Când am coborât la Paşcani, răsărea soarele-n negura Siretului (M. 
Sadoveanu). 8. O luau, unii spre Rucăr, alţii pe drumul Târgoviştei, alţii 
spre Curtea-de-Argeş. (V. Eftimiu) 

Exerciţiul 141. Scrieţi în locul punctelor literele - majuscule sau mici - 
care lipsesc. 


1. Reforma a fost iniţiată de ...inisterul ...ulturii. 2. ...dunarea 
„„arlamentară a  ...onsiliului ...uropei a cerut luarea unor măsuri de 
protecţie efectivă a populaţiei civile. 3. Cererea de autorizare se adresează 
„„inisterului ...ustiţiei. 4. Oficialii ...niunii ...uropene au apreciat că există 
dificultăţi serioase în implementarea măsurilor stabilite 


Exerciţiul 142. Explicati întrebuinţarea literelor majuscule în cuvintele 
de mai jos. Identificati regula care se aplică în aceste cazuri. 


Vasile, Ştefan, Radu Popescu, Cuza-Vodă, Ion Heliade Rădulescu, Barbu 
Ştefănescu-Delavrancea, Mircea Eliade, Hasan-Paşa, Făt-Frumos, Muma- 
Pădurii, Sfarmă-Piatră, Roşu-Împărat, Mihai Viteazul, Hercule, Venera, 
Zeus, Azor, Ursu 


Acordul de Liber Schimb Central-European, Asociaţia Europeană a 
Liberului Schimb, Autoritatea Europeană pentru Protecţia Datelor, Banca 
Centrală Europeană, Comitetul Economic şi Social European, Comisia 
Comunităţilor Europene, Consiliul Uniunii Europene, Fondul Global de 
Mediu, Fondul Monetar Internaţional, Organizaţia Internaţională a Muncii, 
Organizaţia Mondială a Comerţului, Parlamentul European, Preşedinţia 
Consiliului Uniunii Europene 


Principatul Liechtenstein, Regatul Unit al Marii Britanii şi Irlandei de 
Nord, Confederaţia Elvețiană, Marea Neagră, Oceanul Indian, Orientul 
Mijlociu, Republica Franceză, Republica Italiană, America de Sud, Europa 
Centrală şi de Est, Pacificul de Vest 


Carta drepturilor fundamentale a Uniunii Europene, Convenţia 
europeană pentru apărarea drepturilor omului şi a libertăților 
fundamentale, Convenţia Organizaţiei Naţiunilor Unite asupra dreptului 
mării 

Ortografia părţilor de vorbire 
Ortografia substantivelor 
§ 96. Desinenţe 


1. Substantivele masculine cu rădăcina terminată în -i au la plural 
nearticulat -ii (i din rădăcină + i desinenţa de plural) şi la plural articulat - 
iii: copil — copii - copiii. 

2. Substantivele neutre terminate în -iu şi cele feminine terminate în -ie 
(după consoană) se scriu la plural nearticulat cu doi -i: studiu - studii, 
excursie - excursii. 

3. Forma de plural a substantivelor masculine terminate în -x se scrie 
cu -cş: sfinx - sfincşi, linx - lincşi, fenix - fenicşi. 


Exerciţiul 143. Scrieţi, după modelele de mai jos, forma de plural a 
substantivelor şi explicaţi ortografia lor. 


Model: un surugiu - nişte surugii - surugiii 
un deceniu - nişte decenii - deceniile 
o câmpie - nişte câmpii - câmpiile 


acvariu, cazangiu, concediu, condiţie, deceniu, domeniu, emoție, 
exerciţiu, explicaţie, fiu, fluviu, formaţie, geamgiu, istorie, observaţie, 
oficiu, onorariu, mileniu, primejdie, privilegiu, scenariu, scrumbie, sediu, 
studiu, tinichigiu, uliu, vizitiu 


Exerciţiul 144. Motivaţi care este forma de plural recomandabilă. 


umăr - umeri - umere, bici - bice - biciuri, chibrit - chibrituri - 
chibrite, pârâu - pâraie - pârâuri, zero - zerouri - zeruri, radio - radiouri - 
radiuri, albină - albine - albini, caracteristică - caracteristici - 
caracteristice, regulă - reguli - regule, biruinţă - biruinţe - biruinţi, 
cunoştinţă - cunoştinţe - cunoştinţi, salată - salate - sălăţi, balama - 
balamale - bălămăli 

§ 97. Alternanta sunetelor 


1. Alternanţa z/j, care se întâlneşte la cuvintele vechi (mânz - mânji, 
obraz - obraji), nu este admisă de cuvintele noi: chinez - chinezi, englez - 
englezi, sturz - sturzi. 

2. Alternanţa a/ă nu se mai realizează într-o serie de cuvinte mai noi: 
cataramă - catarame (nu *cătărămi), fabrică - fabrici (nu *făbrici), staţie - 
stații (nu *stăţii), balama - balamale (nu *bălămăli). 

3. Alternanta d/z nu se produce în cazul unor substantive neologice de 
tipul monedă - monede (nu *monezi). 


Exerciţiul 145. Puneti la plural substantivele de mai jos. 


albanez, burghez, cneaz, francez, grumaz, irlandez, japonez, matroz, 
polonez, praz, suedez, viteaz, vietnamez 

aşchie, basma, beregată, cană, capcană, casă, cataramă, cazma, chitanţă, 
ciocolată, companie, cratiţă, cravată, decorație, ecuaţie, informaţie, 
îngheţată, organizaţie, mahala, manta, medalie, palmă, panoramă, puşlama, 
reclamaţie, salată, sapă, tarabă, telegramă 

cadă, ghirlandă, oglindă, marmeladă, paradă, placardă, serenadă 


$ 98. Cazul genitiv-dativ singular articulat 
al substantivelor feminine 


Substantivele feminine formează cazul genitiv-dativ singular articulat 
de la forma corespunzătoare nearticulată, la care se adaugă articolul -i: 


N.A. plural nearticulat G.D. singular G.D. singular articulat 
nearticulat hotărât 

(nişte) case — (unei) case — case+i 

(nişte) mări (unei) mări mări+i 

(nişte) femei (unei) femei femei+i 

(nişte) stele (unei) stele stele+i 


e Drept mijloc de control pentru stabilirea formei de genitiv-dativ 
singular a substantivelor feminine ne poate servi forma de plural a 
acestora: 

o țară — două țări — unei ţări — ţării. 


Notă. Fac excepţie de la această regulă: 

a) substantivele feminine terminate în -ie (după consoană): vie, familie, 
victorie. Ele formează genitiv-dativul singular articulat de la nominativul 
singular nearticulat: o bătălie — bătăliei (dar: unei bătălii). 


b) câteva substantive feminine care au la plural desinenţa -uri: blană — 
blănuri, marfă — mărfuri, ceartă — certuri. Acestea au la genitiv-dativ 
singular articulat o desinenţă diferită de cea de nominativ singular: o marfă 
— (unei) mărfi — mărfi+i, o ceartă — (unei) certe — certe+i. 

e Unele dintre aceste substantive pot avea forme paralele de plural: 
mărfuri / mărfi, treburi / trebi, vremuri / vremi. În cazul lor, desinenţa de 
genitiv-dativ singular coincide cu una dintre desinenţele de plural: o blană 
— (unei) blăni — blăni+i. 


c) unele substantive feminine defective de plural, terminate în -e: 
acuratețe, justeţe, nobleţe, tandrețe, foame, sete etc. Au la genitiv-dativ 
singular aceeaşi desinenţă ca şi la nominativ singular nearticulat: o foame 
— (unei) foame — foame+i. 


d) substantivele feminine invariabile după număr. Ele păstrează la 
genitiv-dativ singular desinenţa de nominativ singular: o luntre — (unei) 
luntre — luntre+i. 


Exerciţiul 146. Scrieţi formele de genitiv-dativ singular articulat ale 
substantivelor de mai jos. 


Model N.A. sg. nearticulat G.D. sg. nearticulat G.D. sg. articulat 
gradină (unei) grădini grădinii 


basma, cheie, ciocănitoare, cingătoare, clipă, dimineaţă, foaie, lege, 
libertate, floare, manta, noapte, pasăre, ploaie, săptămână, scânteie, stradă, 
teroare, vânătoare, zi 

academie, administraţie, bucurie, calorie, câmpie, datorie, familie, 
farmacie, fotografie, hârtie, librărie, vitejie 

carne, iarbă, lipsă, leafă, mâncare, sare, vreme 

acuratețe, justeţe, nobleţe, sete, tandreţe 
cicatrice, dansatoare, elice, iesle, învăţătoare, tranşee, trecătoare, 
vizitatoare 


Exerciţiul 147. Puneţi substantivele din paranteze în cazul genitiv. 


scrisoarea (soră), absolvirea (şcoală), filele (carte), problemele (ştiinţă), 
acoperişul (casă), hotarele (ţară), sfârşitul (lună), semnificaţia (poezie), 
colțul (stradă), lumina (zi), marginea (prăpastie), prietena (fiică), tăria 
(băutură), braţul (macara) 


Ortografia articolelor 


§ 99. Articolul hotărât enclitic 
Alipirea articolului substantival hotărât 
la substantivul determinat 


Articolul substantival hotărât în cazul nominativ-acuzativ singular se 
alipeşte la substantiv prin următoarele procedee: 

- se adaugă desinenţei: codru+[, frate+le, floare+a, râu+l, nume+le; 

- se leagă cu ajutorul vocalei -u-: băiat+u+[, tei+u+[, stea+u+a, zi+u+a, 
drum+u+l, grai+u+l; 

- se substituie desinenţei: tată+a = tata; fată+a = fata; istorie+a = 
istoria. 


Notă. Substantivul tată are două forme articulate hotărât la singular: 
tata şi tatăl. Ultima este folosită cu un determinativ: tatăl meu, tatăl lui. 


Exerciţiul 148. Alcătuiţi forma articulată hotărât a substantivelor de 
mai jos şi arătaţi modalitatea de alipire a articolului la substantivul 
determinat. 


actor, basma, carapace, carte, cartier, cărbune, cicatrice, copil, deal, 
dinte, erou, familie, halva, inimă, întrebare, întreprindere, lege, mare, 
munte, nuia, ochi, oraş, peşte, plai, popă, prieten, patrie, poezie, rezolvare, 

soră, stilou, şarpe, tablou, teatru, ţăran, ulei, unchi, victorie 

$ 100. Articolul hotărât proclitic lui 


Din categoria substantivelor care formează genitiv-dativul cu ajutorul 
articolului hotărât proclitic lui (apare ca un cuvânt de sine stătător aşezat 
înaintea substantivului) fac parte: 

a) substantivele proprii masculine nume de persoană: lui Ion, lui 
Gheorghe, lui Ştefănescu; 

b) unele substantive proprii feminine nume de persoană: lui Carmen, 
lui Jeni; 

c) unele substantive comune simple sau compuse: lui nenea, lui tanti, 
lui vodă, lui flămânzilă, (la mijlocul) lui ianuarie; 

Notă. Pentru câteva dintre aceste substantive sunt posibile două forme 
de genitiv-dativ: una cu articolul hotărât enclitic (-i) şi alta cu articolul 
hotărât proclitic (lui): badei / lui badea, tatei / lui tata, tătucăi / lui tătuca. 

d) substantive comune termeni de rudenie însoţite de adjective posesive 
conjuncte: lui frate-meu, lui tată-său, lui bunicu-său. 


Notă. Folosirea articolului hotărât proclitic pe lângă numele proprii 
feminine (lui Maria, lui Ioana) este nerecomandabilă. Formele literare sunt: 
Mariei, Ioanei. 


Exerciţiul 149. Subliniaţi substantivele însoţite de articolul hotărât 
proclitic lui şi precizaţi cazul fiecărui substantiv. 


1. lar mama lui bădiţa Vasile îşi petrecea băietul la Piatra, bocindu-l ca 
pe un mort! (I. Creangă). 2. Îi zicea poiana lui Vlădică Sas. (M. Sadoveanu). 
3. Aprinde lumânarea din el şi potriveşte-l frumos la căpătâiul lui tată-tău. 
(M. Sadoveanu). 4. Lui Nilă însă îi plăcuse atât de mult ce făcuse încât se 
veseli şi mai tare. (M. Preda). 5. Îi venea să turbeze gândindu-se că 
pământurile lui Vasile Baciu vor înmulţi averea lui George. (L. Rebreanu). 6. 
Inima lui Ion zvâcni sălbatec de bucurie. (L. Rebreanu). 7. Eram în gimnaziu 
când am citit primele poezii ale lui Eminescu. (A Vlahuţă). 8. Zăpada, 
subţiată mereu către sfârşitul lui februarie, la sfârşitul lui martie se topi de 
tot sub adierile vântului de la miazăzi. (I. Agârbiceanu). 9. Cocoşilă întoarse 
capul fulgerător şi privirea sa se întâlni cu a lui Ţugurlan. (M. Preda) 

$ 101. Articolul genitival 


Articolul genitival precedă un substantiv în genitiv acordându-se în gen 
şi număr cu termenul regent: 


m. sg.: acest copil al fratelui f. sg.: această carte a elevului 
m. pl.: aceşti copii ai fratelui f. pl.: aceste cărți ale elevului 


Notă. Formele articolului genitival al, a, ai, ale pot fi confundate cu 
grupurile alcătuite din prepoziţia a şi formele neaccentuate ale pronumelui 
personal -l, -i, le: 

(încep) a-l căuta, a-i căuta, a le căuta; (nu îndrăznesc) a-i vorbi, a le 
vorbi 


e În delimitarea acestor două unităţi de limbă, se va ţine cont de 
următoarele: 

- articolul stă totdeauna înaintea unui substantiv în genitiv care este 
numele posesorului: fratele cel mare al bunicului; 

- grupurile a-l, a-i, a le se află înaintea unui verb la infinitiv, iar forma 
neaccentuată a pronumelui personal poate fi substituită prin forma 
accentuată a acestui pronume: 


înainte de a-l vedea = înainte de a vedea pe el 
până a-i spune = până a spune lui 
pentru a le întreba = pentru a întreba pe ele 


Exerciţiul 150. Precizaţi genul şi numărul articolului genitival şi cele 
ale substantivului cu care se face acordul. 


1. În depărtare se pierd liniile încâlcite ale dealurilor întunecate de 
desimea codrilor. (A. Vlahuţă). 2. În pasul domol al calului, Vitoria cugeta 
cu privirile posomorâte. (M. Sadoveanu). 3. Ochii umezi ai copilului, trişti 
ca două viorele ofilite, se uitau cu neîncredere la faţa împietrită a 
bătrânului. (M. Sadoveanu). 4. Luminile întârziate ale satelor clipesc, ca 
nişte licurici, printre crengile copacilor. (A. Vlahuţă). 5. Brobonit de rouă, 
pământul doarme încă în lumina umedă şi nehotărâtă a dimineţii. (A. 

Vlahuţă). 6. În acei ani ai tinereţii, nopţile-mi păreau mai scurte. (M. 
Sadoveanu). 7. Ba, sunt de toate, ziseră cele două, dar sunt ale mămucăi. (l. 
Creangă). 8. Mi-ai arătat atâtea moşii boiereşti. Dar ale ţăranilor unde sunt? 
(L. Rebreanu) 


Exerciţiul 151. Completaţi spațiile punctate cu formele 
corespunzătoarele ale articolului genitival. 


Prima zi ... anului. Acest prieten ... fratelui. Unii locuitori ... capitalei. 
Razele fierbinţi ... soarelui. Zilele calde ... verii. Apa sărată ... mării. Suflarea 
duşmănoasă ... crivăţului. Vârfurile maiestuoase ... munţilor. Sclipirile 
orbitoare ... fulgerelor. Vocea răguşită ... copilului. Frumoasele străzi ... 
acestui oraş. Centrul de presă ... guvernului. Cei mai buni elevi ... clasei 
noastre. Problemele cele mai importante .... ştiinţei. Medalia de aur ... 
sportivului. Apa limpede ... izvorului 


Exerciţiul 152. Puneţi pe lângă fiecare dintre substantivele de mai jos 
câte un substantiv în cazul genitiv însoţit de articolul genitival şi faceţi 
acordul acestui articol cu substantivul determinat la singular şi plural. 


Model: o floare a fetei — nişte flori ale fetei 


Cămaşă, cerere, cadou, telegramă, rezultat, roman, piesă, poezie, 
monument, întrebare, casă. 


Exerciţiul 153. Puneţi în locul punctelor formele corespunzătoare ale 
articolului genitival. 


1. Din dezbaterile amănunțite ... femeilor, a ieşit o rânduială bună. (M. 
Sadoveanu). 2. Asta însă pentru puţină vreme, căci biruinţa deplină ... 
soarelui nu putea să întârzie. (M. Sadoveanu). 3. Eu am fost întotdeauna 
amantul nestrămutat ... marilor privelişti ... naturii. (C. Hogaş). 4. De după 
un cot ... muntelui se iviră mai multe căruţe şi câţiva oameni care le mânau. 
(V. Eftimiu). 5. Şi abia atunci ascultă cele douăsprezece bătăi ... orologiului 
Mitropoliei, de mult stinse. (I. Teodoreanu). 6. Întreaga noapte se umple 
parcă de chiparoşi negri, aşa cum îi picta el, deasupra cărora ard stelele 
adevărate ale cerului. (O. Paler). 7. Până una-alta, doarme într-o baracă, pe 

nenumăratele şantiere ... Bucureştiului sau ... altor oraşe, şi nu dă prin satul 
lui cu lunile. (M. Preda). 8. Nicio perdea nu acoperea ochiurile de geam, 
pline de un praf străvechi, pe care se vedeau bine urmele picăturilor de 
ploaie şi ... melcilor fără casă. (G. Călinescu) 


$ 102. Articolul adjectival 


Articolul adjectival 1) funcţionează ca element de legătură între un 
substantiv şi determinantul său (băiatul cel mic, podul cel de aramă, fata cea 
de acolo), 2) substantivează un adjectiv sau un numeral (cei buni, cei doi) 
sau 3) formează gradul superlativ al adjectivelor şi al adverbelor (cel mai 
harnic, cel mai repede). 

Notă. Formele articolului adjectival cel, cea, cei, cele (se scriu într-un 
singur cuvânt) pot fi confundate cu grupurile ce-l, ce-a, ce-i (se scriu cu 
cratimă) şi cu grupul ce le (se scrie în cuvinte separate). 


e Există următoarele mijloace de control: 

- articolul adjectival poate sta înaintea unui adjectiv, numeral, 
substantiv sau adverb cu prepoziţie: cel cuminte, cei trei, cel de lemn, cea de 
ieri; 

- grupurile de cuvinte se află de obicei înaintea unui verb sau a unei 
alte părţi de vorbire şi se pot separa: 


Ce-l doare? = Ce îl doare? 
Ce-a luat? = Ce a luat? 
Ce-i acolo? = Ce e acolo? 


Exerciţiul 154. Copiaţi propoziţiile de mai jos punând în locul punctelor 
formele articolului adjectival care lipsesc. 


1. Ş-apoi aşa am învăţat eu a preţui pe omul ... cu inima bună. (M. 
Sadoveanu). 2. Lăsară din nou frânghia şi scoase şi pe fata ... mijlocie. (P. 
Ispirescu). 3. ... mai mici, de foame-aduşi, se scâncesc şi plâng grămadă. (G. 
Coşbuc). 4. Trăiesc acei ce vor să lupte, iar ... fricoşi se plâng şi mor. (G. 
Coşbuc). 5. Să n-ai nicio grijă, mămucă, apucară cu gura înainte ... mai 
mari. (I. Creangă). 6. ... doi musafiri suiră pe prispă şi scoaseră glugile. (I. 
L. Caragiale). 7. Nunta se făcu în casa ... nouă a lui Gheorghe. (L. 

Rebreanu). 8. Când înţelese că nu-i nimeni în apropiere să-i spună vestea ... 
mare, lăsă oile în luncă şi alergă la ... mai apropiat plug. (I. Agârbiceanu). 9. 
Cine nu ştie că iepurele e ... mai fricos animal? (I. Agârbiceanu). 10. Şi ... 
fricoşi se apără când e vorba de viaţă şi de moarte. (I. Agârbiceanu) 


Exerciţiul 155. Deschideţi parantezele şi scrieţi forma corectă. Explicaţi 
alegerea făcută. 


1. Ia spune-ne şi nouă (ce-a; cea) ieşit. (M. Preda). 2. Zâna (ce-i; cei) sta 
în faţă îl privea cu ochi fermecători. (Al. Odobescu). 3. După (cei; ce-i) dădu 
copilului de mâncare, bunicul ieşi în curte. (I. Agârbiceanu). 4. Vor deveni 
ce-au fost de-a pururi: caişii, zarzării şi prunii, banalii pomi din faţa casei 
(cei; ce-i) ştim de atâtea primăveri. (D. Anghel). 5. Când s-a văzut scăpat, 
fuga speriat la prepeliţă să-i spuie (cea; ce-a) păţit. (|. Al. Brătescu- 
Voineşti). 6. Când văzu că de la el nu poate afla nimic, se hotărî să 
pornească pe urmele lui să vadă (cei; ce-i) cu minunea asta. (I. 
Agârbiceanu). 7. Spuneţi-mi (cei; ce-i) dreptatea? (Ce-i; cei) tari se 
îngrădiră cu-averea şi mărirea în cercul lor de legi. (M. Eminescu). 8. Dac- 
ar fi citit aici, el afla (cei; ce-i) un arici. (T. Arghezi). 9. (Ce-i; cei) colo sus, 
în ceruri, în zenit? (T. Arghezi). 10. Aş vrea să mă conving (ce-i; cei) cu 
zvonurile care umblă în jurul lui. (I. Agârbiceanu). 11. Şi ceea (cei; ce-i) mira 
pe săteni era zâmbetul acela luminos. (I. Agârbiceanu). 12. Însă Onu 
mirosea primejdia (ce-l; cel) aştepta şi le scăpa totdeauna din mână. (I. 
Agârbiceanu). 13. De multe ori, trecătorii de pe drum deschid portiţa să 
vadă (ce-i, cei). (I. Agârbiceanu). 14. Aici se întindea ţara (ce-a; cea) veche, 
cu satele vechi. (Cezar Petrescu) 


Ortografia adjectivelor 


1. Adjectivele terminate la masculin singular în -iu se scriu la pluralul 
nearticulat cu -ii, iar la nominativ-acuzativul plural articulat cu -iii: zglobiu 
- zglobii - zglobiii. 

2. Adjectivele terminate la feminin singular în -ie se scriu la plural 
nearticulat cu doi i: zglobie - zglobii. 

Exerciţiul 156. Formati, după modelele de mai jos, pluralul adjectivelor 
şi explicaţi ortografia lor. Folosiţi pe lângă fiecare adjectiv câte un 
substantiv. 


Model: m.: (părinte) grijuliu (părinți) grijulii  grijuliii (părinți) 
f.: (mamă) grijulie (mame) grijulii 


argintiu, auriu, durduliu, cenușiu, pământiu, proprie, viu, trandafiriu, 
fumuriu 


Genitiv-dativul singular articulat hotărât al adjectivelor feminine 
terminate în -ie (aurie) se formează de la nominativ-acuzativul singular 


nearticulat: 


N.-A. sg. nearticulat G.-D. sg. articulat hotărât 


aurie auriei (toamne) 
proprie propriei (case) 
grijulie grijuliei (mame) 


Exerciţiul 157. Formati genitiv-dativul singular articulat hotărât de la 
următoarele adjective. 


albăstrie, argintie, cafenie, castanie, cărămizie, durdulie, liliachie 
obligatorie, stranie, timpurie, trandafirie, vişinie 


Ortografia pronumelor 


$ 103. Pronumele personal 
Formele neaccentuate ale pronumelui personal 
folosite în construcţii cu un verb 
A. Construcţii cu verbe la perfectul compus 
şi la condiţional-optativ 


Formele neaccentuate ale pronumelui personal în dativ (îmi, îți, îi, ne, 
vă, le) şi în acuzativ (mă, te, îl, o, ne, vă, îi, le) stau înaintea verbului auxiliar 
din structura unui verb la perfectul compus sau la modul condiţional- 

optativ, fiind legate de verbul auxiliar prin cratimă. În aceste contexte se 
folosesc formele neaccentuate legate ale pronumelui personal: 


D.: mi-, ți-, i-, ne-, v-, le- A.: m-, te-, l-, ne-, v-, i-, le-; 
Verbul la: 
perfectul compus condițional-optativ 
prezent perfect 

Pronumele la: a) dativ 
mi-a spus mi-ar spune mi-ar fi spus 
ti-a spus ti-ar spune ti-ar fi spus 
i-a spus i-ar spune i-ar fi spus 
ne-a spus ne-ar spune ne-ar fi spus 
v-a spus v-ar spune v-ar fi spus 
le-a spus le-ar spune le-ar fi spus 
b) acuzativ 
m-a văzut te-ar vedea te-ar fi văzut 
te-a văzut l-ar vedea l-ar fi văzut 
l-a văzut ar vedea-o ar fi văzut-o 
a văzut-o m-ar vedea m-ar fi văzut 
ne-a văzut ne-ar vedea ne-ar fi văzut 
v-a văzut v-ar vedea v-ar fi văzut 
i-a văzut i-ar vedea i-ar fi văzut 
le-a văzut le-ar vedea le-ar fi văzut 


Notă. Pronumele o se pune după verbul de conjugat, legându-se de 
acesta prin cratimă: 
am întrebat-o, aş ruga-o, aş fi văzut-o. 


Exerciţiul 158. Deschideţi parantezele şi scrieţi corect formele 
neaccentuate ale pronumelui personal. 


1. (Mă)a luat repede ca să mă sperie. (Z. Stancu). 2. (Ne)a dat câte trei 
mere şi un covrig. (B. Şt. Delavrancea). 3. (Îi)am mărturisit bunicului 

părerea mea (M. Sadoveanu). 4. Când (îl)a văzut, când (îi)a văzut aripa 
ruptă a înţeles că era pierdut (I. Al. Brătescu-Voineşti). 5. (îi)au pus în 
palmă toţi banii şi el (le)a lăsat lor toate oile. (M. Sadoveanu). 6. De aceea 
(le)am lăsat pe fete să râdă până li s-a duce gura la ureche. (I. Creangă). 7. 
Vezi? Nu (îţi)am spus eu că tutunul nu e lucru bun. (I. L. Caragiale). 8. Când 
(îl)au împresurat cărăuşii şi (îl)au cercetat, (îi)au găsit picioarele dinainte 
rupte. (M. Sadoveanu). 9. Îşi aduse aminte cât (îi)a fost de dragă Florica. (L. 
Rebreanu). 10. Să ştii că (îmi)a furat(o) cineva. (I. Al. Brătescu-Voineşti). 11. 
(Le)am întrebat şi nu (îmi)au răspuns. (Z. Stancu). 12. Într-adevăr n-am 
mai văzut(0). (M. Sadoveanu). 13. Nu (îi)ai spus că (îl)am căutat? (I. L. 
Caragiale). 14. (ÎDau luat de picioare, (îl)au învârtit, (îl)au scuturat, (Jau 
frecat, până (îi)a venit iar sufletul la loc. (I. L. Caragiale) 


Exerciţiul 159. Deschideţi parantezele şi scrieţi corect formele 
neaccentuate ale pronumelui personal. 


1. Un atac însă (îi)ar răsturna toate planurile. (L. Rebreanu). 2. 
Înţelegeam că pe el nu (îl)ar fi jignit, niciodată, un astfel de răspuns. (Camil 
Petrescu). 3. Spuneam, asta în glumă, fireşte, dar dacă (mă)ar fi invitat cu 
adevărat, nu ştiu, zău, ce aş fi făcut. (Camil Petrescu). 4. Domnule căpitan, 
(vă)aş ruga să-mi daţi voie sâmbătă şi duminică la Câmpulung. (Camil 
Petrescu). 5. Atunci (îţi)aş fi lăsat eu o zestre ca aceea! (I. Agârbiceanu). 6. 
Fără de ea câinii (îl)ar fi mâncat. (M. Preda). 7. Cel puţin de (îmi)ar ieşi un 
urs înainte! (C. Hogaş). 8. Nu vrea să plece, orice (îi)aş făgădui. (T. Arghezi) 


B. Construcţii cu verbe la conjunctiv 
şi la viitor II indicativ 


Formele neaccentuate ale pronumelui personal în dativ şi în acuzativ se 
intercalează între conjuncţia să şi verbul de conjugat în structura unei 
forme verbale la modul conjunctiv sau viitorul II indicativ. Unele dintre 
formele pronumelui personal se leagă de conjuncţia să prin liniuţă: 

Pronumele la: 


prezent 
a) dativ 


să-mi spună 
să-ți spună 
să-i spună 


b) acuzativ 
să-l ajute 


s-o ajute 
să-i ajute 


Verbul la: 
conjunctiv 


perfect 


să-mi fi spus 
să-ţi fi spus 
să-i fi spus 


să-l fi ajutat 
s-o fi ajutat 
să-i fi ajutat 


indicativ 
viitor II 


are să-mi spună 
are să-ţi spună 
are să-i spună 


are să-l ajute 
are s-o ajute 
are să-i ajute 


Exerciţiul 160. Deschideţi parantezele şi scrieţi corect formele 
neaccentuate ale pronumelui personal. 


1. Nu vrei să facem schimb? Să(îţi) dau capra asta şi să(îmi) dai gâsca. 

(|. Creangă). 2. Am venit să(îţi) mulţumesc. (M. Sadoveanu). 3. Şi a cerut 
hangiului să(îi) dea şi lui un sfert de pâine, brânză şi o bărdacă de vin mai 
ieftior. (I. L. Caragiale). 4. Menirea mea este să trăiesc în mijlocul neamului 
vitrejit de soartă, să(îi) alin suferinţele, să(îi) simt durerile, să fiu sprijinul 
lui. (L. Rebreanu). 5. Dacă doreai să(îţi) facă vreun bine, trebuia să(îi) ceri 
să(îţi) facă rău. (L. Rebreanu). 6. Să(îl) dau la stăpân, poate acolo să(îi) fie 
norocul lui. (I. L. Caragiale). 7. Să(îl) văd venind aş mai trăi o viaţă. (G. 
Coşbuc). 8. Datoria noastră e să(îl) păzim, să(îl) ocrotim fiindcă e unchiul 
nostru. (G. Călinescu). 9. Îl cuprinse astfel o mânie sălbatică împotriva lui 
Herdelea, care astfel vrea să(îl) înşele, în loc să(îl) ajute. (L. Rebreanu). 10. 
De asta dată el începu să(îl) bată pe cel de jos parcă cu un gând anumit: nu 
să(îl) omoare sau să(îl) schilodească pe pândar, ci să(îi) piseze doar trupul, 
să(îl) facă să zacă în pat cel puţin câteva luni de zile. (M. Preda). 11. Avem 
să(îl) găsim; de asta nu te îndoi. (M. Sadoveanu). 12. Salcâmul ăsta? De ce 
să(îl) tăiem? Cum o să(îl) tăiem? (M. Preda). 13. Crezi că ai să(o) poţi duce? 
(M. Preda). 14. Şi el are să(îmi) facă podul? (I. Creangă). 15. Eu cred că 
libertatea e cea mai mare nenorocire pentru poporul care nu-i copt să(o) 
aibă. (L. Rebreanu). 16. Într-o vreme parcă începusem să(0) uit. (Camil 

Petrescu). 17. Să(îţi) spun drept, Floricico, mă doare capul. (C. Hogaş). 18. 
Mânios din cale afară, împăratul porunci slugilor să puie mâna pe bătrân, 
să(îl) lege, să(îl) bată şi să(îi) ia vânatul. (V. Eftimiu) 


Exerciţiul 161. Corectaţi greşelile comise. 


1. Săi duci banii! 2. A venit cu prietenii să-i. 3. Trebuie săi comunici data 
examenului. 4. Ar fi mai bine săi întrebăm. 5. În acest moment lucrez la un 
proiect şi aş dori săl duc la bun sfârşit. 6. Am considerat necesar săi previn. 
7. Săţi mai dau puţină pâine? 8. Poţi sămi răspunzi la întrebare? 9. Ideea 
asta trebuie săi fi venit mai demult. 10. Aţi putea sămi trimiteţi o copie. 11. 
Aş vrea săţi arăt biblioteca mea. 12. N-ar fi mai bine săl întrebăm. 13. Ce săi 
spun? 14. N-a fost în stare sămi explice cum s-a întâmplat. 15. Nu 
îndrăznesc săi vorbesc. 


C. Construcţii cu verbe la infinitiv 
Formele neaccentuate ale pronumelui personal în dativ şi în acuzativ se 
intercalează între prepoziţia a şi tema verbului la infinitiv. Unele forme ale 


pronumelui personal se leagă de prepoziţia a prin liniuţă: 


Pronumele la: 


a) dativ: a + îmi = a-mi pentru a-mi scrie 
a + îți = a-ți pentru a-ți spune 
a + îi = a-i pentru a-i comunica 
b) acuzativ: a + îl = a-l înainte de a-l întâlni 
a + îi = a-i cu scopul de a-i ajuta 


Exerciţiul 162. Deschideţi parantezele şi scrieţi corect formele 
neaccentuate ale pronumelui personal. 


1. Nu înţelegea că tatăl său nu-l chemase pentru a(îl) învinui de ceva. 
(M. Preda). 2. Începu să dea ocol salcâmului, căutând un anumit loc unde să 
înceapă a(îl) lovi. (M. Preda). 3. Ce ar fi putut ea să-i facă ori să-i zică 
pentru a(îl) încredința că ţin cu toţi la dânsul? (I. Slavici). 4. Dar orice 
încercări de a(îl) opri, mai ales după ce s-au logodit, sunt absolut zadarnice. 

(L. Rebreanu). 5. N-auzisem nici eu, înainte de a(îl) asculta pe Cornea. (M. 
Sadoveanu). 6. Fratele Greuceanului se întoarse la locul de despărţire şi se 
puse a(îl) aştepta acolo cu bucurie. (P. Ispirescu). 7. Dar mai înainte de a(îi) 
spăla şi a(îi) pune în oală, le rupi aripioarele din mijloc din coadă. (M. 
Sadoveanu). 8. Bătrânul urmă a(îl) privi din ce în ce mai mirat. (D. 
Zamfirescu) 


D. Construcţii cu verbe la imperativ 
şi gerunziu 


Formele neaccentuate ale pronumelui personal stau după un verb la 
modul imperativ sau la gerunziu legându-se de acesta prin liniuţă: 


Verbul la: 
Imperativ gerunziu 
Pronumele la: a) dativ 
spuneţi-mi spunându-mi spunându-ne 
spuneţi-i spunându-ţi spunându-vă 
spuneţi-ne spunându-i spunându-le 
spuneţi-le 


b) acuzativ 


ajutaţi-mă ajutându-mă ajutându-ne 
ajutaţi-l ajutându-te ajutându-vă 
ajutaţi-o ajutându-l ajutându-i 
ajutaţi-ne ajutând-o ajutându-le 
ajutaţi-i 

ajutaţi-le 


Exerciţiul 163. Deschideţi parantezele şi scrieţi corect formele 


neaccentuate ale pronumelui personal. 


1. Cere(îmi) orice, brahmanule. (M. Sadoveanu). 2. Ei, spune(îmi) care- 
ţi place? (Z. Stancu). 3. Am ceva cu ei, spune(le) să iasă până afară. (M. 

Preda). 4. Ia(îţi) banii, paşă! Sunt sărac, dar fără cal eu ce să fac; dă(mi) 
calul înapoi! (G. Coşbuc). 5. Mamă, bate(mă), ucide(mă), spânzură(mă), fă 
ce vrei cu mine, numai dă(îmi) ceva de mâncare, că mor de foame. (|. 
Creangă). 6. Apără(mă) de găini, că de câini nu mă tem. (I. Creangă). 7. 
Sigur, îţi convine să râzi, dar ia întreabă(mă) pe mine! (M. Preda). 8. 
Arată(îmi) şi mie acel baltag. (M. Sadoveanu). 9. Ascultă(mă), să-ţi dau un 
exemplu. (Camil Petrescu). 10. Lasă(îl) jos, domnule, îmi strigă răspândiţi. 
(Camil Petrescu). 11. Întrebaţi(îl) pe Nilă, că el ştie, răspunse într-adevăr 
tatăl cu un glas ciudat. (M. Preda). 12. Păziţi(îi) bine! (M. Sadoveanu). 13. 
Dă(îi) şi apă, zise Moromete liniştit. (M. Preda). 14. Spune(îmi) dacă ai ceva 
de lămurit. (Camil Petrescu). 15. Arătaţi(ne) calea! (V. Eftimiu). 16. Du(te) 
acasă şi vezi(îţi) de treabă. (M. Preda). 17. Spune(îmi), omule, întâmplarea 
de la început şi arată(îmi) şi cu mâna. (P. Ispirescu). 18. Învaţă(mă), te rog, 
cumătră, că eu nu ştiu cum se prinde peştele. (I. Creangă). 19. Lăsaţi(îl) pe 
bătrân în pace, mulţumiţ(îi) că m-a scăpat de la moarte. (V. Eftimiu). 20. 
Ia(îl) în spinare şi du(îl) în cort. (Z. Stancu). 21. Ajutaţi(mă) să încalec. (Z. 
Stancu) 


Exerciţiul 164. Deschideţi parantezele şi scrieţi corect formele 
neaccentuate ale pronumelui personal. 


1. lată lacul. Luna plină poleindu(îl), îl străbate. (M. Eminescu). 2. Mie 
soarele mi-a trimis veste printr-o rază jucăuşă cerându(îmi) să mă arăt 
lumii. (E. Jianu). 3. Se aşază lângă el pe prispă, abia privindu(îl) cu o uşoară 
urmă de interes. (M. Preda). 4. Câte un vârtej de aer se răsucea pe stradă, 
măturând praful, ridicându(îl) şi aruncându(îl) pe trotuare. (L. Rebreanu). 
5. Popa urmă din ce în ce mai aspru numindu(îl) capul tuturor relelor din 
sat. (L. Rebreanu). 6. Cu o privire setoasă, Ion surprinse tot locul, 
cântărindu(îl). (L. Rebreanu). 7. Cunoscând(o), câinele lui Lipan veni drept 
la dânsa şi i se aşternu la picioare. (M. Sadoveanu). 8. Auzindu(îl) şi 
văzându(îi) şi chipul, uşor topit într-un sentimentalism dulceag, izbucni iar 
în râs. (M. Preda). 9. Fiindu(le) lehamite de lapte, brânză şi carne de oi 
sfârtecate de lup, aduceau de la câmpie legume. (M. Sadoveanu) 


170 


$ 104. Formele neaccentuate ale pronumelor 
personale folosite în construcţii 
cu unele cuvinte independente 


Pronumele neaccentuate în dativ (-mi, -ți, -i) şi în acuzativ (-l, -o, -i) se 
pot lega prin cratimă de unele cuvinte independente terminate în vocală, 
dintre care fac parte: 


a) adverbul nu: Nu-l cunosc. 
b) conjuncţiile: că, dacă, de, şi, ci Spune-i dacă-l vezi. 
etc.: Cine-l caută? 
c) pronumele: cine, care, ce: Unde-l duci? 


d) adverbul unde: 


Exerciţiul 165. Deschideţi parantezele şi scrieți corect formele 
neaccentuate ale pronumelui personal. 


1. Numai nu(îmi) plăcea că se ducea la drum asupra nopţii. (M. 
Sadoveanu). 2. Se întâlnea cu Ana uneori, dar nu(îi) vorbea. (L. Rebreanu). 
3. Ea parcă nu(îl) înţelegea. (M. Sadoveanu). 4. Iar vrei să te pupe cucul 
armenesc şi să te spurce, ca să nu(îţi) meargă bine toată ziua? (I. Creangă). 
5. O mai urmai o vreme cu ochii, dar nu(0) mai văzui. (M. Sadoveanu). 6. Îl 
cuprinse încet, cu grijă, şi(îl) aşeză în pat. (M. Sadoveanu). 7. Achim se 
întoarse pe pârloagă, ridică puşca omului şi(o) izbi cu ţeava de piatra de 
hotar. (M. Preda). 8. Se uită în jos şi(îl) prinse ameţeala. (Em. Gârleanu). 9. 
Acum, dragă doamnă, du-te de(îţi) vezi copiii. (C. Negruzzi). 10. Când colo 
aruncă pe iarbă un peşte cu solzi de aur ce strălucea de(îţi) luau ochii. (B. 
Şt. Delavrancea). 11. Cine(îmi) va plăti? (M. Sadoveanu). 13. Bate ca un 
berbec cu capul, şi pe cine(îl) păleşte îl dă jos fără suflare. (M. Sadoveanu). 
14. Cui ce(îi) pasă că(îmi) eşti drag? (M. Eminescu). 15. Simţea mereu că(îi) 
lipseşte ceva şi râvnea din ce în ce mai mult o linişte mare. (L. Rebreanu). 
16. Din cerul sur se împrăştia pe pământ, ca nişte pietricele, o măzăriche 
ce(îţi) şfichiuia obrazul. (Em. Gârleanu). 17. Spre primăvara Titu primi o 
scrisoare de la Laura, care(îl) umplu de bucurie. (L. Rebreanu). 18. Ia 
cocoşul ist obraznic şi(îl) dă în fântâna aceea. (I. Creangă). 19. Iar eu nuffi) 
răspunsem nimic. (N. Gane). 20. Vezi ce păţeşti dacă nu te gândeşti la 

ce(îţi) spun oamenii? (C. Hogaş). 21. El nu(îmi) răspunse. (M. Sadoveanu). 
22. Nu(îl) mai văzuse nimeni până atunci. (Camil Petrescu) 


$ 105. Două pronume neaccentuate 
folosite împreună 


1. Când se folosesc împreună două pronume neaccentuate, ordinea lor 
este: 


pronume în dativ + pronume în mi-laduce,ţi-olas, mi-i dă 
acuzativ: 


2. Se leagă prin cratimă de un alt pronume neaccentuat în dativ 
următoarele pronume în acuzativ: -l, -0, -i: 


mi-l mi-l face mi-o mi-o arată mi-i mi-i aduce 
ti-l ti-l face ti-o ti-o arată ti-i ti-i aduce 
i-l i-l face i-o i-o arată i-i i-i aduce 


3. La dativ plural, înaintea unui alt pronume în acuzativ se folosesc 
formele neaccentuate: ni-, vi-, li-. Numai înaintea pronumelui neaccentuat o 
se folosesc formele obişnuite ne, vă, le: 


ni-l ni-l face ne-o ne-o arată mi-i li-i aduce 
vi-l vi-l face v-o v-o arată ti-i vi-i aduce 
li-l li-l face le-o le-o arată i-i li-i aduce 


4. Din îmbinarea unui pronume în dativ cu un pronume în acuzativ 
rezultă următoarele grupuri: 


Pronumele în dativ e la singular: 


îmi + îl = mi-l îmi + o = mi-o îmi + îi = mi-i 
îţi + îi = ţi-l îţi + o = ţi-o îţi + îi = ti-i 


îi + îl = i-l îi + o = i-o îi + îi = i-i 


172 


Pronumele în dativ e la plural: 


ne + îl = ni-l ne + 0 = ne-o ne + îi = ni-i 
vă + îl = vi-l vă +0 =v-o vă + îi = vii 
le + îl = li-l le + o = le-o le + îi = li-i 


Exerciţiul 166. Deschideţi parantezele şi scrieţi corect formele 
neaccentuate ale pronumelui personal. 


1. Eu întind biletul conductorului, care (îmi; îl) perforează. (|. L. 
Caragiale). 2. (Îţi îl) dau cu dragă inimă. (Z. Stancu). 3. Mi-am întors 
privirea spre locul pe care (îmi; îl) arăta el împungând într-o parte cu 
fruntea. (M. Sadoveanu). 4. Da, dă(îmi; îl), dă(îmi, îl)! că-ţi dau şi eu 
sămânță bună. (I. Creangă). 5. În sfârşit, dacă o fi să ne ceară pielea, o să 
(e; o) vindem cât vom putea mai scump! (G. Galaction). 6. Eu m-aş fi 
mulţumit cu banii pe care (îmi, îi) lăsase ţăranul. (I. Slavici). 7. Într-adevăr, 
(îmi; o) adresase mie. (M. Sadoveanu). 8. Răul ce şi-l face omul singur, 
nimenea altul n-ar putea să (îi; îl) facă. (Folclor). 9. Unde putea să-i facă 
rău lui Ion, (îi; îl) făcea. (L. Rebreanu). 10. Ai să mergi cu mine şi am să (îţi; 
îl) arăt. (M. Sadoveanu). 11. Dacă nu (îmi; o) dau, o fur. (M. Sadoveanu). 12. 
Un domn grec - al cărui nume ingrata istorie a uitat a (ne; îl) păstra - era 
un mare mâncău de plăcinte. (C. Negruzzi). 13. Ş-apoi vai de urechile 
mamei păn ce nu (îmi; o) spărgea de cap. (I. Creangă). 14. Pe dumneaei am 
să (îţi; o) păzesc eu în timpul acesta. (Camil Petrescu). 15. De asemeni, ce 
motiv ar fi avut să (îmi; o) plaseze aici? (Camil Petrescu). 16. Sasul 
lămureşte că numai aşa i-a lăsat maşina pe care voia să (îi; o) ia. (Camil 
Petrescu). 17. Dacă nu (îmi; îl) aduceţi, vai de capul vostru! (V. Eftimiu). 18. 
Dar nu voia să (îi; îl) spună aşa dintr-o dată. (V. Eftimiu). 19. Arătaţi (îmi; 
îl) şi mie! (M. Preda). 20. Se prea poate, dar eu l-am scăpat de la moarte şi 
nu (îţi; îl) dau! (V. Eftimiu) 


Exerciţiul 167. În textele de mai jos, deschideţi parantezele şi scrieţi 
corect formele neaccentuate ale pronumelor. 


1. Uite! întreabă(îi) pe drumeţi, întreabă(îl) pe slugă, sileşte(îl) să(îţi) 
spună, dar nu te mira dacă(îl) voi alunga de la casa mea! (I. Slavici). 2. 
Scrie(îi), scrie(îi), fire-ar al dracului!... Cine te opreşte să(îi) scrii?... De- 

acuma (îmi)e totuna... (L. Rebreanu). 3. Un betiv, ajuns pe patul de moarte, 
a chemat(o) pe nevastă-sa şi a rugat(o) să(îi) dea un pahar cu apă. (Folclor). 
4. Veni la mine şi(îmi) strânse mâna, spunându(îşi) numele. Mi (îl)am spus 
şi eu pe-al meu. (M. Sadoveanu). 5. Dar cum (îl)a văzut subinspectorul, (îl)a 
şi mirosit că-i beat şi nici nu (îl)a lăsat să intre în clasă, ci (îl)a izgonit 
spunându(îi) să se considere suspendat şi să se bucure dacă nu va propune 
ministerului să(îl) îndepărteze pentru totdeauna din învăţământ. (L. 
Rebreanu). 6. Încearcă să(îl) oprească pe Lipan şi să(îi) întoarcă spre ea 
obrazul ca să (îi; îl) cetească. (M. Sadoveanu). 7 Eu (îţi)oi arăta(o0), pe unde 
se ascunde, iară tu să (îmi; o) prinzi, cum (îţi)i meşteşugul. (I. Creangă).9. 
Iar eu unul nu(îl) mai întrebam şi(îl) urmam orbeşte. (V. Eftimiu). 10. Nu 
numai mutra să (îmi; 0) vezi, boierule, să(îmi) vezi şi spinarea. (Z. Stancu). 
11. Dar spune(îmi), însă drept să(îmi) spui, cam ce ne socoteşti tu pe noi? 
(C. Hogaş). 12. Să(îţi) spun drept, cucoane, că (măai vârât în spărieţi cu 
pistolul dumitale, şi, dacă nu(îl) întindeai spre mine, când (mă)ai zărit în 
tufe, o luam la sănătoasa prin pădure. (C. Hogaş). 13. (Mă)aţi chemat ca 
să(îmi) spuneţi asta? (M. Sadoveanu). 14. Am să(îl) vând unui negustor 
vecin căruia îi plac asemenea lucruri, şi (îmi; îl) va plăti înzecit, dacă (îi; îl) 
dau întreg şi viu. (V. Eftimiu). 15. Dar săgeata (îmi)a luat(o) vântul şi a 
zburat în sus de nu (se)a mai văzut. (V. Eftimiu). 16. Vezi câţi bani ai în 
casă. Adu(îmi; îi) pe toţi! (V. Eftimiu) 


$ 106. Pronumele de politeţe 


1. Pronumele de politeţe exprimă respectul faţă de persoanele către care 
ne adresăm sau despre care vorbim. Ele au forme numai pentru persoana a 
Il-a şi a III-a singular şi plural: 


Persoana Cazul Genul Cazul 
Singular Plural 

II N.A. - dumneata N.G.D.A. dumneavoastră 

G.D. dumitale 
III N.G.DA m. dumnealui  N.G.D.A. dumnealor 

f. dumneaei 
N.A. - dumneasa 
G.D. dumisale 

2. Pronumele de politeţe se pot prescurta astfel: 


Persoan Cazul Genu Cazul 
a l 
Singular Plural 
II N.A. - d-ta N.G.D.A. dv., dvs., d-voastră 
G.D. d-tale 
III N.G.D.A. m. d-lui N.G.D.A.  d-lor 
f. d-ei 
N.A. - d-sa 
G.D. d-sale 


Exerciţiul 168. Copiaţi textele de mai jos şi scrieţi în dreptul fiecărui 
pronume de politeţe forma lui prescurtată. 


1. Să-l mai zgâlţâie niţel şi pe dumnealui, că prea se fuduleşte de parcă 
ar fi frate cu sfântul Petru! (M. Preda). 2. Ei bine, crezi dumneata că în 
Germania sau în Franţa s-ar tolera un învăţător al satului a cărui soţie să nu 
cunoască limba oficială? (M. Preda). 3. Noi pe baba dumitale n-am văzut-o, 
nici n-o cunoaştem. (M. Sadoveanu). 4. Eu aş fi avut plăcere să cinstesc cu 
dânsul ca şi cu dumneavoastră. (M. Sadoveanu). 5. Întâi să vedem ce s-alege 
cu dumnealui... (L. Rebreanu). 6. Dumneata crezi cumva că n-a fost 
vânzare? (M. Sadoveanu). 7. Vă poftesc şi pe dumneavoastră, dacă nu vi-i 
cu supărare. (M. Sadoveanu). 8. Ceea ce faci dumneata e revoltător! (L. 
Rebreanu). 9. Căci, domnule, află că cei de dincolo nici nu vor să audă de 
dumneavoastră! (L. Rebreanu). 10. Dumneavoastră să nu vă faceţi gânduri 
rele. (I. Agârbiceanu) 


$ 107. Pronumele reflexive 
Formele neaccentuate ale pronumelui reflexiv 
folosite în construcţii cu un verb 
A. Construcţii cu verbe la perfectul compus 


şi la condiţional-optativ 

Formele neaccentuate ale pronumelui reflexiv se leagă prin liniuţa de 
unire de verbul auxiliar la perfectul compus indicativ şi la condiţional- 
optativ prezent şi perfect. 


Pronumele la: 


Verbul la: 


Indicativ 


perfect compus 


a) dativ 


m-am dus 
te-ai dus 
s-a dus 
ne-am dus 
v-aţi dus 
s-au dus 


b) acuzativ 


mi-am amintit 
ţi-ai amintit 
şi-a amintit 
ne-am amintit 
v-aţi amintit 
şi-au amintit 


Exerciţiul 169. Deschideţi 
neaccentuate ale pronumelui reflexiv. 


condiţional-optativ 


prezent 


m-aş duce 
te-ai duce 
s-ar duce 
ne-am duce 
v-aţi duce 
s-ar duce 


mi-aş aminti 
ti-ai aminti 
şi-ar aminti 
ne-am aminti 
v-aţi aminti 
şi-ar aminti 


perfect 


m-aş fi dus 
te-ai fi dus 
s-ar fi dus 
ne-am fi dus 
v-aţi fi dus 
s-ar fi dus 


mi-aş fi amintit 
ţi-ai fi amintit 
şi-ar fi amintit 
ne-am fi amintit 
v-aţi fi amintit 
şi-ar fi amintit 


parantezele şi scrieţi corect formele 


1. A fost vreun martor când (se)a făcut târgul? (M. Sadoveanu). 2. Dacă 
se(ar) muta cu totul în Armadia, cum ar rămâne casa aici? (L. Rebreanu). 3. 
Noapte bună, amice, eu (mă)am culcat, tu ce faci? (C. Hogaş). 4. Palatul e 
păzit cu străşnicie şi vai de cel ce (se)ar încumeta să-i treacă porţile! (V. 
Eftimiu). 5. Ei, acuma ştiu că nu (mă)am înşelat în bănuiala mea. (L. 
Rebreanu). 6. Iată, li (se)au luminat şi lor sufletele. (I. Agârbiceanu). 7. De 
când (se)a stins Ana, (se)a dus mai rar, dar cu mai multă nădejde ascunsă 
în inimă. (L. Rebreanu). 8. Aţi venit amândoi şi (vă)aţi pus şi l-aţi omorât cu 

ciomegele. (M. Preda). 9. Ca trestia (ne)am îndoit sub vânt şi nu (ne)am 
frânt. (Al. Vlahuţă). 10. (Ne)am întâlnit într-o zi la teatru. (Camil Petrescu). 
11. Abia mai târziu lucrurile (se)au lămurit. (Camil Petrescu). 12. De unde 
ştiam noi de ce (vă)aţi certat? (Camil Petrescu). 13. Toată noaptea (mă)am 
frământat mistuitor. (Camil Petrescu). 14. Nu (îmi)aş fi închipuit niciodată 
că am să ajung să fiu tratată astfel. (Camil Petrescu). 15. Parcă (se)ar teme 
mereu să nu audă de-acolo un glas. (I. Agârbiceanu). 16. Dacă (îşi)ar plăti 
ăştia tot ce beau şi mănâncă, (îmi)aş scoate un sfert din capital. (V. Eftimiu) 


B. Construcţii cu verbe la conjunctiv 
şi la viitor II indicativ 


Formele neaccentuate ale pronumelui reflexiv în dativ, cu excepţia celor 
de pers. I şi a II-a plural, se leagă prin liniuţa de unire de conjuncţia să în 
construcţie cu un verb la viitor II indicativ şi la conjunctiv prezent sau 
perfect: 


Verbul la: 

indicativ conjunctiv 

viitorul II prezent perfect 
am să-mi amintesc să-mi amintesc să-mi fi amintit 
ai să-ţi aminteşti să-ți aminteşti să-ţi fi amintit 
are să-şi amintească să-şi amintească să-şi fi amintit 
avem să ne amintim să ne amintim să ne fi amintit 
aveţi să vă amintiţi să vă amintiţi să vă fi amintit 
au să-şi amintească să-şi amintească să-şi fi amintit 


Exerciţiul 170. Deschideţi parantezele şi scrieţi corect formele 
neaccentuate ale pronumelui reflexiv. 


1. Munteanului i-i dat să(îşi) câştige pâinea cea de toate zilele cu toporul 
ori cu caţa. (M. Sadoveanu). 2. Ca să-i treacă vremea, vru să(îşi) aprindă 
luleaua. (L. Rebreanu). 3. Se îmbrăcau de o vreme amândouă la fel, ca 
să(îşi) sporească frumuseţea. (Camil Petrescu). 4. Venise să(îşi) ia şcoala în 
primire. (L. Rebreanu). 5. S-au despărţit apoi, fără să(îşi) mai spună o 

vorbă. (I. Agârbiceanu). 6. Spunea că trebuie să(îşi) vadă de avere. (I. 
Agârbiceanu). 7. Poate s-a dus să(îşi) aducă lucrurile. (I. Agârbiceanu) 


C. Construcţii cu verbe la infinitiv 
În construcţie cu un verb la infinitiv, formele neaccentuate ale 


pronumelui reflexiv în dativ, cu excepţia celor de persoana I şi a II-a plural, 
se scriu după prepoziţia a legându-se de aceasta prin liniuţa de unire: 


(pentru) a-mi aminti (pentru) a ne aminti 
(pentru) a-ţi aminti (pentru) a vă aminti 
(pentru) a-şi aminti (pentru) a-şi aminti 


Exerciţiul 171. Deschideţi parantezele şi scrieţi corect formele 
neaccentuate ale pronumelui reflexiv. 


1. Simţea nevoia de a se spovedi, de a(îşi) mai uşura inima. (V. Eftimiu). 
2. S-au vestejit salcâmii şi sălciile, plopii şi măcieşii au început a(îşi) lepăda 
frunzele. (Z. Stancu). 3. Când ridică capul spre a(îşi) mai lua suflet şi a 
vedea în ce parte mai are de lucru, era mânjită până la urechi. (C. Hogaş) 


D. Construcţii cu verbe la imperativ 
şi gerunziu 


În construcţiile cu un verb la modul imperativ (pozitiv) sau la gerunziu, 
formele neaccentuate ale pronumelui reflexiv se scriu după verb şi se leagă 
de acesta prin liniuţa de unire: 


Verbul la: 
Imperativ gerunziu 
Pronumele la: a) dativ 
aminteşte-ți amintindu-mi amintindu-ne 
amintiți-vă amintindu-ți amintindu-vă 
amintindu-şi amintindu-şi 

b) acuzativ 


du-te ducându-mă ducându-ne 
duceţi-vă ducându-te ducându-vă 
ducându-se ducându-se 


Exerciţiul 172. Deschideţi parantezele şi scrieţi corect formele 
neaccentuate ale pronumelui reflexiv. 


1. Coboară(te), îţi spun. (M. Sadoveanu). 2. Duceţi(vă) pe la casele 
voastre, că înserează. (V Eftimiu). 3. Închipuieşte(îţi) răniții, luptând cu 
valurile toată noaptea. (Camil Petrescu). 4. Astâmpără(te) Gheorghidiule... 
(Camil Petrescu). 5. Ei bine, linişteşte(te), ilustrule coborâtor al tuturor 
faraonilor. (C. Hogaş). 6. Mai stai şi tu locului şi mai gândeşte(te) când 
întrebi. (M. Preda). 7. Urcă(te) până spre vârf, nu-ţi fie frică, n-o să cadă cu 
tine. (M. Preda). 8. Băiete, zise munteanca, leagă(îţi) calul de un mesteacăn, 
cum fac şi eu. (M. Sadoveanu). 9. Aşa că îmbracă(te), ia(îţi) ceva de 
mâncare şi ceva bani dacă ai, şi hai să mergem! (M. Preda). 11. Ia du(te) la 
copil! (L. Rebreanu). 12. Vâră(îţi) minţile în cap şi învaţă rânduiala lumii și- 
a vieţii, c-a veni vremea să-ţi prindă bine. (M. Sadoveanu). 13. Ei, 
somnoroşilor, îmbrăcaţi(vă) că a început lumea să iasă la plimbare pe 
bulevard. (Camil Petrescu). 14. Mai bine păzeşte(îţi) pielea! (V. Eftimiu). 15. 
Trezeşte(te), Ilarioane, îi strigă uncheşul. (M. Sadoveanu). 16. Gândeşte(te) 
cât mai e vreme, că de mine nu scapi cu una cu două! (V. Eftimiu) 


Exerciţiul 173. Deschideţi parantezele şi scrieţi corect formele 
neaccentuate ale pronumelui reflexiv. 


1. Legiuni de nori cu forme fantastice, ridicându(îşi) unul după altul 
fruntea lor tivită cu aur, cuprinsese acum toată partea cerului dinspre apus 
şi miază-noapte. (C. Hogaş). 2. Încheiarăm cina sculându(ne) şi făcându(ne) 
cruce. (C. Hogaş). 3. Se uita batjocoritor la Ion, care se umfla în pene 
simţindu(se) biruitor. (L. Rebreanu). 4. Vorbea foarte repede, rotindu(îşi) 
ochii ca un uliu, spre a nu-şi neglija între timp afacerile. (L. Rebreanu). 5. 
Se oprea, uitând ce caută, şi pornea iar doi paşi, reamintindu(îşi). (L. 
Rebreanu). 6. Intră încet, strecurându(se) parcă să nu facă zgomot. (L. 
Rebreanu). 7. Am făcut, întrebându(mă) mereu, fel de fel de ipoteze. (Camil 

Petrescu). 8. Pornim oarecum înapoi, depărtându(ne) de Olt. (Camil 
Petrescu). 9. Petrecea şi el, uitându(se) la frumuseţile lumii. (M. 
Sadoveanu). 10. Şi eu muncesc, răspunde Onu ridicându(se) într-un cot. (I. 
Agârbiceanu). 11. Simţea o plăcere atât de mare, văzându(îşi) pământul, 
încât îi venea să cadă în genunchi şi să-l îmbrăţişeze. (M. Preda). 12. Se 
apropiară de micul pescar, uitându(se) cu jind la undiţa lui. (V. Eftimiu) 


$ 108. Pronumele posesiv 


1. Prin formele sale, pronumele (adjectivul pronominal) posesiv indică 
persoana şi numărul posesorului şi genul şi numărul obiectului posedat: 


Singula Plural 
r 
I II III I II III 
sg m.  almeu al tău alsău al nostru al vostru al lor 
f. a mea ata a sa a noastră a voastră a lor 
m.  aimei ai tăi ai săi ai noştri ai voştri ai lor 
pl. f. alemele aletale alesale alenoastre alevoastre ale lor 


2. Forme deosebite de genitiv-dativ adjectivul pronominal posesiv are 
numai la feminin singular: 


pragul casei mele pragul casei noastre 
pragul casei tale pragul casei voastre 
pragul casei sale pragul casei lor 


Notă: Adjectivele posesive care determină substantive nume de rudenie 
se leagă de acestea cu cratimă: frate-meu, bunicu-tău, tată-său. 


3. La cazul genitiv-dativ, adjectivul posesiv folosit pe lângă un 


substantiv feminin are următoarele forme: copilul soră-mei, soră-tei, soră- 
sei. 

$ 109. Adjectivul pronominal de întărire 


Adjectivul pronominal de întărire se acordă în persoană, gen, număr şi 
caz cu substantivul sau pronumele pe care îl determină: 


Singular Plural 
Masculin Feminin Masculin Feminin 
N.A. G.D. 
I (eu) însumi (eu) însămi (mie) (noi) înşine (noi) însene 
II (tu) însuți (tu) însăţi  însemi (voi) înşivă (voi) însevă 
III (el) însuşi (ea) însăşi (tie) înseți (ei) înşişi (ele) înseşi 
(ei) înseşi (însele) 


Exerciţiul 174. Scrieţi în locul punctelor adjectivele pronominale de 
întărire, acordându-le în persoană, gen, număr şi caz cu substantivul sau 
pronumele determinat. 


pe el... bunica... fetelor... eleva... 
pe ea... Mariei... băieţii... viaţa... 
lui... împăratul... colegii... omului... 
autorul... popoarele... mamei... fratelui... 


Exerciţiul 175. Completaţi locurile libere cu adjectivele pronominale de 
întărire făcând acordul lor cu pronumele sau cu substantivul determinat. 


1. Ea ... se simţea ca şi când s-ar fi curăţit de o piele uscată, de şarpe. (I. 
Agârbiceanu). 2. ... primarul rămase uimit de hotărârea bătrânei. (I. 
Agârbiceanu). 3. Şi cea dintâi şcolăriţă a fost ... Smărăndiţa popii, o zgâtie 
de copilă ageră la minte. (I. Creangă). 4. Craiul ... a înălţat sabia cea mare. 
(M. Sadoveanu). 5. Poate că ... negustorul nu voia s-o vândă. (V. Eftimiu). 6. 
Dafin-împărat găsi cu cale el ... să împărtăşească taina omului de piatră. (V. 
Eftimiu). 7. Dar dezgustul ce-l simţi popa Man faţă de sine ... şi de viaţa sa a 
fost numai de câteva clipe. (I. Agârbiceanu). 8. S-a bucurat el ... că agerimea 
minţii lui s-a dovedit fără folos. (M. Sadoveanu) 

$ 110. Pronumele şi adjectivul pronominal 
demonstrativ 


Pronumele (adjectivul pronominal) demonstrativ la feminin singular 
aceea, aceeaşi se scriu cu ea, spre deosebire de formele de masculin plural 
aceia, aceiaşi, care se scriu cu ia: 


Masculin Feminin Masculin Feminin 
sg. băiatul acela fata aceea acelaşi om aceeaşi femeie 
pl. băieţii aceia fetele acelea aceiaşi oameni aceleaşi femei 


Exerciţiul 176. Precizaţi care este forma pronumelui (adjectivului 
pronominal) demonstrativ cerută de context. 


1. Acum se uită la el cu privirea (aceea, aceia). (M. Preda). 2. În (aceeaşi, 
aceiaşi) clipă îşi aminti că hârtia pe care i-a arătat-o Varga, azi noapte, era 
harta cu poziţiile. (L. Rebreanu). 3. Furtuna de strigăte şi protestări 
continuă apoi cu (aceiaşi, aceeaşi) violenţă. (M. Preda). 4. Gura satului nu s- 
a oprit toată ziua (aceia, aceea) de duminică. (I. Agârbiceanu). 5. Mi-a spus- 
o când m-am întâlnit cu el în noaptea (aceea, aceia). (I. Agârbiceanu). 6. 
Părea că-şi uitase cu totul istoria (aceia, aceea). (I. Agârbiceanu). 7. Fiindcă 
toată lumea e de (aceiaşi, aceeaşi) părere, să intrăm în peştera 
împărătească! (V. Eftimiu). 8. Judecătorul nu răspunse, ci-l măsură cu 
(aceeaşi, aceiaşi) căutătură rece. (L. Rebreanu). 9. A plecat în dimineaţa 
(aceea, aceia), şi de atunci n-a mai auzit nimic de el. (I. Agârbiceanu). 10. În 
noaptea (aceia, aceea) îşi dădu seama întâia oară Ana de prăpastia în care-şi 
zvârcoleşte ea viaţa. (L. Rebreanu). 11. În (aceeaşi, aceiaşi) seară notarul îi 
făcu socoteala. (M. Preda). 12. În (aceeaşi, aceiaşi) vreme oamenii se mirau 
din ce trăieşte. (I. Agârbiceanu). 13. Mâncase şi ea din bureţii (aceea; aceia), 
se îmbolnăvise greu, ajunse în gura morţii. (I. Agârbiceanu) 

Ortografia numeralului 
$ 111. Numeralul cardinal 


1. Numeralele cardinale de la 11 până la 19 şi numărul zecilor se scriu 
într-un cuvânt: unsprezece, doisprezece, douăzeci, treizeci; 


2. Celelalte numerale cardinale compuse se scriu separat: douăzeci şi 
unu, douăzeci şi cinci, trei sute şaptezeci şi trei; 


3. Numeralul cardinal stă înaintea formei nearticulate a substantivului: 

a) numeralele de 1 până la 19 sunt alăturate direct substantivului: cinci 
cărţi, zece caiete; 

b) numeralele de la 20 în sus, excluzându-le pe cele compuse care se 
termină cu un numeral de la 1 până la 19, se leagă de substantiv cu ajutorul 
prepoziţiei de: douăzeci de cărţi, patruzeci şi doi de copaci, cincizeci de 
pagini. 


Exerciţiul 177. Scrieţi cu litere numeralele de mai jos. 


11, 14, 16, 18, 27, 34, 59, 86, 107, 249, 593, 711, 974, 1025, 1187,1453, 
3724, 5321, 134673. 


Exerciţiul 178. Scrieţi cu litere numeralele din propoziţiile de mai jos şi 
puneţi în locul punctelor, acolo unde este necesar, prepoziţia de. 


1. Când ajunseră flăcăi de 18 ... ani, împăratul plecă într-o călătorie la 
un crai vecin. (V. Eftimiu). 2. Femeia a vorbit de turma de 300 ... oi şi de 3 
„„„ oameni călări. (M. Sadoveanu). 3. Anul se compune din 4 ... anotimpuri, 
12. ... luni, 52 ... săptămâni sau 365 ... zile. 4. Eram 26 ... elevi. (M. 
Sadoveanu). 5. La aceasta se gândiseră ei teleguţenii destul în cei 20 ... ani. 
(|. Agârbiceanu). 6. Era om ca la 35 ... ani. (I. Agârbiceanu). 7. Până la 
vârsta de 50 ... ani, acest strănepot al marelui Ştefan a trăit departe de ţară. 
(V. Eftimiu). 8. Numai în faţă, de la 400 ... metri din dreptul nostru, nu e 
nicio ştire. (Camil Petrescu). 9. Trupele noastre au făcut 800 ... prizonieri şi 
au luat tot malul. (Camil Petrescu). 10. Priveşte peste dealuri şi nu ştie că în 
porumb 50 ... arme sunt întoarse spre el, îl aşteaptă. (Camil Petrescu) 

$ 112. Numeralul ordinal 


1. Numeralul ordinal întâi: 

a) folosit după un substantiv feminin, este în variaţie liberă cu întâia: 
anul întâi, etajul întâi, clasa întâi / întâia, ziua întâi / întâia; 

b) folosit înainte de substantivul determinat sau în locul acestuia, are 
forme articulate: întâiul cuvânt, întâia floare; 


3. Numeralele ordinale formate de la numerale cardinale cu forme 
distincte după număr (zece - zeci, sută - sute, mie - mii, milion - milioane) 
se scriu la masculin după cum urmează: 


al zecelea dar al douăzecilea al treizecilea... 

al o sutălea al două sutelea al trei sutelea... 

al o mielea al două miilea al trei miilea... 

al (un) milionulea al două milioanelea al trei milioanelea... 


4. Numeralele ordinale se pot reda în scris cu cifre şi litere: 


m.: întâi - I  aldoilea - alll-lea altreilea - allll-lea... 
f.: întâi - I adoua - all-a a treia - all-a... 
a 


§ 113. Exprimarea raporturilor cazuale 


Cele mai multe numerale nu au forme cazuale. Există următoarele 
modalități de exprimare a raporturilor cauzale: 
a) cu ajutorul articolului demonstrativ: 


Masculin 
N.A. cei doi cei trei cei patru cei zece 
G.D. celor doi celor trei celor patru celor zece 
Feminin 
N.A. cele două cele trei cele patru cele zece 
G.D. celor două celor trei celor patru celor zece 

b) cu ajutorul unor construcţii analitice alcătuite: 


- cu prepoziţia a pentru genitiv: Se văd culmile a doi munţi. 
- cu prepoziţia la pentru dativ: Am dat caiete la zece elevi. 


Exerciţiul 179. Puneti numeralele din paranteze la cazul cerut de 
context. 


1. În urările de bine (cei trei - G.), popa Man ieşi în drum şi porni cu 
grabă. (I. Agârbiceanu). 2. Am păstrat în sângele nostru vitejia (cele două - 
G.) popoare mari din care ne tragem. (Al. Vlahuţă). 3. Văzându-i în 
primejdie, locuitorii ostrovului începură să arunce asupra (cei şapte - G.) 
voinici căldări cu apă proaspătă. (V. Eftimiu). 4. Cum ar putea dezlega taina 
(cele douăsprezece - G.) fete de împărat? (V. Eftimiu). 5. A găsit amintirea 
(cei trei - G.) tovarăşi călăreţi şi la Borca. (M. Sadoveanu) 


$ 114. Exprimarea aproximaţiei numerice 


Aproximaţia numerică poate fi exprimată: 

a) cu ajutorul unor numerale alăturate între care se pune fie virgulă, fie 
cratimă: doi, trei copii, patru-cinci zile; 

b) prin repetarea primului component, în cazul numeralelor compuse 
cu sută, mie, milion; între numeralele repetate se pune virgulă: două, trei 
sute; şapte, opt mii; 

Notă. În cazul construcţiei un, o - doi, două, substantivul, la singular, se 
intercalează între numeralele alăturate: O zi, două, a mers. (E. Barbu); Eu 
rămăsesem un pas, doi în urma lui. (M. Eliade) 

c) prin asocierea numeralelor cu adverbe ca aproximativ, cam, circa, 
vreo: Presupun că vei izbuti să arăţi cu circa zece ani mai tânără. (R. Ojog- 
Braşoveanu). 


Exerciţiul 180. Scrieţi cu litere numerale care exprimă aproximaţia, 
punând între ele semnul de punctuatie necesar. 


1. Noaptea, brăduleţul se ruga şi de stele să vie până la el măcar (2; 3), 
să i se anine de ramuri. (V. Eftimiu). 2. Maiorul ascultă, după ce mai ia vreo 

(3; 4) linguriţe. (I. L. Caragiale). 3. Încă (2; 3) ore câştigate faţă de ceilalţi. 
(Camil Petrescu). 4. Până să mă trezesc, cei (10; 15) oameni de la aripa 
dreapta au luat-o la goană. (Camil Petrescu). 5. E, într-adevăr, o masă 
veselă, zgomotoasă, la care participă cei (8; 9) inşi care nu sunt în 
avanposturi. (Camil Petrescu). 6. Venea în ţară de (3; 4) ori pe an, pentru 
circa zece zile. (R. Ojog-Braşoveanu). 7. Trebuie să te odihneşti (1; 2) zi. (O. 
Paler). 8. (1; 2) minut, cât stase acolo, îi bătuse inima tare. (H. Papadat- 
Bengescu) 


Ortografia verbului 
§ 115. Desinenţe şi sufixe gramaticale 
1. La indicativ prezent, verbele de conjugarea I şi a IV-a cu tema 


terminată în j, ş de tipul a aranja, a afişa, a prăji, a greşi au următoarele 
forme: 


Conjugarea I Conjugarea a IV-a 
aranjez afişez prăjesc greşesc 
aranjezi afişezi prăjeşti greşeşti 
aranjează afişează prăjeşte greşeşte 
aranjăm afişăm prăjim greşim 
aranjaţi afişaţi prăjiți greşiţi 
aranjează afişează prăjesc greşesc 


2. Verbele de conjugarea I cu infinitivul în -ia de tipul a copia, a 
întemeia se scriu la pers. a III-a sg. şi pl.: copiază, întemeiază. 


3. Verbele a crea şi a agrea se scriu la indicativ prezent astfel: 


creez creăm agreez agreăm 
creezi creați agreezi agreaţi 
creează creează agreează agreează 


4. Formele corecte ale verbului a scrie şi ale derivatelor sale a descrie, a 
transcrie, a subscrie etc. la pers. I şi a II-a pl. sunt: 

noi scriem descriem transcriem subscriem 
voi scrieţi descrieţi transcrieți subscrieţi 
5. Verbul a fi are la indicativ prezent formele: 
sunt suntem 
eşti sunteţi 
este sunt 
6. Verbul a lua se conjugă la indicativ prezent astfel: 
iau luăm 
iei luaţi 
ia iau 
§ 116. Alternanţa sunetelor 
1. Alternanta a/ă nu se produce în cazul verbelor: 
a lăsa (eu) las (tu) laşi (nu lăs, lăşi sau leşi) 
a răbda (eu) rabd (tu) rabzi (nu răbd, răbzi) 
a scăpa (eu) scap (tu) scapi (nu scăp, scăpi) 
a săpa (eu) sap (tu) sapi (nu săp, săpi) 


2. Alternanţa o/oa, care se întâlneşte la verbele: 


a convoca (eu) convoc (el) convoacă 
a provoca (eu) provoc (el) provoacă 


nu este caracteristică pentru verbele de tipul: 


a invoca (eu) invoc (el) invocă 
a evoca (eu) evoc (el) evocă 
a abroga (eu) abrog (el) abrogă 
a revoca (eu) revoc (el) revocă 
a costa - (el) costă 


(el) să convoace 
(el) să provoace, 


(el) să invoce 
(el) să evoce 
(el) să abroge 
(el) să revoce 
(el) să coste 

3. La verbele cu tema terminată în n şi în r de tipul a mâna, a amâna, a 
sări, a pieri, la persoana a II-a sg. la indicativ prezent şi conjunctiv prezent, 
nu are loc alternanţa consoanelor finale: 


a mâna (tu) mâni (tu) să mâni 
a amâna (tu) amâni (tu) să amâni 
a sări (tu) sari (tu) să sari 

a pieri (tu) pieri (tu) să pieri 


4. Alternanţa e/ă admisă de verbele vechi a acoperi, a descoperi, a suferi 
nu este posibilă în cazul verbelor neologice a conferi, a deferi, a diferi, a 
oferi, a se referi: 


a suferi (să) sufăr dar a conferi (să) confer 
a descoperi (să) descopăr dar a oferi (să) ofer 


Exerciţiul 181. Scrieţi formele verbelor de mai jos conform modelului: 
Infinitiv Indicativ Conjunctiv prezent 
a aloca prezent să aloce 


aloc, aloci 


a acorda, a adopta, a adora, a aroga, a aproba a comporta, a denota, a 
deroga, a disloca, a implora, a ordona, a sufoca 


§ 117. Verbul a trebui 


1. Verbul a trebui este unipersonal având aceeaşi formă pentru toate 
persoanele la singular şi la plural: 


Indicativ prezent: EL trebuie să plece. Ei trebuie să plece. 
Perfect compus: Ela trebuit să tacă. Ei a trebuit să tacă. 
Imperfect: El trebuia să vină. Ei trebuia să vină. 
Viitor: El va trebui să aştepte. Ei va trebui să aştepte. 


2. Acordul în număr este admis doar la pers. a III-a plural: 

Ei trebuiau să încerce. Ei vor trebui să-l ajute. 


3. Păstrarea caracterului impersonal al verbului a trebui este posibilă 
prin schimbarea topicii: 


Ei trebuiau să încerce. = Trebuia ca ei să încerce. 
Ei vor trebui să-l ajute. Va trebui ca ei să-l ajute. 


$ 118. Participiul şi gerunziul verbelor cu â 


Se scrie cu litera â: 
a) participiul verbelor de conjugarea a IV-a cu infinitivul în î: 


a hotărî - hotărât a cobori - coborât; 
b) gerunziul format cu sufixul -ând: adunând, văzând, zicând, coborând. 
Exerciţiul 182. Puneţi verbele din paranteză la participiu. 


1. Apoi puţin mai încolo se izbi de nişte sârmă ghimpată, (a întinde) şi 
(a împleti) între tulpinile brazilor. (L. Rebreanu). 2. Tot atunci Titu dărui lui 
George o tabacheră de piele de crocodil, (a cumpăra) din banii lui. (L. 
Rebreanu). 3. Fânul (a cosi) de curând, (a aduna) în câteva clăiţe (a propti) 
cu pari, umplea văzduhul cu un miros îmbătător. (L. Rebreanu) 


Exerciţiul 183. Scrieţi gerunziul verbelor de mai jos. 


a ameţi, a angaja, a aranja, a auzi, a bandaja, a dirija, a găsi, a 
îmbrăţişa, a încălzi, a încuraja, a înghiţi, a mirosi, a neglija, a părăsi, a păzi, 
a proteja, a şantaja 


Exerciţiul 184. Puneţi verbele din paranteze la gerunziu. 


1. Porcii, (a auzi) ascuţirea uneltelor, începură să grohăie neliniştiţi, 
parc-ar fi simţit primejdia. (L. Rebreanu). 2. Făcea camătă cu modestie şi 
ferocitate, (a împrumuta) cu douăzeci la sută dobândă pe lună. (V. Eftimiu). 

3. Cu coada ochiului, văzu lumina făcliei (a creşte) în umbra văgăunii. (M. 
Sadoveanu). 4. (A ridica) ochii şi (a privi) departe, bagă de samă că se află 
într-un loc cu totul pustiu, între stânci, între râpi, sub cerul înalt. (M. 
Sadoveanu). 5. Umbla prin curte (a fluiera) şi (a cânta). (M. Preda). 6. De 
dimineaţă l-a văzut, prin fereastră, (a pleca) cu plugul. (I. Agârbiceanu). 7. 
Trăiaţi bine pe lângă curtea boierului, (a asupri) şi (a înşela) sărăcimea. (V. 
Eftimiu). 8. Tăcu, (a sufla) greu. (Z. Stancu). 9. Marele fluviu curgea (a 
susura) prin apropiere. (Z. Stancu) 

V. PUNCTUAŢIA 


Propoziția 
§ 119. Semnele de punctuație care marchează 
sfârşitul propoziției 
sau întreruperea vorbirii 


1. La sfârşitul propoziţiilor enunțiative se pune punct: 

Leneşul mai mult aleargă. (Folclor) 

2. La sfârşitul propoziţiilor interogative se pune semnul întrebării: 

- Câţi domni a avut Ţara Românească? (I. L. Caragiale) 

3. La sfârşitul propoziţiilor rostite cu intonaţie exclamativă şi la 
sfârşitul propoziţiilor imperative se pune semnul exclamării: 

Ce noapte blândă se coboară peste pământul obosit! (A. Vlahuţă) 

- Strecoară-te în cetate! (E. Camilar) 

4. Întreruperea - momentană sau definitivă - a şirului vorbirii se 
marchează cu ajutorul punctelor de suspensie: 

- Ştiu eu ce să te sfătuiesc?... Greu... Prea greu... Numai un avocat te-ar 
putea lumina bine... (L. Rebreanu) 


Note. Punctul se mai foloseşte: 

a) La sfârşitul unei propoziţii optative când tonul nu este exclamativ: 

S-ajungi mireasă, s-ajungi crăiasă, calea să-ţi fie numai cu flori. (V. 
Alecsandri) 

b) La sfârşitul unei propoziţii imperative rostite pe un ton neutru: 

- Îmbracă-te, Bogdănuț. (M. Sadoveanu) 

- Coboară şi vezi. (M. Sadoveanu) 

c) După grupuri de cuvinte sau după cuvinte izolate care echivalează cu 
propoziţii independente şi după care vorbirea nu mai continuă: 

Mergeau mai departe. Mai departe. Mereu mai departe. (Z. Stancu) 


Exerciţiul 185. Copiati textele de mai jos. Puneţi semnele de punctuație 
care lipsesc. 

1. Timpul trecea încet (Z. Stancu). 2. Şi cine te va mai scuti de vânturi şi 
de ploi (G. Coşbuc). 3. Cine-şi dă oaia lupului de bună voie (I. Agârbiceanu). 
4. Ce fericiţi am fi-mpreună (A. Vlahuţă). 5. Şi era în ceruri atâta strălucire, 
pe pământ atâta linişte sfântă (C. Hogaş). 6. Trei zile şi trei nopţi se luptară 
(|. Slavici). 7. Ce pace şi linişte era sub bolta stejarilor bătrâni (I. 
Agârbiceanu). 8. Frumos taur Îl duci la târg Ţi-e de vânzare Ce ceri pe el (1. 
Slavici). 9. Copiii ce au să facă fără pământ (M. Preda). 10. De la munte veni 
iar furtună, cu mai mare repeziciune, ţesând fulgi mari şi moi (M. 
Sadoveanu). 11. De unde ştii tu asta (M. Sadoveanu). 12. Am să te învăţ eu 
minte şi pe tine, becisnicule (L. Rebreanu). 13. De ce te-ai oprit (M. 
Sadoveanu). 14. O dragoste nouă de viaţă îi împodobea sufletul (L. 
Rebreanu). 15. Am greşit, văd bine, dar (L. Rebreanu). 16. Ce timp frumos 
(Z. Stancu). 17. Ce vise măreţe îmi sfărâmase Şcoala domnească (B. Şt. 
Delavrancea). 18. Poate că Ion totuşi n-a venit încă ş-atunci (L. Rebreanu). 
19. Ce să fie şi asta (I. Slavici). 20. De ce nu vrei să spui lucrurile în bună şi 
curată limbă românească (D. Zamfirescu). 21. Şi cum te cheamă pe tine (I. 
Creangă) 


$ 120. Semnele de punctuație folosite în cazul 
părţilor de propoziţie omise 


În locul unui verb omis prin elipsă se pune virgulă sau linia de pauză, 
iar, în cazuri mai rare, două puncte: 

Necazurile sunt pentru oameni şi oamenii, pentru necazuri. (= şi 
oamenii sunt pentru necazuri) 

Cerul era albastru, norii - cenușii. (= norii erau cenușii) 

Cei răi îi aşteptau cu teamă, cei urgisiţi - cu neasemuită nădejde. (V. 
Eftimiu) 

Sufletul vostru: un înger, inima voastră: o liră. (M. Eminescu) 


Exerciţiul 186. Copiaţi textele de mai jos. Restabiliţi verbele omise 
(locul lor este indicat cu asterisc) şi puneţi semnele de punctuație necesare. 


1. Cu un rac tot * sărac, cu un lucru mic * tot nimic. 2. Evule un 
cadavru, Paris * al lui mormânt. (M. Eminescu). 3. Dar vă gândiţi, eroi, că 
zeii sunt departe, sus, duşmanii * lângă noi! (G. Coşbuc). 4. Măriuca era de 

şapte ani. Vlad * de cinci. (G. Galaction). 5. Lauda mincinosului * bucuria 
nebunului. (Folclor). 6. Unii dintre vânătorii pedeştri purtau sâneţe, ceilalţi 
* arcuri şi săgeți. (Al. Odobescu). 7. Acolo, în răsărit, sunt hoardele cele fără 
număr. Iar în fundul zării apusului * Ţara Moldovei. (M. Sadoveanu). 8. 
Vorba lungă * sărăcia-n pungă. (Folclor). 9. Păreţii sunt cojiţi şi galbeni; 
grinzile tavanului * negre şi prăfuite; icoanele * cu sfinţii şterşi. (B. Şt. 
Delavrancea). 10. Aşeză sfeşnicele de alamă cu lumânări de ceară pe aceeaşi 
faţă şi, între ele * o pită mare de grâu. Lângă pită * brânză de burduf în 
strachină de lut. Lângă brânză * cepe. Şi lângă cepe * un ulcior de vin. (M. 
Sadoveanu). 11. Straiele băieţeşti îi fură întâia armură; chivăra de hârtie * 
întâia coroană; o vargă * întâiul sceptru; şi alungarea curcanului * întâia 
biruinţă. (I. Teodoreanu). 12. Să fiu cel mai cuminte-n sat, şi tu * cea mai 
frumoasă. (O. Goga). 13. Noaptea * neagră. Gerul * ascuţit. (Z. Stancu). 14. 
Gândiţi-vă! Să stai pe malul unui fluviu care desparte două ţări. Dincoace 
domneşte pacea şi ordinea. Dincolo * groaza şi haosul. (Gib I. Mihăescu). 15. 
La început a fost sulița, apoi * scutul. (V. Eftimiu) 


§ 121. Semnele de punctuație folosite în cazul 
părţilor de propoziţie coordonate 


A. Părţile de propoziţie coordonate 
nelegate prin conjuncţii 


Părţile de propoziţie coordonate nelegate prin conjuncţii se despart prin 
virgulă: 
Alunii, cornii, ulmii şi mestecenii înfloriseră. (M. Sadoveanu) 


Exerciţiul 187. Găsiţi în textele de mai jos părţile de propoziţie 
coordonate şi izolaţi-le prin virgule. 


1. Pe urmă au înflorit duzii salcâmii corcoduşii. (Z. Stancu). 2. Fata 
moşneagului însă era frumoasă harnică ascultătoare şi bună la inimă. (. 
Creangă). 3. Nori mari fumurii treceau peste culmi. (I. Agârbiceanu). 4. Îi 
aducea în fiecare toamnă sare miere lână. (Z. Stancu). 4. Vedea cum rămân 
în urmă râpele livezile lanurile pădurile dealurile care au fost martorii 
tinereţii ei. (L. Rebreanu). 5. Peste zăpada veche norii scuturau într-una 

zăpadă nouă albă proaspătă pură. (Z. Stancu). 6. De ce dorm, îngrămădite 
între galbenele file, iambii suitori troheii săltăreţele dactile? (M. Eminescu). 
7. Vezi arbori înalţi drepţi stufoşi rămuroşi bogaţi rotaţi şi arbori chirciţi 
pricăjiţi noduroşi buboşi. (Z. Stancu). 8. Ploua rece leneş monoton. (L. 
Rebreanu). 9. Întru auzul strigărilor lui, doamna cu fiul ei mitropolitul 
boierul slugile intrară în odaie. (C. Negruzzi). 10. De abia văzuse de câteva 
zile lumina soarelui pământul florile! (Em. Gârleanu). 11. Băbuţa-şi caută la 
răspântii satul băieţii casa fetele bărbatul. (T. Arghezi). 12. Ambiţiile 
vanitatea egoismul ne mănâncă viaţa... (M. Preda). 13. Ţărani orăşeni 
bătrâni tineri femei şi chiar copii alergau, se opreau, se certau, se rugau... 
(L. Rebreanu). 14. Am trecut un sat două sate mai multe pâraie mai multe 
lunci, fără să pot rosti un cuvânt. (N. Gane). 15. Nume de gări româneşti 
ungureşti austriece germane au trecut, una după alta, şi încă o zi, şi încă o 
noapte. (V. Eftimiu). 16. Ce rost are această făptură această gânganie acest 
lucru neînsufleţit? (V. Eftimiu) 


B. Părţile de propoziţii coordonate legate 
prin conjuncţii nerepetate 


Părţile de propoziţie coordonate legate prin conjuncţiile şi locuţiunile 
conjuncţionale: dar, iar, însă, ci, precum şi, deci, aşadar, prin urmare se 
despart prin virgulă: 

Munteanca simţi într-însa mare nelinişte, dar şi o putere mare. (M. 
Sadoveanu) 

Asta o fac hoţii de drumul mare, iar nu nişte gospodari din Suha. (M. 
Sadoveanu) 

A fost un om. Şi încă cineva cu bocanci militari, deci un soldat. (I. 
Agârbiceanu) 


Note. 

1. Conjuncţia aşadar şi locuţiunea conjuncţională prin urmare, aflate în 
interiorul unei propoziţii, se izolează prin virgule: 

Carpaţii s-au format, aşadar, într-o perioadă îndelungată de timp. 

N-aveam furculițe şi, prin urmare, căutam a da mămăligii forma cea mai 
nimerită spre a luneca pe gât. (C. Hogaş) 

2. Conjuncţiile însă, deci şi adverbul totuşi, aşezate în interiorul unei 
propoziţii, nu se despart prin virgulă: 

Omul însă nu o mai lua în seamă. (M. Preda) 

Mai are deci două ceasuri. (L. Rebreanu) 


Exerciţiul 188. Puneti, în textele de mai jos, semnele de punctuație care 
lipsesc. 


1. Nu pumnii ci ochii oamenilor mă sperie. (B. Şt. Delavrancea). 2. 
Cărarea pe care apucase Agripina era cea mai scurtă dar cea mai 
anevoioasă. (G. Galaction). 3. Au trecut vremile-acelea, vremi de fapte 
strălucite însă triste şi amare. (Gr. Alexandrescu). 4. Bătrâneţile nu vin 
singure ci cu multe nevoi. (A. Pann). 5. Nu limbile pe care le-am deprins mi- 
au folosit ci mai cu samă aceste adevăruri. (M. Sadoveanu). 6. Ţara nu se 
serveşte cu declaraţii de dragoste ci cu muncă cinstită şi, la nevoie, cu jertfă. 
(M. Sadoveanu). 7. Faţa îi era rumenă, înfloritoare, iar ochii spălăciţi. (G. 
Călinescu). 8. Era o fetiţă mărunţică însă voinică şi plinuţă. (M. Sadoveanu). 
9. Eram nevinovat dar speriat (M. Preda). 10. A găsit acolo şi pe Anişoara, 
cu care deci se împăcase. (Camil Petrescu). 11. Înţelegi prin urmare că 
pentru timpul de faţă picioarele tale îţi sunt o adevărată nenorocire. (C. 
Hogaş) 


C. Părţile de propoziţie coordonate 
legate prin conjuncţii repetate 
sau cu corelative 


1. Părţile de propoziţie coordonate legate prin conjuncţiile copulative 
(şi, nici) sau disjunctive (ori, sau, fie) se despart prin virgulă, când 
conjuncţia se repetă la toţi termenii. Virgula se pune începând cu a doua: 

Şi marmura, şi piatra, şi aurul sunt supuse legilor risipirii. (E. Camilar) 

Nu l-a stingherit niciun gardian, niciun trecător. (V. Eftimiu) 


2. Părţile de propoziţie coordonate legate două câte două cu ajutorul 
conjuncţiei şi se despart prin virgulă. Virgula se pune între perechi: 
Salcâmii şi corcoduşii, sălciile şi plopii au fost sfârtecaţi şi retezaţi de 
obuze. (Z. Stancu) 
195 


3. Părţile de propoziţie de acelaşi fel introduse prin locuţiunile 
conjuncţionale cu corelative (atât ... , cât şi; nu numai ... , ci şi) se despart 
prin virgulă: 

Venea cu Vitoria Lipan, nu numai crâşmarul, ci şi județul satului. (M. 
Sadoveanu) 

Atât Herdelea, cât şi Titu încercară să vorbească, dar avocatul grăbit nu 
le dădu răgaz. (L. Rebreanu) 


Exerciţiul 189. Copiaţi textele de mai jos punând semnele de 
punctuație necesare. 


1. Şi, Doamne, frumos era pe atunci, căci şi părinţii şi fraţii şi surorile 
îmi erau sănătoşi! (I. Creangă). 2. Păi dacă şi leul fuge de om, de ce s-ar 
ruşina bietul iepure să fugă şi de om şi de lup şi de vulpe şi de altă răpitoare 
din văzduh? (I. Agârbiceanu). 3. Se lăsă o tăcere mai lungă şi pe urmă 
deodată porniră să vorbească în acelaşi timp şi Vasile şi Ion şi Glanetaşu. (L. 
Rebreanu). 4. Pentru alţii fie oameni de rând fie stăpânitori doresc pace. 
(M. Sadoveanu). 5. Cetatea n-avem de gând să i-o dăm cu una cu două, 
măcar că nu sunt în ea nici averi nici merinde. (C. Negruzzi). 6. Cândva 
crescuse pe aici grâu şi porumb orz şi ovăz secară şi floarea-soarelui. (Z. 
Stancu). 7. Voi să nu fiţi însă proşti, ci să le spuneţi, dacă vă vor fi 
întrebând, că aveţi în car fie porumb fie mălai mărunţel fie orez pentru 
păsări. (I. Slavici). 8. Nu le mai era acum nici foame nici sete. (I. Slavici). 9. 
Şi nu s-au auzit nici măcar şoapte nici porunci nici sforăiturile cailor nici 
paşi. (E. Camilar). 10. Ea nu ştia nici de planuri nici de vicleşuguri. (L. 
Rebreanu). 11. Reţeaua de drumuri s-a îmbunătăţit atât prin construirea de 
noi şosele cât şi prin modernizarea celor vechi. 12. N-avea cu el nici câini 
nici sulița nici baltagul. (M. Sadoveanu). 13. Tu nu poţi înţelege nici 
lucrurile în sine nici sfârşitul lor. (M. Sadoveanu). 14. Îţi fură munca şi 
avutul zilele şi verile. (V. Eftimiu). 15. Nu sosise nicio telegramă nicio 
scrisoare niciun mandat. (V. Eftimiu). 16. Cum am mai spus, nu numai 
somnul raţiunii naşte monştri ci şi o luciditate prea mare. (M. Preda). 17. 
Nici eu nici Virginia nici Grofşoru niciunul n-avem rădăcini adevărate şi nu 
suntem în stare să ne îndârjim şi să suferim. (L. Rebreanu). 18. Niciun 
murmur de pârău niciun ciripit de pasăre nicio şoaptă de vânt niciun 
clătinat de frunze nu tulbura liniştea adâncă a pădurilor ce străbăteam. (C. 

Hogaş). 19. Atât glasul cât şi gesturile şi privirile sale aveau ceva care 
dovedeau că toată fiinţa lui era o rană vie de durere şi jignire. (M. Preda). 
20. O pălărie neagră şi mare putea, la nevoie, să mă apere şi de ploaie şi de 
soare. (C. Hogaş) 


§ 122. Semnele de punctuație folosite în cazul 
părţilor de propoziţie care exprimă 
enumerări, exemplificări, precizări 


1. După cuvintele care anunţă o enumerare se pun două puncte: 

Te duci acasă şi vinzi ceva: un cal, un bou, un pogon de pământ... (M. 
Preda) 

2. Se pot pune două puncte şi după cuvinte ca: anume, astfel, ca, de 
exemplu, iată, care anunţă exemplificări, enumerări: 

De-a lungul timpului, au dispărut mai multe specii de animale ca: 
bourul, zimbrul, castorul, calul sălbatic. 

3. Dacă înaintea enumerării lipseşte cuvântul care ar anunţa-o, se pun 
două puncte numai dacă se urmăreşte scopul de a-l preveni pe cititor că în 
continuare va urma o enumerare: 

În pădurile de stejar şi fag trăiesc: lupul, iepurele, pisica sălbatică, 
veverița, vulpea, jderul. 

4. Când cuvintele care anunţă enumerarea se află la sfârşitul ei, după 
enumerare se poate pune linia de pauză: 

Apa, flacără, piatră, lemnul, pământul - toate sunt în mâna lui. (V. 
Eftimiu) 

5. Înaintea unor părţi de propoziţie care conţin explicaţii, precizări, 
dezvoltări se pun două puncte, iar, în cazuri mai rare, linia de pauză: 

El are o singură armă de apărare în primejdii: fuga. (I. Agârbiceanu) 


Exerciţiul 190. Copiaţi textele de mai jos şi explicaţi semnele de 
punctuație folosite în cazul părţilor de vorbire ce exprimă enumerări, 
precizări. 


1. Avere aveau cât le trebuia: poclăzi în casă, piei de miel în pod, oi în 
munte. (M. Sadoveanu). 2. De aceea marii cuceritori: romanii, mongolii, 
Napoleon etc. nu au biruit decât atâta timp cât au fost inferiori ca număr. 
(Camil Petrescu). 3. Străzile gemeau de lume, românească, sosită de 

pretutindeni: preoţi, învăţători cu nelipsita umbrelă subţioară, profesori, 
avocaţi, ţărani... (L. Rebreanu). 4. Amorul, ca şi soarele, e un singur 
moment la zenit: momentul primului „da“. (G. Ibrăileanu). 5. Spumă, fulg, 
vânt, val, nisip şi ploaie, clipe uitate, ceasuri pierdute, zile şi ani - totul se 
scurge, totul mă lasă, fuge şi moare. (I. Pillat). 6. În fundul umbrei luceau 
rubine şi ametiste: ochii jigăniilor. (M. Sadoveanu). 7. Ca să aline mâhnirea 
uncheşului meu, s-au sfătuit ei să-i înfăţişeze în dar trei bucăţi frumoase de 
atlaz: una galbenă, alta verde şi alta albastră. (M. Sadoveanu). 8. Purta 
puţine arme ca şi căpitanul Turculeţ: junghi la cingătoare în dreapta, sabie 
în stânga şi pistoale la coburi. (M. Sadoveanu). 9. Toate în Moldova, 
domnule de Marenne, sunt scurte, trecătoare şi viforoase: şi cele bune, şi 
cele rele. (M. Sadoveanu). 10. Se gândea în linişte la acel lucru necunoscut 
care îi închidea calea: voinţa tatălui său. (M. Preda). 11. Lucrurile n-au nimic 
al lor: nici formă, nici culoare, nici sunet. (Camil Petrescu) 


Exerciţiul 191. Copiaţi textele de mai jos punând două puncte acolo 
unde sunt necesare. 


1. Vitoria dusese cu Gheorghiţă frumoase daruri la biserică colaci, 
colivă, untdelemn şi vin. (M. Sadoveanu). 2. Cel puţin avea un folos părerea 
bărbatului aceluia, că s-ar fi ducând după bani. (M. Sadoveanu). 3. La ospăț 
au fost poftiţi cei mai străluciți oaspeţi împărați, crai, voievozi, căpitanii 
oraşelor şi alte feţe cinstite. (I. Creangă). 4. Varietatea vegetației este legată 
de mai mulţi factori şi anume aşezarea geografică, relieful şi clima. 5. Atâta- 
i dăruise viaţa fetiţei celei fără de părinţi întunericul, praful, îngheţul şi 
mormăitul veşnic al nemulţumitului bătrân. (V. Eftimiu). 7. Şi iată că la 
intrarea peşterii se ivi o făptură măreaţă omul. (V. Eftimiu). 8. Peste 
săptămână omul munceşte într-o singură după-amiază sâmbătă. (. 
Agârbiceanu). 9. Din casă începu să împartă tot haine, vase, laviţă. (I. 
Agârbiceanu) 


$ 123. Semnele de punctuație folosite în propoziţiile 
cu părţi de propoziţie izolate 


A. Atributele izolate 


1. Se izolează prin virgule atributul - singur sau urmat de determinări - 
care nu este absolut necesar pentru comunicare: 

Apostol îşi auzea bătăile inimii, iuți, fierbinţi. (L. Rebreanu) 
Ion însă, încăpățânat, nu s-a lăsat până nu i-a povestit cu de-a 
amănuntul toată buba. (L. Rebreanu) 


2. Se mai despart prin virgulă: 

a) atributul aşezat înaintea termenului regent: 

Posomorât, învățătorul răspunse că şaizeci de lei este ultimul preț. (M. 
Preda) 

b) atributele perechi legate între ele prin conjuncţia şi: 

Se lasă noaptea, limpede şi caldă. (D. Zamfirescu) 


Exerciţiul 192. Găsiţi în textele de mai jos atributele izolate şi precizaţi 
regula aplicată. 


1. Câteva stânci, curioase, îşi mai ridică, din desişul verde, capetele 
pleşuve. (A. Vlahuţă). 2. Într-o clipă, alarmate, ies din şanţuri vrăbiile. (G. 
Topârceanu). 3. Era un om vesel şi cunoştea pe toţi gospodarii din satul 
acela al nostru, răzăşesc. (M. Sadoveanu). 4. Iar ochiul cel viu, mare şi 
neguros, privea ţintă în jos în neagra fântână a trecutului. (M. Sadoveanu). 
5. Oamenii în putere şi tineretul, bucuroşi de întoarcerea timpului frumos, 
ieşiră la oi, pe culmi. (G. Galaction). 6. Vlad, grăsuţ, aprins la faţă şi leoarcă 
de sudoare, căzu jos ca un bujor frânt de ploaie. (G. Galaction). 7. Câmpul 
de luptă, pustiu şi tăcut, se legăna în ceața înserării. (L. Rebreanu). 8. 
Feciori de boieri, strânşi în grabă, aşteptau să încalece. (M. Sadoveanu). 9. 
Celălalt, bălan şi bucălat, părea că dormitează. (M. Sadoveanu). 10. Speriaţi, 
câţiva flăcăi săriră şi desfăcură mâna încleştată a lui Nilă. (M. Preda). 1. 
Înfiorat, călăreţul se opreşte şi priveşte cercetător spre muchiile dealului. 
(Camil Petrescu). 12. Uluit, Moromete observă că învățătorul dăduse exact 
prețul dorit de ei. (M. Preda). 13. Dăscăliţa, înduioşată, făcea semne 
indignate lui Herdelea să-l lase în pace, pe când învățătorul, încurcat, se 
scărpina în ceafă şi, vrând s-o dreagă, îl jignea mai rău. (L. Rebreanu). 14. 
Veselă, ea ar fi semănat unui flutur strălucitor şi zburdalnic; tristă, ea 
semăna unui înger scoborâtor din ceruri spre înduioşarea pământului. (N. 
Gane). 15. Mânios, sultanul porunci să i se taie capul. (V. Eftimiu) 


B. Apoziţia izolată 
Apoziţia explicativă - simplă sau dezvoltată - se izolează prin virgule: 


Se zice că şi regele animalelor, leul, încă fuge de om. (I. Agârbiceanu) 

În scurt timp cunoscu toate tainele mănăstirii, adică ale călugărilor. (1. 
Agârbiceanu) 

Termenul determinat al apoziţiei izolate este cel mai adesea un nume 
propriu sau un pronume. 


Exerciţiul 193. Identificaţi, în textele de mai jos, apoziţiile explicative şi 
izolaţi-le prin virgule. 


1. Alergăm şi noi copiii după ei. (Z. Stancu). 2. Şi cea dintâi şcolăriţă a 
fost Smărăndiţa popii o zgâtie de copilă ageră la minte. (I. Creangă). 3. Sus, 
între crengi, o mierlă alta îşi fluieră neastâmpărul (Cezar Petrescu). 4. Iaca 
şi codrul Grumăzeştilor grija negustorilor şi spaima ciocoilor. (I. Creangă). 
5. Tatăl meu om de o rară duioşie mă avea numai pe mine. (I. Slavici). 6. Se 
afla între arnăuţi unul Costea Căruntu slujitor la agie. (M. Sadoveanu). 7. 
Cucul un solist vestit de prin alte ţări venit, va cânta din flaut. (G. Coşbuc). 
8. Cu noi şedea şi moş Bodrângă un moşneag fără căpătâi însă de tot hazul. 
(I. Creangă). 9. Seninătatea şi hotărârea cu care Bologa un ofiţer îi declara 
că va dezerta îl înfuriau. (L. Rebreanu). 10. Moş Dănilă fruntaşul ciobanilor 
de pe Scripetele era un om care trecuse prin multe suferinţe şi încercase 
multe vaduri de amărăciune. (G. Galaction). 11. Cei doi fraţi cel mare şi cel 
mezin rămaseră-ncremeniţi, arşi, fripţi. (I. Slavici). 12. Şi Nic-a lui Costache 
duşmanul meu şi cu Toader al Catincăi alt hojmălău au trecut pe lângă 
mine. (I. Creangă). 13. Are şi Gheorghiţă flăcăul meu unul, alcătuit întocmai 
la fel. (M. Sadoveanu). 14. Din fericire, noi ceilalţi încă n-am uitat că, mai 
presus de orice, suntem fiii şi apărătorii patriei! (L. Rebreanu). 15. 
Infirmiera aceeaşi îl primi surâzătoare, dar cu mâinile goale. (V. Eftimiu). 
16. Noi bărbaţii suntem mai tari la suflet şi răbdăm multe, dar femeile ... (L. 
Rebreanu). 17. Ştefan bărbatul Floricăi era cel mai bun prieten al meu din 
copilărie. (C. Hogaş) 


C. Complemente necircumstanţiale izolate 


Complementul direct şi cel indirect se izolează prin virgulă numai când 
se află înaintea termenului regent: 

Lemnul strâmb, focul îl îndreaptă. (Folclor) 

La cei rămaşi, amândoi se uitau cu plăcere. (M. Sadoveanu) 

Pentru ei, Traian Arsen nu era decât un încurcă-lume bun de trimis la 
pensie. (V. Eftimiu) 

Exerciţiul 194. Identificaţi complementele directe şi indirecte din 
textele de mai jos şi explicaţi semnele de punctuație folosite în cazul lor. 


1. Pentru aceste vorbe otrăvite, i-am dorit îndată pârcălabului leac la 
boala bătrâneţii. (M. Sadoveanu). 2. După o ninsoare cu viscol, urmă un 
senin ca sticla, aducând cu dânsul un ger aprig. (1I. Al. Brătescu-Voineşti). 3. 
Restul lumii, pentru dânsul, parcă nici nu exista. (L. Rebreanu). 4. Pentru 
noi, procurarea cailor este o chestiune de viaţă şi moarte. (Z. Stancu). 5. 
Între gazetarii gălăgioşi, Titu se simţea străin. (L. Rebreanu). 6. Dintre ai 
noştri, nimeni nu l-a observat. 7. Despre arendaş, Lică nu mai vorbi niciun 
cuvânt. (I. Slavici). 8. Pe cel cu buza, chiar iepure îl chemă. (M. Sadoveanu). 
9. De sărăcia voastră, cei bogaţi, hrăpăreţi, îşi bat joc. (V. Eftimiu). 10. 
Bureţi, de câte ori n-am cules eu! (I. Agârbiceanu). 11. Acestea toate, numai 
domnul Zaharia Duhu ar putea să ţi le spună. (Cezar Petrescu). 12. Toate 
nebuniile şi istoriile galante ale celui mic, cel mare le drămuia şi le analiza 
cu bunătatea unui duhovnic. (D. Zamfirescu) 


D. Complemente circumstanţiale izolate 


I. Se izolează prin virgulă: 

1) complementele circumstanţiale aşezate înaintea termenului regent: 

Pe punte, fricosul închide ochii ca să nu vadă apa. (Folclor) 

2) complementele circumstanţiale aşezate între subiect şi predicat, dar 
numai atunci când subiectul este înaintea predicatului: 

Bunica, în fiecare seară, spune o poveste nepoților. (M. Sadoveanu) 

3) complementele circumstanţiale aşezate înainte de locul pe care îl 
ocupă în ordinea normală a complementelor: 

O perdea de sânge şi de nebunie i se lăsa, încet, pe creieri. (G. 
Galaction) 


II. Uneori, se izolează prin virgulă şi complementele circumstanţiale 
care nu se află în imediata vecinătate a termenului regent, mai ales când nu 
se insistă asupra lor în comunicare: 

Pare că Nichifor a umblat pe acest drum, cu pace. (M. Sadoveanu) 

III. Sunt frecvent izolate, prin virgule, următoarele tipuri de 
complemente circumstanţiale: 

- complementul circumstanţial concesiv: 

Oricum, ea tot va fi fericită. (M. Preda) 

- complementul circumstanţial cumulativ: 

Pe lângă şpangă, slujitorul meu avea buzdugan. (M. Sadoveanu) 

- complementul circumstanţial opoziţional: 

Iar în locul trăsnetelor, un vuiet infernal se dezlănțuie. (G. Bogza) 

- complementul circumstanţial de excepţie: 

Toţi, afară de Catrina, erau adunaţi împrejurul nostru ca să ne vadă 
plecând. (N. Gane) 


Exerciţiul 195. Identificaţi, în textele de mai jos, complementele 
circumstanţiale şi explicati semnele de punctuație folosite în cazul lor. 


1. Undeva, în urmă, în zare, se vedeau dealurile ondulate. (Z. Stancu). 2. 
Înspre apus, cătră munţii cei mari, dincolo de păduri de fag şi brad, 
înălbăstreau pâcle. (M. Sadoveanu). 3. Odată, vara, pe aproape de Moşi, mă 
furişez din casă, ziua miaza mare, la moş Vasile. (I. Creangă). 4. Într-o 
seară, pe la începutul lui iulie 1909, cu puţin înainte de orele zece, un tânăr 
de vreo optsprezece ani, îmbrăcat în uniformă de liceu, intră în strada 
Antim. (G. Călinescu). 5. În mijlocul codrului, într-un luminiş, s-a clădit o 
bisericuţă în amintirea unei întâmplări cumplite. (M. Sadoveanu). 6. Flăcăul 
încuviinţă şi asta, în tăcere. (M. Sadoveanu). 7. Până la asfinţitul soarelui, 
ajungeam la gura Bicazului. (M. Sadoveanu). 8. Acuma, acolo, în râpi sorite, 
scot botul din peşteri urşii. (M. Sadoveanu). 9. La Călugăreni, nu departe de 
Piatra Teiului, îşi avea aşezare, în dosul unei dugheniţi ş-a unei crâşme, 
domnu David. (M. Sadoveanu). 10. Nu s-a oprit cumva la covâlia dumitale, 
astă-toamnă, un om cu un cal negru tintat în frunte? (M. Sadoveanu). 11. Pe 
alocuri, pe zăpezile bătucite, paşii cailor sunau ca pe pod. (M. Sadoveanu) 


Exerciţiul 196. Găsiţi, în textele de mai jos, complementele 
circumstanţiale izolate şi puneţi semnele de punctuație necesare. 


1. În ziua aceea moş Dănilă se suise la stână dis-de-dimineaţă. (G. 
Galaction). 2. De la o vreme însuşi vântul fu biruit de arşiţa covârşitoare a 
zilei. (C. Hogaş). 3. Sus în nesfârşirea albastră vulturii se roteau cu 


202 


neobosită măreție. (G. Galaction). 4. Într-un târziu Ana îşi ridică capul şi 
privi îndrăzneață la el. (I. Slavici). 5. Mult mai târziu după ani şi ani am 
înţeles că pentru toate plăcerile noastre mari plătim cu suferinţă. (M. 
Sadoveanu). 6. Noaptea în preajma focurilor noastre scheunau dihănii. (M. 
Sadoveanu). 7. După miezul nopţii a început să plouă. (Camil Petrescu). 8. 
După un timp dincolo pe dâmbul scund din faţă apare un călăreț. (Camil 
Petrescu). 9. Florica în mijlocul ogrăzii se uita după car, cu ochii mari, 
încremeniţi. (L. Rebreanu). 10. Noi acolo sus sub stâncile Ceahlăului numai 
cât visăm la viaţa dulce de la podgorii. (M. Sadoveanu). 11. Din cauza 
muntelui s-a întunecat de tot. (Camil Petrescu). 12. De spaimă Achim a 
căzut de vreo două ori până să ajungă la poartă. (M. Preda). 13. Acolo sus la 
drum i se părea mai puţin întuneric. (M. Sadoveanu) 


Exerciţiul 197. Identificaţi, în textele de mai jos, complementele 
circumstanţiale concesive şi puneţi semnele de punctuație necesare. 


1. Cu toată împotrivirea bărbatului hotărârea femeii s-a îndeplinit. (M. 
Sadoveanu). 2. Eram deci trist cu toată truda de a surâde! (Camil Petrescu). 
3. Nimenea n-a înţeles ce-a fost şi ce s-a întâmplat cu toate strigătele şi 
chemările de mai pe urmă ale Ancuţei şi ale oamenilor. (M. Sadoveanu). 4. 
Cu toate astea parcă nu mi-aş schimba firea cu a altuia. (I. Al. Brătescu- 
Voineşti). 5. Împotriva obiceiului său Lăpuşneanu era îmbrăcat cu toată 
pompa domnească. (C. Negruzzi). 6. Cu toată sărăcia Humă nu muncea la 
nimeni cu ziua. (M. Preda). 7. În ciuda mâniei ochii ei rămâneau mari şi 
curaţi. (M. Preda). 8. Cu toate astea el era Budulea Taichii. (I. Slavici). 9. 
Dar cu toate acestea trebuie să ştii, nepoate, că oamenii îs mai al dracului 
decât dracul. (I. Creangă). 10. Oricum ceremonia religioasă ne sugerează că 
o divinitate există. (M. Preda). 11. În ciuda distrugerilor evidente nimeni nu 
a fost tras la răspundere. 12. Cu toate astea te-ai zvârlit cu repeziciune în şa. 
(M. Sadoveanu). 13. Cu toate astea mie-mi pare că sunt fericită în realitate. 
(D. Zamfirescu) 


Exerciţiul 198. Identificaţi, în textele de mai jos, complementele 
circumstanţiale cumulative şi puneţi semnele de punctuație necesare. 


1. În afară de un administrator maiorul mai ţinea trei paznici pentru 
magazii, casă şi câmp. (M. Preda). 2. Pe lângă oase un organism mai are şi 

altele care te pot părăsi. (M. Preda). 3. Pe lângă cei de la mese ies acuma să 
se uite la mine şi cei din cafenea. (I. L. Caragiale). 4. Surtucul lui pe lângă 
acestea era mai mult urzeală decât bătătură, ros pe margini. (M. Eminescu). 
5. Pe lângă floarea-soarelui dintre plantele uleioase, la noi, se mai cultivă 
rapiţa, soia şi ricinul. 6. Pe lângă păduri în aceşti munţi mai sunt păşuni şi 
fânețe întinse. 7. Deci era un om care pe lângă rânduiala scrisului avea şi 
plăcerea curăţeniei. (M. Sadoveanu). 8. Aşa că are şi grâu de toamnă pe 
lângă ovăz şi porumb. (I. Agârbiceanu). 9. Vina pe lângă toate cele pomenite 
o are omul care ocârmuieşte acum ţara. (M. Sadoveanu) 


Exerciţiul 199. Identificaţi, în textele de mai jos, complementele 
circumstanţiale opoziţionale şi puneţi semnele de punctuație necesare. 


1. În locul amintirilor, care oricât tot îi aduceau un început de zâmbet, 
vine tristeţea. (I. Teodoreanu). 2. În locul moşneagului, o întâmpina casa 
lui. (I. Teodoreanu). 3. Pe mesuţă, în loc de mămăligă, se răcorea o turtă 
dulce tăiată felii. (I. Teodoreanu). 4. În loc de dreptate, ne-am ales cu 
batjocura şi cu averea luată. (V. Eftimiu). 5. Însă în picioare, în loc de ghete, 
târa, aproape, cipici cu tălpi groase de lână. (G. Călinescu). 6. Doctorul, în 
loc de alt răspuns, îi arătă marfa întinsă pe jos. (G. Călinescu). 7. Umblam 
abătut şi, în loc de plăcere, culegeam, oriunde mă întorceam, numai 
amărăciuni. (V. Voiculescu). 8. Apoi îşi aduse aminte iar cum un ţăran lung, 
sfrijit şi spân, venise odată cu fălcile legate, încovoiat de durere, să-i scoată 
o măsea şi cum dascălul, în loc de cea vătămată, îi smulse una teafără. (L. 
Rebreanu). 9. Şi boierul, în loc de un cuvânt bun, m-a scuipat drept în 
obraz, de faţă cu slugile sale şi cu alţi oameni ce se aflau atunci la curte, 
încât am crezut că a căzut cerul pe mine de ruşine! (I. Creangă). 10. Dara 
trebuit să jur tatii şi mamei că n-am să mai umblu după comori şi că, în loc 
de istorie şi arheologie, pentru care mă pregăteam cu fervoare, am să învăţ 
silvicultura... (V. Voiculescu). 11. Mi-ar fi fost drag să te am alături de mine, 
dar mi-e teamă că, în loc de a avea un sprijin, aş avea o piedică. (L. 
Rebreanu) 


Exerciţiul 200. Identificaţi, în textele de mai jos, complementele 
circumstanţiale de excepţie şi puneţi semnele de punctuație necesare. 

1. Alte rude nu avusese afară de doi fraţi ţărani. (L. Rebreanu). 2. Totuşi 
curtea lui afară de turn n-avea nimic deosebit. (M. Sadoveanu). 3. Fără 
decât noi nimeni nu îndrăzneşte să intre aici. (L. Rebreanu). 4. Nu citea 
nimic în afară de studii tehnice despre avioane. (M. Preda). 5. Toate nu 
stârnesc nimic în inima ei afară de o sfială aproape dureroasă. (L. 
Rebreanu). 6. Până aproape de întâiul sat prin care trebuiau să treacă în 
afară de un automobil cu farurile puternice nu întâlniră pe nimeni. (M. 
Preda). 7. Nimeni nu veni s-o vadă afară de părinţii ei. (I. Agârbiceanu). 8. 
Orice călătorie afară de cea pe jos e după mine o călătorie pe picioare 
străine. (C. Hogaş). 9. În afară de moarte omenirea n-a găsit altceva mai 
rău ca pedeapsă pentru cei vinovaţi decât răpirea libertăţii. (G. Ibrăileanu) 


E. Construcţiile infinitivale, gerunziale 
şi participiale izolate 


Infinitivele, gerunziile şi participiile, urmate sau nu de determinări, se 
despart prin virgulă de termenul regent: 

a) când sunt antepuse predicatului: 

Şi până a nu răsări soarele, gospodăria lui şi tot satul cu ea s-au 
zvârcolit în flăcări. (G. Galaction) 

Gustând băutură bună, ascultăm întâmplări care au fost. (M. 
Sadoveanu) 

Ajuns acasă, chemă pe Ana şi-i vorbi foarte blând. (L. Rebreanu) 


b) când sunt intercalate între subiect şi predicat: 

Craiul, primind cartea, îndată chemă tustrei feciorii înaintea sa. (l. 
Creangă) 

Fratele mezin, cuprins şi el de groază, luă ce-i căzu la îndemână şi-o 
porni gata de fugă. (I. Slavici) 


c) uneori şi când sunt postpuse predicatului, dacă au valoare explicativă 
(nu sunt absolut obligatorii pentru comunicare) sau sunt distanţate de 
termenul regent: 

Era calul din poveste, înainte de a mânca tipsia cu jar. (M. Sadoveanu) 

Păunaş dormea, suspinând. (G. Galaction) 

Măcinăm după aceea la moară, dând morarului dreptul său. (M. 
Sadoveanu) 
Se uita, dus departe. (V. Eftimiu) 


Exerciţiul 201. Identificaţi, în textele de mai jos, construcţiile 
infinitivale şi puneţi semnele de punctuație necesare. 


1. Fără a se gândi la ce spune răspundea corect. (L. Rebreanu). 2. 
Înainte de a porni spre Dunăre Sinan voi să arate sultanului şi altor turci de 
vază o privelişte măreaţă. (V. Eftimiu). 3. Miniştrii de Externe înainte de a 
numi un reprezentant al ţării în străinătate se interesau mai mult de 
persoana, de calităţile şi defectele soţiei, decât ale diplomatului însuşi. (V. 
Eftimiu). 4. Pentru a sfârşi mai iute cu toate acestea îl întrebai încă o dată 
pe gospodar despre drumul spre Almaş. (C. Hogaş). 5. Făcui câţiva paşi prin 
casă fără a zice nimic. (C. Hogaş). 6. Mă hotărâi să poposesc undeva la 
umbră spre a-mi împrospăta puterile. (C. Hogaş). 7. Spre a merge la Almaş 
pe drumul mare ar fi trebuit să suim dealul Balaurului, ce se ridică dincolo 
de Dărmăneşti. (C. Hogaş). 8. Şi mă întorsei cu faţa la perete spre a dormi 
(C. Hogaş). 9. Înainte de a bea a vărsat pentru mort o picătură din pahar. 
(M. Sadoveanu). 10. Înainte de a mă întoarce în camera mea am privit ca pe 
ceva cu totul nou grădina înflorită. (M. Sadoveanu). 11. Şi pentru a-mi întări 
acum şi mai mult această impresie simţii nevoia literaturii de aventuri şi 
miracol. (Gib I. Mihăescu). 12. Înainte de a ajunge la Mânăstirea Cozia Oltul 
trece pe lângă gospodăriile părăginite a două bătrâne. (G. Bogza). 13. 
Înainte de a căuta măcar un răspuns îl fulgeră o nouă întrebare: „Dar dacă 
are dreptate?“ (L. Rebreanu) 


Exerciţiul 202. Identificaţi, în textele de mai jos, construcţiile 
gerunziale şi izolaţi-le prin virgule. 


1. Şi neştiind nimic nu era în stare să înţeleagă nimic. (Z. Stancu). 2. 
Dar fiind bărbat lui îi plăceau şi petrecerile primejdioase. (T. Arghezi). 3. 
Câinii, care îi simţiseră la depărtare de câteva împuşcături, o luară spre 
dânşii lătrându-i cu un neastâmpăr din ce în ce mai mare. (I. Slavici). 4. 
Întrând Lică îşi aruncă biciul pe masă, un semn că voia să petreacă în draga 
sa voie. (I. Slavici). 5. Bătrânul a înălţat barba-i de arici şi nasu-i rumăn 
mirosind spre depărtări. (M. Sadoveanu). 6. Un răstimp rămase încordat ca 

un arc pândind. (M. Sadoveanu). 7. Văzându-şi feciorul se uita la el lung şi 
în tăcere. (M. Preda). 8. Şi mergând aşa iepuraşul cu gândul îşi vorbesc. (E. 
Gârleanu). 8. Şi fiul craiului nemaiputând struni calul şi neîndrăznind a mai 
merge mai departe se întoarnă ruşinat înapoi la tată-său. (I. Creangă). 9. 
Ghiţă nefiind acasă Ana şi bătrâna ieşiră să primească pe cei veniţi. (I. 
Slavici). 10. Unchiul Stavrache a surâs trist clătinând capul în semn de 
compătimire. (V. Eftimiu). 11. Trăgându-i cizmele soldatul mai zise ceva. (L. 
Rebreanu). 12. Soarele păşind peste hotarele de foc ale meridianei începuse 
a cumpăni spre apusul din stânga noastră. (C. Hogaş). 13. Schimbară câteva 
vorbe şi întrebări cântărindu-se din ochi cu o curiozitate ciudată. (L. 
Rebreanu) 


Exerciţiul 203. Identificaţi, în textele de mai jos, construcţiile 
participiale şi izolaţi-le prin virgule. 


1. Întors la Iaşi am găsit poruncă de la uncheşul meu să mă duc fără 
întârziere la el. (M. Sadoveanu). 2. Ajunşi în preajma satului ei îi pierdură 
din vedere şi se opriră zăpăciţi. (I. Slavici). 3. Săltată de sub unde ştiuca 
dăduse o lovitură enormă la suprafaţa apei. (M. Sadoveanu). 4. Indignat şi 
revoltat de atâta îndrăzneală am întors capul cu dinţii încleştaţi. (Camil 
Petrescu). 5. Atrase de întinsul sclipitor al iazului ele se lasă de asupra lui, 
ca o perdea. (Em. Gârleanu). 6. Numit într-un post în străinătate Lascaris a 
plecat hoţeşte, fără ştirea ei. (V. Eftimiu). 7. Spăimântat de atâta zarvă şi 
măcel zmeul se închisese într-un turn cu uşile de fier. (V. Eftimiu). 8. 
Rămas singur Apostol se aşeză să scrie câteva rânduri mamei şi Martei. (L. 
Rebreanu). 9. Zâmbind şi neclintită mă privi o clipă drept în ochi. (C. 
Hogaş). 10. Dar acum rămasă singură a avut vreme să se gândească la toate! 
(I. Agârbiceanu). 11. Ajunsă la margine am rupt-o la fugă. (I. Agârbiceanu). 
12. Ruptă de oboseală bătrâna adormi îndată. (I. Agârbiceanu) 


§ 124. Semnele de punctuație folosite în cazul 
cuvintelor şi construcţiilor nelegate sintactic 


de restul comunicării 


A. Cuvintele şi construcţiile incidente 

Cuvintele şi grupurile de cuvinte incidente se despart de restul 
propoziției prin virgule, linii de pauză sau prin paranteze: 

E, sigur, un mare artist. (Camil Petrescu) 

Urcai dealul şi - minune a minunilor! - dădui peste o covercă de nuiele 
învelită cu ierburi uscate. (Z. Stancu) 

Doctorii chemaţi (la început indienii, apoi englezii cei mai renumiţi) nu 
ştiură ce să spună. (M. Eliade) 


Există următoarele feluri de cuvinte incidente: 

1) cuvinte şi construcţii incidente care exprimă atitudinea vorbitorului 
faţă de cele comunicate: din păcate, din (ne)fericire, cu părere de rău, spre 
marele meu regret, spre nedumerirea mea etc. 

2) cuvinte şi construcţii incidente care exprimă certitudinea sau 
incertitudinea vorbitorului în legătură cu cele comunicate: fireşte, 
bineînţeles, desigur, evident, negreşit, într-adevăr, fără îndoială, cu 
siguranţă, fără doar şi poate, natural, de bună seamă, probabil, pesemne, 
poate, se prea poate, parcă, cică etc. 

3) cuvinte şi construcţii incidente care indică din ce sursă provine 
informaţia transmisă: după mine, după părerea mea, după câte îmi 
amintesc, din cât cunosc etc. 

4) cuvinte şi construcţii incidente care exprimă legătura dintre ideii, 
consecutivitatea expunerii gândurilor: în primul rând, în al doilea rând, mai 
întâi de toate, în sfârşit, la urma urmelor, de altfel, de altminteri, 
dimpotrivă, din contra, printre altele, apropo, pe de o parte, pe de altă parte 
etc. 

5) cuvinte şi construcţii incidente care exprimă modalitatea de 
formulare a gândurilor: într-un cuvânt, cu alte cuvinte, altfel spus, mai bine 
zis, mai exact, în general, în linii mari, în special, la drept vorbind, de fapt, în 
fond etc. 


Exerciţiul 204. Puneţi semnele de punctuație necesare. 


1. Spre mirarea mea în loc să râdă, a devenit serioasă. (Camil Petrescu). 
2. Tună-n cer. Se surpă poate stive de lemne tăiate. (T. Arghezi). 3. Cu 
părere de rău nici de data aceasta nu pot da gospodarului o lămurire. (M. 
Sadoveanu). 4. Şi la drept vorbind ce ar fi avut el acum să-i spună. (I. 
Slavici). 5. În sfârşit o ţinea strâns; era a lui. (M. Sadoveanu). 6. La urma 

urmelor de ce să nu joace? (I. Slavici). 7. Spre nedumerirea mea îndurerată 
mama şi surorile mele au trecut de partea lui şi au început acţiuni paralele. 
(Camil Petrescu). 8. Dar dintr-al prinților şirag, câţi au trecut al casei prag 
de bună seamă cel mai drag a fost ales. (G. Coşbuc). 9. Şi drept vorbind 
acesta-i adevărul. (I. Creangă). 11. Întâmplător, se afla şi Pascalopol, fiind 
spre seară, alături se înţelege de Otilia şi Felix. (G. Călinescu). 12. Mi-aş face 
evident datoria. (L. Rebreanu). 13. Pesemne cine-a făcut zicala asta n-a ştiut 
de Sărăceni. (I. Slavici). 14. Păcat numai că nemţoaica nu ştie boabă 
româneşte şi din nenorocire nici copiii. (L. Rebreanu). 15. În sfârşit 
amândouă oştirile se loviră pe şesul Siretului. (N. Gane). 16. Adevărul întreg 
fără îndoială numai Dumnezeu îl cunoaşte. (M. Sadoveanu). 17. Negreşit cei 
doi gospodari nu vor putea să refuze să vie la înmormântare în Sabasa. (M. 
Sadoveanu). 18. Le era fireşte mai aproape succesul unchiului. (Camil 
Petrescu) 


B. Propoziţiile incidente 


Propoziţiile incidente se izolează de restul comunicării prin virgule, linii 
de pauză sau prin paranteze: 

După cât îmi amintesc, l-am luat de acasă. (M. Sadoveanu) 

Acest ceas - ţi-am spus şi altă dată - să ştii că nu-i departe. (M. 
Sadoveanu) 

Guvernul, adică tu, sau guvernul prin tine (aceasta nu mă mai 
interesează), pregătiţi o lege care ne primejduieşte existenţa. (Cezar 
Petrescu) 


Exerciţiul 205. Puneţi semnele de punctuație necesare. 


1. După cât ştiu soarele a asfinţit în senin. (M. Sadoveanu). 2. Omul să- 
şi iubească neamul fireşte însă nu cu ură pentru celelalte neamuri nu-i aşa? 
(L. Rebreanu). 3. Numai în grădina ursului dacă-i fi auzit de dânsa se află 
sălăţi de aceste. (I. Creangă). 4. Abia după ce am isprăvit, am băgat de 
seamă că uncheşul meu stă la o parte de jarul din vatră, neguros, şi mi se 
părea mie dispreţuitor. (M. Sadoveanu). 5. Turcii erau trei şi grecii trei 
după cât îmi spunea uncheşul. (M. Sadoveanu). 6. Bine ar fi fost să pot 
aduce şi pe al minţii: dar cu marfa asta mi-ar fi răspuns tot uncheşul nu mă 
prea puteam lăuda. (M. Sadoveanu). 7. Ştia vezi bine soarele cu cine are de- 
a face. (I. Creangă). 8. Voi vedea pe Antonie-Vodă la Constantinopol şi cine 
ştie poate îi voi fi de folos. (M. Sadoveanu). 9. Mai rămânea nu-i vorbă 

neîmpărţită bucata de la mijloc. (I. Slavici). 10. Nu eram ca să zic aşa nici 
vesel, nici supărat. (N. Gane). 11. Cu toţii merserăm la crâşma din sat şi 
ciocnirăm câte un pahar, însă mie unuia drept să spun nu-mi luneca vinul 
pe gât. (N. Gane). 12. Era certată cel puţin aşa ştiam eu atunci cu Anişoara, 
de aceea nici n-am căutat-o acolo. (Camil Petrescu). 13. Nu bagi de seamă se 
vede că am devenit străveziu de foame? (C. Hogaş) 


C. Vocativele 


Substantivele în cazul vocativ se despart de restul comunicării prin 
virgulă, indiferent de locul unde se află: 

- Cum te cheamă, băiete? (Camil Petrescu) 

- Costache, de ce nu înţelegi tu că n-am mijloace să te trimit la Paris? 
(Camil Petrescu) 

Note. 

1. Uneori, după vocativele rostite cu intonaţie exclamativă se poate pune 
semnul exclamării: 

- Moşule! ştii drumul la Hârlău? (M. Sadoveanu) 

2. Vocativele însoţite de interjecţii se despart împreună cu acestea: 

- Ce mai faci tu, măi flăcăule? (M. Sadoveanu) 


Exerciţiul 206. Izolaţi prin virgule vocativele din textele de mai jos. 


1. Mi-ai trimis frumoasă doamnă o călimară de argint. (G. Topârceanu). 
2. Respectaţi solia căpitanii mei! (D. Bolintineanu). 3. Potrivit ar fi mărite 
stăpâne să nu ne pui alături de aceşti ţărani cu mâinile ciotoroase. (M. 
Sadoveanu). 4. Să ţineţi minte copii să nu uitaţi, să spuneţi mai târziu 
copiilor voştri. (Z. Stancu). 5. Pune un hotar Stăpâne nenorocirii noastre! 
(G. Galaction). 6. Dar, întrerup eu, pentru cine aţi poruncit cafea madam 
Popescu? (I. L. Caragiale). 7. Văd că te bucuri Manole de ce era să se 
întâmple. (M. Sadoveanu). 8. Eu bunicule aş vrea să mă fac ce eşti tu. (M. 
Sadoveanu). 9. Mândră şi vitează erai în bătaie o ţară română... (A. Russo). 
10. Zburător cu negre plete vin la noapte de mă fură. (M. Eminescu). 11. 
Poftim om bun de-i ospăta împreună cu noi. (I. Creangă). 12. Scoală 
Bogdănuţ şi vină după mine. (M. Sadoveanu). 13. Să vă păstraţi cumpătul 
fraţii mei să fim mândri! (E. Camilar). 14. Văd uncheşule că ai veşti rele. (M. 
Sadoveanu). 15. Ce mai spun gazetele nene? (I. L. Caragiale). 16. Nu-i rău 
măi Ştefane să ştie şi băietul tău oleacă de carte. (I. Creangă). 17. Acum 
dragă doamnă du-te de-ţi vezi copiii. (C. Negruzzi). 18. Dar eşti tu vrednic 

bre Niculăeş să porţi un cârd de oi? (M. Sadoveanu). 19. De vânzare ţi-i 
găinuşa ceea măi băiete? (I. Creangă) 


D. Interjecţiile 


1. Interjecţiile se despart prin virgulă de restul propoziției: 

Ah, parcă simt că n-am s-ajung să văd ziua de mâine. (G. Coşbuc) 

2. Dacă interjecţiile se rostesc cu intonaţie exclamativă, după ele se 
poate pune semnul exclamării: 

Ah! şi asta ce mai e?... (Camil Petrescu) 

Doamne, Doamne! învăţat mai trebuie să fie şi acel care face gramatici! 
(I. Creangă) 


Exerciţiul 207. Puneti, în textele de mai jos, semnele de punctuație care 
lipsesc. 


1. O dar până la poieniţă mai e mult! (G. Galaction). 2. A acum ştiu ce 
vrei să spui. (L. Rebreanu). 3. O eu sunt sigur de asta. (M Sadoveanu). 4. 
Vai cum aş vrea să nu mai vii, să nu mai vii, frumoasă jertfă a pădurii mele! 
(N. Labiş). 5. Ia tăceţi bre răspunse Zaharia. (I. Creangă). 6. A Bună 
dimineaţa, Primăvară! (T. Arghezi). 7. O tu nici visezi, bătrâne, câţi în cale 
mi s-au pus! (M. Eminescu). 8. Oh atunci era nespus de rău! (B. Şt. 
Delavrancea). 9. Vai cum le bate inimă. (|. Al. Brătescu-Voineşti). 10. Ei mai 
sunt rude de recomandat? (L. Rebreanu). 11. Aho car nebun aho (I. 
Creangă). 12. Ai mei pierduţi sunt paşă, toţi! O mântuie-i de vrei, că poti! 
(G. Coşbuc). 13. Cum Doamne sfinte mă mirai eu de-atunci puteai mânca de 
zece ori! (I. Agârbiceanu). 


Fraza 
§ 125. Semnele de punctuație folosite în fraza 
formată prin coordonare 
A. Propoziţiile coordonate juxtapuse 
Propoziţiile coordonate juxtapuse (nelegate prin conjuncţii) din cadrul 


unei fraze se despart prin virgulă: 
Ziua ninge, noaptea ninge, dimineața ninge iară. (V. Alecsandri) 

Exerciţiul 208. Explicaţi folosirea semnelor de punctuație care separă 
propoziţiile coordonate din textele mai jos. 


1. S-a stins viaţa falnicii Veneţii, nu vezi lumini, n-auzi cântări prin 
baluri. (M. Eminescu). 2. Nu s-a auzit de acolo niciun glas, nu s-a simţit 
nicio mişcare. (M. Sadoveanu). 3. Urc gâfâind strada sucită pe coaste, sar 
peste pietroaie, peste trunchiul de jgheab al unei fântâni, alerg cu sergentul 
Voicu după mine. (Camil Petrescu). 4. Mergeau neîncetat, era ger uscat, 
roatele pocneau, aburul ieşea din spinările cailor. (M. Preda). 5. Noaptea se 
oprise de dragul lor, cocoşii amuţiră, zorile rămase ascunse după munţi 
vreme îndelungată... (V. Eftimiu). 6. Cultura nu e un lux, este un strict 
necesar. (G. Ibrăileanu). 7. Apoi pricepu, întoarse caii, le prinse răscrucile 
de ştreanguri, legă frânghia şi porni cu ei spre tatăl său. (M. Preda). 8. 
Cerul încărunţi de nouri, vântul începu a geme. (M. Eminescu). 9. Repede- 
mi iau biletul, ies pe peron, alerg la tren, sunt în vagon. (I. L. Caragiale). 10. 
Nu ploua, nu băteau vânturi, nu ardea prea tare soarele. (M. Sadoveanu). 11. 
Fii cuminte, nu bea vin, nu răcni şi nu trage sabia fără folos. (M. 
Sadoveanu). 12. Mulţi pier, alţii cad în robie. (M. Sadoveanu). 13. Scumpul 
mai mult păgubeşte, leneşul mai mult aleargă. 14. Mă uit la ceas, e miezul 
nopţii. (Camil Petrescu) 


Exerciţiul 209. Puneti, în textele de mai jos, semnele de punctuație 
care lipsesc. 


1. Au îngrijit caii le-au dat orz au adus într-o odaie tarhatul ş-au stat de 
vorbă cu femeia de gazdă şi cu crâşmarul până într-un târziu. (M. 
Sadoveanu). 2. Sunt bătrân am văzut multe. (N. Gane). 3. Puiu ridică arma 
ocheşte trage. (V. Eftimiu). 4. Mii de frânturi de gânduri scânteiau în 
aceeaşi secundă se ciocneau se amestecau se înlănţuiau. (L. Rebreanu). 5. 
Trecură zile trecură săptămâni trecură luni. (V. Eftimiu). 6. Dădu din umeri 
se ridică de pe bancă porni spre casă. (V. Eftimiu). 7. Căscă gura să înjure 
făcu doi paşi spre Titu se opri se întoarse şi bătu cu pumnul în masă... (L. 
Rebreanu). 8. Notarul luă o cheie descuie portiţa apoi cu alta lăcatul de la 
uşa tinzii. (I. Agârbiceanu). 9. Bătrânul era veşnic nemulţumit mormăia 
tuşea mereu. (V. Eftimiu). 9. Mama Axintei roboteşte prin casă aşterne 
masa se uită la fetiţă îi zâmbeşte o ameninţă cu degetul ... (V. Eftimiu). 10. 
Unora războiul le ia viaţa celor mai mulţi le aduce suferinţă greu de îndurat 

pe câţiva îi scaldă în aur. (Z. Stancu). 11. Dar cine eşti dumneata de unde-mi 
ştii numele ce cauţi la mine? (I. Agârbiceanu). 12. Vântul chinuie copacii 
zguduie fereastra clatină acoperişul de şindrilă. (Z. Stancu) 


B. Propoziţiile coordonate legate 
prin conjuncţii nerepetate 


Propoziţiile coordonate legate prin conjuncţiile şi  locuţiunile 
conjuncţionale: copulative (precum şi), adversative (ci, dar, iar, însă), 
conclusive (aşadar, deci, prin urmare) se despart prin virgulă: 

Ana se mai uită înapoi, dar el nu mai întoarse capul. (L. Rebreanu) 

Câinii se mai ţineau cum se mai ţineau, însă urşii se aflau la capătul 
puterilor. (Z. Stancu) 

Cert pare numai că inamicul n-are cu el decât o baterie, deci şi forțele de 
infanterie trebuie să fie minime. (Camil Petrescu) 


Exerciţiul 210. Copiaţi textele de mai jos punând semnele de 
punctuație necesare. 


1. Înţelepciunea nu se împrumută cu carul ci se câştigă cu bobul! (N. 
Iorga). 2. La ceasul trei pornirăm iuți dar ne-am întors în văi bătuţi. (G. 
Coşbuc). 3. Mi-a fost destul de neplăcut dar n-am dat niciun semn de 
nemulţumire. (Camil Petrescu). 4. Zgârcitul se bucură luând iar darnicul se 
mângâie dând. (Folclor). 5. Nu ţi-e necaz când te izbeşte un armăsar ci când 
te trânteşte un măgar. (A. Pann). 6. Ascultă cu urechile, vezi cu ochii dat 
taci cu gura. (Z. Stancu). 7. Tinereţea ne înşală poate ea pe noi dar noi nu 
putem înşela nicicând tinereţea. (I. Agârbiceanu). 8. Asta o ştie el mai bine 
decât mine dar o ştiu şi eu. (M. Sadoveanu). 9. Părinţii mănâncă aguridă iar 
fiilor li se strepezesc dinţii. (Folclor). 10. Nici mi-e foame, nici mi-e sete ci 
mi-e dor de codrul verde. (Folclor). 11. Scăparea lor era lăstarul dar tocmai 
dintr-acolo venea vânătorul. (I. Al. Brătescu-Voineşti). 12. Mama se repede 
spre el dar până să facă un pas, maiorul cade lat. (I. L. Caragiale). 13. 
Vorbea prea tare însă ca şi cum ar fi fost singur. (M. Sadoveanu). 14. Dragi 
îmi sunteţi dar n-am ce vă face. (M. Sadoveanu). 15. Păzeşte-te de zgârcenie 
dar nici risipitor să nu fii. 16. Înţelese că hatmanul Sandu plesneşte de-o 
veste deosebită deci s-a petrecut ceva peste noapte în ţara Moldovei. (M. 

Sadoveanu). 17. Era prea mare pentru a se mulţumi cu ograda dar prea mic 
pentru a se încumeta pe uliţă. (I. Teodoreanu). 18. O luptă-i viaţa deci te 
luptă cu dragoste de ea, cu dor. (G. Coşbuc). 19. Voii să îi răspund însă el 
îmi curmă vorba. (N. Gane). 20. Curiozitatea îl aţâţa iar frica îl oprea. (L. 
Rebreanu) 


C. Propoziţiile coordonate legate prin conjuncţii 
repetate sau cu corelativ 


1. Propoziţiile coordonate introduse prin conjunctiile copulative şi, nici 
sau disjunctive ori, sau, fie se despart prin virgulă când conjunctţia se repetă 
la fiecare propoziţie. Virgula se pune începând cu a doua propoziţie: 

Şi merg ei o zi, şi merg ei două, şi merg patruzeci şi nouă până ce de la o 
vreme le intră calea în codru. (I. Creangă) 

Nici frunza nu se mişcă, nici vântul nu suspină. (I. H. Rădulescu) 

Sau taci, sau zi ceva mai bun decât tăcerea. (Folclor) 


2. Propoziţiile coordonate introduse prin locuţiunile conjuncţionale cu 
corelativ nu numai că..., dar şi..., nu numai Că... , dar nici... se despart prin 
virgulă: 

Dormind, nu numai că te odihneşti, dar şi timpul îl omori mai repede. 
(Z. Stancu) 

Tudor Bălosu nu numai că nu-şi cunoştea bine fata, dar nici măcar nu 
bănuise ce se petrecuse cu ea după măritiş. (M. Preda) 


Exerciţiul 211. Puneţi semnele de punctuație necesare. 


1. Şi eu vreau să-ndrăznesc a scoate din mâna lor dragostea mea; ori 
izbândesc ori îmi las aici oasele. (M. Sadoveanu). 2. Nici ploaia îl udă nici 
soarele îl arde. 3. Şi fetele se ţineau de el şi el era vesel şi roşea şi se simţea 
bine. (I. Slavici). 4. Şi pieptul mă doare şi tuşesc. (I. Agârbiceanu). 5. Şi 
plânge mama pe ceaslov şi-n barbă plânge tata... (O. Goga). 6. Cât despre 
Ursu, dulăul, nu numai că sărea dar se dădea şi peste cap. (V. Eftimiu) 

$ 126. Semnele de punctuație folosite în fraza 
formată prin subordonare 


A. Propoziţii subordonate care 
nu se despart de regenta lor 


Nu se despart în general prin virgulă de regenta lor următoarele tipuri 
de propoziţii subordonate: 

a) propoziţia subiectivă: 

Cine află îşi pierde viața. (M. Sadoveanu) 

b) propoziţia predicativă: 

Treaba lor e să fie cu ochii în patru. (L. Rebreanu) 

c) propoziţia predicativă suplimentară: 

Îl văzuse bine cum căzuse. (E. Gârleanu) 

d) propoziţia completivă de agent: 

El este lăudat de oricine îl cunoaşte. 

e) propoziţia circumstanţială instrumentală: 

Îl plesneşte cu ce are în mână. (Z. Stancu) 

f) propoziţia circumstanţială sociativă: 

A venit cu cine îi este prieten. 


Notă. Propoziţiile subordonate de tipurile enumerate mai sus, când sunt 
coordonate între ele şi nu sunt legate prin conjuncţii, se despart prin 
virgulă: 

Mă bucură că aveţi inimă atât de bună, că sunteți iertători la suflet, că 
vă aveţi de bine între domniile-voastre şi nu vă duşmăniţi unii pre alţii. (V. 
Eftimiu) 

Îi venea să se ducă la casa cu nuntaşi, să-i puie foc, să le strice 
petrecerea. (V. Eftimiu) 

Rostul lui e deci să întoarcă oile rătăcite, să răspândească graiul 
românesc, să întărească mândria naţională a celor şovăitori. (L. Rebreanu) 

Toţi tâlharii se apără cu nu ştiu, n-am văzut, n-am auzit. (Z. Stancu) 

Auzi pe Ilona cum aşează sticluta pe masă, cum şterge lingurita, cum 
păşeşte în vârful picioarelor şi se lasă pe scaunul ei de la picioarele patului. 
(L. Rebreanu) 

B. Propoziţii subordonate care se despart 
de regenta lor în funcţie de topică 


1. Propoziţiile completive directe şi indirecte se despart prin virgulă 
când stau înaintea regentei: 

Că e mare, văd eu bine! (I. Agârbiceanu) 

Ce o mai fi, om mai vedea! (V. Eftimiu) 

Ce frică a pățit când s-a simţit strâns în palma flăcăului, numai el a 
ştiut. (I. Al. Brătescu-Voineşti) 

Din ce ne-a dăruit Dumnezeu, dăm şi noi cu dragă inimă. (M. 
Sadoveanu) 


2. Propoziţiile circumstanţiale de loc şi de timp se despart prin virgulă 
când stau înaintea regentei şi când nu se insistă în mod deosebit asupra lor 
(circumstanţa nu este esenţială pentru comunicare): 

Unde nu e nădejde de dobândă, lipseşte şi îndemnul de lucru. (I. Slavici) 

Axinta, draga mea, acolo unde sunt adunate averi, toate se petrec la fel! 
(V. Eftimiu) 

Când se trezi, soarele era sus pe cer. (I. Agârbiceanu) 

Când se găsi iarăşi afară, Vitoria privi în cer nouri subțiri prin care 
răzbătea slabă lumina de lună. (M. Sadoveanu) 


Exerciţiul 212. Explicaţi folosirea semnelor de punctuație care despart 
propoziţiile completive directe şi indirecte de regenta lor. 


1, Să mă duc acasă la mătuşa ei, nu putea fi vorba. (Camil Petrescu). 2. 
De ce ţi-e frică, nu scapi. (Folclor). 3. Pentru ce-ai putea face tu, eu aş putea 
să-ţi fiu învăţător, măi băiete! (M. Sadoveanu). 4. Spun şi eu o vorbă celor 
care au urechi de auzit. (M. Sadoveanu). 5. Cu un renegat vorbesc, ştiu prea 
bine! (L. Rebreanu). 6. Ce ţie nu-ţi place, altuia nu-i face. (Folclor). 7. Cu 
cine trăieşti, să nu te târguieşti. (Folclor). 8. Ce agoniseşte un cap de bărbat 
într-o viaţă întreagă, o muiere nepricepută prăpădeşte într-un an de zile, şi 
mai puţin. (L. Rebreanu). 9. De unde s-a luat el aici, nu ştiu. 10. Despre cine 
suntem, de unde venim şi unde ne ducem, să nu se afle nimic. (M. 
Sadoveanu). 11. Acuma, ce-o să se aleagă de casa asta, bunul Dumnezeu ştie! 
(L. Rebreanu). 12. Ce n-aduce anul, aduce ceasul. (N. Filimon). 13. Cât de 
frumoasă eşti, pot spune. (M. Eminescu). 14. Câte a tras acolo bietul băiat, 

numai pielea şi oasele lui ştiu. (V. Eftimiu). 15. Că de plecat din Constanţa, 
nu mai plec, să ştiţi! (V. Eftimiu). 16. Dacă a fost, să spuie omul. (M. 
Sadoveanu). 17. Cât îi trebuie lui, ştie. (M. Preda). 18. Dar că ar fi smuls 
toate rătăcirile iubirii păgâne, nu putea crede. (I. Agârbiceanu). 19. Că nu 
poate plăti acum asemenea sumă, era sigur. (L. Rebreanu). 20. Ceea ce spui, 
eu nici nu cunosc şi nici nu ştiu. (I. Agârbiceanu). 23. Că sunt şi bani străini, 
recunosc. (Camil Petrescu). 24. Cum s-a chinuit, numai ea ştia! (|. 
Agârbiceanu) 


Exerciţiul 213. Explicati folosirea semnelor de punctuație care despart 
propoziţiile circumstanţiale de loc şi de timp. 


1. Pe unde fuseseră altădată sate, acum nu mai întâlneai decât mormane 
de cenuşă şi resturi de ziduri arse şi afumate. (Z. Stancu). 2. Când m-am 
arătat, s-au ridicat toţi în picioare şi mi s-au închinat. (M. Sadoveanu). 3. Şi 
cum ajunge la târg, se duce cu pieptul deschis drept la palatul împăratului. 
(I. Creangă). 4. Când gâştele păzesc stratul, puţin îi rămâne grădinarului. (|. 
Slavici). 5. Când merge, saltă puţin şi se mlădie. (B. Şt. Delavrancea). 6. Cât 
îi mic, prinde muşte cu ceaslovul. (I. Creangă). 7. Şi cât vom sta aici, nu mai 
scap de nevoia aceasta. (I. Slavici) 8. Eu voi trece la ai noştri îndată ce voi 
putea. (L. Rebreanu). 9. De când lumea s-a zidit, interesul n-a lipsit. 
(Folclor). 10. Când şoarecele e sătul, e acră făina. (Folclor). 11. Când 
nenorocirea doarme, fereşte-te s-o trezeşti. (Folclor). 12. Când am aflat 
această bună veste, am sărit pe cal. (M. Sadoveanu). 13. Domnul Dumnezeu, 
după ce a alcătuit lumea, a pus rânduială şi semn fiecărui neam. (M. 
Sadoveanu). 14. Când se trezi, auzi un glas străin lângă dânsul. (L. 
Rebreanu). 15. Când de multe te apuci, mai pe toate le încurci. (Folclor) 


C. Propoziţii subordonate care 
se despart în funcţie de gradul 
de legătură cu regenta 


I. Se despart prin virgulă de regenta lor, când au valoare explicativă, 
deci când nu sunt esenţiale pentru comunicare, următoarele tipuri de 
subordonate: 

1) propoziţia atributivă explicativă: 

De altfel, eu cred că vor veni lupte mari, în care se vor angaja toate 
unităţile. (Camil Petrescu) 

2) propoziţia circumstanţială de mod: 

David era mort de oboseală, cum nu fusese niciodată. (L. Rebreanu) 

3) propoziţia circumstanţială de cauză: 

Cinsteşte pe bătrâni, căci şi tu poţi fi bătrân. (A. Pann) 

4) propoziţia circumstanţială de scop: 

M-am ridicat repede, ca să-i sărut mâna. (M. Sadoveanu) 

5) propoziţia circumstanţială condiţională: 

Dacă aş fi izbutit, acum cine ştie unde aş fi. (L. Rebreanu) 

6) propoziţia circumstanţială de relaţie: 

Cât priveşte pe flăcăii satului, îl urau pe Miai cum urăşte cocoşul eretele. 
(Camil Petrescu) 

În ceea ce priveşte planul, nu am nimic de adăugat. 

7) propoziţia circumstanţială de excepţie: 

Afară că a dormit, altceva n-a făcut nimic toată ziua. 


II. Toate aceste propoziţii nu se izolează prin virgulă când conţinutul lor 
este important pentru comunicare: 

1) propoziţia atributivă determinativă: 

Ascultăm abătuţi explicaţiile care nu spun absolut nimic. (Camil 
Petrescu) 

2) propoziţia circumstanţială de mod: 

Pleoapele lui Bologa se împreunară ca şi când s-ar fi umplut de plumb. 
(L. Rebreanu) 

3) propoziţia circumstanţială de cauză: 

Oamenii se urăsc şi se luptă între dânşii pentru că sunt nesăţioşi. (l. 
Slavici) 

4) propoziţia circumstanţială de scop: 

Adună la tinereţe ca să ai la bătrâneţe. (Folclor) 

5) propoziţia circumstanţială condiţională: 

Dacă n-ai noroc şi parte degeaba te scoli de noapte. (Folclor). 

6) propoziţia circumstanţială de relaţie: 

Am în ceea ce priveşte cinstea şi credinţa lor o încredere desăvârşită... 
(Camil Petrescu) 

Este interesat să afle cât mai mult. 

7) propoziţia circumstanţială de excepţie: 

Ştia că nu are nimic de făcut decât să aştepte. (Camil Petrescu) 
N-a luat altceva decât ce i-a trebuit. 


Exerciţiul 214. Identificaţi, în textele de mai jos, propoziţiile atributive 
şi explicati semnele de punctuație folosite în cazul lor. 


1. Împrejurul copacului erau risipite ciolanele taurului, pe care-l 
mâncaseră, precum se vede, lupii. (I. Slavici). 2. A plecat trântind uşa, cu o 
energie pe care nu i-o bănuiam. (Camil Petrescu). 3. Baba, care se culcase 
odată cu găinile, se sculă cu noaptea-n cap şi începu a trânti ş-a plesni prin 
casă. (I. Creangă). 4. Vorbesc de lumea asta rea, lângă care trăim. (M. 
Sadoveanu). 6. Iată, în sfârşit, unul care voia în adevăr să-l cumpere. (I. 
Slavici). 7. Mai ales într-un rând îi picase lui moş Nichifor două iepuşoare, 
care mergeau de minune la drum. (I. Creangă). 8. Tâlharii aceia prădaseră, 
din întâmplare, şi o biserică, din care luaseră cu dânşii, între altele, şi un 
sac de tămâie. (I. Slavici). 9. Spectacolul surprinde oamenii care continuă să 
mănânce brânză, cu o tihnă ţărănească. (Camil Petrescu). 10. Polina, care n- 
avea nimic rupt pe ea, se simţi iarăşi atinsă ca şi data trecută cu 
untdelemnul. (M. Preda). 11. Îndată ce puse capul pe pernă avu senzaţia că 
trupul i-a amorţit. (L. Rebreanu). 12. Ion, care n-o văzuse în ogradă, se 
sperie văzând-o aici. (L. Rebreanu) 


Exerciţiul 215. Identificaţi propoziţiile circumstanţiale de mod şi 
explicaţi semnele de punctuație folosite în cazul lor. 


1. O vorbă răneşte mai mult decât o sabie ascuţită. (Folclor). 2. O să tac 
cum tace piatra. (Z. Stancu). 3. Cum îţi vei aşterne, aşa vei dormi. (Folclor). 
4.Fiecare să doarmă cum îşi aşterne. (L. Rebreanu). 5. Ne uităm unii la alţii, 
cum se uită vecinii, în faţa casei, unii la alţii, peste drum. (Camil Petrescu). 
6. Şi vremea trecea peste dânsul, nemăsurată şi nepătrunsă, cum trece 
peste oamenii lecuiţi de ispitele fericirii. (L. Rebreanu). 7. Toată ziua de 
sâmbătă îşi ascunse mânia parcă nici n-ar bănui nimica-n lume. (L. 
Rebreanu). 8. Bătu la uşă, uşor, cum bat flăcăii în geam, la fete. (L. 
Rebreanu). 9. Mai bine să te însori de două ori, decât să mori o dată. 
(Folclor). 10. Dracul nu e aşa negru, cum îl zugrăvesc oamenii. (Folclor). 11. 
Dar şi noi încă o pândeam cum se pândeşte-o fiară. (V. Alecsandri). 12. 
Îndată iese de sub tufă şi se lungeşte în mijlocul drumului ca şi cum ar fi 

moartă. (I. Creangă). 13. Şi sufletul, fără să-i ceară încuviințarea, s-a furişat 
acasă. (I. Teodoreanu). 14. Şi s-o trăzneşti cu capul de păretele cel despre 
răsărit, cât îi putea. (I. Creangă) 


Exerciţiul 216. Identificaţi propoziţiile circumstanţiale de cauză şi 
explicaţi semnele de punctuație folosite în cazul lor. 


1. Dormiţi liniştiţi ca la voi acasă, că stau eu de pază. (I. Slavici). 2. 
Trebuie să fii vesel, căci ai avut izbândă. (M. Sadoveanu). 3. Să nu 
îndrăzneşti a-mi spune minciuni, căci îţi strămut fălcile. (M. Sadoveanu). 4. 
Îmi vine să tuşesc, că mă îneacă fumul. (I. Slavici). 5. Eu ştiu că nu eşti om 
cu mintea întreagă, căci te pui cu stăpânirea. (M. Sadoveanu). 6. Pornim pe 
înserate la un contraatac inutil, căci, neizbutind să intre în oraş, inamicul s- 
a retras. (Camil Petrescu). 7. Sunt mirat, căci n-au dat niciun semn despre 
asta până acum. (Camil Petrescu). 9. Voia să adoarmă îndată, fiindcă într- 
adevăr călătoria îl zdrobise... (L. Rebreanu). 10. De haiduci n-a dat, că se 
ascundeau bine... (V. Eftimiu). 11. Şi, fiindcă Ion n-a venit pe la ei, seara s-a 
dus la cârciumă unde l-a şi întâlnit. (L. Rebreanu). 12. I se zicea drum mare 
pentru că era drum vechi de când lumea. (M. Sadoveanu). 13. Hai, nu mai 
sta la îndoială, că mă tem să nu ne apuce noaptea pe aici. (I. Creangă). 14. 
Măria ta nu te uita aşa la mine, căci eu nu-s vinovat pentru faptele lui. (M. 
Sadoveanu) 


Exerciţiul 217. Identificaţi propoziţiile circumstanţiale de scop şi 
explicaţi semnele de punctuație folosite în cazul lor. 


1. Te pomeneşti că prind de veste că avem bani în care şi ne omoară, ca 
să ia banii de la noi. (I. Slavici). 2. Ca să ardă şoarecii, nu da foc morii. 
(Folclor). 3. Bate apa în piuă să aleagă unt. (Folclor). 4. Ca să nu fugă, i-au 
pus picioarele în butuc. (M. Sadoveanu). 5. Ar fi dat, ca să nu fie gâlceavă, 
cu dragă inimă, taurul. (I. Slavici). 6. Creşte şarpele la sân ca să te muşte 
mai bine. (Folclor). 7. Nu lua cu tine decât un cal şi doi caşi la coburi, ca să 
ne fie de prânzare. (M. Sadoveanu). 8. Ne-am înfăţişat să-ţi plătim, 
cucoane! (M. Sadoveanu). 9. Deschise ochii, să se convingă. (L. Rebreanu). 
10. Îndată după dejun trebuie să plece, ca să poată prinde la Costeşti 
acceleratul. (L. Rebreanu). 11. Pe urmă lăsă bucatele la foc să fiarbă şi se 
duce prin pădure să caute pe cumătru-său şi să-l poftească la praznic. (|. 

Creangă). 12. Se uită în toate părţile să găsească un adăpost. (Em. 
Gârleanu). 13. Am intrat în oaste ca să lupt împotriva voastră! (V. Eftimiu). 
14. Voi face tot ce-mi vei porunci, numai ca să-ţi fiu pe plac! (V. Eftimiu). 15. 
Ca să-şi atingă ţinta, ei căutau să pună mâna pe vestitul fluier fermecat. (V. 
Eftimiu). 16. Ca să nu te scap, de două zile pândesc toate trenurile, ţipând ca 
un nebun. (L. Rebreanu). 17. Vai, lasă-mi-l mai ieftin, ca să-l pot cumpăra. 
(Camil Petrescu) 


Exerciţiul 218. Identificaţi propoziţiile circumstanţiale condiţionale şi 
explicaţi semnele de punctuatie folosite în cazul lor. 


1. Dacă n-ar fi proştii, deştepţii ar muri de foame. (Camil Petrescu). 2. 
Dacă vrei să trăieşti, trebuie să te aperi. (Z. Stancu). 3. De eşti tu acela, nu-ţi 
sunt mumă eu. (D. Bolintineanu). 4. Când aţi şti voi câte a pătimit, sireaca, 
din pricina mea, şi eu din pricina ei, i-aţi plânge de milă. (I. Creangă). 5. 
Minte de ar creşte pe toate cărările, ar paşte-o şi măgarii. (A. Pann). 6. Dacă 
nu vine muntele la Mahomed, vine Mahomed la munte. (Folclor). 7. Omul 
prost, dacă nu e fudul, nu are niciun haz. (Folclor). 8. Dacă faptele sunt, 
veştile nu pot întârzia. (M. Sadoveanu). 9. Să fi ars casa pe el, m-aş fi tăvălit 
de bucurie. (B. Şt. Delavrancea). 10. Poiana era pustie, dar turcii, dacă au 
luat-o pe drumul oilor, erau să ajungă şi ei tot acum! (G. Galaction). 11. Cu 
şchiop într-un loc de şezi, te înveţi să şchiopătezi. (Folclor). 12. Dacă mi-a fi 
scris să mor, oi muri. (M. Sadoveanu). 13. Şi, dacă nu-ţi faci bine datoria, să 
ştii că unde-ţi stă capul, au să-ţi steie picioarele! (M. Sadoveanu). 14. Dacă 
nu veniţi voi la mine, mă duc eu la voi! (I. Slavici) 


Exerciţiul 219. Identificaţi propoziţiile circumstanţiale de relaţie şi 
explicaţi semnele de punctuație folosite în cazul lor. 


1. Şi în ce mă priveşte, mai curios sunt să ştiu ce părere aveţi 
dumneavoastră. (M. Preda). 2. În ce priveşte celelalte cheltuieli, nu vă pot 
spune nimic. 3. În ceea ce priveşte aceste planuri, încă nu am discutat cu ei. 
4. În ce priveşte structura lor, aceste sisteme sunt asemănătoare. 5. Omul 
nu trebuie să-şi piardă niciodată răbdarea în ceea ce ştie că este după legile 
firii. (G. Călinescu). 6. Nu mai încăpea îndoială că băiatul a găsit pe Natl şi 
că amândoi o aşteptau în dosul Sărăriei. (I. Slavici). 7. Asta putea fi adevărat 
în ceea ce privea pe copiii lui Moromete. (M. Preda). 8. În ceea ce priveşte 

direcţiile de activitate, el este de altă părere. 9. Ei sunt interesaţi să 
participe la acest concurs cât mai mulţi elevi. 10. Am vorbit cu el în ceea ce 
priveşte plecarea. 


Exerciţiul 220. Identificaţi propoziţiile circumstanţiale de excepţie şi 
explicaţi semnele de punctuație folosite în cazul lor. 


1. Nimic altceva n-au făcut decât să stea. (M. Preda). 2. Eteriştii nu 
făcuseră altă vitejie decât să prindă pe Tudor şi să-l omoare, la miezul 
nopţii. (G. Galaction). 3. Nu făcea altceva decât să citească. 4. Treci prin 
apă, treci prin văzduh, dar pe podul meu n-ai să treci, afară numai dacă te 
baţi cu mine!... (V. Eftimiu). 5. Ce să le mai facem altceva decât să le 
interzicem să mai crească atâtea vite? (M. Preda). 6. În afară că m-a rugat 
să-l ajut, nu mi-a mai spus nimic. 7. Aceasta nu făcea nimic altceva decât să- 
l supere şi mai rău. 8. Nu voia nimic mai mult decât să-ţi vorbească. 9. În 
afară că s-au certat, altceva n-au făcut. 10. N-am făcut nimic altceva decât 
că ne-am împlinit jurământul. (Z. Stancu). 11. Nu s-a întâmplat nimica, fără 
decât a ars moara. (M. Sadoveanu) 


C. Propoziţii subordonate care se despart 
totdeauna de regenta lor 


Se despart totdeauna prin virgulă, indiferent de poziţia lor faţă de 
regentă, următoarele tipuri de propoziţii subordonate: 

1) propoziţia circumstanţială consecutivă: 

Dar emoția lor era aşa de mare, că nu putură să descifreze nimic. (L. 
Rebreanu) 

2) propoziţia circumstanţială concesivă: 

Nu, n-am fost nicio secundă gelos, deşi am suferit atâta din cauza iubirii. 
(Camil Petrescu) 

3) propoziţia circumstanţială opoziţională: 

În loc să se supere, femeia avu un zâmbet ascuns. (M. Preda) 

4) propoziţia circumstanţială cumulativă: 

Pe lângă că nu ştie nimic, nici nu învaţă. 

Pe lângă că-şi păgubeşte stăpânul, nu prinde nici meseria. (Z. Stancu) 

Exerciţiul 221. Identificaţi propoziţiile circumstanţiale consecutive şi 
explicaţi semnele de punctuație folosite în cazul lor. 


1. Viaţa mă asprise atât de mult, încât ajunsesem să cred să nu mai am 
lacrimi. (Z. Stancu). 2. Herdelea era atât de zăpăcit, că pusese ţigara cu 
focul în gură. (L. Rebreanu). 3. Toate-i păreau ca-n poveşti şi-i erau atât de 
dragi, încât îi venea să le îmbrăţişeze. (L. Rebreanu). 4. Nicolae arăta atât 
de întristat, încât ţi se făcea rău uitându-te la el. (M. Preda). 5. E un ciripit, 
un piuit, spre seară, de te crezi în rai. (Em. Gârleanu). 6. Viaţa aceea i se 
părea acuma atât de dulce, o râvnea cu atâta patimă, încât toată fiinţa şi-o 
simţea îndurerată. (L. Rebreanu). 7. Aşa era de prăpădit, încât a trebuit să-l 
culce oamenii lui în căruţă. (M. Sadoveanu). 8. Mi se încleştaseră fălcile, de 
nu mai puteam vorbi aproape. (Camil Petrescu). 9. Sunt atât de obosit, sunt 
atât de sleit de voinţă, încât cu greu mă stăpânesc să nu urlu furios. (Camil 
Petrescu). 10. Era aşa de mare tăcerea serii, încât, o clipă, cei de la foc şi-au 
auzit inimile bătând. (M. Sadoveanu). 11. Era atât de plin de sine însuşi, 
încât se gândea numai la pământurile lui. (L. Rebreanu). 12. Palma fusese 
atât de grea, că la durut capul toată ziua. (M. Preda). 13. Împrejur 
întunericul se răspândise, încât înţepa ochii. (L. Rebreanu) 


Exerciţiul 222. Identificaţi propoziţiile circumstanţiale concesive şi 
explicaţi semnele de punctuație folosite în cazul lor. 


1. Calul, că e cu patru picioare, şi tot se poticneşte. (Folclor). 2. Noua 
mea entuziastă m-a silit să dansez cu ea, deşi dansam prost. (Camil 
Petrescu). 3. Deşi începea să dovedească în deosebite împrejurări 
inteligenţă, natura lui bună şi naivă trebuia să-l ducă la experienţe 
dureroase. (M. Sadoveanu). 4. Am ghicit, fără să vreau, intrigi bine ascunse. 
(G. Ibrăileanu). 5. Nu mă duc, mamă, nu mă duc la Socola, măcar să mă 
omori. (I. Creangă). 6. Pe măgar, cât să-l împodobeşti, armăsar nu poţi să-l 
numeşti. (Folclor). 7. Dumnezeu, că e Dumnezeu, şi nu poate mulţumi toată 
lumea. (Folclor). 8. Nu mai ţin minte ce, deşi fusese scris atât de cite. (M. 
Sadoveanu). 9. În ograda gimnaziului mişcare puţină, deşi soarele strălucea 
în azurul cerului, cernând pulbere de aur peste grădini înflorite. (M. 
Sadoveanu). 10. Cât de rău să trăiască omul, tot nu se îndură să moară. 
(Folclor). 11. Deşi noaptea fusesem în avanposturi, sunt iarăşi în linia întâi. 

(Camil Petrescu). 12. Deşi nu era deloc frig şi nici răcoare, Irina tremura din 
tot trupul. (M. Preda) 


Exerciţiul 223. Identificaţi propoziţiile circumstanţiale opoziţionale şi 
explicaţi semnele de punctuație folosite în cazul lor. 


1. Mai bine să te pizmuiască cineva, decât să te plângă. (Folclor). 2. În 
loc să fie veselă şi mulţumită, era, dimpotrivă, tristă şi amărâtă, şi plângea 
în ascuns de mamă-sa. (N. Batzara). Dar, în loc să danseze, se ţinu toată 
seara pe urmele Lucreţiei. (L. Rebreanu). 4. Fugarii din adăpost, în loc să se 
moaie, se îndârjeau. (Z. Stancu). 5. Dar nu, iată şi cei şaisprezece s-au oprit 
după treizeci de paşi şi, în loc să deschidă focul, stau şi se uită la noi. (Camil 
Petrescu). 6. În loc să te apuci de muncă, baţi câmpii în bocanci, păzeşti pe 
boieri! (M. Preda). 7. Dar de măritat te-ai măritat, în loc să te fi dus într-o 
mănăstire. (M. Preda). 8. În loc să obosesc, dobândeam mai multă putere. 
(G. Bogza). 9. Mai bine să lucrezi în zadar, decât să stai cu mâinile goale. (N. 
Iorga). 10. În loc să blăstămi în stânga, laudă în dreapta şi tot acelaşi scop 
vei ajunge. (N. Iorga). 11. Te-ai repezit să cumperi plug nou, în loc să mai 
aştepţi. (M. Preda). 12. Şi în loc să se oprească aici, se pomeniră cu toţii 
auzind pentru întâia oară nişte cuvinte cam nepotrivite şi supărătoare. (M. 
Preda) 


Exerciţiul 224. Identificaţi propoziţiile circumstanţiale cumulative şi 
explicaţi semnele de punctuație folosite în cazul lor. 


1. După ce că nu munceşti, nici nu taci! (M. Preda). 2. După ce că-mi sari 
în cap, mai vrei să te apăr. (M. Preda). 3. Pe lângă că a lucrat toată ziua, 
apoi a mai şi dormit puţin noaptea. 4. Nu numai că nu-l ajută, dar nici nu-l 
lasă în pace. 5. După ce că e sărac, a mai fost şi dat în judecată. 6. Pe lângă 
că a pierdut o groază de timp, a mai rămas şi dator. 7. În afară că a câştigat 
bani, a mai căpătat şi o experienţă bogată. 8. După ce că nu sunt buni de 
nimic, apoi sunt şi brutali şi mojici, mai ales cu copiii de familie bună. (|. L. 
Caragiale). 9. Pe lângă că e cuminte, mai e şi foarte harnică. 

$ 127. Punctul şi virgula în frază 


Punctul şi virgula se foloseşte: 

a) pentru a despărţi, în cadrul unei fraze formate prin coordonare sau 
prin subordonare, propoziţii sau grupuri de propoziţii care sunt concepute 
ca unităţi relativ independente; 

b) pentru a fragmenta o frază de mare întindere, incluzând propoziţii cu 
părți de propoziţie izolate prin virgulă: 

Ar fi voit să meargă la ea, să-i ceară iertare şi să o împace, dar nu putea; 
era în el ceva ce nu-l lăsa, şi aşa ieşi afară, ca să fie singur cu gândurile sale. 
(. Slavici) 


Exerciţiul 225. Analizaţi fragmentele de text despărțite prin punct şi 
virgulă. Motivaţi folosirea acestui semn de punctuație. 


1. Stăpânirea va hotărî cum va binevoi;, eu nu mă amestec. (M. 
Sadoveanu). 2. Frunzişurile stinse îl stropesc cu apă; a plouat întruna până 
acum. (Camil Petrescu). 3. Am aşteptat o vreme; nu multă. (M. Sadoveanu). 
4. Am pornit spre han; însă cu îndoială. (M. Sadoveanu). 5. Noaptea era 
târzie; se zărea geana de ziuă. (A. Russo). 6. Era cerul de o frumuseţe 
nespusă; ceasul era târziu; vorbele baciului aveau o gravitate profetică. (D. 
Zamfirescu). 7. Nu-i spunea nici basme ca ale mamei, cu Ilene Cosânzene şi 
Feţi-frumoşi, în care el nu credea, ci poveşti adevărate despre lupi, care 
atacă pe drum de iarnă călătorii; despre focuri mari, care ard pădurile, de 
fug năuce fiarele şi vitele în toate părţile; cum se războiesc împărăţiile; 
despre ape mari ca de la Bălceşti la Piteşti, pe care se merge cu corăbii, şi 
cum înoată, fără să-şi piardă puterea, marinarii din corăbiile răsturnate de 
furtuni; cum sunt casele la Țarigrad; cum taie turcii oamenii pe poduri; îi 
spunea că sunt în Itiopia bărbaţi şi femei, negri ca smoala, şi lei, şi elefanţi. 
(Camil Petrescu) 


$ 128. Două puncte în frază 


În cadrul frazei, două puncte se folosesc înaintea unui fragment de text: 
a) care conţine o enumerare: 

Am învăţat şi alte lucruri pe care nu le mai înşir aici: să plantez o floare, 
să împletesc coşuri de mlajă, să fac o pălărie din paie de secară ş.a.m.d. (M. 
Sadoveanu) 

b) care explică conţinutul primei părţi (între ambele părţi ale frazei pot 
fi intercalate cuvintele şi anume): 

Mai ales un semn neîndoielnic era ştiut: că se arătaseră pe câmpuri, în 
acea primăvară, ţistari fără număr. (M. Sadoveanu) 

c) care include o concluzie: 

Ai avut două pâini întregi: doi lei ţi se cuvin. (I. Creangă) 


Notă. Uneori, înaintea unei propoziţii care conţine o explicaţie se poate 
pune şi linia de pauză: 

Când am ajuns acasă, am înţeles de ce maiorul ieşise un moment cu 
cheseaua în vestibul - ca să-mi toarne dulceaţă în şoşoni. (I. L. Caragiale) 


Exerciţiul 226. Puneţi două puncte acolo unde sunt necesare. 


1. Ar fi vrut să se rupă în două jumătate să plece cu puii sănătoşi, care 
sufereau de frigul toamnei înaintate, iar jumătate să rămâie cu puiul 
schilod, care se agăța de ea cu disperare. (I. Al. Brătescu-Voineşti). 2. Ţara 
noastră suntem noi toţi şi ceva mai mult toată datoria teribilă care vine de 
la cei care au întemeiat-o. (N. Iorga). 3. Se gândi să bea ori să nu bea? (Z. 
Stancu). 4. Şi-ajuns în ţară, eu te rog, fă-mi cel din urmă bine pământul 
ţării să-l săruţi şi pentru mine! (G. Coşbuc). 5. O fi viaţa chin răbdat, dar 
una ştiu ea ni s-a dat ca s-o trăim! (G. Coşbuc). 6. După întâiile scrisori, 
Laura a stat la îndoială să-i răspundă ori să nu-i răspundă? (L. Rebreanu). 
7. Îndoielile i le-a risipit Titu cu o povaţă înţeleaptă poate să-i scrie, dar cu 
multă băgare de seamă. (L. Rebreanu). 8. Măria-sa Ştefan nu ştia nimic 
venea cu soţii săi la nuntă. (M. Sadoveanu). 9. - Ce să facem? răspunse 
Petrea. Ce am făcut cu cocoşul îl tăiem, îl jupuim, îl frigem şi-l mâncăm. (I. 
Slavici). 10. Am un copac cu patru craci una înverzeşte, alta rodeşte, una 
veştejeşte şi alta se usucă. (Folclor). 11. Dar când să aţipească, deodată se 
aud prin casă o mulţime de glasuri, care de care mai urâcioase unele 
miorlăiau ca mâţa, altele coviţăiau ca porcul, unele orăcăiau ca broasca, 
altele mormăiau ca ursul. (I. Creangă). 12. Moare în mine încă o iluzie aceea 
că aş fi putut fi un bun comandant. (Camil Petrescu). 13. Catrina şi fetele 
aflară mai târziu de acest plan şi se hotărâră repede nu le convenea. (M. 

Preda). 14. Istoria nu va şti decât am biruit sau am fost biruiţi... (L. 
Rebreanu). 15. Privighetoarea pe vremea aceea era cea mai leneşă pasăre 
dormea ziua şi noaptea. (Em. Gârleanu). 16. Aşa e firea omului fiecare pune 
bucuros şeaua pe iapa vecinului. (I. Slavici). 17. Ai ucis ţi-a venit ceasul 
pedepsei. (M. Sadoveanu). 18. Să-mi dai şi-o bucată de mămăligă n-am 
mâncat nimic de ieri. (I. Agârbiceanu). 19. Punea fetişcana la tot felul de 
treburi căra apă, spăla, aducea merinde şi lemne din târg, făcea focul, 
dereteca prin cameră, ştergea praful de pe lucrurile pe care le cumpăra şi le 
vindea negustorul de vechituri. (V. Eftimiu). 20. Numai atâta să ştii pumnul 
nu-i dreptate. (L. Rebreanu). 21. După un pătrar de oră, zărirăm o lumină şi 
forma unei aşezări omeneşti era o stână. (C. Hogaş). 22. Şi uneori avem 
necaz din partea urşilor ne strică averea. (M. Sadoveanu). 23. O tulbura 
aceeaşi spaimă n-a fost lucru curat! (I. Agârbiceanu) 


$ 129. Semnele de punctuație folosite 
la vorbirea directă 


Semnele de punctuație care se folosesc la vorbirea directă sunt: două 
puncte, ghilimelele şi linia de dialog. 

Există următoarele cazuri de folosire a semnelor de punctuație la 
vorbirea directă: 


1.Vorbirea directă este după cuvintele care o anunţă: 


a) vorbirea directă se marchează prin ghilimele: 


: o.“ Matilda se înspăimântă şi strigă: „Nu intraţi acolo, să-mi 
speriați copilul.“ (M. Preda) 


: „m?“ Femeile făceau câte un semn de întrebare către fecioraşii care 
duceau povara: „Cine-i?“ (I. Agârbiceanu) 


: m! Un singur glas prevesti: „Să băgaţi de seamă că se încaieră!“ 
(M. Preda) 


b) vorbirea directă se marchează prin linia de dialog: 


:- E. Părintele Daniil râse: 
- Cunoaştem asta şi nu ne pare rău. (M. Sadoveanu) 

George strigă din uliţă: 
- Oaspeți primiţi, oameni buni? (L. Rebreanu) 


Ş-a strigat cu mare străşnicie, înălțându-se în scări: 
- Oameni buni, staţi! (M. Sadoveanu) 


Fata se ridică şi şopti: 
- A venit tata... (L. Rebreanu) 


2. Vorbirea directă se află înaintea cuvintelor care o anunţă: 


a) vorbirea directă se marchează prin ghilimele: 


« 
sM, 


(3 
„E? 


< 
„a! 


„De-atunci n-am mai văzut-o“, declarai anchetatorului. 
Preda) 


„Nu mă mai iubeşti?“ am întrebat-o. (M. Preda) 


„Nu te mai priveşte!“ zise. (M. Preda) 


b) vorbirea directă se marchează prin linia de dialog: 


- m! 


(M. 


- Totuşi aceste scrisori sunt, zise el cu linişte. (M. Sadoveanu) 


- Mai rămâne vorbă despre asta? zise tata posomorât. 
Creangă) 


(I. 


- Sentimentele adevărate trebuie să reziste oricărei ispite! glăsui 


Apostol apăsat. (L. Rebreanu) 


3. Cuvintele care anunță vorbirea directă sunt intercalate în 
aceasta: 


a) vorbirea directă este marcată prin ghilimele: 


(3 
. 


E 


„Dacă nu vrei, am auzit-o spunând, atunci n-ai ce mai căuta 


pe la mine.“ (M. Preda) 
„Bunicule, strigai, cât trebuie să stau aşa?“ (M. Preda) 


„Bine, bine, îi spusei, noapte bună!“ (M. Preda) 

b) vorbirea directă este marcată prin linia de dialog: 


- E, D, E. - Să vii mai târziu, îi zisei apoi omului, c-o să ne înțelegem. 
(l. Slavici) 


-m-0-m!  -FEuzicaşa - spuse unul dintre ei - să le venim de hac! (V. 
Eftimiu) 


Exerciţiul 227. Explicaţi semnele de punctuație folosite la vorbirea 
directă. 


1. — Aşa o să facem! răspunse fratele mezin. (I. Slavici). 2. Şopti 
neliniştit: - Mă, unde mergem noi? (M. Preda). 3. Doamna Bologa, speriată 
şi revoltată, întrebă: - Să-ţi primejduieşti viaţa? (L. Rebreanu). 4. - Nu te 
mai uita aşa la mine, zise ea. (M. Preda). 5. - Vai de mine! strigă drumeaţa 
oprindu-se speriată în prag, închideţi ferestrele, că ne trăsneşte pe toţi aici 
în cârciumă. (I. Slavici). 6. - Taci, măgarule, că ne dai de gol, îl mustră 
fratele mai mare. (I. Slavici). 7. - Îndeletnicirile rele ale omului - reluă el - 
se vede că sunt aceleaşi pretutindeni. (M. Sadoveanu). 8. - Tocmai de aceea 
trebuie să plec la noapte! făcu Bologa neclintit. (L. Rebreanu). 9. - Trebuie 
să ştiţi, zise el, că taică-meu e cimpoieş. (I. Slavici). 10. - Să-ţi fie de bine! 
răspunse Ghiţă privindu-l cam peste umăr. (I. Slavici). 11. - Măria-ta, am 
strigat eu cu îndrăzneală, a-mi venit să-mi faci dreptate! (M. Sadoveanu). 
12. - Vai, băiete, îl mustră femeia, cum nu înţelegi tu o datorie ca asta! (M. 
Sadoveanu). 13. - Ce-a fost aici?! zise el tulburat. (I. Slavici). 14. - Nu i s-a 
întâmplat nimica rău, am răspuns eu cu îndoială. (M. Sadoveanu). 15. „Bine, 
zisei, dă-mi adresa“. (M. Preda). 16. „Bine, zise el, du-te şi te culcă, acum e 
târziu, o să-l luăm mâine dimineaţă“. (M. Preda). 17. „Ar avea şanse să 
scape?“ l-am întrebat. (M. Preda). 18. Doar acest individ pe care nu-l 
cunoşteam şi care a zis: „Onorată instanţă, dat fiind cazul în speţă, cer 
circumstanţe atenuante“. (M. Preda). 19. „Acu unde să mă duc?“ se întrebă 
şi în minte îi răsăreau numai răspunsuri negre. (L. Rebreanu). 20. - Bine - 
răspunse lon-Vodă - vom vedea şi vom hotărî. (V. Eftimiu). 21. - Ai 
înnebunit, omule? şopti cu glas rebegit de spaimă. (L. Rebreanu). 22. „Cine 
ştie - cugetai eu zâmbind - dacă mie nu-mi lipseşte o doagă!“ (C. Hogaş) 


Exerciţii de explicare şi de folosire 
a semnelor de punctuație 


Exerciţiul 228. Explicaţi semnele de punctuație din textele de mai jos. 
Model: 

Baba, (1) care se culcase odată cu găinile, (2) se sculă cu noaptea-n cap şi 
începu a trânti şi-a plesni prin casă, (3) încât biata noră, (4) care de-abia 
ațipise, (5) de voie, (6) de nevoie, (7) trebui să se scoale, (8) să sărute mâna 
soacrei şi să-i arate ce a lucrat. (9) (I. Creangă) 


1,2 - prin virgule este izolată o subordonată atributivă explicativă 
intercalată în propoziţia regentă; 


3 - virgula separă o subordonată consecutivă de regenta ei; 

4,5 -  virgulele izolează o subordonată atributivă explicativă de restul 
frazei; 

6,7 -  prinvirgule se izolează complementele circumstanţiale de mod 


coordonate aşezate înaintea termenului regent; 
8 - prin virgulă se despart propoziţiile subordonate omogene; 
9 - punctul marchează sfârşitul unei fraze enunţiative. 


1. Pe urmă, vreo trei zile, gândurile, dezlănţuite dintr-o toropeală 
prelungă, l-au chinuit şi i-au sfâşiat sufletul. (L. Rebreanu). 2. După acele 
viscole, treceau în vremea nopţii, pe podul luciu, sub lumina lunii, cârduri 
de lupi. (M. Sadoveanu). 3. La marginea lăstarului, un pui de prepeliţă, cu 
aripa ruptă, stă zgribulit de frig. (I. Al. Brătescu-Voineşti). 4. Un ţăran, cu 
un car plin de saci, tras de nişte cai slabi şi obosiţi de drum, ajunge la piaţă. 
(Folclor). 5. Pe urmă, într-o zi, acum vreo lună, a fost adus în salonaş Varga, 
care fusese greu rănit în şoldul stâng, tot atunci în noaptea ceea, şi din 
spital în spital ajunsese aici. (L. Rebreanu). 6. Astfel, toată familia se bucură 
când învățătorul, într-o seară, vesti că a întâlnit în Armandia pe notarul din 
Gargalău, care tocmai are mare nevoie de un ajutor priceput şi ar primi cu 
plăcere pe Titu, plătindu-i o leafă foarte bună. (L. Rebreanu). 7. După cel 
din urmă popas la Sculeni, pe Prut, am răzbit întins până la Iaşi, unde am 
intrat cu mare bucurie, căci nu-l văzusem de mult. (M. Sadoveanu). 8. Într- 
o zi de duminică, pe vreme de ploaie, am auzit, destul de dimineaţă, prin 
uşa deschisă, glasul uncheşului meu. (M. Sadoveanu). 9. Când era mămuca 
bolnavă, zise el într-un târziu, eu, care eram cel mezin, stăteam lângă 
dânsa, ca să-i dau apă, când îi era sete. (M. Sadoveanu). 10. Când se găsi 
iarăşi afară, Vitoria privi în cer nouri subţiri prin care răzbătea, slabă, 
lumina de lună. (M. Sadoveanu). 11. Ridicând ochii spre cer, mărinimosul 
domn cheamă în ajutoru-i protecţia mântuitoare a dumnezeului armatelor, 
smulge o secure ostăşească de la un soldat, se aruncă în coloana vrăjmaşă 

ce-i ameninţă mai de aproape, doboară pe toţi cei ce se încearcă a-i sta 
împotrivă, ajunge la Caraiman-Paşa, îi zboară capul, izbeşte şi alte capete 
din vrăjmaşi şi, făcând minuni de vitejie, se întoarce la ai săi plin de trofee 
şi fără a fi rănit. (N. Bălcescu). 12. Când te-i întoarce la locul dumitale, să 
bagi de samă să nu-ţi răstorni vinul, care-i lucru bun, măcar că nu-i scump. 
(M. Sadoveanu). 13. Vei vedea dimineaţă, după ce va răsări soarele peste 
grădină, că sunt toate aici. (I. Agârbiceanu). 14. Preotul se supără, înverzi, 
asudă se gândi mereu să-l ia de guler şi să-l scoată afară, dar se stăpâni şi 
doar la plecare nu-i dădu mâna. (L. Rebreanu). 15. Într-un timp, fără să-i fi 
arătat nimene anume, cunoscu, numai după spuse, în răsărit, Pietrele 
Doamnei şi Rarăul. (M. Sadoveanu). 16. Bine, dragul tatei, dacă te bizuieşti 
că-i putea răzbate până acolo şi crezi că eşti în stare a cârmui şi pe alţii, 
alegeţi un cal din herghelie, care-i vrea tu, ie-ţi bani, cât ţi-or trebui, haine 
care ţi-or plăcea, arme care-i crede că-ţi vin la socoteală şi mergi cu bine, 
fătul meu. (I. Creangă) 


Exerciţiul 229. Puneţi, în textele de mai jos, semnele de punctuație 
care lipsesc şi explicaţi folosirea lor. 


1. Oamenii osteniţi de cât au stat în picioare asudau se îndârjeau se 
îmbulzeau spre cordoanele de jandarmi fără să ştie de ce iar jandarmii se 
strâmbau răcneau şi izbeau ici-colo cu patul puştii înjurând. (L. Rebreanu). 
2. Afară în faţa porţii tot câmpul viran care slujea drept piaţă era plin de 
trăsuri şi automobile. (Camil Petrescu). 3. Oricât de viteji erau oricât de 
aprig se luptau ar fi fost de mult răpuşi dacă n-ar fi stat de veghe nevăzute 
nici de ei nici de duşmani zânele bune zânele lacurilor ale pădurii ale 
florilor ale zorilor ale privighetorilor... (V. Eftimiu). 4. Era ascunzişul cel 
mai depărtat de sat pe unde îndată ce cădeau umbrele sării nu mai umbla 
nimeni. (I. Agârbiceanu). 5. Dimineaţa porni spre Armadia nu ca să se 
prezinte la proces ci să fie pe-acolo să afle cel puţin ce se urzeşte împotriva 
lui. (L. Rebreanu). 6. Învățătorul zâmbi trist şi în vreme ce tânărul îşi 
dezvolta ideile naţionale se gândi că tot aşa a fost odinioară şi dânsul 
demult până ce n-a ştiut ce sunt sarcinile vieţii până ce nu a dat piept cu 
lumea. (L. Rebreanu). 7. Aş mai zăbovi dar după-prânz la cinci am o licitaţie 
în Bistriţa de la care nu pot lipsi. (L. Rebreanu). 8. Dar mamă-sa se vede era 
o femeie cuminte nu mai zicea nimic ci ieşea în curte şi plângea cu lacrimi 
amare blestemându-şi viaţa. (I. Agârbiceanu) 

